
I. FEJEZET 


A magyar függetlenség harcosa 


Jövőbe látó próféta, népének utolsó táltosa, holnapba tekintő magyar államférfi 
arca rajzolódik most elénk. Gömbös Gyulára, az egykori vezérkari kapitányra, 
első fajvédő magyarra, legelső tengelypolitikusra emlékezik, aki e sorokat 
olvassa. Szobra már ott áll a Döbrentei téren, sírját a Kerepesi úti temetőben 
őrzi Örkény vezér arannyal ötvözött alumínium alakja. Gömbös Gyula politikai 
öröksége letéteményesének vallja magát minden nacionalista politikus. Gömbös 
Gyula szellemének jegyében indul minden nemzeti mozgalom. Gömbös Gyula 
tanítására hivatkozik az egész fajvédő, tengelybarát, antiszemita Magyarország. 
Csak éppen azt nem igen tudja senki, hogy mik voltak ezek a gömbösi eszmék, 
hogyan szóltak ezek a sokat idézett tanítások. Ahhoz, hogy valaki ezeket 
megismerhesse, be kell menni a gondosan őrzött könyvtárakba, fel kell kutatni a 
rejtett emlékiratokat, meg kell hallgatni bizalmas barátok vallomástételét. S 
akkor ott áll előttünk Gömbös Gyula, aki több, mint politikus, több, mint 
államférfi és miniszterelnök, mert új korszak magvetője, új eszmék apostola és 
általuk népének, fajának megmentője volt. 


Honnan jött? És a felelet már egymagában is szokatlan a magyar politikában, ahol 
mindig egy bizonyos zárt körből — ahogy mondani szokták — mindig egy kalapból 
húzzák ki a miniszterelnököket. A murgai rektor úr, a falusi tanító fia volt 
jákfai Gömbös Gyula, ősi, nemes magyar család sarja, de ez a nemesség számára 
mindig csak a magyarságot jelenti és nem a rangot, nem a társadalmi osztályt. 
Édesanyja német nyelvű magyar kispolgár leánya: Weitzl Anna, s nagyon valószínű, 
hogy az apjától kapott fanatikus magyar érzés mellé tőle örökli a 
rendszerességet, pontosságot, a nagyvonalú szervezni tudást. Ő maga írja 
Murgáról, a szülőfalujáról: 

— Magyar és német vér keveredett itt és én, aki a német nyelvet ebben a faluban 
tanultam, itt tanultam megszeretni magyar hazámat is. 


A murgai rektor úrtól nagy áldozat, rendkívüli anyagi erőfeszítés, hogy 
katonának adja Gyula fiát. Kezdetben úgy látszik, hogy Gömbös Gyula sorsa nem 
lesz más, mint a császár seregébe került magyar katonafiúké. Szorgalmas munka, 
kemény tanulás és — mert magyar volt — csak nagyon lassú előmenetel. Neki is meg 
kell járnia majd azt az utat, amelyen egy másik, kisnemesi sorból jött százados 
— toporczi Görgey Artúr — haladt előre. Hadapródi sor Pécsett, szolgálat 
Varasdon, hadnagyság Zágrábban, aztán egyszerre fellángol a kibontakozó gömbösi 
szellem: a vezérségre hivatott, élre teremtett magyar. Felkerül Bécsújhelybe, a 
hadiiskolába, ahol a Monarchia hadserege számára a vezérkari tiszteket képzik 
ki. Nagy és nehéz dolog helyt állni itt a magyar embernek, ahol 52 hallgató 
közül csak 5-6 a magyar, és ahol a habsburgi birodalmi vezetőinek gyanakvó 
tekintete, rosszindulata, bizalmatlansága kísér minden magyart, akit született 
rebellisnek tartanak Bécsben. És mégis a császárvárosban tágul ki Gömbös Gyula 
látóköre. Itt tanulja meg a hadművészetet, innen tekint ki a szélesebb világba, 
és itt találkozik először sorsával. Egy napon, mikor a Práterből jön hazafelé, 
vékony, enervált főherceget lát a bécsi utcán. Károly Ferenc József őfensége. 

— A jövendőbeli trónörökös! — súgja valaki. 


Ugyan, ki sejti még akkor, hogy nyolc év múlva Budaörsnél ez a sápadt, akaratos 
magyar vezérkari kapitány fog vele szemben állni. Más alkalommal Ferenc József 
szárnysegédje kocsizik el előttünk a Ferdinánd hídon. S a hadiiskola magyar 
hallgatói kigyúló szemmel tisztelegnek az egyetlen magyarnak, akit képessége, 
kiválósága a császár-király oldalára emelt. 

— Horthy Miklós sorhajókapitány! — mondja egy, a bécsi viszonyokkal 
ismerősebb bajtárs. És ugyan ki hinné, hogy kilenc év múltán ő teremti meg 
Gömbös Gyulával együtt a magyar nemzeti hadsereget. 

Pedig Gömbös Gyulának a császár mundérjában, a bécsújhelyi hadiiskola padjai 
között is ez a legtündökletesebb álma. Magyar hadsereg! Mikor erről van szó, 
akkor már a fiatal főhadnagyban, a császári vezérkari iskola ,vadmagyarjában", 
az igazi Gömböst ismeri meg a látó szem. A férfit, aki eszményeiért tud mindent 
kockáztatni, tud lemondani egyéni érdekről, előmenetelről, s aki a legragyogóbb 
karriert is habozás nélkül dobja kockára, ha magyar fajtájáról van szó. 


Mikor Budiner vezérkari alezredes a hadiiskolában egy-egy betűvel a nagyhatalmak 
sorrendjét írta a táblára, csupán egy ö betűvel jelzi österreich-ot. S akkor 
Gömbös Gyula főhadnagy feláll a padból: 

— Alázatosan kérem alezredes úr, az ö betű mellé írjon még egy U betűt is. 
Hallatlan merénylet ez abban az időben, mikor még teljes nagyságában áll a 
Gesammt-Monarchie és az Ungarn-t jelző U betű szüntelenül Kossuth-Görgey 
szabadságharcosait juttatja eszébe a bécsi centralistáknak. De Gömbös Gyula 
sohasem hátrál meg, mikor a magyar hadsereg kérdése kerül szóba. 


Egy hadseregszervezési órán azt kérdezi Lerx Viktor alezredes: kinek van önálló 
véleménye a Monarchia hadseregének szervezésével kapcsolatban. Természetszerűleg 
senkinek sincs. így hát ismét csak Gömbös Gyula áll fel és fejti ki, hogy 
szükség van az önálló magyar hadseregre. Az osztrák tisztek, a gutgesinnt 
katonacsaládok fiai között valóságos ellenforradalom tör ki erre a fejtegetésre. 
Ki akarták Gömböst tiltani a hadiiskolából. Párbajra hívták, s végül az öreg 
Krauss Alfréd altábornagy, aki még a , rebellis" Gömbösben is megbecsüli a kiváló 
katonát, a vezérkari zsenit, alig-alig tudja lecsitítani a Gömbös által 
kirobbantott palota-forradalmat. 

Más alkalommal egy kivonulás során Zimmerman százados kérdezi Gömbös Gyulától: 

— Mit tenne, ha ismét kitörne Budapesten a 48-as forradalom? 

— Mint honvédtiszt — hangzik a felelet — életemmel és véremmel a nemzeti 
forradalom mellé állnék. 


Más időkben bizonyosan Gömbös karrierjébe kerülne egy ilyen vakmerő válasz. De 
végig a világon a háború keserű, tüzes orkánja süvít már. És Gömbös Gyula 
vezérkari kapitány is elindul, hogy csatatereken váltsa gyakorlatra a 
bécsújhelyi hadiiskolán tanult elméletet. 

A batári csatában a szerbek csaknem alatta lövik szét a Drina hídját, és Gömbös 
csak meseszerű véletlen folytán menekül meg az égő pokolból. A Brussilow 
offenzíva idején formálisan a testén rohannak keresztül az előretörő kozákok. 
Mindkét alkalommal megmenekül, mert az Úristennek — úgy látszik — céljai vannak 
Gömbös kapitánnyal. 

A sors rejtelmes útjai még kiszámíthatatlanabbaknak látszanak, ha Gömbös Gyula 
végzetszerű találkozásain keresztül figyeli őket az ember. Bécsben a későbbi 
Károly királyt látja, akit ő űz vissza Budaörsnél egy országvesztő kalandtól. A 
Ferdinánd hídon Horthy Miklósnak tiszteleg, akinek ő lesz a leghívebb katonája. 
Később, mikor Erdélyt megrohanják az oláhok, és Gömbös Gyula vezeti a polgári 
kiürítés idegőrlő munkáját, egy keskeny, elegáns arisztokrata jön hozzá. 
Szájában ott az elmaradhatatlan cigarettaszipka: 

— Meg akarom köszönni, hogy oly sokat tettél Erdélyért! — mondja az a 
Bethlen István, aki élete végén legkonokabb ellenfele lesz. 


A kreuznachi német főhadiszálláson egy szigorú porosz tábornok inti rendre a 
Monarchia hadvezetését védelmező Gömbös kapitányt. 

— Ne hasonlítsa ön össze a német hadsereget az osztrák-magyar hadsereggel! 
— Nem hasonlítom össze — csattan fel Gömbös hangja — mert nekünk sokkal 
nehezebb ezt a hadsereget vezetni. mint önöknek a sajátjukat. 

A szigorú porosz senki más, mint Ludendorff, akivel később a müncheni felkelés 


után egy magyar képviselő teremti meg két fajvédő mozgalom összeköttetését: 
Gömbös Gyula, a Magyar Fajvédő Párt elnöke! 

Ekkor már megvan a magyar hadsereg, melyről az első biztató szót egy másik nagy 
germán, Hindenburg mondotta ki ugyancsak Gömbös kapitány előtt. Mikor a 
kreuznachi főhadiszálláson a magyar honvédség szerepéről, az önálló magyar 
hadseregről beszélnek, egyszer csak azt mondja Hindenburg: 

— A magyar honvédség olyan vitézül harcolt, hogy az önálló magyar hadsereg 
tulajdonképpen már meg is van. 


És Hindenburg még megéri azt a napot, amelyen az önálló magyar hadsereg 
honvédelmi minisztere szövetséget köt az új német hadsereg megteremtőjével: 
Hitler Adolffal 

Ezért a hadseregért azonban egyelőre még itthon is harcolnia kell Gömbös 
Gyulának. Mikor összeomlik minden, mikor már a MOVE elnöki tisztét viseli, még a 
gyűlölt ellenfélhez, Károlyi Mihályhoz is elmegy Gömbös Gyula, hogy a Magyar 
Köztársaság elnökét próbálja meggyőzni a hadseregnek szükségességéről, melynek 
létjogosultságát egy Hindenburg ismerte el előtte. S mikor Károlyit, a hiú, 
tehetetlen töprengőt, nem sikerül megnyernie a gondolatnak, még szembe kell 
állnia Böhm Vilmossal is, aki finom szimatú izraelita és szeretné a 
világforradalmi vörös hadsereg szolgálatába állítani Gömböst, mert tudja, hogy 
kiváló katona, képzett stratéga és amellett rendkívül népszerű a tisztikar 
körében. Gömbös Gyula azonban ismét félelem és gondolkodás nélkül mondja szemébe 
ennek a júdeai hadistennek: 

— Az Ön uralma meg fog bukni, Böhm úr! Miért csatlakozzam én egy halott 
emberhez? 

— Sajnálom, százados úr. Miután ön nagyon öntudatos ember, nem lehet a mi 
elvtársunk! — mondja Böhm Vilmos. 

Igen. Az ember néha találkozik a végzetével. Mikor Pesten már áll a forradalom 
és tombol a Károlyiék csatorna-lázadása, a bécsi Burgban egy sápadt, felindult 
vezérkari kapitány jelentkezik kihallgatásra az utolsó Habsburg uralkodónál. 

— Mit akar? — kérdezi a szárnysegéd. 

— Hazavezetni a magyar ezredeket. Megmenteni a király trónját! 


A szárnysegéd, aki épp előbb bocsátotta őfelsége színe elé a cseh 
forradalmárokat és az osztrák szocialistákat, egy kicsit gondolkodik, aztán 
elutasítja Gömböst. S két évvel később Budaörsnél ez a királyhű honvédtiszt néz 
farkasszemet — ó, nem a magyar királlyal — hanem az osztrák császárral, aki a 
döntő percekben gyönge volt, s aki kétszer vesztette el a trónját Először, mikor 
nem állította maga mellé, másodszor, mikor szembeállította magával Gömbös 
Gyulát, a magyarság leghívebb vitézét. 


II. FEJEZET 


Az ellenforradalmár 


Mielőtt idáig fejlődtek volna a dolgok, történt már egy és más a felbomlás felé 
rohanó Monarchiában. Valaki világosan látta, hogy a habsburgi birodalom fölött 
előbb-utóbb teljesedni fog egy másik magyar látnók, Széchenyi jóslata. 

— Száz év sem telik el s úgy fog összeomlani a Habsburgok császár-királysága, 
mint egy kártyavár 

És íme eljött az idők közelsége. A Monarchia már recseg és ropog minden 
eresztékében. S Gömbös Gyula hiába próbálja megmenteni ennek a birodalomnak 
hozzá legközelebb álló részét, a Magyar Hazát. 


Hiába írja memorandumait, húsz nappal az októberi lázadás előtt, hiába adja át 
előterjesztéseit a pesti politikusoknak. Nem hallgat rá senki Pesten, valami 
forradalmárfélét sejtenek benne. Politizáló katonának nézik. Az , Egy magyar 
vezérkari tiszt bíráló feljegyzései a forradalomról és az ellenforradalomról" 
című kis művében ő maga írja később. , Belsőleg ekkor már nem voltam a Monarchia 
vezérkari tisztje. Az a mostohaság, amellyel Magyarországgal bántak, kiváltotta 


belőlem a gyűlöletet, minden ellen, ami közös volt." 


Pesten még senki sem látja, hogy mi vár a magyarságra és milyen katasztrófa felé 
sodorja Magyarországot Károlyiék izgatása. Csak Gömbös Gyula követeli velük 
szemben az erélyes fellépést. Die Juden in Ungarn című tanulmányában — amelyet 
már sehol sem lehet felkutatni — kifejti, hogy ,ha a zsidó bomlasztást meg nem 
akadályozzuk, akkor a zsidók nemcsak oroszországi foglyaikat, hanem az egész 
magyar nép összességét fogják szétzülleszteni." ,Was ist zu tun? " című 
memorandumában azt követeli, zárják be Károlyiékat, végezzenek az izgatókkal. 
Ismét csak nem hallgat rá senki. 

Nemhiába függ Görgey Artúr arcképe nagytétényi dolgozószobájának íróasztala 
fölött, az ő sorsa is hasonló a szabadságharc dicsőséges vezéréhez. Görgey is 
azt mondta a magyar forradalom kitörésekor, amit Gömbös: belsőleg már nem vagyok 
a Monarchia tisztje. S mikor hazajön, mikor közelről látja a nagy nemzeti 
erőfeszítések mögött szervezkedő republikánus irányzatot, éppúgy megdöbben, mint 
Gömbös, aki magyar forradalmat vár és októbrista lázadást talál idehaza. 


Nemzetiszínű zászlók — írja 1918. november 6-án Budapestről — letépett 
csillagok, lármás, részeges, züllött utca. Ideges sürgés-forgás anélkül, hogy 
dolgoznának. Ma tudom — a trikolorba bujtatott bolsevizmus okozta az akkor 
érthetetlen kontrasztot." 

Zzágrábba vezénylik, aztán visszakerül a pesti hadügyminisztérium hadműveleti 
osztályába, s a minisztérium épülete előtt egyszer csak megjelenik Pogány József 
csürhéje, a katonamundérba bujtatott, zsidó zsoldon szegődtetett fél-bolseviki 
hadsereg", hogy megbuktassa Bartha hadügyminisztert. 


A sápadt, felindult vezérkari kapitány a következő pillanatban kirúgja maga alól 
a széket, kirohan a honvédelmi minisztérium erkélyére, s aki most ott áll 
szemben a bolseviki csőcselékkel, szemben azzal a lehetőséggel, hogy a tömegből 
bármelyik pillanatban lelövik, az már az igazi Gömbös, a fajvédő Gömbös Gyula, 
aki számára azt rendelte a végzet, hogy mindig túlerő ellen küzdjön. Mindig 
világokat akarjon megváltoztatni, és aki most ezt a lerészegedett csőcseléket is 
megpróbálja megnyerni, kiparancsolni a határok védelmére! Igen! Ekkor már itt 
áll az élő szobor, Gömbös Gyula, akibe még belefullaszthatja a szót a galileista 
süvölvények hada, de aki erről a napról írja: 


— Ettől a pillanattól kezdve ellenforradalmár lettem! Másnap már terveket 
készít, hogy miként kell elszigetelni a fővárost a vidéktől, s kirobbantani az 
ellenforradalmat. Közben azonban szervezi a MOVE-t, a régi tiszttársakat, a 
tizenhárom kapitányt. S 1919. január 18-án, a MOVE közgyűlésén már a 
nacionalista Magyarországról beszél a Gólyavárban. , Eltekintve attól — hirdeti — 
hogy csak egy nagy és nemzeti Magyarországért tudunk lelkesedni, reálpolitikai 
okokból is a nacionalista világnézet mellett kell döntenünk Az internacionálé a 
hazátlanok jelszava, és jaj annak a nemzetnek mely e jelszót követi." 


A következő pillanatban a szavak tüzében már fellángol egy kicsiny gyülekezet 
előtt a gömbösi igazság teljes fényessége: ha Magyarország magyar marad, sohasem 
fog elveszni! 

Az egyszerű vezérkari kapitány, akit a MOVE elnökévé választ, ebben a 
pillanatban megérkezik annak a keskeny útnak a kezdetére, amelynek végén ma 
nacionalista világhatalmak tízmilliós seregei törnek előre. , Január 19-én úgy 
éreztem — hangzik saját tanúságtétele -, hogy elhagytam egy jól megalapozott 
egyenletes, sima pályát és ráléptem a bizonytalan jövő göröngyös, szakadékos 
ösvényére. Az egymást hajtó gondolatok káoszában, a közeljövő sötét, vészjósló 
felhőin átszűrődött azonban a magyar fajiság és nemzeti gondolat örökké fénylő 
csillaga - vezércsillagom. Ha ezt követem — tudtam — nem fogok eltévedni. 
Becsülettel a Hazáért lett a jelszavam." 

Mikor egy februári éjszakán ismeretlenül megjelenik az Új Nemzedék 
szerkesztőségében, erőnek erejével magával akarja vinni Bécsbe Milotay Istvánt. 
A bécsi szervezkedéshez — mondja — magyar lap kell, és azt nem csinálhatja meg 
senki mást csak Milotay. És ezen a ködös éjjelen, az Új Nemzedék 
szerkesztőségének lehúzott redőnyei mögött, a nemzeti bukás legmélyének alján, 
arról a világról kezd beszélni Gömbös Gyula, melynek később ő ad nevet: Berlin- 
római tengely , Össze akarunk fogni a németekkel — mondja Milotay István 


tanúságtétele szerint. — A szocialista forradalmi uralom ott sem tarthat sokáig, 
ott is van, vagy ha még nincs, előbb-utóbb fel fog támadni a nemzeti reakció. Mi 
együtt bukunk, és csak együtt támadhatunk fel" 


Milotay István azonban a székely hadosztályban bízik. Azt hiszi, hogy valahol a 
Tisza-Szamos mentén lehet megszervezni a nemzeti felkelést, ő nem megy Bécsbe, ő 
itt marad! Gömbös Gyula tehát, mint a bécsi magyar komité tagja, felcsap 
újságírónak is. Megalapítja Bécsben a Bécsi Magyar Futárt. Hunfalvy álnéven 
cikkeket ír a Reichspostban, s mikor már itthon beteljesedett a Végzet, mikor 
már kitört a kommunizmus, valahol távol a hazától, a bécsi számkivetésben csoda 
történik. Otthon vörös lobogó leng a királyi váron, Itáliában egy Mussolini nevű 
szerkesztő még csak most kezdi szervezni a fasiszta alakulatokat. Münchenben 
harci gázmérgezéstől félig vakultan, kórházi ágyon fekszik a szétbomlott német 
hadsereg egy hős katonája: Hitler Adolf őrvezető. S az egykori vezérkari 
kapitány valahol a szocialista Bécsben, a forradalmi Európa közepén rátalál az 
új világ útjára. Keresztelő Jánosa lesz egy kornak, mikor hazaüzen és a magyar 
forradalmi szocialistáknak válaszolva — mindenkit megelőzve — kimondja a XX. 
század varázsigéjét: 


— ,Igen, mi is szocialisták vagyunk, magyar nemzeti szocialisták!" 


III. FEJEZET 


Horthy Miklós első katonája 


— Ébredj magyar géniusz, rázd le magadról szellemek idézte rabláncodat. Zúzd 
össze lelketlen vezetőidet és imádkozz a keresztények istenéhez! — írja egy 
héttel a kommunizmus kitörése után Gömbös Gyula a Bécsi Magyar Futárban. — 
Ébredj magyar nép! A természet erői szövetségeseid. Bízzál bennük, mint ahogy mi 
is bízunk, aki távolról tépelődünk szerencsétlen sorsod fölött. A nemzeti színű 
lobogót magasra lengetve, jönni fogunk a megváltás órájában! 


Milyen sziklákat mozdító hit kell ahhoz, hogy valaki megváltásról álmodjék 
ezekben a napokban, mikor Európa fölött már-már átcsap a szennyes bolsevista 
áradat?! Hiszen sehol egy reménysugár. Bécsben a magyar komité működik ugyan, de 
ennek tagjairól vajmi keveset tudnak odahaza. Aradon megalakult a magyar 
ellenforradalmi kormány, de annak tagjai között még zsidók is vannak. Húsz vagy 
huszonöt ember kellene csak, aki egy csillagra néz, egyet gondol és akkor övé a 
- világhatalom!" — idézi Gömbös Gyula a hindu bölcs mondását. S mikor a bécsi 
magyar komité futárként Aradra küldi, a civil ruhás, szolgálaton kívüli 
vezérkari kapitány Szegeden a Kass Szálló halljában összetalálkozik egyik régi 
ismerősével, Bokor Pál ügyvéddel, aki valami ellenforradalmi mozgalomfélét 
szervez fiatal gazdákból, ügyvédekből. És Bokor Pál rákiált Gömbös Gyulára: 


— Szervusz, Gömbös Gyula! Téged az Isten küldött ide! 

— Szégyelljetek magatokat! — mondja Gömbös. — Itt a legmagyarabb városban 
tűritek a bolsevista gyalázatot. Nem csináltok semmit! 

— Dehogy nem csinálunk! — halkítja le a hangját Bokor Pál. — Már vagyunk 
huszonötén. 

— Huszonötén? — sugárzik fel Gömbös tiszta szempárja. — Akkor én nem megyek 
Aradra! 

Másnap este Gömbös Gyula Bokor Pál lakásán, lefüggönyözött ablakok mögött, a 
néger és szpáhi megszállás alatt álló Szegeden, amelynek határán, Horgosnál már 
szerb szurony csillog, a denaturált bolsevizmus hazájában, ahol Móra Ferenc épp 
tegnap fenyegette lyoni vérfürdővel az ellenforradalmárokat, egy új világról 
jövendöl huszonöt szegedi ellenforradalmár előtt. Bokor Pálnál még megvannak az 
A. B. C., vagyis az anti-bolsevista komité első üléséről készült jegyzőkönyvek. 
S aki elolvassa ezeket ma, 1942-ben, nyilván nem akar hinni a szemének. Hiszen 
Gömbös Gyula arról beszél, ami ma már az egész kor, egy egész hadra kelt Európa 
hitvallása: 


Harc a bolsevizmus, a szabadkőművesség ellen! Kun Béla uralmának letörése, de 
ugyanekkor földreform Magyarországon. A zsidóságot vissza kell szorítani, mert a 
zsidóságnak egyes rétegei ,a kommunizmusból sem vonták le azt a tanulságot, hogy 
ők Magyarországon legfeljebb számarányuknak megfelelő szerepet vihetnek a 
jövőben" . 

Mindezen túl pedig alig negyedszáz szegedi magyar előtt felvázolja az új Európa 
körvonalait is. Megértés az olaszokkal, barátság a németekkel és közeledés a 
lengyelek felé, akikkel meg kell egyezni, hogy szereljék fel hazatérő 
hadifoglyainkat. 

Másnap Gömbös Gyula már látogatást tesz Kelemen Bélánál, az első szegedi kormány 
későbbi belügyminiszterénél, aki 1919. április 24-én, csütörtökön ezt jegyzi fel 
naplójában Gömbös Gyuláról: , Este fél 9 órakor vezette fel hozzám Szilassy 
Cézár Gömbös Gyula vezérkari századost, a MOVE elnökét. Egészen fiatal ember : 
biztos, bátor fellépéssel: politikai kérdésekben is széles látóköre van s oly 
hévvel, meggyőződéssel beszél, hogy teljes rokonszenvet kelt maga iránt. " 


Itt már arról beszél Gömbös, hogy az államformáról majd az összehívandó 
Nemzetgyűlésnek kell nyilatkozni. A zsidókkal, szabadkőművesekkel le kell 
számolni és ,ezzel a titkos, de nagy világhatalommal meg kell küzdenünk, ha mint 
nemzeti állam fenn akarunk maradni. " Mindenekelőtt és mindenekfölött pedig meg 
kell szervezni a fegyveres erőt! 

Másnap újra összeül az A. B. C., amelynek intéző bizottságában éppen Gömbös 
Gyula útmutatása alapján nem kap helyet egyetlen zsidó sem. 


Május 7-én a Gömbös által kidolgozott haditerv szerint 72 tiszt és tisztjelölt 
hirtelen benyomul a szegedi kaszárnyákba. A bolsevista érzelmű legénységet 
lefegyverzik, a laktanyában felhangzik a Himnusz, a szegedi városházára pedig 
felrepül a piros-fehér-zöld lobogó. Az első nacionalista zászló egész Európában. 
Utána néhány perccel pedig már a Gömbös Gyula által fogalmazott eskü, az első 
magyar honvédek esküvése szárnyal az ég felé: 


"Én ünnepélyesen esküszöm, hogy szent hazámért mindenkor és mindenütt életemet 
és véremet feláldozom! Esküszöm, hogy a bolsevista vörös hadseregek ellen még 
akkor is, ha saját véreimmel találom magam szembe. a magyar nép és az ezeréves 
Magyarország további fennállása érdekében haladéktalanul felveszem a harcot, ha 
kell fegyverrel is. Hirdetője leszek a magyar nemzeti eszmének, amely egyedül 
biztosítja népem és fajom jövőjét. " 


Az új Európa első nemzeti hadserege ezzel megalakult. Két század az egész, de 
mégis hadsereg. Hírére Aradról Szegeden terem az ottani ellenforradalmi kormány, 
amely magával hozza Pálmai Lajost, a zsidó igazságügy-minisztert. Gömbös Gyula 
azonban nem sokat törődik most ezzel a figurával. Két férfit vár Szegedre: 
Horthy Miklóst és Teleki Pált. 

Június 2-án reggel valóban megérkezik Teleki Pál. Nyakkendője nincs, mert azzal 
kísérőjének, Troismonts kapitánynak a karját kötötte fel, akit 
autószerencsétlenség ért Horvátországban. Viszont egy vulkán kofferben 3 milliót 
hoz a Bankgassén lefoglalt összegekből. 

Ugyanezen a napon a szegedi Klauzál téren megtörténik az első szegedi kormány 
eskütétele. Az új nemzeti hadsereg adja az ünnepélyhez az első sastollas 
díszszázadot. Gömbös akarja, hogy az eskütétel nyilvános legyen, és a történelmi 
pillanatban ott legyen a hadsereg is. Ő intézkedik, hogy milyen körülmények 
között vonuljanak ki a laktanyákból az egyes alakulatok. Zenekart vezényel ki, 
de megparancsolja azt is, hogy a tölténytáskák tele legyenek éles lőszerrel mert 
Szeged ujjongó népének soraiban ott settenkedik a zsidóság és a kommunista 
tábor, amely már nyíltan az , antiszemita " kormány ellen fordult. Tüntetni 
akar . 


A zsidóság mégis csak a jellemének legmegfelelőbb utat választja. Árulkodni jár 
Betrixhez, a szabadkőműves francia városparancsnokhoz s besúgásai főként Gömbös, 
később Horthy Miklós fővezér ellen irányulnak. Gömböst — nem is minden alap 
nélkül — azzal vádolják, hogy germanofil és antiszemita. Ez a két fogalom pedig- 
vörös posztó a franciák szemében. A zsidó besúgók — aki között ott vannak a 
legelőkelőbb szegedi zsidók is — ráfogják Gömbösre, hogy gúnyos megjegyzéseket 


tett a francia hadviselésre. 

A nemzeti hadsereget azért szervezi, hogy rajtaütésszerűen lefegyverezhesse a 
franciákat. És Gömbös Gyula, akit eddig is sokat foglalkoztatott mér a zsidóság 
szerepe, itt találkozik össze először a szegedi zsinagógától a 
városparancsnokig, onnan pedig a párizsi békekonferenciáig nyúló zsidó 
világhatalom rendkívüli energiájával 

n A zsidóság internacionális (szabadkőműves) szervezeteinek erejét — írja 
emlékezéseiben — itt tanultam megismerni. Ők évszázadokon át készültek a nagy 
leszámolásra, mi napok alatt akartuk és akarjuk a keresztény kurzust diadalra 
vinni. Fajunk egyik sajnálatos tulajdonsága mindenesetre a türelmetlenség. Nem 
tudjuk úgyszólván semmiben a helyes időpontot bevárni. A legszebb tervek ezért 
dőlnek dugába. " 

Június 5-én megérkezik Szegedre Horthy Miklós és Gömbös Gyula, aki itt áll 
először szemközt a Kormányzóval, egy pillanat alatt megérzi, hogy az 
ellenforradalom sorsa eldőlt. 


Ezekről a napokról ifja Gömbös: "Nemsokára megérkezett Szegedre Horthy, a 
jelenlegi kormányzó úr őfőméltósága, akit eddig csak hírből ismertem. 
Feledhetetlen lesz előttem első találkozásunk, de különösen a tépelődés, 
amellyel a kormányzó vállalta a hadügyminiszterséget. Azt mondotta: "Nem 
hallgathatom a fű növését Kenderesen, midőn Szegeden a magyar Géniusz bontja ki 
szárnyait egy második honfoglalásra... " A kormányzó úr lett a hadügyminiszter . 
Nagy volt az öröm. Új erőt merítettünk egyéniségéből" 


Gömbösnek már készen vannak a tervei. Mert minden gondja a hadseregszervezés. 
Görgey-Kossuth híres levélváltásának sorai járnak emlékezetében, , amíg seregünk 
van, addig van hazánk. " Szegeden úgy módosul ez az igazság, amint azt Gömbös 
Gyula többször említi is barátai előtt: ,Midőn seregünk lesz, újra lesz hazánk. 
" Ki tudja? ő talán már a kárpáti határra felvonuló seregeket, a Zágonig lobogó 
zászlókat látja a szegedi alakulatokban. 

Lázasan, éjt nappallá téve dolgozik Horthy Miklós oldalán, a 
hadügyminisztériumban, ahol fehér rajzlap darab van kitéve egyik ajtón, rajta 
kék ceruzaírással: Hadügyminiszter. 


Mindegy, hogy szegényesek a körülmények, hogy intrikálnak a franciáknál, és 
állandóan küzdeni kell a zsidóság, októbristák, a törtetők egyéni akcióival. A 
sereg már születik, nő, már készülődik Budapest felé. Ennek érdekében 
pillanatnyilag hajlandó együttműködni még olyan magyarokkal is, akiktől 
világnézetileg hatalmas szakadékok választják el. öt óra hosszán át tárgyal az 
októbrista Varjassyval, akit rá akar beszélni, hogy francia összeköttetéseivel 
segítse elő a szegedi kormány antibolsevista harcát. Neki is megmondja azonban a 
szemébe: ,a magyar, de egyáltalában minden nép életét csak a természet 
törvényein nyugvó nacionális világnézet szabályai szerint lehet elképzelni, mert 
minden hiába, a faji összetartozandóság annyira erőst hogy azt semmiféle 
teoretikus világnézeti felfogással elnyomni nem lehet." 


Egyedül a zsidó Pálmai Lajos igazságügy-miniszterrel nem volt hajlandó 
együttműködni. Hiába magyarázzák neki, hogy a volt aradi közjegyző milyen kiváló 
zsidó. Gömbös és Kelemen Béla megbuktatják a tévedésből idekerült izraelitát. 
Erre aztán új sértődési roham önti el a zsidóságot, és a franciáknál újra 
folynak az intrikák. Ebben az intrika dzsungelben ismerkedik meg Gömbös két 
politikai típussal, amelyet attól kezdve minden jó ügy kerékkötőjének és így 
természetes ellenfelének tekint Itt kerül szembe azokkal a figurákkal, akik — 
mint az októbristák — hajlandók még az ellenséggel is szövetkezni saját 
karrierjük érdekében, s itt áll szembe először azokkal, akik nem 
ellenforradalmat, nem népi megújhodást, hanem reakciót akarnak. Az álpolitikus 
és az öreg csáklyás, ahogy ő nevezi, itt már szemben áll az új Magyarországgal. 
Ezek a múlt visszatértéről álmodnak, ő pedig új világot akar. Megírta és 
megmondta már: keresztény és nacionalista Magyarországot! 


Nem csoda, ha Charpy tábornok maga elé hívatja, és azt mondja neki: 

— Gömbös úr! ön túlságosan nacionalista és keresztény érzésű. Budapesten 
majd tehet, amit akar, de innen távozzék 

Troismonts, a francia összekötő kapitány egyenesen azzal fenyegeti gróf Teleki 


Pált: 

— Gömbös urat majd elvisszük Albániába — a maláriás vidékre. 

Teleki hidegen végignézi a franciát. Gömbös Gyulának azonban mégiscsak mennie 
kell. Július 28-án, mikor távozik, már hatezer ember áll fegyverben Horthy 
Miklós fővezér lobogói alatt. Csírájában pedig itt van már az új Magyarország. 
Működik a MOVE, a Magyar Asszonyok Nemzeti Szövetsége. Van keresztény, 
nacionalista sajtó. Jönnek a menekülők, a bujdosók, bécsi, budapesti 
ellenforradalmárok és a sereg útra készen áll. Gömbös Gyula elmondhatja hát 
búcsúbeszédében: 

— Szegedet azzal a tudattal hagyom el hogy a nacionalizmus győzött az 
internacionalizmus fölött. A Magyarok Istene megsegített. 

De ugyanakkor érzi, hogy az igazi ellenforradalom, az ország belső megújhodása 
csak ezután kezdődik. Mától kezdve ezért kell harcolni egy életen át: 

AZ ellenforradalom — írja — ezzel véget ért, legalább kifelé. Befelé máig sincs 
befejezve, a több évszázadon keresztül idegen uralom alatt nehéz jármot hurcoló 
Magyarország gazdasági és kulturális berendezkedése még ma sem olyan, amelyre 
egy önálló életet akaró nemzeti államnak szüksége van. A belső 

kell mindaddig, ameddig nemzeti önállóságunk biztosítékai minden téren 
végérvényesek nem lesznek " 

Aki ezeket a sorokat írja, már az a Gömbös, akit oly jól ismerünk. A fajvédő 
gondolat vezére. A magyar fáklyahordó! 


IV. FEJEZET 


Szemben egy világgal 


Háta mögött ott van már két levert királypuccs, a Bethlenék számára megnyert 
választás, mikor Gömbös Gyula újra szembetalálja magát azzal a láthatatlan 
hatalommal, a zsidósággal amelynek erejét először a szegedi napok alatt ismerte 
meg. Igaz, hogy a szabadkőművességet látszólag feloszlatták, igaz, hogy az 
egykori páholyokban már ott székel a MOVE, de ő az akkori többségi pártban 
szüntelenül látja azt a kettősséget, kétszínűséget, amellyel később oly sokszor 
találkozik majd. ő már 1921 januárjában megírta a Szózatban, hogy a zsidókérdést 
meg kell oldani, ,különben ötven vagy száz év múlva nem lesz magyar birtokos, és 
az ország ügyeit ők fogják intézni. A tétel egyszerű — mondja ki a későbbi 
zsidótörvények vezérgondolatát — a zsidók bármely téren csak számarányuknak 
megfelelően érvényesülhetnek!" 


Ha nem is ismerjük teljes terjedelmében a Die Juden in Ungarn című tanulmányát, 
amely elveszett a forradalmi idők zűrzavarában, annyi kétségtelenül 
megállapítható, hogy Gömbös Gyula sok tekintetben Prohászka Ottokár tanítványa, 
a zsidókérdésben. Főként úgy értendő ez, hogy hiányzik belőle minden gyűlölet. 
Nem használja soha a kurzus-idők érdes frazeológiáját. Annál hűvösebb 
tárgyilagossággal látja, és annál izzóbb meggyőződéssel vallja, hogy a 
zsidókérdés megoldása magyar érdek. E nélkül nem lehet egészséges nemzeti 
közvéleményt, keresztény kézben lévő gazdasági életet teremteni. Gömbös Gyula 
értelmezésében a zsidóprobléma: magyar szabadságharc. 

Mikor az első nemzetgyűlési választások előtt egy liberális újságíró azt mondja 
neki, hogy a jogegyenlőség eszméje nem ismer első- és másodrendű 
állampolgárokat, Gömbös lemutat a Lánchídra: 


— Nézzen Ön le a Lánchídra, az ott közlekedő autók kilenctized része az Ön által 
másodrendűnek nevezett állampolgárok birtokában van Most tehát sajnos, inkább mi 
vagyunk másodrendű állampolgárok s éppen azért küzdünk hogy ez az állapot 
megszüntethető legyen 

Ő mondja ki először azt is, hogy a zsidókérdés végleges és egyedüli megnyugtató 
rendezése csak a kitelepítés lehet. Gömbös azonban nem halogatási alkalmat lát 
abban, hogy a kitelepítést sürgeti, mert ezt a legkomolyabban gondolja. 

— Szükségesnek tartom -— írja 1921-ben, híres újévi cikkében — hogy a magyar 


kormány már 1921-ben érintkezésbe lépjen a cionisták központjával, a magyar 
állampolgárságú, fölös számú, többszázezer zsidó polgár kitelepítésére. Az egész 
világon elszórtan élő, hontalan nép sorsa, a többi népek nyugalmának biztosítása 
szempontjából is megvizsgálandó. Míg a hazával bíró népek természetszerűleg a 
nacionalizmus hívei, addig a legerősebb antinacionalista tendencia rendesen a 
zsidóságtól ered; mert a nacionalizmus majdnem együtt jár az antiszemitizmussal. 
Az összes internacionális mozgalmak ezért találnak élénk visszhangra a 
zsidóságnál. Nekik, ameddig elszórtan élnek, egy céljuk lehet: a nemzeti hatások 
elsimítása egy új világrend megalakítása által, amely nekik uralmat, nekünk 
rabszolgaságot jelent. 


Azt is ő veszi észre újból, hogy a zsidókérdés megoldása csaknem túlhaladja már 
a megcsonkított magyarság erőit. Többször emlegeti az angolból németté vált 
Chamberlain elméletét, amely szerint egy keresztény nép legfeljebb negyed 
százaléknyi zsidót tud úgy, ahogy elviselni. Visszatér tehát az első magyar 
fajvédők: Istóczy, Verhovay, Ónody, Simonyi Iván álláspontjához és ő is 
nemzetközi összefogást sürget az internacionális faj uralmi törekvései ellen. 
Mikor ugyanaz a liberális újságíró, akiről fentebb már szó volt, megkérdezi 
tőle, hogy mit óhajt: azt szeretné-e, hogy az összes nemzetek először egymás 
ellen harcoljanak, aztán valamennyien a zsidók ellen, Gömbös Gyula így felel: 
— Ami azt a kérdést illeti, hogy az egymás ellen küzdő európai nemzetek 
felléphetnek-e közösen a zsidók ellen, ez épp oly természetes, mint az, hogy a 
perlekedő szomszédok, ha a ház, melyben laknak, kigyullad, a tüzet közösen 
elolthatják anélkül, hogy perbeli álláspontjukat feladnák. 


Íme, milyen tiszta, világos meghatározása ez Európa egyik legsúlyosabb 
problémájának, amely épp a halogatott megoldás és késői felismerés folytán 
tizenkilenc évvel Gömbös Gyula nyilatkozata után szükségképpen elvezet a második 
világháborúhoz. 

A magyar látnok világítja meg elsők közt a zsidókérdés és a bolsevizmus 
összefüggését is. ó az, aki Európában elsők közt hirdeti, hogy a versailles-i, 
trianoni, neully-i diktátumokat a nyugati zsidók végeredményben a keleti szovjet 
zsidók javára alkották meg azért, hogy amíg Európában a leszerelés eszméjét 
hirdetik, addig a bolseviki rendszer kínai fala mögött észrevétlenül 
felszerelhessenek egy tizenöt-húszmilliós szovjet hadsereget, amely alkalomadtán 
a biztos győzelem reményében rohanhatja meg a fegyvertelen európai népeket. Ezt 
az elvi meggyőződését váltja tettekre már korábban is, amikor a szovjet 
lengyelországi offenzívája idején, néhány nappal a varsói csata előtt épp Gömbös 
közbenjárására, erélyes és nyugtalan sürgetésére ürítik ki a magyar magazinokat, 
hogy a belőlük keletre szállított munícióval Pilsudszky marsall megnyerhesse a 
Visztulái csatát, megmenthesse Lengyelország függetlenségét és egy időre Európa 
nyugalmát is. 


Mikor pedig már nem lehet ,tettekkel tényező", amikor már egyre inkább 
igyekeznek háttérbe szorítani ezt a nyugtalan, lobogó egyéniséget, akkor 1921. 
január 1-jén Gömbös Gyula hirdeti meg a Szózatban azt a programot, amelyre 
pontosan húsz év múlva felesküszik az egész, magára ébredt Európa. 

A vörös veszedelemmel szemben — írja — egész Európának fegyverbe kellene lépnie, 
győzőre és legyőzöttre való tekintet nélkül. Moszkvát és Szentpétervárt, a 
bolsevisták e két főfészkét el kellene foglalniuk, ha tartós békét akarnak. 

Ki hallja, ki érti vajon ezekben az időkben az ő intését, amely arra 
figyelmeztet, balgaság az egész leszerelés! Ő az európai magyar, a nemzeti 
szabadság legfanatikusabb harcosa tekintetével Kelet felé fordul. Látja, hogy 
mire készül ott a bolsevizmus, a szláv megszállottság és a zsidó világuralmi 
szándék. És Gömbös Gyula két évtizeddel előrenézve, saját fajtájának 
lefegyverzettségétől riadtan mond gyilkos kritikát a zsoldos hadseregről, 
amelyet Trianonban kényszerítettek ránk. 

— Zsoldos hadsereg? — kérdi. — Irtózom még a fogalmától is, nem nekünk való, 
magyaroknak. Idegen találmány! 


Gömbös pontosan tudja, kísérteties biztonsággal előre látja, hogy a trianoni 
harmincötezer főnyi zsoldos katonaság nem alkalmas a csonka-ország védelmére 
sem. Még kevésbé arra, hogy egykor majd szembeforduljon a keleti rémmel, a vörös 
barbársággal, amely egyelőre vereséget szenvedett Lengyelországban, de amely a 


maga rejtelmes hazájában tovább fog fegyverkezni, tovább fog lapulni, ugrásra 
készen állni, úgy, amint ezt a pillanatnyi világpolitikai helyzet követeli. 
Miután mértani pontossággal leméri a zsidóság és bolsevizmus kapcsolatait, 
minden erejével azon van, hogy legalább a saját népét felkészítse az 
ellenállásra, s megszabadítsa azoktól a bomlasztó erőktől, amelyek egyszer már 
Kun Béla hóhérdiktatúrájáig sodorták és — ha módjuk volna hozzá —- újra a 
legszélsőségesebb leninizmus vagy trockijizmus rabszolgaságába vetnék a 
magyarságot. 

Gömbös Gyula 1920-21-ben, amikor keserves egyedülvalóságban áll szemben egy 
idegen világgal, amikor senki sem hiszi, hogy minden zsidó — legyen bármilyen 
gőgös plutokrata — faji beállítottságánál fogva a bolsevizmus született 
bacilushordozója — nyíltan kimondja: 


— A zsidókérdést meg kell oldani mihamarabb. A nép kívánja, az ország érdeke 
kívánja. Ne számítson senki csupán egy tulipán-mozgalomra. ne merje senki — még 
nagyszerű politikusaink se — a zsidókérdés intézményes megoldását lekicsinylő 
mosollyal kísérni. Chaberlain szerint egy állam összlakosságának csak egynegyed 
százaléka lehet zsidó. Ha több van, a honfoglaló faj a zsidók uralma alá kerül s 
bizonyos idő múlva az ilyen országban úr csak a zsidó lesz. 

Majd rámutat a zsidóság magyarországi térfoglalására, s ezeket írja 1920-ban: 

— A zsidókérdést tehát meg kell oldani, és a legkisebb mértéke a megoldásnak az 
lesz, ha a zsidókat állampolgársági jogaik épségben tartásával az öt százalék 
szabta határok közé mindenütt visszaszorítjuk Ha ezt nem tesszük bizonyos vagyok 
benne, hogy további ötven év múltán még inkább eltolódik a helyzet, és igaza 
lesz Chamberlainnek, hogy mi, vagy utódaink egyszerű rabszolgákká süllyedünk 
azokkal együtt persze, akik még ma is a zsidók védelmére kelnek. 


Gömbös Gyula tehát két szemszögből látja a zsidókérdést: egyik általános 
európai, antibolsevista, a másik szigorúan magyar, szabadságharcos és 
nacionalista, ő veszi észre először, hogy e két szempont tökéletesen 
összeegyeztethető, mert csak úgy helyezkedhetünk el a népek európai közösségébe, 
ha előbb megoldjuk a magunk gyötrő zsidóproblémáját. Gömbös Gyula ezzel a 
szilárd meggyőződéssel vallja, hogy feltétlenül és minden akadály ellenére 
rendet kell teremtenünk a magunk portáján. Ez a feladat azonban mértéktelenül 
sokirányú. Ő látja meg, hogy a zsidókérdés kiterjed az egész magyar életre. A 
sajtótól a könyvkiadásig, a kabarétól a komoly színházig, a közgazdasági élettől 
a falusi cselédházak egészségügyi rendbehozataláig, a munkásság szociális 
jogainak elismerésétől a zsákot hordó keresztény intelligencia kenyérhez 
juttatásáig, a szociáldemokrácia felszámolásától a plutokrata hatalmasságok 
letöréséig minden magyar problémába belejátszik a zsidókérdés, mindenütt 
meghúzódik az idegen érdek, a nemzet testébe ékelődött külön akarat. 


Világnézete, meggyőződése már teljesen kialakult. Most hátra volnának a tettek. 
Gömbös előrehaladást, hatalmas reformmunkát vár a Bethlenék számára összehozott 
többségtől. Ehelyett már 1923 tavaszán egyre világosabbá válik, hogy a 
keresztény nemzeti, agrár jelszavak ellensúlyozására egy plutokrata, zsidó és 
feudális reakció szervezkedik. A tőzsdeüzleteken milliárdokat keresnek a bankok, 
az adóterhet kizárólag az agrártársadalom viseli. A középosztály fokozatosan 
tönkrejut, külföldi kölcsönért házalnak a Népszövetségnél, Benes pedig arról 
álmodozik, hogy a szanálási kölcsön segítségével örök időkre ellenőriztetni 
fogja a magyar belügyeket, főként a honvédelmet 

Nincs más hátra. Becsületes embernek le kell vonni a konzekvenciát. Ellenzékbe 
menni és megmenteni a nemzet számára a jövendő reményét. 


Nagyatádi és a kisgazdák, akik benne látják a magyar faj igazi szerelmesét, a 
gazdák barátját, segítőjét, hiába marasztalják. Az ország fölött már ott kavarog 
a Bíró Pál és Krausz Simon által osztogatott ingyen részvények botránya, a zsidó 
hatalom ugrásra készen áll, hogy a népszövetségi kölcsön révén elnyomja a 
nrkeresztény kurzust", s ezekben a napokban az egységes párt vacsoráján Gömbös 
Gyula már a fajvédelemről beszél. 

— A politikában a helyem azért, hogy hirdessek olyan elveket, amelyekért 
nemcsak élni, hanem meghalni is érdemes. A fajvédelem eszméje a nép, a nemzet 
megmentését jelenti olyan járom alól, amely nem méltó egy élni akaró fajhoz. Az 
az érzésem, hogy az a politika, melyet én követek, a magyar nemzet, a magyar 


reneszánsz politikája, amely Nagy-Magyarországhoz vezet. 

Bethlenék még megpróbálják szembeszegezni vele a tetszetős jelszót: arany 
középút! De Gömbös nyomban válaszol rá a Szózat vezércikkében. 

— Középúton azok járnak - írja — akiknek nincsenek saját gondolataik és 
elhatározásaik. A középúton való haladás lehet átmenetileg kényelmes, de mint 
rendszer a történelmi kialakulások korában csak káros lehet! 

Történelmi kialakulások kora! S ezekben a napokban hozza a hírt Mecsér András, 
hogy Münchenben szervezkednek a bajor fajvédők: Hitler és Ludendorff. Itthon 
pedig visszafelé akarják csavarni az idő kerekét. A földreform körül intrika és 
pepecselés folyik. Titokzatos erők dolgoznak a háttérben, melyekkel szemben csak 
Gömbös Gyulának van bátorsága megmondani az igazat: 


— Szembe fogunk fordulni azokkal az arisztokratákkal — mondja szóról szóra — 
akik nem éreznek közösséget a magyar fajjal, akik a magyar népet játékszernek 
tekintik, és akik nem akarnak a független keresztény Magyarországnak 
felépítésében részt venni. Sajátítsák ki a vagyonváltság földeket, a háborús 
szerzeményeket és az olyan birtokokat, amelyeket ötven év óta szereztek 

Az arany középút rendszerében azonban nem sokat használ az okos szó. Augusztus 
2-án kitör a vasutassztrájk, s ezen a napon az Egységes Párt értekezletén Gömbös 
Gyula bizalmatlansági indítványt terjeszt be Bethlen ellen. Az indítvány és a 
hozzákapcsolt határozati javaslat ,A fajvédők deklarációja " cím alatt jelenti a 
fordulópontot az utóbbi két évtized politikai történelmében. Megállapítja, hogy 
három pilléren nyugodott a párt addigi programja. A keresztény gondolat 
érvényesítése jelenti, hogy a magyar nemzet minden vonatkozásban ismét úr legyen 
saját hazájában. A nemzeti eszme fokozott hangsúlyozása jelenti, hogy a 
liberális antinacionalista politika helyére a határozott, éles nemzeti politika 
lépjen. Az agrárius eszme megköveteli, hogy a szélsőségesen merkantil, 
nagybankokra épített gazdasági politika helyébe a kimondottan agrárszellemű 
politika jöjjön. 


— Mindez — emeli fel hangját Gömbös Gyula — jelenti a gyökeres, átfogó 
reformot, a magyar politika nagyvonalú átépítését, a zsidóság politikai, 
kulturális és gazdasági visszaszorítását, a nemzetibb szellemű iskoláztatást, a 
birtokreformot, a nemzetet fojtogató bürokrácia leépítését. 

Ezek után megállapítja, hogy a párt letért eredeti nemzeti, keresztény, agrárius 
programjának útjáról, s benyújtja a határozati javaslatot, amelyben a 
hangoztatott elvek gyakorlati érvényesítését kívánja. Bethlen felszólalása után 
azonban a párt elutasítja a határozati javaslatot. A fajvédő Gömböst pedig 
mindössze heten követik, mikor választani kell a húsosfazék és a nemzeti jövendő 
között. 

Heten egy világ ellen! Heten, szemben az egész demokrata Európával, a zsidóság 
féktelen hatalmával, a konszolidáció rendszerének gőzhengerével, De velünk a 
magyar nép! — csendül ki Gömbös Gyula minden beszédéből a fanatikus hit. Most 
van elemében, amikor nyíltan, gátlások, taktikai szempontok figyelembe vétele 
nélkül beszélhet. Most érzi, hogy a csizmás falusi magyar szíve együtt dobban az 
övével, és ha elnémítják is egy időre, ez a jövendő dala, az európai holnap 
felcsendülő magyar akkordja. 

— Maradandót teremteni csak az tud — mondja abádszalóki kerületében — aki 
meggyőződésből cselekszik s akit valami emberfeletti hatalom vezet útján. 
Szegedre is egyedül mentem, mert azt hittem, hogy ott lesz a feltámadás és a 
Magyarok Istene. Megértem ott a feltámadást. Ezen az úton is, amelyen most 
járok, meg fogom érni a magyar feltámadás teljességét. 


A szanálási vitában a fajvédő párt nagyszerű támadást indít a külföldi kölcsön 
felvétele ellen. Azt hangoztatja: feszítsük meg minden energiánkat, álljunk 
talpra a magunk erejéből. Ez a leghatásosabb szereplésük. Mindenki érzi, hogy a 
fajvédők szónokai fejezik ki a nemzet közhangulatát. Mindenki — legelsősorban 
Bethlen tábora — tudja, hogy a nemzet Gömbösékkel tart. El kell tehát nyomni, 
meg kell hát semmisíteni ezeket a rebelliseket. Hol politikai baromorvosoknak, 
hol pedig lelki betegeknek nevezik őket. A kormányfő kijelentése nyomán pedig 
megmozdul a hatósági apparátus. Hol a Néptől hol a Szózattól vonják meg a 
kolportázsjogot. A vidéki népgyűléseket betiltják. A zsidó sajtó, elsősorban Az 
Est szüntelen puccsal, összeesküvéssel vádolja őket. 


Ulain Ferenc ellen — akinek BÍró Pál és Krausz Simon nem felejtették el az 
ingyen részvények panamájának leleplezését — Hetényi Imre és Vázsonyi Vilmos 
megrendezik a hírhedt Döhmel-puccsot. Agent provocateuröket küldenek hozzá, hogy 
később azzal vádolhassák: Hitler Adolf és a ,bajor fajvédők" segítségével 
nemzeti szocialista németeket akart Magyarországra csempészni. Persze, hamarosan 
kiderül, hogy a meséből egy 

szó sem Igaz. Ulaint felmenti a bíróság. A Szózatban pedig - erre már nagyon 
kevesen emlékeznek — maga Hitler Adolf nyilatkozik. Fölényesen fricskázza vissza 
a magyarországi ,konszolidáció agyrémeit, mondván, hogy Ulain Ferencet egyelőre 
nem ismeri, Magyarországra pedig nem küldhet csapatokat, mert ,ez csak légi úton 
volna lehetséges. E pillanatban pedig nem áll rendelkezésre elengedő számú 
léghajó". 

Érdekes, hogy épp ezekben a napokban robban ki a müncheni felkelés. És a későbbi 
Feldherrnhalle hőseinek emlékezete előtt elsőnek Gömbös Gyula hangoztatja a 
világ nacionalistáinak kegyeletét: 


— Ilyen elszánt harcosokra, mártírokra van szükségünk nekünk is! — De hol vannak 
ilyen mártírok ott, ahol az arany középutas rendszer nem a nyílt sisakkal való 
küzdelmet szereti, hanem az elkenést, a félreállítást, a zsidó sajtó pedig a 
csendes elhallgatás, öldöklő gúny és megfélemlítés fegyvereivel harcol. 

Az 1926-os választásokon a fajvédőket, a Magyar Nemzeti Függetlenségi Pártot 
legázolja a konszolidációs gőzhenger. A Szózat megbukik, miután már előbb 
elpusztult a Nép. Csak a Magyar Falu marad meg Gömbös számára és két vidéki 
újság. Egyedül a fajvédők szerda esti vacsorája az a szószék, melyről még 
beszélni lehet a tömegeknek. Ha más nincs, hát ez is elég! Gömbös Gyula a Magyar 
Faluban írja vezércikkeit, a fajvédő párt vacsoráin pedig sorra veszi a magyar 
közélet minden érdekes, aktuális kérdését. Vidéki népgyűlésekre jár, falusi 
olvasókörökben szónokol, de mindig tartja a kontaktust a tömegekkel. Tudja, hogy 
az egyszerű magyar megérti az ő igéit, s aki egyszer a közelébe kerül, soha nem 
tud tőle elszakadni. 


Van egyéniségének valami különös varázsa, mely egyformán hat fel-és lefelé. 
Ennek a mágikus erőnek vonzásába kerül mindenki, aki megismeri. Mussolini és 
Hitler így fogadják később személyes barátjukká. A delejes fluidumnak, mely 
személyéből kiárad, mégis legjobb próbaköve a magyar nép, az egyszerű 
parasztság, az országnak az a rétege, amelyet nem lehet félrevezetni, és amely a 
nadrágos emberben csalhatatlan biztonsággal megérzi, hogy jó, vagy rossz 
szándékkal közelít-e felé. 

Mikor már nagyon sötét a politikai horizont, mikor már csak a konszolidáció 
csillaga látszik tündökölni az éghatáron, 1927 márciusában még egyszer 
megpróbálja a fajvédő párt feltámasztását. Ott kezdi, ahol minden szabadságharc 
kezdődött: Tiszántúlon, a Hajdúság szívében, Bocskay fővárosában: 
Hajdúböszörményben. Egyetlen politikus kíséri csupán: Borbély Maczky Emil és két 
újságíró. Látszólag csak ennyiből áll a fajvédő tábor. 


A szomszéd Debrecenben gróf Bethlen István tartja aznap szokásos beszámolóját. 
De Bocskay városa talpra áll. Ötszáz főnyi gazdaküldöttség kíséri be az 
állomásról a gyalogszerrel, levett kalappal haladó Gömböst. S ő, aki néhány 
nappal ezelőtt még arról beszélt egyik barátjának, hogy talán jobb is lenne 
kivándorolni innen, ahol virágjában áll a ,konszolidáció", most, mint az örök 
Antheusz, megújul a hajdúsági föld és a hajdú lélek erejétől. Bocskay szobra 
előtt hétezer ember hallgatja a beszédét, az ebédnél pedig egy öreg gazda arról 
beszél, hogy most már nyugodtan hal meg az agg Simeon, mert látta Gömbös Gyulát, 
látta a magyar jövendőt. Gyalog kísérik ki az állomásra a hajdúk és míg a 
vonatra várnak, arra kérik, hogy beszéljen valamit Nagyatádi Szabó Istvánról. 
ott áll körben ötszáz vagy ezer ember. Csupa olyan hideg, józan, racionális és 
független szabad magyar, akit nem lehet szavakkal meghatni, érzelmekkel 
befolyásolni. S mikor csendesen, parlandó elkezd beszélni Nagyatádiról, a halott 
parasztvezérről egyszerre csak könny gyűl a szemekbe. Egyszerre felszikrázik 
Gömbös egyéniségének meteorszerű varázsa. Egyszerre ezer fejről kerül le a 
zsíros kalap. Az agg Simeon látja a jövendőt! 


És látja a sugárzó szemű fajvédő vezér is. Hiszen ő már régen befelé fordult. 
Régen észrevette, hogy a magyar sorsot nem a ,piszlicsáré diktatúrák" kis 


jelesei, nem az itthoni civódások, hanem a nagy kozmikus erők döntik el. Azok az 
energiák, amelyek ott feszülnek a feltámadó német nacionalizmusban és az olasz 
fasizmusban. Csorba Antal házánál, délelőtt mondta el különös, meglepő 
elméletét, valami új politikai koncepcióról: a Berlin-római tengelyről. 

— Megírtam a Hadak Útjában — mondja. — Majd elküldöm, ha van még belőle egy 


példány. 
— Berlin-római tengely? 
— Igen! — lángol fel az a varázsos, babonás szempár. — Ha ez létrejön, az 


olasz és német nacionalizmus meg fogja változtatni Európa térképét. 

Akik körötte ülnek, akik hallgatják, még nem értik. Még nem tudják, hogy a 
jövendő próféciája zeng most a keskeny, akaratos ajkon. Pedig az, aki előttük 
áll már senki más, mint Gömbös Gyula — a tengelypolitikus. 


V. FEJEZET 


, Testvérnek tekintem a magyar munkást." 


— A fajvédelem eszméje a nemzet és a nép megmentését jelenti olyan járom alól, 
mely nem méltó egy élni akaró fajhoz! — mondja Gömbös Gyula azon a napon, 
amelyen kilép Bethlen István pártjából. S a fajvédelem eszméjéből önként 
következik, hogy az idegen iga alól fel kell szabadítani azt, akit legjobban 
nyom a zsidó járom. Meg kell menteni azt is, aki épp oly történelmi osztálya a 
nemzetnek, mint az arisztokrata, a paraszt. És ez a magyar munkás! 


Az egykori vezérkari kapitány vajon hol és mikor találkozott először a magyar 
munkássággal? Lehet, hogy valahol a lövészárokban, de az is lehetséges, hogy már 
csak itthon és már csak akkor, mikor ez a munkás épp ellene vonult fel. Lehet, 
akkor nézett szemébe először, mikor Pogány József hírhedt puccskísérlete idején 
a honvédelmi minisztérium erkélyéről látta a félrevezetett, idegen mákonytól 
részegült tömeget. Esetleg Szegeden került vele szembe, amikor a zsidók által 
felbujtatott munkásság minden áron keresztezni akarta a nacionalizmus útjait. 
Később is sokszor adódott olyan látszat — például a fajvédő párt harcai idején 
-, hogy a munkás szemben áll a szociális, nacionalista gondolattal és annak 
képviselőivel. 


Gömbös Gyula emberi és államférfiúi nagyságát az mutatja leginkább, hogy 
felismert egy döntő különbséget, amelyet még olyan nagy magyar, mint Tisza 
István sem tudott meglátni. Gömbös először vette észre, hogy a marxista 
szakszervezet nem a munkásság. A Györki-Grószok, Buchingerek, Fellner Jakabok, 
Mónus-Brandstein Éliások szociáldemokráciája, osztályharcos lázadozása nem a 
magyar munkás lelkéből fakadt eszményiség. Öt a munkástól nem választhatja el 
sem a marxi dogma, sem a szakszervezeti talmudisták megosztó, a nemzetet 
részekre, osztályokra tagoló elmélete, mert Őhozzá, a murgai tanító fiához, a 
vér, a lélek, a magyarság jogán ezerszerte közelebb áll a munkás, mint az autón 
járó, idegen vérű, idegen lelkű szociáldemokrata vezérekhez. A magyar dolgozót a 
szakszervezetekhez nem fűzi semmi, csak a befizetett tagdíj, temetkezési segély, 
öregségi járulék, őhozzá pedig odakapcsolja a magyarságYv a múlt, az erekben 
csörgedező vér, s mindezen felül a világ legnagyobb hatalma, legteremtőbb 
energiája: a közös és azonos lélek. 


Természetesen tisztában van azzal is, hogy magában nem elég ez sem. A méltatlan 
járomból legelsősorban a munkást kell felszabadítani, hiszen őt sújtja legjobban 
a liberális kapitalizmus rendszere, a bér és ár diktatórikus szabályozása, 
amelyen milliókat keresnek a Bíró Pálok, Fellnerek, Chorinok és a többi nagy, 
liberális dinasztiák. A munkást kell kimenteni a zsidóság igájából, az arany 
érdekében támasztott mesterséges munkanélküliségből, a nagy kartell-vezérek 
gőgös parancsuralmából, a basáskodó művezetők hatalmaskodása és a mákonyt 
adagoló szociáldemokrata szakszervezeti titkárok egyeduralma alól. 


Gömbös Gyula politikai működésének állandóan visszatérő eleme a magyar 


munkáskérdés. Erről beszél a legelső szegedi éjszakán, mikor a munkássággal való 
megbékélést hirdeti. Ez foglalkoztatja a legelső szegedi napokban, és még két 
hete sincs Szegeden, amikor az Antibolsevista Comité kimondja, hogy az 
ellenforradalmi mozgalomba bele kell vonni a magyar munkásságot is. Az eszmét 
Gömbös Gyula veti fel, aki akkor még -— egyéb hiányában - keresztényszocialista 
alapon képzeli el a megoldást. 

Ekkor jelentkezik aztán egy olyan negatívum, amelynek kétségtelenül nagy része 
van a pozitív gömbösi program kialakulásában. A szegedi A. B. C. egyetlen zsidó 
tagja, Biedel Samu élesen szembefordul Gömbössel. Biedel Samu, aki valószínűleg 
a szegedi zsidóság kémje az A. B. C-ben, finom szimatával nyomban megérzi, hogy 
a zsidóság túlhatalmának legveszélyesebb ellenfele a munkásság lehet. 

— Erős közigazgatási rendszer kell — mondja Biedel -, amely a munkásság felé 
öklöt is tud mutatni. 


Gömbös Gyula valószínűleg ebben a pillanatban ébred rá a zsidóság és munkásság 
egymáshoz való viszonyának valóságos helyzetére. Lám, ez a keshedt öreg 
kapitalista, ez a Biedel, a szegedi zsidóság megbízottja, aki roppant helyesnek 
és megfelelőnek találja, hogy a zsidóság világuralmi céljainak szolgálatában 
rohamcsapat legyen a magyar proletariátus, most, amikor vissza akarják vezetni a 
magyar munkást a nemzeti alapra, csak öklöt, közigazgatási terrort és 
csendőrszuronyt tud mutatni a magyar dolgozónak. Ez a Biedel és a többi Biedelek 
sohasem engednék meg, hogy a magyar munkás nacionalista legyen, mert akkor 
rögtön vége volna az ő hatalmuknak. 


— Nem lenne ez az új pártalakulás a polgárság (zsidóság) tekintélyes 
részének szemében sem rokonszenvet keltő — hangoztatja Biedel -—, mert sokan 
vannak a polgári (zsidó) rétegekben, akik a vallást élesen elkülönítik a 
politikától, és nem látnák szívesen, hogy a vallás politikai harcok küzdő 
fegyvere, faltörő kosa legyen. 

A legantibolsevistább szegedi zsidó is kinyilatkoztatja tehát, hogy nekik sokkal 
inkább szükségük van olyan magyar munkásra, aki a zsidó szakszervezeti vezérek 
parancsuralmának engedelmeskedik, mint olyanra, aki együtt dolgozik és együtt 
imádkozik magyar testvéreivel. A nemzeti alapon álló munkás veszélyt, sérelmet 
jelent a ,polgárságra". A nemzeti alapon szervezkedő magyar dolgozó ellensége a 
zsidó polgárnak, aki meg nem szűnően irtózik attól, hogy a munkás helyet 
találjon a magyar nemzeten belül. 


Valószínűleg nem tévedünk, ha azt mondjuk, hogy Biedel Samu állásfoglalása 
nagymértékben megerősítette Gömbös Gyulának azt az elgondolását, hogy a magyar 
közösség kebelébe be kell vonni a magyar munkást, amely legjobb támasza, 
leghívebb harcosa lesz a nemzeti gondolatnak és a zsidó túlhatalom ellen 
meginduló magyar szabadságharcnak. 

Néhány nappal később a Teleki Pál gróf és Gömbös Gyula részvételével tartott 
minisztertanácson, június 3-án a szegedi kormány nyíltan és határozottan 
kimondja az azóta is megvalósítatlan, nacionalista program legfontosabb 
sarktételét: rendezni kell a szakszervezeti kérdést. Mindenki kiléphet a 
szakszervezetekből, és mindenki visszakaphatja a befizetett járulékait. Zsidó 
nem lehet vezetője magyar munkás szervezetnek. 


A terv, miként olyan sok szép szegedi gondolat, terv maradt a mai napig is. 
Gömbös Gyulát azonban mindez nem akadályozza abban, hogy változatlanul ne 
foglalkozzék a munkásság ügyeivel. A fajvédő pártban állandóan figyelemmel 
kíséri a munkásság ügyeit. A csütörtök esti pártvacsorákon szüntelenül beszél a 
munkásproblémáról. Figyelemmel kíséri a szakszervezetek minden megmozdulását és 
várja, hogy bekövetkezzék az a döntő fordulat, amely a magyar nacionalizmus 
zászlói alá sorakoztatja a munkástömegeket. A nyomdász-sztrájk idején egyedül az 
Ő lapjai, a Szózat és a Nép adják meg a nyomdászok által követelt munkabér- 
különbözetet, és csak ez a két újság jelenik meg akkor is, mikor a többi polgári 
lap kénytelen hallgatni és szünetelni. A szociáldemokrata pártbomlás napjaiban, 
a hírhedt Vági-ügy idején, egyedül Gömbös meri hangoztatni, hogy mindegy 
miképpen és hogyan, de a magyar életéből el kell távolítani a szociáldemokrata 
pártot. 


És amikor miniszterelnök lesz, első szava a munkásság felé száll. 


Rádiószózatában — 1932. október 4-én — azt mondja: 

— Magyar munkástestvéreimet felkérem, vegyenek részt a kormány nemzeti 
munkatervének megvalósításában, amely munkaterv minden dolgozó érdekét 
szolgálja. Sokan akartak és talán akarnak is választófalat emelni a munkás és 
polgár közt. Én ilyen választófalak létjogosultságát el nem ismerem. A kormány 
olyan politikát fog követni, hogy a munkásság — de természetesen csak akkor, ha 
nem rekeszti ki magát a nemzeti közösségből -— részt vehessen ebben a nagy 
nemzeti munkában. 

A Nemzeti Egység Pártjában is azt hangoztatja bemutatkozása alkalmával, hogy ,a 
nemzeti érzésű munkásságnak vissza kell térnie a nemzet közösségébe". 


— Azokat a válaszfalakat — mondja -, amelyeket tudatosan, vagy tudat alatt 
építettek, én le fogom rombolni, mert azt tartom, hogy egy nyolcmilliós nemzet 
nem engedheti meg magának azt a luxust, hogy kiskirályok legyenek az egyik 
oldalon, a másik oldalon pedig a társadalmi osztályokat gyűlölködő szemmel néző 
munkások. 

S négy nappal később, a TESZ erkélyéről elhangzik egy mondat, amely feloldja a 
tegnapot, eltörli a régi rendőri atrocitások fájó emlékét: 

— A magyar munkást épp úgy testvéremnek tekintem, mint az előkelő paloták 
lakóját! 

Gömbös Gyula először nevezi testvérének a liberális kor ,hazátlan bitang "-jának 
gyalázott magyar dolgozót. És az őszinte hang, a becsületes szándék, tiszta 
akarat hatalmas visszhangra talál a dolgozó magyarság tömegeiben. Október 8-ika 
nevezetes nap a magyar munkásmozgalom történetében. Ettől kezdve rohamosan apad 
a marxista szakszervezetek létszáma. Ettől kezdve próbálja a többi társadalmi 
osztály kezét megfogni a magyar dolgozó, akit hol rendőrkarddal, hol marxi 
áfiummal akartak kirekeszteni a nagy magyar egységből. 


Kormányelnöki bemutatkozása során Gömbös Gyula már megmondhatja azt is, hogy a 
magyar életben semmi szükség nincs a szociáldemokráciára. 

— Ez a nemzet akkor lesz erős és boldog — hangoztatja 1932. október 10-én a 
Parlamentben -, ha minden társadalmi rétege összefog. Én azt tartom, hogy a 
szociáldemokráciának és az úgynevezett munkásképviselőknek revízió alá kell 
venni a maguk felfogását. A társadalom nem nélkülözheti a munkásságot. És én ma, 
amikor tudom, hogy az egész nemzet vágyódik azután, hogy a munkástársadalom is 
oda sorakozzék azok közé, akik a nemzeti ideálokért együtt imádkoznak, 
felelősségem tudatában azt mondom, hogy igenis módot kívánok találni arra, hogy 
a magyar munkás és a magyar polgár testvérként álljon egymás mellett a nemzet 
nagy küzdelmében. 

A munkásságot nem engedem kisajátítani a szociáldemokrata pártnak! — szárnyal 
fel Gömbös Gyula acélos hangja. — A munkásnak itt a helye azok között, akik fel 
akarják építeni és megerősíteni azt a Magyarországot, amelynek történelmi 
elhivatottságáról meg vagyok győződve és velem együtt meg van győződve az egész 
nemzet. 


Abból a kormányelnöki programból, amelyet akkor hirdetett Gömbös Gyula, sok 
minden megvalósult. A hűséges barát, vitéz Marton Béla, Gömbös Gyula felkérésére 
megalapította a Nemzeti Munkaközpontot. Segítségével Gömbös halála után 
teljesült a munkásság kívánságainak jelentős része. A fizetéses szabadság, a 
minimális bér, maximális munkaidő, családpénztár, állami munkaközvetítés 
törvénybe iktatása, melyek 

bizonyítják, hogy Gömbös Gyula utódai megértették és átélték a gömbösi 
programot. Annak beteljesedéséből nincs is más hátra, mint a legfontosabb rész, 
melyet a tattersalli gyűlésen ekként határozott meg Gömbös Gyula: a 
szociáldemokráciának semmi helye nincs a magyar életben! 


VI. FEJEZET 


A keresztény sajtó megteremtője 


Gömbös Gyula személyében és működésében minduntalan összevegyül a politikus, az 
államférfi és a vezérkari tiszt. Mikor nagy terveket kovácsol, nagy célok felé 
tekint, előbb leméri az ellenfél erejét és saját eszközeit. Ezeknek a 
mérlegeléseknek eredményeként alakul ki az a meggyőződése, hogy magyar sajtó, 
fajvédő újságírás és megfelelő tollforgató gárda nélkül nem lehet betörni a 
liberális Bizánc aranykapuját. Botondi harci bárd kell, és ez csak a magyar 
sajtó lehet, amely felvilágosít, igét hirdet, utat tör és hangot ad végre a 
magyar tömegeknek, amelyek helyett csak Miklós Andorék zsurnáljai és a pesti 
sajtófront izraelitái beszélnek, reggel, délben, este, meghamisítva a 
közvéleményt. Gömbös Gyula, aki ismeri a szembenálló nagyobb erőket is, 
úgyszólván kezdettől fogva látja, hogy ezekkel nem tud megküzdeni addig, míg a 
sajtó-arcvonalat át nem töri és fel nem szabadítja az igazi magyar közvéleményt. 
Említettük már, hogy Bécsben — munkatársak hiányában — maga írja a Bécsi Magyar 
Futár cikkeit. Szegeden Zsirkay János az ellenforradalom első újságjának 
szerkesztője, s ugyanott lapot szerkeszt a későbbi Gömbös-kormány első 
sajtófőnöke, Antal István ,egyetemi ifjú" is. Legendás idők ezek, mint ahogy az 
a Szózat megalapításának korszaka is. A lapot kapkodja a magyar közönség. A Nép, 
amely ugyan nem tartozik szorosan Gömbös környezetéhez, szintén a fajvédő eszmét 
hirdeti, és több mint százezer példányban fogy el. Ez a két lap azonban még csak 
tandíj, amelyet meg kell fizetni a későbbi magyar sajtóért. Az újságíró gárda 
még nem tökéletes, a pénz kevés és a zsidó sajtóhatalmasságok vak dühvel, 
összehasonlíthatatlanul nagyobb anyagi eszközökkel folytatják gyilkos 
versenyüket a Szózattal szemben. 


Ezekben az időkben maga Gömbös Gyula is nemegyszer ragadja meg a tollat, hogy 
hirdesse az eszmét és ,felkiáltsa a halottakat", megmozdítsa a keresztény 
társadalmat. Aki ma végigolvassa a még feltalálható cikkeit, csodálkozva látja, 
hogy publicistának is elsőrangú. Semmi sincs írásaiban a k.u.k. vezérkari tiszt 
egyoldalúságából, a katona nehézkes stílusából. Ellenkezőleg. Minden cikke 
olyan, mint egész egyénisége. Meggyőz, hitet ébreszt, elegánsan riposztozik, és 
keményen küzd, ha kell, de 

a racionális érvek mellett meg tudja pendíteni a Ura legtisztább hangjait is, és 
tud romantikus lelkesedéssel lobogni egy-egy nagy gondolatért. 

A Szózat megszűnése után szinte emberfeletti nehézségek árán indítja meg a 
Magyar Újságot. Maga írja az első vezércikket, amelyben újra a keresztény sajtó 
fontosságát hirdeti. 


n A sajtót okoltuk a forradalom kitöréséért. — írja. — Éreztük és érezzük még ma 
a keresztény magyar sajtó fontosságát, de ezt a sajtót még nem karoltuk fel 
azzal az odaadással, amellyel ezt az érdekeinket megvédeni és elősegíteni 
hivatott harci eszközt támogatni kötelességünk lett volna... Meg kell alkotni 
végre azt az egységes nemzeti közvéleményt, amely nélkül a sivár jelenből nincs 
kibontakozás. " 

Egységes nemzeti közvélemény! Ez Gömbös Gyula egyik legnagyobb célja, legszebb 
álma. Sajnos, a Magyar Újságot is hamar utoléri a Szózat végzete, s 1927-re 
elnémul az egyetlen fővárosi fajvédő napilap is. Most már csak a hetenként 
megjelenő Magyar Falu él, de Gömbös Gyula még mindig nem csügged. ír, szerkeszt, 
adminisztrál. Gépbe diktál egy-egy forróhangú cikket ,Falum, falum, virágos 
falum!" — írja, mikor díszpolgárává választja Murga, a szülőfaluja, és a cikk a 
magyar publicisztika egyik kis remeke. Vérbeli újságíró-hitvallása a faluja, 
fajtája és az örök magyar eszmények mellett 

Sajnos, egyre kevesebb a sajtóbeli agitáció lehetősége. A Szózat, majd a Magyar 
Újság bukása után alig egy-két vidéki lap tart ki a gömbösi gondolat mellett. 
Debrecenben vitéz Kolosváry-Borcsa Mihály lapja, a Hajdúföld, Miskolcon Árva Pál 
Magyar Jövője, azon túl már csak a Hír, Körösvidék, Szegedi Új Nemzedék, Somogyi 
Újság és még néhány kicsiny vidéki lap mer leadni egy-egy Gömbös-beszédet vagy 
olyan cikket, amely a fajvédő eszméket szolgálja. A fajvédő gondolat látszólag 
háttérbe szorul. Nem kedvez neki a szelek járása. A magyar társadalom 1926-ban a 
hősi és bátor helytállásról az egész világgal szembenéző irredentizmusról áttér 
az angolbarát revíziós délibábkergetésre. Kevesen mondják már, hogy 
visszavesszük. Néhány Rothermere-cikk hatása alatt mindenki arról ábrándozik, 
hogy — visszakapjuk Ingyen, bérmentve! Ezekben a sültgalambleső időkben, a 
húsvéti feltámadás hangulatában Gömbös Gyula újra cikket ír, korhol, 


figyelmeztet. 


— Anglia barátságát köszönjük — mondja udvariasan —-, de a messzenéző államférfi 
reális szemléletével nyomban hozzáteszi: — azonban nem érezzük döntő befolyását 
a kontinensen, hiszen Anglia politikai érdekeinek szálai másfelé vezetnek Anglia 
a nagy játszmák országa, aligha foglalkozhat a kis Magyarország ügyeivel. 


Ki hallja ezeket a jogosan kiábrándító szavakat? Ki érti akkor a gömbösi 
intelmeket? Mindegy, ő ír, meggyőz, vitatkozik, s ha egyre szűkebb térre szorul 
is, tudja, hogy elkövetkezik az ő ideje. A magyar lélek felszabadítását 
előbbvalónak látja még a zsidó gazdasági hatalom megtörésénél is, mert tudja, 
hogy a liberális kapitalizmussal, marxista nemzetköziséggel csak felszabadított, 
erőslelkű magyarok számolhatnak le. 

— ,Ha egy nemzet élni akar — mondja egyik fajvédő vacsorán — biztosítani kell 
fajvédelmi szupremáciáját. Ehhez azonban olyan gondolatkört kell teremteni, 
amely minden tekintetben magyar A zsidóság kibérelte a magyar művészetet, 
sajtót, irodalmat. Ha regényírásra, novellára, színművészetre, képzőművészetre 
gondolok, a kultúra minden vonatkozásában azt látom, hogy a magyar jogot 
megcsorbították, és a magyar fejlődés lehetőségét elnyomták. A magyar kultúrát 
pedig csak százszázalékos magyarok képviselhetik." 


Ezzel a meggyőződéssel követ el mindent a Stádium Sajtóvállalat megalapítása 
érdekében. A Nemzeti Hadsereg bevonulása után Kormányzó Urunk jóváhagyásával, 
támogatásával és baráti körének áldozatkészségével létre is hozza az első 
fajvédő kiadóvállalatot. Akik körötte állnak, küzdenek minden erővel, 
helytállnak az élet és a magyar politika sok-sok vihara közepette. Azonban nehéz 
és keserves az az út, amelyről Gömbös azt mondja, hogy mindig felfelé visz. 
Áldozat és csalódás, harc és sokszor meg nem értés vagy közöny. Ebben a gömbösi 
sorsban kérlelhetetlenül osztozniuk kell azoknak, akik arra vállalkoztak, hogy 
az ólombetűk milliárdjait küldjék csatasorba a magyar eszmények szolgálatára. 


A fajvédő erőfeszítések idején a Stádium egyik legfontosabb harcállása az új 
Magyarországért folyó küzdelemnek. A Rózsa utcai öreg épületben maga Gömbös is 
állandó vendég, munkatárs és irányító, de azokban az időkben, amikor hanyatlani 
látszik a magyar öntudat, amikor ellenséges erők feszülnek szembe a nacionalista 
fronttal, itt is érezni kell a nyomasztó túlerőt, az idegen szellem fölényes 
parancsuralmát, s ami szomorúbb, a magyar közönyt. 

Az út mindig felfelé vezet! — lángol fel Gömbös Gyula szeme. S valóban, majd 
egykor, mikor 1934-ben útra indul a magyar feltámadás, a fajvédő sajtó magvetői 
is megérik a jóslatok teljesedését. Eljön a nap, amikor sajtóvonalon is 
beteljesedik a prófécia, s mire kilobban a fáklya, a Stádium Sajtóvállalat 
lapjai tovább hirdetik az eszmét. A Függetlenség, Új Magyarság, Esti Újság és a 
többi keresztény, nemzeti szellemben készülő hetilapok elviszik az eszmét az 
elhagyott tanyára, faluba, városba. Magyar szót, magyar igét hirdetnek százezrek 
számára. És amikor már örök álomra hajtotta fejét a Vezér, a második világháború 
kezdetén már ez a nemzeti szellemben kialakított közvélemény veri vissza az új 
destrukció rohamát, ez a sajtó-arc-vonal védi meg a tengelypolitikát és a 
magyarságot valami Simovics-szerű kísérlettől. Ez marad leghívebb hirdetője a 
gömbösi külpolitikának, s támogatója az egymást követő nacionalista 
kormányoknak, hogy 1938. november 2-án, a trianoni bilincstörés első napján c 
Függetlenség redakciójának erkélyéről hallja meg Budapest a hírt: visszatért 
Kassa és tíz magyar város. 


Lassan elkövetkezik aztán az a nap is, amelyen a Stádium nyomdáiban készül a 
java-írók könyve, és megtörik a jég, amely a könyvkiadásban a Gömbös által 
kifogásolt egyeduralmat biztosította az idegen szellem javára. 

Hosszú és nehéz az út, amely idáig vezet. Hiszen 1927-ben már egyre kevesebb a 
sajtóbeli agitáció lehetősége. 


Honvédelmi miniszter korában nem foglalkozhat aktív politikával. így tehát a 
sajtókérdéssel is kénytelen várni. Mikor azonban miniszterelnök lesz, nem 
habozik tovább egy pillanatig sem. Antal István sajtófőnöksége alatt megkezdődik 
a nagy reform, a szellemi élet felszabadítása. 


A Fajvédő Párt már 1923-ben erőteljes hangon követelte a destruktív sajtó 
elnémítását. A Parlamenthez benyújtott határozati javaslatot Gömbös fogalmazta: 
"Míg az internacionalista, kozmopolita és filoszemita sajtó irányító befolyást 
gyakorol a nemzeti társadalomra, addig szó sem lehet egységes nemzeti szellem 
kialakulásáról." 

Mikor már miniszterelnök — a diktatórikus vádak, parancsuralomról szóló 
gyanúsítások közepette -—, nem lehet új támadási felületet adni, s egyetlen 
kézmozdulattal eltörölni a magyar katasztrófa legfőbb okozóját, az idegen 
szellemű hírlapírás nyomasztó egyeduralmát. Meg kell teremteni tehát a 
keresztény nemzeti sajtót úgy, ahogy lehet, de ahogy legcélszerűbb is: 
versennyel, a magyar tőke, magyar szellem konkurenciájával. S amikor Gömbös 
akaratából megjelenik a Függetlenség, akik addig makacsul szajkózták a 
sajtószabadság igéit, egyszerre felzúdultak: dömpingsajtó! Az Újságírók 
Egyesülete, amelyben akkor még a zsidó kiadók érdeke diktál, határozatilag 
tiltakozik az ellen, hogy tizenöt-húsz keresztény magyar újságíró is kenyérhez 
jusson. A jerikói lárma felveri az országot, de ebben a kérdésben Gömbös Gyula 
nem enged. Nem tágít, mert látja, hogy a keresztény sajtót valóban a 
felszabadulás érzésével köszönti a közönség. 

Már együtt van az Új Magyarság, Függetlenség, Budapesti Hírlap frontja, de neki 
az a meggyőződése, hogy az új Magyarország igéit hirdetni kell a nap minden 
szakában. Reggel, délben, este! — reklámozta egykor Miklós Andor, s most Gömbös 
is azt akarja, hogy mindenkor legyen magyar hang az utcán. Városban, falun, 
szólaljon meg a magyar gondolat. Már szinte halálos ágyán fekszik, mikor még 
mindig személyesen tárgyal a keresztény déli lap, az Esti Újság megalapításáról. 
Érdekli minden. A szerkesztőség összeállítása, a lapfej rajza. 


Mire lehunyja szemét, a magyar sajtó már megvan. Harcol, eszmét hirdet, 
világosságot gyújt. Továbbviszi a fáklyát, amelyet ő lobbantott lángra a 
sötétség nehéz éjjelén. 


VII. FEJEZET 


A Berlin-római tengely kovácsa 


Visszalapozva az öreg, megsárgult újságokba, azt kellene hinnünk, hogy Gömbös 
Gyula volt az utolsó magyar táltos. Előre látta mindazt, ami bekövetkezett, ami 
Európában történt és történni fog. Szinte pályája kezdetétől fogva céltudatosan, 
a vezérkari tiszt pontosan kialakított tervei szerint dolgozott egy célért: a 
Berlin-római tengely létrejöttéért. Keserű valóság, de tudta: előbb egy világnak 
kell megváltoznia, hogy megváltoztathassuk a mi kis magyar glóbuszunkat. 


Oláh György feljegyzései szerint, 1920-ban a Szózat szerkesztőségének egyik 
ócska térképe előtt mondta el barátainak először a Berlin-ró-mai tengely tervét. 
Akkor tehát, amikor még Olaszországban alig erősödött meg a fasizmus, amikor a 
bajor fajvédők" még alig voltak négy-ötezren és akkor, amikor a szomszédban még 
itt vegetált a St. Germain-i béke vattába pólyált csecsemője: a , független" 
Ausztria. Az egész világ demokratái, zsidai dédelgették ezt a lázbeteg, ványadt 
kisdedet. Mindenki esküdött rá, hogy életképes lesz, hogy végvára marad a 
nyugati zsidó hatalmaknak, és idők végtelenjéig megakadályozza Nagy-Németország 
megszületését. Ezekben az időkben Hitleréken kívül egyedül Gömbös Gyula látja: 
Ausztriának el kel! tűnni! Mert ez az első lépés a békediktátumok megdöntése 
felé. A fajvédő párt egyik vacsoráján, 1923-ban elsőnek mondja ki ezt az 
igazságot: 


rAusztria számára nem Ausztriában kovácsolják a politikai jövőt, hanem 
Németországban. Ausztria számára azok kovácsolják a jövőt, akik hasonlóan 
mihozzánk kálváriát járnak, mert a nemzeti jövő szolgálatában állnak Németország 
lesz az, amely a lekicsinyelt nemzeti mozgalmakhoz csatlakozva példát ad a 
magyar társadalomnak is, hogy szavak helyett végre lépjünk mi is a tettek 
mezejére. " 


Akkor, persze, még senki se félti a ,magyar függetlenséget" ettől a 
kísértetiesen beteljesedett próféciától. A későbbi szabadságharcosok — például 
Eckhardt — még ott ülnek Gömbös Gyula mellett, és lelkesen tapsolnak. A többiek 
pedig a tőzsdén, a konszolidáció Eldorádójában csinálják a milliárdos üzleteket. 
És fölényesen mosolyognak. Közben ők árulják úton-útfélen a magyar 
függetlenséget. Ők, a liberális plutokrácia jelesei, a bírópáli magyar nemzet 
honfiai szeretnék a trianoni árnyék függetlenségét is felcserélni valami kiadós 
Duna-konföderációval, melyben még többet lehet keresni. A bankvezérek valutáris 
uniót akarnak csinálni Ausztriával. Prágából a Duna-konföderáció megvalósítását 
ajánlgatják Benes Edéék. S Gömbös Gyula, aki a király-puccs idején egyszer már 
megmentette a magyar függetlenséget, most a Szózat hasábjain keserű hangú 
cikkben száll szembe azokkal, akik később majd farizeus módra tőle fogják 
félteni a nemzet önállóságát. Gömbös Gyula látja, hogy itt az ő nagy álma, a 
Berlin-római tengely ellen készül valami. 


rA nemzetközi zsidó kapitalizmus — írja a Szózat 1925. február 1-jén megjelent 
vezércikkében - és a francia kisantant érdekek azok, amelyek rabul akarják 
ejteni a független Magyarországot, hogy szembeállítsák természetes 
szövetségesével, Olaszországgal és Németországgal " 


Itália és Németország között még ugyan ott fekszik Ausztria, Itália már 
fasiszta, Németország még marxista, de Gömbös Gyula hirdeti, vallja, hogy e két 
birodalom egymásnak és Magyarországnak természetes szövetségese. Csak éppen 
attól fél, hogy 

na kishitűek, a szenvedni nem tudók, a magyar jövőbe nem bízók, a várni nem 
tudók, a türelmetlenek, a sivár gazdasági helyzet nyomasztó hatására átmeneti 
látszat-előnyökért odadobják függetlenségüket, még mielőtt igazán megvirradna." 


Mert meg fog virradni! ő tudja, ő bizonyos benne! Akármilyen sivár is a magyar 
belpolitikai konszolidáció időszaka. Virradni fog! Csak várni kell. Tűrni kell. 
— Ha rabkenyéren kényszerülünk élni — írja Gömbös -, ám éljünk vele, ha 
foltozott ruha jut nekünk, járjunk inkább benne, csak mentsük meg egyetlen 
kincsünket: függetlenségünket! 


Pedig vannak pillanatok, mikor maga is meginogni látszik. Egyik barátjának arról 
beszél, hogy nem jobb volna-e elmenni, kivándorolni innen, ahol a maradék magyar 
erőt, a szellemet, a lelket is megfojtja az arany-középutas rendszer tűrhetetlen 
posvány levegője. De ez a hangulat csak egy pillanatig tart. Aztán már újra a 
régi, az igazi Gömbös Gyula áll előttünk. 


A ,Hadak Útjában" 1928 márciusában megírja a Berlin-római tengely koncepcióját. 
Apró, csaknem jelentéktelen lapocska ez a kis folyóirat, amely hol nyomtatva, 
hol pedig litografáltan jelenik meg. A Nemzeti Múzeum Széchenyi hírlaptárában 
található egyetlen példánya ma mégis egyik legfontosabb, legérdekesebb 
dokumentuma az európai és magyar politikának. A cikk címe: ,A magyar külpolitika 
és a Brenner-kérdés". Ebben fordul elő először a Berlin római tengely fogalma, 
amelyet ma már öt földrész nagy világlapjai használnak. 


"Amikor valamelyik beszédemben külpolitikai vonatkozású érdekeinket 
hangsúlyoztam — mondja a történelmi nevezetességű cikk -—, arra az álláspontra 
helyezkedtem, hogy nekünk, illetve a magyar kormánynak arra kell törekednünk, 
hogy a német-olasz konfliktus békés elintézést nyerjen. Sokan csodálkoztak azon, 
hogy ez mennyiben magyar kérdés. Magyar kérdés azért, mert nagy érdekünk, hogy 
Németország és Olaszország barátok és ne ellenségek legyenek, mert mindkét 
államtól sokat remélünk. A németektől a múlt alapján, és mert hatalmas 
szomszédos nép, az olaszoktól a jelen alapján, mert felfelé törő, állandóan 
izmosodó nép, és mert mindkettő érdekszférája érinti Magyarország érdekkörét. 


A Brennert az olaszok azért választották határnak, mert elsősorban katonai 
szempontok vezérelték őket, akkor, amikor stratégiailag olyan határt kívántak 
megállapítani maguknak, amely Olaszország védelme szempontjából kívánatos. És 
bár tudom azt, hogy a Brennertől délre laknak németek, mégis arra az álláspontra 
helyezkedem, hogy a német nemzeti kisebbség kérdése sokkal kisebb jelentőségű, 
mint az olaszok stratégiai szükséglete. Brennertől délre az olaszok szerint 80 


000, a németek szerint 200 000 német lakik. Már e számok összehasonlításánál 
látjuk azt, hogy viszonyítva akár Németország, akár Olaszország 
összlakosságához, elenyésző létszámról van szó, amely nem képezheti két nagy 
nemzet barátságos közeledésének és állandó barátságának akadályát. Szerintem a 
németeknek nagyobb kérdéseik vannak, mint a Brenner kérdése, és éppen ezért oda 
kell hatnunk, hogy Mussolini, Stresemann és Seipel megtalálják egymást azért, 
hogy az egyik dél felé, a Földközi-tenger felé, a másik észak felé és a Rajna 
felé fordíthassa tekintetét, ahol sokkal nagyobb német érdekekről van szó, mint 
a Brenner vidékén. 


Az európai politika centrifugális erők folytán még ma is zűrzavaros. A 
békeszerződések csak fokozták az elégedetlenséget, és azoknak lesz előnyük, akik 
mielőbb megtalálják a helyes politikai utat, amely elsősorban abban áll, hogy 
nacionalista programjuknak olyan medret építsenek, melyben a természetes 
kibontakozás fejlődési lehetősége megvan. Ha Berlin és Róma körül centripetális 
erők fognak érvényesülni, és ha ez a két főváros nemzetük képviseletében 
támpontja lehet egy olyan tengelynek, amely stabilitást jelent, akkor az európai 
politikai rendszernek meg lesz az a bázisa, amelyhez mi magyarok is 
igazodhatunk. Ha azután megtörténik Német-Ausztriának csatlakozása Nyugat- 
Magyarország nélkül a nagy Német birodalomhoz, ha a fasiszta kormány pl. 
megtalálja az Adria mentén, és a Földközi-tenger mentén lévő politikai 
terjeszkedésnek koncepcióját, akkor, de csak akkor érkezhetünk el ahhoz a 
pillanathoz, amelyben Magyarország véglegesen tisztázza külpolitikai 
orientációjának kérdését. Akkor a Lajta mentén, dacára barátságunknak 
Németország iránt mély árkot fogunk vonni, nem azért, hogy elválasszon bennünket 
de azért, hogy tudassuk mindenkivel, akit illet, hogy a Lajtától keletre mi, 
magyarok egyedül akarunk urak lenni, már csak azért is, hogy történelmi 
missziónkat itt, keleten, a független, magyar nemzeti állam keretén belül 
teljesíthessük, egyrészt a Balkán felé, másrészt a Fekete-tenger felé. Ezen 
irányok azok, amelyek Magyarország külpolitikai jövőjét megadják. Földrajzi 
fekvésénél és gazdasági elhivatottságánál fogva valamikor Bécs, ezután Budapest 
fogja a Nyugatot közvetíteni a Kelettel. 


Időközben reméljük azt, hogy elsősorban a békeszerződéseket diktálók soraiban 
történelmi igazságként megérlelődik a békerevízió gondolata, és egyszerűen azért 
is, mert a Duna-medencéjében egy ezredéven át csak a magyar faj államalkotó 
zsenialitása tudott helytállni. A magyarság ismerte fel először, hogy a Kárpátok 
koszorúzta földrajzi egység keretén belül csak egy történelmi akarat, csak egy 
politikai rendszer, csak egy gazdasági vérkeringés érvényesülhet eredményesen. 
Jelentkeznek ma is centrifugális erők, de azok leküzdésére éppen ama 
nemzetiségek érdekében van szükség, amelyek hébe-hóba nemzetiségi lázálmaikat 
kívánják realizálni, ahelyett, hogy végérvényesen elismernék, hogy az élet 
könyörtelen keze ma már és mindenkoron ideszólítja hozzánk őket — a magyar 
testvérekhez. Magyar külpolitika? Melyik hát az első út addig is, amíg a nagy 
kérdések tisztázódnak? Az első út a csonka nemzettest regenerációja, a faji 
szupremácia visszaszerzése alapján." 


Később hasonló értelemben nyilatkozik erről a kérdésről a Magyarság 1928. 
április 8-iki számában, s most már Itália és Németország felé is egyengetni 
igyekszik a jövendő útját, a két nagy birodalom egymásra utalását. 


— Állítom — mondja — hogy a német és olasz differenciáknak is el kell 
simulniuk magasabb történelmi szempontok érdekében. A Brenner-kérdésnek is 
nyugvópontra kell jutnia, Németországnak és Ausztriának be kell látnia, hogy a 
fölfelé törekvő Olaszországnak stratégiai érdekei a Brenneren lényegesebbek mint 
a Trentinóban élő német nemzeti kisebbségek érdekei... És ha az olasz - német 
viszony békés és megértő rendezése érdekében a fentiek értelmében foglalunk 
állást, talán elkövetkezik az időt mikor Berlin - Róma és Budapest megtalálják 
egymás kezét mindhárom nemzet érdekeinek szolgálatában. 


Ez az idő pedig egyre közelít. Mikor honvédelmi államtitkár korában először 
találkozik Mussolinival, felcsillanó szemekkel újságolja barátainak: 

— Nos fiúk, elmondtam a Dúcénak a Berlin-római tengely gondolatát! 

S amikor Hitler Adolf uralomra jut 1933-ban, elsőnek a magyar miniszterelnök, 


Gömbös Gyula siet hozzá. Most már valóra válhat az álom! Most már valóság lehet 
a Berlin-római tengely, csak a másik partnert is meg kell győzni annak 
szükségességéről. Pedig ebben az időben magyar miniszterelnök számára még 
veszélyes vállalkozás a hitleri Németországban tett látogatás. Araikor híre 
terjed, hogy meglepetésszerűen Hitler Adolfnál járt, itthon egyszerre 
felviharzik a zsidó sajtókórus, a liberális plutokrácia és az öreg csáklyások 
lármája. Ez az elbizakodott, gőgös óvilág, az Ahasvérusok és Pató Pálok törzsi 
szövetsége valóságos attentátumnak tekinti, hogy Gömbös Gyula kapcsolatokat akar 
teremteni azzal a német rendszerrel, amelyet ők csak nácizmusnak, vagy fehér - 
bolsevizmusnak neveznek. Ezek a béke-horizontú, öncélú politikusok csak a maguk 
kulcspozícióját, megtiprott eleganciáját, kaszinói életformáját féltik, de ő, 
aki ott áll Mecsér András társaságában Hitler oldalán, az erfurti dóm lépcsőjén 
és nézi a nagyszerű rendekben vonuló SS osztagokat, már a holnapot látja. 


Mikor hazajön, itthon a legvadabb művihar fogadja. A Ház üléstermében gúnyos 
Heil! Heil! kiáltással üdvözli a baloldal. A szocialisták tombolnak, a 
csáklyások sápítoznak, a zsidó sajtó pedig azt szajkózza, hogy Magyarország örök 
időkre elszigetelte magát külpolitikailag. A jósok, a nagyképűek, a fölényesek 
és mindenhez értők most is a csalhatatlanság gőgjével jelentik ki, hogy a 
hitleri uralom három hónapig fog tartani Németországban. Velük szemben csak a 
Gömbös hangja cseng tisztán, a meggyőződés hevétől fűtötten: 

— Abszolút hamis beállítás az, mintha itt egy efemer, könnyen elsöpörhető 
politikai rendszerrel állnánk szemben. A kancellár személyének súlya és 
tekintélye, a mozgalom szervezettsége, tömegpszichológiai hatása olyan mérvű, 
amilyenre én nem számítottam. Ezzel azt akarom mondani, Tisztelt Ház, hogy az 
európai politikában, mint faktorral kell számolni azzal a nacionalista 
mozgalommal, amely a német nép reneszánszához fog vezetni! 


— Ezt nem ön van hivatva megítélni! — kiáltják közbe a szociáldemokraták. 
Sigray Antal azt fejtegeti, hogy az új orientáció árt a revíziós mozgalomnak. 
Mások rámutatnak arra, hogy nekünk Ausztria mellett kell állnunk, s Gömbösnek 
nem Berlinbe, hanem Londonba kellett volna repülni. Rassay Károly, különösen 
pedig Buchinger Manó valóságos provokációnak minősíti Gömbös berlini 
tárgyalásait. 

Pár nappal később a Mezőgazdasági Kamara közgyűléséről is válaszol Gömbös Gyula 
a berlini út támadóinak. 

— Szolgálatot véltem tenni az országnak — mondja — de egész Európának is, 
hogy megnéztem, milyen irány van ott. Láttam, hogy nem efemer, átmeneti helyzet, 
hanem valóság! Néhány évvel ezelőtt a fasizmust is átmeneti dolognak tartották 
egyesek és olyan közvéleményt akartak létesíteni, hogy ha annak alapjain 
indulunk el, biztosan zsákutcába jutottunk volna. 


S ismét néhány nap múlva a soproni határról felel a támadóinak. A ma-gyár táltos 
most ismét a jövőbe néz: abba a kiismerhetetlen titokba, ami csak a nagyok, a 
kivételesek számára nyílik meg. Talán már Kassát látja a kárpáti határt, a 
Zágonig vitt szegedi zászlókat, s mikor a Berlin-római tengelyről, a Führernél 
tett látogatásáról beszél, felszárnyal a hangja, s azt mondja: 

— Igazolni fog engem az idő! 

A barátainak pedig arról beszél, hogy készülni kell. Mert a németek és olaszok 
most már előbb-utóbb egymásra találnak. Háború lesz. Nekünk pedig részt kell 
vennünk a tengely oldalán ebben a küzdelemben, mely szétfeszíti a kisantant 
gyűrűjét, megdönti Trianont. Sietni kell! 

Igen! Sietni! Hiszen az élet oly rövid. Az elvégezni való oly sok! 

A Gömböst eltöltő emésztő türelmetlenségről, tettvágyról Milotay István ad remek 
jellemzést, amidőn egy cikkében leírja azt az éjszakát, melyen a marseille-i 
válság idején meglátogatta Gömbös Gyulát. 


rA Bánát és a Bácska magyar lakosságára — írja Milotay — a terror és üldözés 
rettentő napjai virradtak. Ezrével kellett elhagyniuk otthonukat, tűzhelyeiket. 
Egész falvak, községek népe kénytelen volt menekülni a puszta életét és a puszta 
rajtavalót mentve. A végzet pallosa függött a fejünk felett és nem volt egyetlen 
barátunk! A Népszövetség, az antant demokrácia fellegvára nagyképűen úgy tett, 
mintha az igazságot keresné, s közben a mi megalázásunkra, fenyítésünkre 
készült. Olaszország egymaga állt mellettünk, elszigetelve. Az új Németország 


még születésének lázában, a saját maga roppant gondjaival volt elfoglalva. Mi 
lesz velünk? Prágából, Belgrádból, Párizsból azt üvöltötték, hogy végleg újra 
fel kell osztani bennünket, letörölni a térképről, mint az irredenta lázadás 
tűzfészkét, magát a magyar fajt is ki kell irtani, mint a békés Európa 
megrögzött ellenségét... 


Felmegyek Gömbös Gyulához, megkérdem tőle: mi lesz velünk? 

Késő éjszaka volt, a miniszterelnökségi palota ablakai sötéten lezárva. A 
lépcsőházban találkoztunk. Gömbös valami fontos tanácskozásról jött. Sápadt volt 
és lángolt az izgalomtól. 

— Bármi történjék — mondta — nem hagyjuk magunkat megalázni. Aki a magyar 
határt átlépi halál fia. Akik vagyunk, ahogy vagyunk, fegyverrel a kezünkben, 
mind elveszünk, de meg nem adjuk magunkat. Ha Európának ez kell, hát legyen... 
Hallgattam és átfutott rajtam a szégyen és keserűség dühe, s valami mélységes, 
hirtelen megmozduló aggodalom: helyt tudunk-e állni a trianoni hadsereggel, a mi 
lesorvasztott, ellenőrzött, rendőri feladatokra ítélt honvédségünkkel a három 
oldalról fenyegető betöréssel szemben? 


— Hát persze! — vetette fel Gömbös a fejét. — Csak két esztendőnk lenne még, 
másképp beszélnének velünk, de mi is ővelük Csak két esztendő és meg fogjuk 
csinálni a magyar hadsereget. Beszélhet a Népszövetség, amit akar, fegyver lesz 
a kezünkben. Nem nyugszom addig, ha az életem rámegy is. Tehetetlenségemben 
szeretném sokszor ezeket az öreg falakat magamra dönteni, de lesz, ami lesz, ha 
mindnyájan elveszünk is, így is, ahogy vagyunk, de most nem engedünk. Inkább a 
halál, mint a szégyen!44 Mikor már honvédelmi miniszter, mikor már tenni, 
dolgozni, alkotni tud, szüntelenül visszajár beszédeiben, megnyilatkozásaiban ez 
a türelmetlen tettvágy. Mintha érezné, hogy közelít az idők teljessége, s mintha 
sejtené, hogy neki is ki vannak szabva a napjai, hogy tehessen azért a 
nemzetért, amelynek tíz generációra való elvégezni valója maradt. Csak egy kis 
időnk legyen! 


Csak lélegzethez jussunk — mondja egyszer Milotay István feljegyzései szerint 
-, vissza fogjuk hozni a csángókat. Minden talpalatnyi földet magyarokkal 
ültetünk be. Szentül hiszem, hogy rövid időn belül, talán pár év alatt, óriási 
változások fognak végbemenni Európában. Németország és Olaszország előbb-utóbb 
összefognak és szétfeszítik a mai kereteket. Nincs egy perc veszteni való időnk. 
Készülni kell, hogy a nagy helyzet embereire találjon bennünk is. Új 
Magyarország kell, ha akarjuk, csak tőlünk függ, mindent megnyerhetünk. De 
készülni kell." 


Ő már hallja, hogy a vén Európában dübörögni kezd a történelem kereke. S 
ilyenkor hitvallókra, igehirdetőkre, prófétákra van szükség. Férfiakra, akik 
világosságot gyújtanak ennek a sötétbe tévelygő magyarságnak is. Ezért mondja 
bemutatkozó beszédében: 

— Fáklyavivője akarok lenni nemzetemnek, mert tudom, hogy fáklyám el fog aludni 
a felkelő nap világosságánál. 


Magyar sors, hogy olyan nyomott az itthoni levegő. A kaszinók velencei tükrén 
hálót sző a pók, a reformokra azt mondják Pató Pálék, hogy: ej, ráérünk arra 
még. A közélet állóvizeiben csak a zsidó sajtó varangyai brekegnek. Magyar sors, 
hogy itt a fáklyáknak önmagukat kell emészteni. Magyar sors, hogy az a Gömbös 
Gyula, akinek politikai létét köszönheti a nemzet, aki az Élet Kapujáig vezette 
a magyarságot, soha nem láthatta meg a felkelő nap világosságát. 


VIII. FEJEZET 


A fáklya kialszik 


Fáklyavivője akarok lenni nemzetemnek! — hangzik az egykori ellenzéki vezér 
miniszterelnöki beköszöntője. De, jaj, milyen nehéz fáklyát gyújtani ott, ahol a 


levegőt még nem pezsdítette meg egy új kor friss oxigénje. 

És mégse egészen hiábavaló minden. Mert, ha megvalósítani nem is, de utat 
mutatni még lehet. A Turul kiállításán megadja az irányt, amely egykor majd a 
zöldkeresztes házakhoz, a falusi csecsemőgondozáshoz, az ONCSA-hoz vezet. 
Megmutatja a pozitív magyar fajvédelem útját. , Helyre kell állítani a magyarság 
testi és lelki egészségét, mert egy magyart megmenteni az élet számára annyi, 
mint megsokszorozni a magyar erőket. " Az ifjúság előtt, amelynek 
nemzetpolitikai jelentőségét ő ismeri fel először, a Turul nagytáborán Gömbös 
Gyula hitvallása szárnyal: ,Kiadtuk a jelszót: Előre, a reformok útján." 


Kezd közelebb jönni, testet ölteni a távoli délibáb is. Az európai nacionalista 
népek szövetsége, amelynek Keresztelő Jánosa Gömbös Gyula volt. A Berlin - Róma 
tengely nem álom többé, hanem valóság. A nagy és önzetlen barát, Mussolini 
segítségével Gömbös Gyula politikája áttöri a kisantant gazdasági blokádját és 
1934. március hó 17-én a Palazzo Veneziában, ahol aláírják a római egyezményt, 
eldől a nemzet sorsa. Hála Mussolini lángelméjének és a magyarság iránti 
szeretetének, a trianoni nemzet kiszabadul a fojtogató gyűrűből. A maga útján 
jár már. Élheti öncélú magyar életét. Németek, olaszok mellett itt van már 
velünk a bolgár testvérnép is, amely ugyanazért az igazságért küzd, szenved, 
nélkülöz, amelyért Magyarország harcol. Körülöttünk még gőgös percemberkék — 
Benesek, Titulescuk — dáridója tart, de Musanov bolgár miniszterelnök budapesti 
látogatásakor a magyar rádió már viszi feléjük a jövő üzenetét, a közelítő vég 
süvítő szelét. Gömbös Gyula hirdeti: 


— ,Azt, hogy ez az igazság diadalmaskodni fog, én biztosan tudom. M ő látja meg, 
hogy bezárult egy kor, amely a magyar szenvedések négyszáz évét, a trianoni sors 
húsz esztendejét fejezi be. Messze idegenben, Rodostó földjén köszönti a 
holnapot. Rákóczi házából száll felénk a szava: 

Rákóczi a szabadságért harcolt, s én hiszem, hogy véget ért a kor, amelyben 
számkivetés volt osztályrésze a nemzet legjobbjainak " 


Gömbös Gyula, a nacionalista fajvédő magyar igehirdetése, nemzetépítő munkája 
biztosítja, hogy barátok álljanak mellettünk, hogy nem vagyunk egyedül, hogy 
Rodostóból egyszer majd Kassára érkeznek a szegedi zászlók, s ha elalszik a 
magyar fáklya, a Nagyságos Fejedelem sírjára ráragyog majd a felkelő nap 
hajnalsugara, és a rabságból szabaduló magyaroknak Zágonig mutatnak utat a 
rodostói csillagok. 


Biztosítja ezt a magyar hadsereg, amelynek ő volt az egyik első szervezője, 
államtitkára, minisztere, az ősi földet visszaszerzi majd a honvéd, akinek ő 
adta az első puskát, és aki a Kormányzó Úr országlásának tizenötödik jubileumán 
íme itt vonul már előtte is, diadalmas rendekben, szabadító fegyverzetben, 
táncoló paripákon. Vele együtt menetelnek azok a bajtársi seregek, amelyek a 
második berlini látogatás alkalmával eldübörögnek a magyar miniszterelnök előtt, 
hogy egykor majd együtt induljanak az úton, amelyet mielőttünk a magyar fáklya 
fénye világított be. 

Belpolitikai vonatkozásban azonban abban a pillanatban, hogy Gömbös Gyula 
átveszi a hatalmat, hirtelen előtérbe lép jellemének egy sajátos vonása. Most 
már nem a frontálisan támadó ellenzéki harcos többé. A tábornoki mentében is 
vezérkari tiszt újra. Taktikus, akit most is a meggyőződés fut, melyet fajvédő 
ellenzéki korában hirdetett. Csak éppen most felülről kell megvalósítania 
mindazt, amit alulról akart hozni, milliós tömegek, a szervezett nemzet élén. Ó, 
hogy elfújta volna akkor a vihar a magyar politika sötét árnyait?! Milyen 
egyszerre szakította volna szét a velencei tükrök szakadt pókhálóit a magyar nép 
keze! 


Most szólni kell olyan akusztikai viszonyok mellett, melyekben az ember nem 
ismer a saját hangjára. Úgy kívánja az illendőség, hogy udvarias szavakat ejtsen 
még Bethlen Istvánról is. Azt diktálja a taktikai érzék, hogy a zsidóság felé is 
megkockáztasson egy sima szólamot. Álláspontomat revideáltam a zsidókérdésben! — 
hangzik a dodonai kijelentés. Egyetlen szó sem esik azonban arról, hogyan 
nrevideált". Enyhébben, vagy szigorúbban kell kezelni ezt a problémát?! A 
túlpartiak azonban tudják, hogy nem adott fel semmit. Nem revideált semmit. Ők 
még a barátoknál is jobban tudják, hogy ma is a fajvédő Gömbös ül a kormányon. 


Talán óvatosabb, talán pillanatnyi taktikai mozdulatokat hajt végre, de nekik 
nincs kétségük aziránt, hogy most is azt akarja, amit régen. Bekeríteni az 
ellenfelet. Tönkre verni a liberális-feudális-zsidó frontot. Ha alulról nem 
lehetett, felülről megteremteni a fajvédő, nacionalista Magyarországot! 

Igen, odaát tudják, hogy mikor Wolff Károlynak azt üzeni: ,külön menetelni, és 
együtt győzni" tulajdonképpen a holnap Magyarországának programját hirdeti. A 
jobboldal és minden jobboldali magyar egyesülését, aminek el kell következni. 
Vagy majd egy Kerepesi úti sírnál, vagy azon túl a győzelem pillanatában. A 
túlsó parton tisztában van vele mindenki, hogy ez a ,veszedelmes ember" mit 
akar. A jobboldalon túl szerénynek találnak egy-egy intézkedést, de ők, az örök 
ellenségek érzik, hogy mindegyiknek jelentősége van. Hiszen abból a , dömping 
sajtóból", amelyet üvöltő gyűlölettel támadnak, egyszer talán hatalmas csatabárd 
lesz, amely a törvényhozás számára betöri a liberális Bizánc aranykapuját. AZ 
ÁDOB diplomásból, akit be sem bocsátanak az angol kluboknál exkluzívabb zsidó 
vállalatokhoz, akit azzal küldenek el elsején, hogy ,, itt a nyolcvan pengője, 
fiatalember, de bankba ne tegye be a lábát", egykor talán cégjegyző, igazgató 
lesz, vagy legalábbis lehet a csontkeretes közgazdasági lángelmék helyén. 
Valamikor egy fajvédő vacsorán Gömbös Gyula mondta, hogy a nacionalista 
mozgalmak legkitűnőbb szeizmográfja a zsidóság. 


Nos, ez a szeizmográf most pontosan jelzi, hogy földrengés készül. Vihar jön. 
Hiszen azokból, akiket a Nemzeti Munkahéten Schmoll-huszároknak csúfolnak, 
egykor talán még szervezett nemzet is lehet. A telepítési törvény betörhet a 
feudalizmus védőállásaiba, s az új politikai orientáció — melynek kezdetét 
hivatalos a berlini út jelzi — egykor erős, egészséges nacionalista magyar 
külpolitikává alakulhat. Igen! Megeshet, hogy a fáklyalángból egyszer ragyogó 
fényesség lesz, amely bevilágít a liberális dzsungel sötét odvaiba, széttépheti 
az összeköttetések, cinkosságok dús liánjait. Világosságot gyújthat a magyar 
koponyákban. . . 


— A fáklyát ki kell hát oltani! Legyen sötétség! 


S az erre irányuló művelet valóban nagyvonalú. Eckhardt Tiboré a feladat, hogy 
próbálja szembeállítani Gömbössel a népet, Bethlené a szerep, hogy megvédelmezze 
az ,alkotmányt", melynek sáncai mögött a Bíró Pálok, a budai Goldbergerek, a 
kartellek igazgatóságai, a Miklós Andorok, Incze Sándorok s a kisebb-nagyobb 
liberális Csák Máték tanyáznak. A zsidó sajtóra vár a magasztos hivatás, hogy 
valóságos kutyakomédiának tüntesse fel azt az óvatosan indított szervezkedést, 
mellyel az akkori NEP-ben egy nemzetszervezet alapjait akarja megvetni. 


Kigúnyolni minden eszmét! Becsületében támadni minden jobboldali politikát! 
Viccelődni, karikírozni, destruálni és stupidnak, esztelennek kiáltani ki 
mindenkit, aki hajlandó Gömböst követni! Ó, itt már nincs megalkuvás, nincsen 
kímélet. Itt többé nem szent semmi. A 95 pontot álmoskönyvnek mondják, a 
jobboldalról elhangzó beszédek egy-egy mondatát csáklyahordozó talmudisták 
elemzik, boncolják, vesézik. Itt a legkisebb reformötlet is alkotmánysértés. A 
legóvatosabb korszerűsítés is idegen eszme", s még a murgai Nagyasszony, az 
édesanya német származása is gaz ürügy arra, hogy diktatúrás törekvést, honáruló 
german-barátságot orrontsanak Gömbös Gyula minden lépésében. 


A reformok? A telepítési törvényt lealkudják, a hitbizományi reformból 
szánalmas, lerágott csontváz marad meg. A berlini útért, a tengelybarátságért 
őrjöngő támadások folynak ellene. A csáklyások disszidálása után ugyan a párt 
megtisztul, de kint a falun most Eckhardt szervezi ellene a népi tömegeket. Itt 
nem szabad nemzeti egységnek lennie! Ha nem megy másként, Nagyatádi népét kell 
úgy félrevezetni, hogy szembeforduljon azzal a Gömbössel, akiben olyannyira 
bízott szegény Szabó István. Ha pedig ez sem elég, ha a fáklya nem akar hamar 
kialudni, akkor el kell oltani a lángját. Mielőbb! Ha másként nem megy, egy 
revolvergolyóval. Persze, gentlemanlike formában! Kaszinói szabályok szerint. És 
Eckhardt Tibor, az egykori barát, a hajdani hűséges famulus meg is találja a 
módját, hogy párbajra kényszerítse Gömbös Gyulát. Mikor ott állnak szemben 
egymással, Gömbös a levegőbe lő. S ekkor olyasmi történik, amitől megborzong az 
ember háta. Eckhardt Tibor felemeli a pisztolyt és céloz. Hidegen, kegyetlenül, 
a kalandorok eszeveszett cinizmusával, a mindenre elszánt ember rideg, 


gátlásokat nem ismerő gyűlöletével és hatalomvágyával. Egy-kettő-három... Gömbös 
Gyula pedig néz, szembe a rámeredő fekete csővel és életének ez a legtragikusabb 
pillanata: most érzi meg, hogy micsoda sötét erők állnak vele szemben. Micsoda 
rettentő gyűlölet lobog azok ellen, akik ki akarják mozdítani sarkából a magyar 
glóbusz állócsillagját. A barát, a legjobb küzdőtárs akarja lelőni! 


A golyó célt téveszt, de mégis halálosan talál. Ott, ahol a legjobban fáj, ahol 
a legmélyebb sebet tudja ejteni: a lélekben. 


A vesekő, amelyet a régi jó k.u.k. katonaszokás szerint nem sikerült 
rkilovagolni", már régen rágja, koptatja ezt a kemény szervezetet, és most a 
barát revolvergolyója felrobbantja azt a lelki ellenálló erőt is, amely eddig 
uralkodott a testen, megálljt parancsolt a gyötrő fájdalomnak. A betegség, mely 
megvolt, lappangott, amelyet emberfeletti önuralommal gyűrt le, felszabadult 
Elindult... Súlyosbodik... Pedig még élni kellene. Élni, hiszen annyi az 
elvégezni való és olyan közel már a prófétai sejtések teljesedése. A fáklya 
pislog, de az ég alján ott dereng a felkelő nap világossága. Németország és 
Itália felől pirkad a magyar ég alja is. Csak itthon kell a gomblyukban viselt 
ezüst csáklyákról, kaján arcokról látni, hogy nálunk még mindig vannak, akik a 
béka - egérharc alkotmányos szabadságában látják az élet értelmét, mikor túl a 
határon egységbe forró kolosszusok készülnek, indulnak, hogy megváltoztassák a 
világ történelmét. Itt még ma is a költőnek van igaza: 


Sósabbak itt a könnyek, A fájdalmak is mások, Ezerszer Messiások A magyar 
Messiások. 

A vezérember sorsa nálunk, hogy el kell emésztődnie kis házi vitákban, apró 
frakcióharcokban, degusztáló megalkuvásokban és kis kompromisszumokban. Az 
életének talán legirtózatosabb pillanata, amelyben a hosszan titkolt betegség 
után meg kell jelennie a repülőtéren, hogy Münchenbe menjen a szanatóriumba. A 
Mátyásföldön ott sereglik most az a sajtó, amely megkeserítette az életét. S 
most, mint a vesszőfutás hősének, neki is látni kell az ádáz profilokat, a sunyi 
szemeket, melyekből részvét sugárzik, hogy leplezze a gyűlölet kárörömét. 
Hiszen, aki itt jön, az árnyéka önmagának. Nem az a Gömbös Gyula már, aki olyan 
daliásan dicsekedett a mellbőségével. Az arca sárga, hamuszürke. Homlokán ott a 
halál bélyege, a kilobbant fáklya ónszínű pernyéje. Még egy perc. Még egy 
pillanatig tartania kell magát. A szemében még a régi láng ég. Az a tűz, amely 
felgyújtotta egy nemzet szívét. 


Aztán mikor beül a repülőgépbe, előrehanyatlik a feje. Szeméből kicsordul a 
könny, amit oly kevesen látnak. S már száll, száll az ezüst szárnyú gépmadár . 
Alatta kitárul a fold, a magyar mező, s felülről Isten közelében megérzi a szív, 
hogy mégsem dobogott hiába. A szem pedig látja a felkelő nap fényét. A magyar 
fáklya nem égett hiába. Megmaradt itt valami, amiért érdemes volt élni: az 
itthoni barázda, a rajta mozgó picike pont, a magyar paraszt, aki elindul 
egykor, hogy harcoljon egy új világért, melyről ő prófétált a szegedi lehúzott 
redőnyök mögött. Itt lesz a honvéd, akinek ő adta ez első puskát, az ifjúság, 
melynek lelkéből az ő eszméi lobognak magasra. És megmarad valami, ami mindennél 
több: Gömbös Gyula, a fajvédő vezér, aki mint egykor, az örökkévalóságig 
ellenzéke minden csáklyás reakciónak, minden liberális uralmi vágynak és minden 
zsidó hatalmiságnak. Éltető eszmévé finomul ő, aki milliókra költötte dús élete 
kincsét, összetart, eggyé forraszt minden magyart, aki a jobboldali gondolat 
híve, s aki most csak Örkény vezér lovas alakja előtt tudja megtalálni egymás 
kezét. És messze, valahol a Don partján az ő emléke jár majd a hadra kelt magyar 
seregek előtt. Csaba királyfi útjáról az ő csillaglelke néz le a magyar 
katonára, a honvédre, parasztra, s amíg magyar lesz a földön, az ő lelke vezérli 
győzelmes rohamra a fajvédő nacionalista Magyarország büszke seregeit. 


GÖMBÖS GYULA 


EGY MAGYAR VEZÉRKARI TISZT BÍRÁLÓ 
FELJEGYZÉSEI A FORRADALOMRÓL ÉS 
ELLENFORRADALOMRÓL 


Előszó 


A forradalomról és ellenforradalomról sokan írtak — olyanok is, akiknek sem 
egyikben, sem másikban része nem volt. 

Miután a forradalmat jönni láttam, az ellenforradalomnak pedig részese voltam, 
azt hiszem, feljegyzéseimmel hozzá fogok járulni az események helyes 
beállításához. 

Részletekbe nem kívántam bocsátkozni. Ezekhez nem állt elég konkrét adat 
rendelkezésemre. Részletek felsorolása a jelen időben különben is felesleges 
vitákra adna okot. Az eseményeket inkább arra használtam fel, hogy rajtuk a 
jövőt illetőleg okuljak és okuljon az olvasó is. 

A jövő — egy új katonai és polgári nemzedék munkája révén — az új Magyarország. 
Azoktól, akiknek szerepléséről kíméletlen kritikát gyakorolok, elnézést kérek. 
Vegyék tekintetbe azt, hogy még mindig forradalmi időt élünk, és átlépésünk a 
régi világból az újba a rohanás jellegével bír, mint ahogy tényleg rohannak az 
események is. A tanulással, az igazság kíméletlen ki-kutatásával tehát szintén 
sietnünk kell! 

Budapest, 1920. április 

A szerző 


A HÁBORÚ ELŐTT ÉS ALATT 


A Kriegsschuleban 


1913 - 1914-ben a cs. és kir. hadiiskola hallgatója voltam. Mint ilyen, a 
hadsereg szervezési kérdésének megvitatásánál, főleg katonai szempontok 
mérlegelése közben arra a meggyőződésre jutottam, hogy Magyarországnak, de a 
Monarchiának is nagy érdeke az önálló magyar hadsereg mielőbbi megszervezése. 
Ezen meggyőződésemnek — nem kis meglepetésére tanáraimnak és osztrák hallgató 
társaimnak — egy rövid előadás keretén belül kifejezést is adtam. 

A kérdés felett a cs. és kir. hadiiskola parancsnoka, Krausz Alfréd, a szokásos 
kihallgatások után napirendre tért, arra figyelmeztetve engemet, hogy az önálló 
magyar hadsereg a Monarchia bukását jelentené. 

Krausz is — akit végtelenül becsülök — centralista volt, mint a legtöbb osztrák 
- magyar generális. 


A háború 


A háború első felében a magyar hadsereg kérdésével nem sokat foglalkozhattam, a 
szerb és galíciai hadjáratok annyira igénybe vettek, hogy speciális magyar 
szempontból a magyar nemzeti hadsereg szükségességét nem is érezhettem. 


A magyar hadsereg kérdésének háború alatti nyílt felvetését különben is 
végzetesnek tartottam. 

Az oknai áttörés alkalmával egy éjjeli vállalatkor 1916. június 11-én 
megsérültem, minek folytán a Wien-i Garn. Spit. No. 1-be kerültem. 
Felgyógyulásom után az akkori m. kir. honvédelmi minisztériumba lettem beosztva. 
Bár rövid ideig voltam a minisztériumban, mégis annyi áttekintést nyertem, hogy 
megállapíthattam, miszerint a honvédelmi miniszter a háborúban teljesen 
mellérendelt szerepet játszik, ami magyar szempontból csak káros lehetett. 

Az összes elvi kérdést Wienből, Teschenből, és később Badenből irányították. 


k 


A románok betörése következtében 1916 őszén Erdély evakuálása vált szükségessé. 
A magyar kormány bizottságot küldött ki az evakuálás lebonyolítására. E 
bizottságban a honvédelmi miniszter képviselője én voltam. 

Kolozsvárott és egyáltalán Erdélyben alkalmam volt tapasztalni, mennyire 
mostohán bánnak nemcsak a német, hanem az osztrák eredetű cs. és kir. és 
Landwehr-csapatok is Erdély szegény népével, s mennyire hiányzik a hadsereg és 
az ország között az az erős kapocs, amelyre mindig szükség van, ha a létért vagy 
nemlétért harcol valamely nemzet. 

Erdélyben érintkeztem több magyar politikussal, különösen Bánffy Miklóssal és 
Betegh kormánybiztossal, és a velük való érintkezésnek köszönhetem azt, hogy 
figyelmem megint az önálló magyar hadsereg kérdésére terelődött. 


Az erdélyiek visszatelepítésénél 1916 novemberében Sándor János és Perényi 
Zsigmond mellett a Belügyminisztériumba voltam beosztva. E beosztásom révén, még 
közelebb jutottam Magyarországhoz, egészen bele tudtam illeszkedni az igazán 
magyar gondolatkörbe. 


Később, mikor 1917 elején Hazai Samuval Wienbe lettem áthelyezve, alkalmam volt 
a központi hatóságok kulisszái mögé tekinteni. Alkalmam volt részt venni azokban 
a vitákban, amelyek a Monarchia két állama között a véráldozat nagyságáról 
folytak. Meg lett állapítva, hogy a magyar nép jóval többet vérzett, mint 
Ausztria népei. 

Hogy a Lajtán túliak minden tekintetben előnyben részesíttettek, ez annak volt 
következménye, hogy a közös katonai hivatalokban a magyarok száma elenyésző 
csekély volt. A Kriegsministeriumban, hajói emlékszem, 18 4 volt a magyar 
állampolgár. De ez a 18 3 is inkább alárendelt állást töltött be. Vezető helyen 
magyar ember kevés volt. 

A magyar érdekért folytatott toll- és szóharcok kiváltották belőlem újra azt a 
gondolatot, mely mindinkább erős meggyőződésemmé vált, hogy a magyarság jövőjét 
csak az önálló magyar nemzeti hadsereg biztosíthatja. 


1917 augusztusában írtam ,Die ung. Armee" című tanulmányomat. Ezt szétosztottam 
volt tanáraim és egynéhány magyar politikus között. Külön felhívtam a figyelmet 
arra, hogy a Wien-i Kriegsministeriumban az akkori közös uralkodó parancsára 
megírt hivatalos tanulmányban lefektetett elvek, magyar szempontból nem 
fogadhatók el. 

Nagy volt az örömöm, mikor főnököm és a vezérkar főnöke megbízásából a 
Kreuznach-i német főhadiszálláson jártam, és Hindenburg tábornagy kérdést 
intézett hozzám a magyar nemzeti hadsereg tárgyában. Ez a nagy német katona is 
belátta a magyar hadsereg szükségességet, azt mondván: ,Die ung. Honvéd hat 
vorzüglich entsprochen, die ung. Armee ist eigentlich schon da!" 


Igenis, az igazi hadvezér kell, hogy azt a nézetet vallja, miszerint egy 
hadsereg csak akkor bír igazán nagyot teljesíteni, ha nemzeti szellemben van 
nevelve, és ha egy önálló nemzetnek a hadserege. 


A volt Monarchia hadserege nagyszerű hadsereg volt, de egységét mindig 
veszélyeztette egy egységes, nemzeti gondolatkör hiánya, melyet a király vagy a 
hagyomány csak részben pótolt. A vezérkar, melyről oly sok hivatott mondott 
bírálatot, mondhatom megmérhetetlenül nagyot produkált akkor, amidőn a 
hadseregen belül a centrifugális erőket éveken át le tudta győzni, és ezek 
dacára a Monarchia hadseregét fényes haditettekhez segíteni. 


Mindezt előre kellett bocsátanom, hogy az olvasó megtalálja későbbi 
cselekedeteimnek logikáját. Az önálló Magyarországra, szellemileg teljesen 
preparálva voltam, de különösen az önálló nemzeti hadseregre. Beláttam annak 
szükségességét és ezért kész voltam, amennyire tőlem tellett, a küzdelemre is. 
Hogy a magyar nemzeti ügyért és a magyar nemzeti hadseregért saját honfitársaim 
ellen kell majd küzdenem, sohasem hittem volna. 


Az októberi forradalom előtt 


1918 őszén a bolgárok megszegték a velünk kötött szerződést, kiugrottak a 
központi hatalmak szövetségéből, és ezáltal a Balkánon, ezen hatalmak számára — 
a közvélemény szerint — katonailag kritikus helyzetet teremtettek. 

Ennek visszahatása Magyarországra nézve az volt, hogy a magyar politikai körökön 
nagy izgatottság vett erőt. Féltek attól, hogy Erdélybe betör a román, és féltek 
attól, hogy az antant csapatai átléphetik a Dunát. 


A katonai helyzet nézetem szerint október elején nem volt kritikus. Mindenütt az 
ellenség földjén álltunk. Ha megőrizzük nyugodtságunkat, ha a magyar érdekeknek 
megfelelően, az Adria és a Dnyeszter közti csapatok felett magyar 
hadseregfőparancsnokság veszi át a vezetést, és ha a magyar honv. min. a 
mögöttes ország magyarországi részét egészen bevonja parancsadási körletébe, 
azaz kiküszöböli a cs. és kir. Kriegsmin. parancsadási jogát, ha behívja soron 
kívül a felmentetteket, és ha a hadsereg főparancsnokság a fölös számú magyar 
harcegységeket rendelkezésünkre bocsátja, akkor magyar szempontból a helyzet 
megmenthető lett volna. Ez volt a felfogásom október 8-án, amidőn Wienből Pestre 
utazva, ezen gondolataimat memorandum alakjában több magyar politikusnak és 
katonának átadtam, azt gondolván, hogy mi Wienben jobban tekintjük át a 
helyzetet, jobban tudjuk azt, hogy milyen védtelen Erdély és Dél-Magyarország — 
és ezáltal bizonyos fokig hivatva vagyunk a magyar politikai köröket 
felvilágosítani. 


Belsőleg ekkor már nem voltam a Monarchia vezérkari tisztje. Az a mostohaság, 
amellyel Magyarországgal bántak, kiváltotta belőlem a gyűlöletet minden ellen, 
ami közös volt. 

A főparancsnokság ugyan tett ígéreteket Magyarország megvédésére, de azok vagy 
nem lettek végrehajtva, vagy pedig csak oly mérvben, " amely nem felelt meg a 
helyzet szülte követelményeknek. 


Megint átéreztem azt, hogy mennyire hátrányos magyar szempontból az önálló 
magyar nemzeti hadsereg hiánya, mennyire végzetes az, hogy idegen földön idegen 
vezetés alatt küzd kb. 450 magyar zászlóalj akkor, amikor az ország veszélyben 
van. 

Nézeteimet rövid memorandumokban fektettem le, s a legutolsóban: ,Was ist zu 
tun" kiterjedten a belviszonyokra is, különösen kiemelve azt, hogy Károlyi 
Mihály és társainak machinációi ellen szükségesnek tartom a legerélyesebb 
fellépést. 

Az ún. mögöttes országban kb. akkor, amidőn orosz hadifoglyaink kezdtek 
hazaszállingózni, szisztematikus, a Monarchia ellenálló erejét aláásó propaganda 
vált úgy a sajtóban, mint röpiratokat terjesztő titkos szervezetek útján 
érezhetővé. 

Hazai Samu az akkori uralkodót, IV Károlyt és a központi hatóságokat többször 
értesítette a hazafiatlan ellentábor ezen működéséről, de sajnos, a legfelsőbb 
helyről nem tétettek meg azok az ellenintézkedések, melyek a közeli veszélyt 
megakadályozták volna. 


A ,Die Juden in Ungarn " című tanulmányomban, amelyet még 1918 szeptemberében 
írtam, statisztikai alapon a zsidók bomlasztó hatását bizonyítottam be. 
Rámutattam a tanulmányomban arra, hogy a világon viszonylagosan a legtöbb zsidó 
Magyarországon van (18 keresztényre esik 1 zsidó, míg Franciaországban 396:1 az 


arány) és így, ha a zsidók bomlasztását meg nem akadályozzuk, nemcsak 
oroszországi foglyainkat, hanem a magyar nép összességét fogják szétzülleszteni. 
Írásaimmal nem céloztam mást, mint a ,nagy emberek" figyelmét az egyes 
kérdésekre felhívni. 


De vagy nem ismerték fel a helyzet komolyságát, vagy ha felismerték, nem volt 
elég erejük ahhoz, hogy a hazaárulókkal szemben erélyesen fellépjenek. 

Tisza Istvánnak el kellett hagynia a miniszterelnöki széket abban a pillanatban, 
amikor talán még erősebb kezekre lett volna szükség. Okos, de puha emberek 
követték, akik a közismert opportunizmus légkörében nevelkedve, egész 
cselekedetre, egész tettre nem tudták magukat elszánni. 


A forradalom 


Így vált lehetségessé az, hogy október 30-án az Astoriában összegyűlt, 
hisztérikus, gyáva, bomlasztó politikushad megfosztotta a királyt hatalmától, 
sárba taszította a nemzet tekintélyét, bepiszkította az eddig mocsoktalan magyar 
fegyverek fényét. 

Wienben voltam még, mikor az a sürgöny érkezett, hogy Linder elrendelte a 
fegyverletételt. Jól emlékszem még, Hazai Samu szobájában voltunk mi, magyarok. 
Nem tudtunk örülni a magyar függetlenségnek, pedig mindnyájunknak ez volt a 
szíve óhajtása. Inkább azt éreztük, hogy a fegyverletétel csak az első lépés 
ahhoz, hogy Magyarországnak belrendjét és a magyar állam gépezeteit teljesen 
destruálják, és Magyarországot abban a percben, amikor mint független ország 
születik meg, a romlásba és teljes függetlenségbe taszítják. 

Amidőn azután tudatára ébredtek annak, hogy mit műveltek a hadsereg végleges 
szétbontása által, hiába kísérelték hibátlanságuk bizonyítását. Így került sor a 
frontbomlásra is. 


A front bomlása 


A frontbomlásról sokat vitatkoztak. (Ha a front bomlásáról és az ezzel 
kapcsolatos magyar hadsereg kérdésével foglalkozom, mindig úgy látom, hogy a 
bűnök és hibák, valamint a rövidlátás szerencsétlen láncolatával állok szemben.) 
Szerintem bűnös volt a cs. és kir. hadsereg-főparancsnokság, mert eltekintve 
egyéb hibáitól a hadászat és a harcászat terén, a magyar kormány kérésének, hogy 
védje meg az ország határait, nem tett eleget. 

Hibás volt Wekerle kormánya, mert a főparancsnokság ezen, Magyarország határait 
veszélyeztető magatartásával szemben nem talált elég erélyt ahhoz, hogy a király 
útján kikényszerítse a megfelelő intézkedéseket. 

Hibás volt a honvédelmi miniszter, mert a főparancsnokság és Wekerle közti 
vitában nem állt teljes erővel a miniszterelnök mellé. Hibás volt azért is, mert 
nem volt benne elég kezdeményezés oly irányban, hogy október elején, a bolgár 
haderő összeomlása után a Magyarországon elhelyezett cs. és kir. póttestek 
felett is átvegye a legfőbb parancsnokságot és Magyarország katonai 
függetlenségét a Hinterlandban azonnal kimondja. 

Államférfiaink tehetetlensége, a legfőbb hadvezetőség rosszakarata és a 
pacifisták, valamint a bolsevikok bomlasztó tanai bontották meg a front egységét 
elsőben. 


Linder kijelentése ,nem akarok katonát látni" és parancsa a fegyverletételre 
szerencsétlen folytatása volt a bűnök és hibák láncolatának. 

Hibás volt továbbá a forradalmi kormány, mert vakon bízván a pacifista elvek 
igazságában, nem látta az igazi helyzetet. 

Hibásak azok, akik katonai ellenforradalomtól féltek. Pedig a hadsereg azért 
sietett haza, hogy az ország határain helyezkedjen el, hazasietett a magyar 


katona, mert ösztönszerűen érezte mindenki, mi vár ránk, ha az ország kapuit nem 
védjük. 

A cs. és kir. hadsereg-főparancsnokságról itt csak annyit kívánnék megjegyezni, 
hogy a főparancsnokság legfőbb, de rajta kívül álló hibája mindenesetre az volt, 
hogy élén sohasem állott igazi hadvezér — államférfiú. Nem csoda. Oly 
hadseregben, melyben a természetes összetartó kapcsok hiányoztak, oly 
hadseregben, melyben a legmagasztosabb eszme, a nemzeti eszme ápolása el volt 
tiltva, nem fejlődhetett ki igazi, mindent uraló hadvezéri tehetség. Az érzelmek 
konglomerátumában: a cs. és kir. légkörben általában csak közepes emberek 
juthattak előre. A tökéletlen vezéreknek munkája tehát csak tökéletlen lehetett. 


Vegyük pl. a piavei hadműveleteket. Akik az erők csoportosítását láttuk a 
támadás előkészítésének idejében, éreztük, hogy a Monarchia hadseregének emez 
utolsó erőpróbája katasztrófával fog végződni. A főparancsnokságnak a Conrad és 
Boroevics közötti vitából eredő azon elhatározása, hogy mindenütt támadjunk, az 
erők szétforgácsolását vonta maga után, és éppen ott, ahol a legtöbb kilátásunk 
volt, egyrészt azért, mert gyenge olasz írók állottak velünk szemben, és mert az 
Il Montellón át hadászatilag a leghathatósabb lett volna a főtámadás. Arz a 
leggyöngébb erőcsoportot küldte át a Piavén. Az Il Montellót magyar csapatok 
elfoglalták ugyan, de a hibás erőcsoportosítás következtében az itt szerzett 
előnyöket a többi hadsereg kihasználni nem tudta. Conrad tömegei a magas hegység 
tömbjei között nem bírtak kifejlődni. Boroevics támadó csoportja a Piave alsó 
folyásán ugyan átjutott, de az olaszok ellentámadását főleg az anyagi 
előkészítés hiányai miatt nem bírta kivédeni. 


Miután mindenki érezte, hogy a piavei offenzíva véggyőzelmet vagy végleges 
letörést jelent, a kudarc hatása előrelátható volt. 

A piavei kudarc a frontbomlás egyik oka, mert végleg megrendítette katonáink 
lelki egyensúlyát, mert a bolgárok szeptemberi elhatározását közvetve 
szorgalmazta. 

Szeptemberben a bolgárok azután megszegték a szövetségi hűséget. A helyzet 
ezáltal a Balkánon kritikussá vált, annál is inkább, mert megbízható 
jelentéseink voltak arról, hogy Románia újból készül Magyarországba betörni. 

A helyzet, mondom, kritikus volt, de azért nem volt annyira kétségbeejtő, hogy a 
megadás gondolatával kellett volna foglalkoznunk. A had-sereg-főparancsnokság 
találhatott volna elég kiutat, ha őszintén szívén viselte volna a magyar ügyet 
De Badenben vagy frivol könnyelműségből, rosszakaratból, vagy rövidlátásból a 
balkáni hadszínteret még mindig másodrendűnek tekintették. Wekerlét, akit magyar 
vezérkari tisztek a helyzet való állásáról idejekorán informálták, és aki 
többször kért csapatokat Erdély védelmére: egyszerűen becsapta Baden. 

Október 8-án, látva a Magyarországra veszélyes helyzetet, rövid emlékiratban 
foglalkoztam a kibontakozás lehetőségeivel. Ebben az emlékiratban, melynek 
másolatát egyik barátom, ha jól tudom, Wekerlének is átnyújtotta, a helyzetet 
Magyarország szempontjából a következőképpen ítéltem meg: 


Mindenekelőtt megállapítandó, hogy a Monarchia hadseregei az összes 
hadszíntéren még mindig harcképes állapotban vannak, és hogy ma, mindenütt az 
ellenség földjén állunk. A harcvonalak kiterjedése és az erők csoportosítása 
valószínűleg megengedik, hogy számottevő erőcsoportok új feladatok megoldása 
céljából fölszabadíthatok. 

Ha a helyzet a Balkánon tehát akként alakulna, hogy Romániának ellenünk való 
fellépésével számolnunk kell, nézetem szerint elég erőt küldhetünk ezen támadás 
kivédésére. De még tovább megyek és állítom, hogy Romániát megtámadjuk, még 
mielőtt befejezné újbóli mozgósítását. 


Méltóztassék visszaemlékezni, milyen volt a helyzetünk 1916 és 1917-ben az olasz 
hadszíntéren. Frontunk kb. kétszer olyan hosszú volt, mint ma, és emellett 
harcép orosz seregek számos hadosztályt tartottak lekötve. Mindenki be fogja 
látni: a piavei front kevesebb erővel is tartható lesz. És ha arról lenne szó, 
hogy ellenségeinknek tért engedjünk át, azt hiszem, a háborúnak ebben a 
fázisában előnyösebb, ha az ellenség és nem hazánk földjéből engedünk. Friaulra 
és Erdélyre gondolok. Különben az a veszély fenyeget, hogy ellenségeink az 
elhódított magyar területeket a béketárgyalásoknál, ha el nem veszik, 
zálogképpen használhatják föl velünk szemben... 


A katonai helyzet ma semmi esetre sem olyan, hogy olyan diplomáciai vagy 
politikai intézkedéseket tegyünk folyamatba, melyekkel Magyarország érdekeit 
veszélyeztetnők stb." A helyzetet október 8-án így ítéltem meg. 


Badenben mindenesetre másképp gondolkoztak és főképpen másképp éreztek. 

Nem látták a veszélyt, mely a Balkán és Románia felől fenyeget. Nem éreztek, mit 
jelent magyar szempontból, ha Erdélyt és Dél-Magyarországot elveszítjük. 

A közös és politikailag egyoldalú katonai vezetés átkát sohasem éreztem annyira, 
mint októberben. 

Az ország válságos helyzetében kb. 450 magyarországi zászlóalj-egységből csak öt 
védte október elején Erdély határait, a déli határ felé pedig egy erkölcsileg 
összetört, kb. 30 zászlóaljból álló erőcsoport vonult vissza, Pflanzer Albán 
hadseregcsoportját ide nem számítva. 


Közben az osztrák császár manifesztuma és a délszlávok mozgolódása a 
Monarchiában oly belpolitikai helyzetet teremtett, mely megint csak magyar 
csapatok hazahozatalát involválta volna, hiszen félő volt, hogy testvér- 
országainkkal is meggyűlik a bajunk. 

Szóval, a helyzetből kifolyólag a legtevékenyebb és a magyar ügyeket is szívén 
viselő főparancsnokságra lett volna szükségünk, nem pedig olyanra, mely 
közömbösen tudta a magyar Parlament tépelődéseit szemlélni. 


Wekerle ismételt kéréseinek a főparancsnokság végre engedett, de késő volt. 
Elküldte Goldbachot Erdélybe és Kövesst kinevezte a Balkánon operáló 
erőcsoportok főparancsnokává, anélkül azonban, hogy ezeknek számottevő 
csapatokat bocsátott volna rendelkezésére. A magyar csapatok javarésze még 
mindig az olasz fronton maradt. 

A magyar katona pedig, Magyarország sorsát ösztönszerűen megérezve, haza 
kívánkozott. Amidőn továbbra is otthagyták az osztrák határ védelmére, amidőn 
látta, hogy fájdalmát közömbösen nézik, a hős honvéd, a híres közös baka és 
derék huszár a hazaszállítást követelve megtagadta helyenként az 
engedelmességet. 

A hadsereg-főparancsnokság ily irányú elhatározása azonban késő volt A húr túl 
volt feszítve. A helyzet odahaza felborult. 

Aki a nép lelkébe nem lát, az nem tud hadsereget vezetni A cs. és kir. 
főparancsnokság a magyar nép és magyar hadsereg lélektanát nem ismerte — osztrák 
volt. 

Azért állítom: a frontbomlás pszichológiai előfeltételeit a főparancsnokság 
viselkedése adta meg. 


A Wekerle-kormány hibáiról kívánok megemlékezni. Természetesen csak azokról a 
hibákról beszélhetek, melyek a frontbomlás tárgyával kapcsolatosak. 

Képzeljük magunkat egy pillanatra vissza a háborús miliőbe. 

Mindig azt hangoztatták, a háborút meg kell nyerni, különben csúnyául 
ráfizetünk. Mint nálunk mindent, úgy a háborút is csak félig csináltuk Nem 
mozgattunk meg minden erőt és nem irányítóink mindenkit egy cél felé - a 
győzelem felé. Néha-néha megállottunk és balgán vártunk, 

nem jön-e béke, nem történik-e csoda. A volt király és Czernin a pacifizmus 
szolgálatába szegődtek, de egyszersmind ököllel fenyegették Clemenceau-ékat. A 
front katonájától követelték a rendíthetetlen kitartást, a Hinterlandban pedig 
békét prédikáltak, a nép ellenálló képességét ekként aláásva. 


Nehogy azt higgye valaki, hogy a béke ellen beszélek, ez távol áll tőlem, csak 
azt mondom: egy államférfi vagy viseljen háborút, ezt aztán tegye és követelje 
erélyesen, vagy ne kezdjen bele és ne folytassa a háborút, de akkor ezen 
elhatározás is teljes, férfias elhatározás legyen. Ha népek sorsáról van szó, 
legrosszabb a hímezés-hámozás, és ezt tette Wekerle és kormánya, a volt király 
és Czernin. Ezáltal előkészítették a népet a pánikhoz, mely később matematikai 
pontossággal bekövetkezett. 


A pánik a bolgár szövetségtörése után ütötte fel fejét elsőbben. Katonai 
szempontból véve a helyzetet, pánikra ok nem volt. Le is lehetett volna 
csillapítani a kedélyeket, ha Wekerle illedelmes tanácskozások helyett a badeni 
zöld asztalra erélyesen rácsapott volna és nem riadt volna vissza attól sem, 


hogy a volt király útján rögtön kikényszerítse a megfelelő intézkedéseket az 
ország védelmére. 

válságos helyzetekben csak egész emberek állják meg helyüket. Wekerle okos, 
opportunista, kiváló és kiegyező politikus volt, de nem volt cselekvő férfi és 
nem volt az a hazafi, aki ösztönszerűen megérezte volna a közeledő katasztrófát, 
nem volt az az ember, aki, ha kell, félre-rúgja a formákat és cselekszik, egy 
magasabb géniusz vezetésére bízva magát. Néha-néha, ha Pesten nagyon 
megszorították, beleült a szalonkocsiba, de mire Wienbe ért az öregúr, megint 
beleesett az opportunisták végzetes hibájába. Engedett és hitt. 


Wekerle mindenesetre jóhiszeműen cselekedett, de a frontbomlásért ő is felelős, 
mert, mint a magyar kormány elnöke, a magyar érdekeket nem képviselte eléggé, 
mert az ország ellenállóerejének fokozása iránt nem intézkedett erélyesen, mert 
nem őrködött eléggé a Hinterland fölött, mert a királyt nem vezette. 

Ha a frontbomlásról és Magyarország sorsáról gondolkozom, Wekerle mellett 
Szurmayt látom. A múlt utolsó honvédelmi miniszterét, ki a magyar érdekeket 
hébe-hóba igen erélyesen tudta képviselni. Azonban ő sem volt az az ember, aki a 
helyzet magaslatára tudott volna emelkedni. Nem csoda: a régi világban a 
legkarakteresebb katona, a legtehetségesebb vezérkari tiszt a cs. és kir. légkör 
hatása alatt annyira elveszítette igazi egyéniségét, hogy amire miniszter lett, 
nem tudott igazi magyar miniszter lenni. 


Szurmay kezébe volt letéve a haza sorsa. Ha akkor, amidőn a képviselőházban a 
perszonális unió lázában elkiáltotta magát: ,és én leszek a 

főparancsnok" — tényleg átvette volna Magyarország feleit a főparancsnokságot, 
ma sem cseh, sem oláh, de a szerbek sem lennének kellemetlen vendéglátásában 
nálunk. A bolsevizmus is ott fulladt volna az orosz tengerben. 

A honvédelmi miniszternek jogában állott volna — nem — kötelessége lett volna 
Wekerle mellé állni, vagy attól az ország vezetését átvenni, és rátenni a kezét 
mindenre, ami cs. és kir. Akkor nem történt volna meg velünk az, hogy októberben 
a cs. és kir. hadügyminiszter parancsából naponta hadianyaggal telerakott 
vonatok hagyják el az ország határát Csehország javára. 


Ha a fronton megtudták volna derék katonáink, hogy a legelső elöljárójuk, a 
honvédelmi miniszter, az uzsoki hős vette át odahaza a parancsnokságot, és ha 
ettől kapták volna az irányító parancsokat, mindenesetre beletörődtek volna 
sorsukba és a helyzetet megértve, nyugodtan várták volna az ,Abtransportot". 


Ha Szurmay kvázi háborút üzent volna Badennek, és odahaza a sok felmentettet 
októberben behívja új harci alakulások megszervezése céljából, a Parlament 
fellélegzett volna, hiszen Magyarországról volt szó, a végre független nemzeti 
Magyarországról. 

De Szurmay Badenben bízott, ahonnan beszuggerálták neki, hogy a ,grosse 
Situation" mást követel. Az elfásult, bürokrata Szurmay közben nem érezte, 
bizonytalan keze hova kormányozza a magyar hajót, bele az indulatok 
kiszámíthatatlan örvényébe. 

Szurmay határozatlansága a frontbomlásnak egyik oka, a hátratekintő magyar 
harcos Szurmayban nem talált támaszt, mint ahogy Szurmay a Pesten parancsoló 
Lukachich-tól hiába várt erélyes intézkedést. 


Államférfiaink tehetetlensége, a legfőbb hadvezetőség rosszakarata oly helyzetet 
teremtett, melyből a forradalom sem tudott kivezetni. Mintha megátkozott volna 
bennünket a ,Magyarok Istene". Az átkot megérdemeltük, miután hosszú századokon 
át elbírtuk az idegen jármot. 

A forradalom első kormánya nem ismerve a valódi helyzetet, kétségbeesve ide-oda 
kapkodott, míg végre pacifista vezércsillagát alkotta meg magának a diplomácia 
délibábos égboltozatán. 

A kormányt támogató pártok már a forradalom előtti időben erélyesen 
szorgalmazták a békét és sajnos, ezen céljuk érdekében nem riadtak vissza attól 
sem, hogy röpiratok terjesztése által maguknak a ,Hinterland" és a front 
embereit megnyerjék. Ezáltal aláásták a fegyelmet és hozzájárultak a 
frontbomláshoz . 


Röpiratok terjesztésére, magyar szempontból nem volt szükség. Aki a hadsereg 


hangulatát ismerte, tudta nagyon jól, hogy egynéhány konjunktúrázó tábornokot 
kivéve, mindenki a magyar nemzeti hadsereget kívánja, és csak örül annak, ha 
Magyarország függetlenségét Ausztriával szemben minél szélesebb alapokra 
helyezi. 

Magyarország tulajdonképpen forradalom nélkül lett független Ausztriától a 
forradalom főként a köztársasági államformát eredményezte. Az első leül-, a 
második belpolitikai szempontból bír fontossággal. A front bomlását véve 
azonban, mindkettő egyformán fontos. 

A rögtöni szakítás Ausztriától mindenütt az összetartás szálait lazította meg, 
ami nálunk azért játszott nagy szerepet, mert hadseregünk már eleve nem volt 
erősen homogén érzelmű — az áruló csehekre és délszlávokra gondolok — mert a 
rossz vezetés következtében, különösen a piavei kudarc után senkiben sem bíztak 
már a front harcosai, mert ezen lelki állapot a bomlasztó propaganda által 
olyannyira ki lett használva, hogy egy kisebb löket is elég lett volna a teljes 
összeomlás előidézésére. 

A szakítás tehát a háború után a teljes leszerelés befejeztével lett volna 
helyén. Nem tettük, mert az új kormány rövidlátó volt ahhoz, hogy a rögtöni 
szakítás következményeit átlássa. Nem csoda. 


A köztársasági államforma rögtöni felvétele katonai szempontból szintén 
hátrányos volt és hozzájárult a frontbomlás gyorsításához. 


Bár IV. Károlynak erélytelensége és bizonytalan kormányzási módszere miatt 
sohasem voltam nagy híve, mégis nem tartottam helyesnek a királyt, a legfőbb 
katonát, állásától oly rövidesen megfosztani. Azáltal, hogy ezt tettük, az 
akkori katonai fegyelem egyik oszlopát döntöttük le és ezáltal is hozzájárultunk 
a frontbomláshoz. A volt király azonban, sajnos, maga egyik parancsában szabad 
kezet adott a tisztikarnak a Monarchiából alakult új önálló államaihoz való 
csatlakozásra. 

Feloldva az eskü alól úgyszólván az összes magyar állampolgársággal bíró tisztek 
felesküdtek a független Magyarországra! Később a Népköztársaságra! 

Az ország részéről ebben a kérdésben is nyugodtság lett volna a helyén. A volt 
király részéről erély és itthon maradás. 

De nem ismerve az igazi helyzetet, politikusaink siettek, nehogy elkéssenek, 
lázasak voltak és ebbeli állapotukban elhajították a magyar függetlenség 
legbiztosabb őrét, a hadsereget. 


A jelenkor legszerencsétlenebb kezű hadügyminisztere bizonyára a forradalmi 
Magyarországnak volt. Ha Linderre gondolok, sírni szeretnék és mindig kérdem, 
miért éppen ezt a zűrzavaros fejű embert választotta Károlyi maga mellé akkor, 
amikor a legridegebben számító katonára lett volna szükség. 

Ha Linder jól átgondolta volna kijelentését: ,nem akarok katonát látni", és ha 
mérlegelte volna a fegyverletétel erkölcsi és anyagi oldalát, még máig sem 
jelentette volna ki a katonákról azt, hogy nem akarja őket látni, a 
fegyverletételről nem is beszélve. 

Linder adta meg a világ legbátrabb hadseregének a kegyelemdöfést. A forradalmi 
láz, az Astoria szálló szűk szobáinak légköre és a hatalom mámora megzavarta az 
alezredest, ki addig becsületesen megtette kötelességét. A kiváló 
tüzértörzstiszt rossz politikusnak és rövidlátó miniszternek mutatta be magát, 
akinek még amellett az a hibája, hogy szomorú tetteit tetszetős szóköntösbe 
tudja öltöztetni. 


Lindernek módjában lett volna legalább 8-10 hadosztályt a bomlástól megmenteni, 
ha a határon megfelelően fogadta volna a rendben hazatérő ezredeket. 

Ehelyett röpcédulázó bizottságok fogadták katonáinkat, akik csodálkozva 
hallották, hogy most már nem kellenek. 

Ha azonkívül Linder felutazott volna Badenbe, megtudott volna Webertől mindent a 
Diazzal kötendő fegyverszüneti tárgyalások menetéről; úgy tudom, Diaz az ország 
határait vette volna demarkációs vonalnak. Linder Belgrádba utazott és 
hajlongott a franciáknak akik csodálkoztak a hazaáruló békedelegáció ajánlatain. 
Linder a forradalmi kormány minisztere volt, s mint ilyen, pacifista. Ezen, a 
magyar szempontból időszerűtlen jelszónak esett áldozatul ő és vele 
Magyarország. 

A frontbomlás utolsó stádiuma és Magyarország katasztrófája Linder 


és a forradalmi kormány nevétől nem lesz elválasztható. 

végigfutottam az eseményeken úgy, ahogy én láttam őket a forradalomkor és 
azelőtt. Bűnök és hibák végzetesen következetes láncolatával állunk szemben. Ne 
okoljunk tehát egy személyt, hanem a vezetők összességét. 

November 2-án azt vetettük fel Tombor és Julier alezredesekkel Hazai Samunak, 
hogy a Wienben levő Andrássy Gyula gróffal együtt álljanak az olasz és francia 
frontról hazaérkező magyar csapatok élére, abból a célból, hogy ezen csapatok 
segítségével a forradalmi magyar kormányt megbuktassuk. 


Bizonyára egyszerű és hálás feladat lett volna. De nem így volt megírva. 

Hazai Samu elállt a kormány megbuktatásától, azt hívén, mint a legtöbb 
lelkiismeretes magyar ember, hogy csak átmeneti őrjöngésekkel, vagy speciális 
világnézeti felfogásokkal állunk szemben, amelyek most jobban beleilleszkednek 
az antant körök világnézeteibe, mint a túlságos nacionalista és militarista 
felfogás. Nem tudta senki sem elképzelni, hogy magyar ember akkor, amikor 
Magyarország függetlenségét elnyeri, teljes politikai múltját elárulva, elárulja 
egyszersmind a független Magyarországot. 

Ki lett tehát adva a jelszó Wienben: segíteni a magyar kormányon. 

Wienben akkor körülbelül öt magyar zászlóalj állomásozott, ezeknek a 
hazaszállításáról kellett gondoskodni. Az osztrákok a magyar zászlóaljakat — úgy 
tudtuk — le akarták fegyverezni. Az elmenetelre épp ezért éjjel adtam ki az 
utasításokat, nem vártuk meg a vasúti szerelvényeket, a zászlóaljakat 
gyalogmenetben irányítottuk a magyar határra. 


Budapesten. 


November 4-én azután én is elindultam Pestre. Mondhatom, nem azzal az örömmel 
hagytam ott a császárvárost, amellyel szerettem volna; úgy sejtettem, hogy egy 
boldogtalan Magyarországba utazom, mely rohan saját veszte felé. 

Hajón utaztam. Egész idő alatt találgattuk, milyen lesz a kibontakozás, milyen 
lesz Magyarország jövője. Útitársaim a radikális párt emberei voltak, akik, 
miután meggyőztem őket a hadsereg szükségességéről, azt ajánlották, hogy 
keressem fel a radikális politika vezető férfiait — amit természetesen nem 
tettem meg — és magyarázzam meg nekik, hogy a jelen körülmények között miért van 
szükség hadseregre. Ők is belátták, hogy Linder szerencsétlen kezű 
hadügyminiszter, hogy a fegyverletétel nemcsak kül-, de belpolitikai szempontból 
is végzetes. Senki sem tudta felfogni azt, hogy éppen a 48-as és függetlenségi 
párt, amelynek első programpontja mindig az önálló magyar hadsereg volt, legyen 
a hadseregnek legnagyobb ellensége. Itt félreértéseknek kellett lenni, 
aljasságra nem gondolt senki. 


Pozsonyban Apponyi szállt a hajóra családjával. A tömeg kifogásolta, hogy a 
grófnak a hajóskapitány egy fülkét bocsátott rendelkezésére, amelyben Wienből 
Budapestre költözködő tiszti hölgyek voltak kis gyermekeikkel. 

Magam is provokálónak találtam a hajóskapitány korai reakcióját. 

Azt hiszem, november 6-án érkeztem Budapestre. Nemzetiszínű zászlók, letépett 
csillagok, lármás, részeges, züllött utca. Ideges sürgés-forgás, anélkül, hogy 
dolgoznának. Ma tudom — trikolórba bújtatott bolsevizmus okozta az akkor 
érthetetlen kontrasztokat. 


A minisztériumban azzal fogadtak, hogy Zágrábba megyek attasénak, Balla Aladár 
követtel. A követnek bemutatkoztam, a minisztertől utasítást kértem. Először 
találkoztam életemben Linderrel. Hat órakor este fogadott, félig berúgott 
állapotban. Utasításait bombasztikus szavakkal adta nekem: ,Üdvözöljem az S. H. 
S. állam hadügyminiszterét, mondjam meg, hogy szoros testvéri szövetségben 
fogunk ezután élni, ezért tettük le a fegyvert." Stb. 

Arra a kérésemre, hogy adjon utasítást, különösen, mint attasé, milyen 
magatartást tanúsítsak, mit kíván tőlem ő, mint hadügyminiszter, nem tudott 
választ adni. Sietett — a minisztertanácsba. Fiatal miniszterek szeretik ezt 


hangsúlyozni. 

A Keleti pályaudvaron két külön kocsi állott a követség számára készen, 
megvetett ágyak, koronaőrség és vegyes utazó-társaság. A követen kívül 
kereskedők és újságírók utaztak, köztük Kéri Pál, aki Zágráb-Fiúmén át ment 
akkor Svájcba Károlyi Mihály megbízásából. 


Arról beszélt Kéri Pál, hogy jó volna, ha a forradalmi Magyarországnak egy 
forradalmi Tiszája volna, mert úgy látja, hogy a mostani kormányon levő emberek 
között egy sincsen, aki a nekiindult lavinát helyes útra tudná terelni. 

A peronon bosnyák bakák táboroztak. Délszláv szokás szerint tüzet raktak és 
énekeltek. Ének közben komolyan bámulták a tűz árnyékát. Amidőn arra mentem, 
felállottak. Nyelvükön szóltam hozzájuk, kérdeztem, miért szalutálnak, ez most 
nem divat... ,Uram, mi katonák vagyunk, jó katonák, még forradalomkor is.44 
Visszaemlékeztem, hogy két szolgám közül a horvát hűen mellettem maradt, a 
magyar cserbenhagyott. Ah, agyat bénító turáni szenvedély! 


Mint katonai attasé Zágrábban 


A vonat elindult. Gyékényesen horvátok vártak bennünket, katonai akadémikusok és 
önkéntesek szakasza, köztük egynéhány ismerősöm. 

Gyékényesen túl, amidőn átléptük a Drávát, feltűnt mindnyájunknak a nagy rend és 
a horvát hadsereg fegyelme. Örömmel konstatáltam, hogy a pacifista eszmékkel 
telt követ Zágrábba érve, máris felismerte ezek utópiáját. 

Felismerte a magyar militarizmus szükségességét és becsületére legyen mondva, 
volt bátorsága a magyar kormánynak leplezetlen igazságokat mondani. 

Miután a követ eltávozott Zágrábból, mint katonai meghatalmazott képviseltem a 
magyar kormányt. Pestre — hasonlóan a követhez -jelentést jelentés után küldtem. 
De a magyar kormánynak hiába jelentettünk. 


Diener-Dénesék jelentéseinket nem értékesítették, nekik nem lehetett programjuk 
a hadsereg züllesztését abbahagyni, mert nem volt programjuk a nemzeti 
Magyarország biztosítása. Programjuk volt annak teljes szétzüllesztése, az 
internacionális szervezetek világuralmi törekvésének megalapozása. 

Programjuk végrehajtásában azonban vakok és ostobák voltak. Nem számoltak 
reálisan a politika viszonylataival, nem érezték, hogy területvesztésünk 
közvetlen szomszédainknál a nacionalizmus és militarizmus győzelmét fogja 
jelenteni. Nem ismerték a magyar földműves nép konzervatív nemzeti felfogását. 
Ők bíztak tanaik és bomlasztó hatásuk erejében. A zsidók nagy dolgokban sokszor 
hibáznak; ez a bomlasztó fajnak legnagyobb hibája, ezért sohasem fog világuralmi 
törekvésük célhoz érni. 


Zágrábban szolgáltam hadnagy koromban. Ott idegenek között, annak idején mi 
magyar tisztek a magyarság képviselőinek tekintettük magunkat. Felemelt fővel 
jártunk a horvátok között, büszke magyarok voltunk, becsültek bennünket. 

Mint a független Magyarország attaséja azonban nem szerettem, ha Zágráb utcáin 
járva, ismerősök megszólítottak. Az arcokról olvashattam a sajnálkozást: még a 
határozott magyarfalók is úgy kezeltek bennünket, mint szegény betegeket. 


Tárgyalásaink Zágrábban, dacára annak, hogy a legjobb mederben folytak, hirtelen 
megszakadtak, mert kormányunktól kérdéseinkre választ nem kaptunk, s így az S. 
H. S. állam kormányának nem volt érdekében velünk tovább tárgyalni. 


A hadügyminisztérium hadműveleti irodájában 


December elején újra Pesten voltam. 

Beosztottak a hadügyminisztérium hadműveleti osztályába. A Balkán-csoportot 
vezettem. 

Nem lehetett más kötelességem, mint a Jugoszláviában látottak és tapasztaltak 
alapján a hadügyminisztert figyelmeztetni arra, hogy Délen nagyra törő, 
militarista nemzettel állunk szemben. Muraköz megvédése, a demarkációs vonal 
menti őrcsapatok felállítása és a hadseregnek a megszervezése volt a 


legfontosabb előterjesztésem. 

Közvetlen elöljáróim közül egynéhányan helyeselték a lefektetett elveket, Böhm 
államtitkár azonban, mint nem korszerű felfogásokat és pro-pozíciókat, irattárba 
tétette előterjesztéseimet. Sajnos, voltak tisztek, akik ahelyett, hogy velem 
együtt bizonyították volta a Böhm-féle felfogás tarthatatlanságát, elárulva 
egész múltjukat, legtöbbször csak stréberségből felajánlották Böhmnek katonai 
tudásukat, szolgálataikat. Sokan voltak természetesen olyanok is, akik 
családjukért való aggódásból, vagy politikai iskolázatlanság folytán álltak a 
szocialisták szolgálatába. A régi katonai nevelés bűne a politikától való teljes 
elzárás. Vezérkari tiszteknek és magasabb parancsnokoknak foglalkozniuk kell a 
politikával, anélkül természetesen, hogy a pártpolitika áldatlan mesterségébe 
beletanulnának. 


Elkedvetlenedve ültem a minisztérium íróasztala mellett, — nem volt többé kedvem 
semminemű irodai munkához. Még az akkor divatos tiszti mozgalmakban sem vettem 
részt. Hallottam, hogy létezik egy tiszti szakszervezet, láttam lázas szemű 
bajtársakat kalapácsos jelvénnyel. Undorító látvány volt. 

Egy napon aztán Bartha ellen Pogány József felvonultatta a budapesti 
katonatanácsok segítségével a helyőrséget. Nem bírtam nézni, hogy katonák 
tüntessenek katona ellen, legmagasabb elöljárójuk, a hadügyminiszter ellen. 


Szóltam egynéhány szót a tömeghez. A galileisták azonban nem engedték, hogy 
beszédem végére jussak. Azzal a tanulsággal távoztam, hogy a megfelelő agitáció 
és szervezés mellett a magyar nép zöme a nemzeti eszmének megtartható lesz, az 
internacionáléhoz nem ért, és ha érteni fog hozzá, megveti. 


II. 
Az ellenforradalom 


Előkészületek 


Ettől a pillanattól kezdve ellenforradalmár lettem. Megismerkedtem Friedrich 
akkori államtitkárral, aki december közepe táján azt a megbízást adta nekem, 
dolgozzak ki egy ellenforradalmi tervet. 

Horváth Dénes vkt. őrnaggyal örömmel láttunk neki a munkának, a terv 24 óra 
alatt készen volt. Alapgondolat: Budapest izolálása a vidéktől, az országnak 
megyei és járási alapon való megszervezése. 


Tiszántúli ellenforradalmi központ Szatmárnémeti, a székely hadosztály, Duna és 
Tisza között Kiskunfélegyháza, a Kunság. (A kunok már szervezkedtek.) Dunántúl 
Szombathely. 

Szükséglet: 130 politikus, ugyanannyi tiszt, akik a szervezést végrehajtják. Itt 
kell megemlítenem még azt is, hogy Szmrecsányi György mátyus-földi szervezését 
Friedrich is főleg azért támogatta, hogy végeredményben Szmrecsányi a csehek 
feltartóztatása után visszafordulhasson Károlyiék megbuktatására. Szmrecsányi 
nem volt képes sem a cseheket feltartóztatni, sem Károlyiékat megbuktatni, mert 
Böhm és Pogány idejekorán kontrakarírozott minden intézkedést, dacára annak, 
hogy Károlyi legalább Szmrecsányival szemben hathatós támogatást ígért. 
Károlyiban — azt magam is tapasztalhattam — néha-néha fellángolt a magyar érzés, 
de csak egynéhány pillanatra. Amíg nem jött Jászi vagy Diener-Dénes és a 
tökéletlen agyú, degenerált grófot megint el nem altatta. 

De az általam készített nagyobb terv sem lett keresztül víve, mert azon 
politikus urak, akik akkori hivatalos állásuknál fogva tekintetbe jöhettek, nem 
mutattak hajlandóságot a kényelmes klubfoteljüket otthagyni. 


Fárasztó, ha eredményt ígérő munkához is, Magyarországon mindig kevés ember 
kapható. Ha azután sikerül valami, akkor az állásokért nagy a versenyfutás. 


Az új emberek — a forradalomcsinálók - erélytelenek voltak, kerestük a régieket. 
Megállapodtunk, hogy ők megszervezik politikailag az országot, mi pedig 
katonailag az ellenforradalmat. 

Röviddel ezután Géher és Rátz századosok a hadműveleti osztályba jöttek, engem 
egy bizalmas értekezlethez kérve. Crouy Péter grófnál találkoztam azokkal a 
bajtársakkal, kikkel mindvégig együtt maradtam. Nagy érdemeket szereztek ezek a 
nacionalista világnézetért való fárasztó küzdelemben és a nemzeti eszmétől 
áthatott nemzeti hadsereg megteremtésében. 

Komoly férfiak ezek mindannyian, kik végigszenvedték a háborút. Hazafiak, kik 
minden áldozatra készek. 

Elhatároztuk, hogy titkos alapon megszervezzük az országot és megbuktatjuk a 
szociáldemokraták uralmát. 


Csakhamar rájöttem azonban arra, hogy ezen szervezkedés nem tud lépést tartani a 
szociáldemokraták és kommunisták szervezkedésével, és éppen ezért engedtem azon 
felfogásnak, hogy az akkor általam még ismeretlen , MOVE" útján, melynek 
állítólag országos szervezete volt, hajtsuk végre terveinket. 


A , MOVE"-ban 


Január hó 18-án a , MOVE" országos tanácsa gyűlésezett a Tiszti Kaszinóban. 
Társaim felkérésére felszólaltam a nacionalizmus, a militarizmus mellett. 
Legnagyobb örömömre konstatáltam azt, hogy a vidék képviselői a budapesti 
képviselők nagy többségével együtt osztották felfogásomat. 

Az országos tanács által meg lettem bízva, hogy a január 19-iki, országos 
közgyűlésen ugyancsak a nacionalizmus, militarizmus és a keresztény világnézet 
mellett szólaljak föl. 

A január 19-iki közgyűlésen, amely a zsúfolt Gólyavárban folyt le, tehát a 
következőképpen szólottam föl: 


"Mélyen tisztelt közgyűlés! 

Bár az alapszabályok értelmében a politika az egylet keretén belül tilos, 
engedjék meg, hogy mégis politikáról beszéljek. 

Általában osztom nézetüket, hogy a katona ne politizáljon. A jelenlegi válságos 
helyzetre való tekintettel azonban, amikor az ország sorsa dől el, azt hiszem, 
mindnyájunknak kötelessége, hogy a politikai passzivitásból kilépjünk és 
aktivitásba menjünk át. 

Mélyen tisztelt uraim! 

Nem pártpolitikáról van szó, arról van szó, hogy a nacionális és az 
internacionális világnézetek közti harcban a MOVE milyen álláspontra 
helyezkedjék. 


Mélyen tisztelt uraim! 

Eltekintve attól, hogy a nemzeti eszmék imádásában nevelkedtünk, és eltekintve 
attól, hogy csak egy nagy és nemzeti Magyarországért tudtunk 

lelkesedni, reálpolitikai okokból is a nacionális világnézet mellett kell 
döntenünk. 

Nézzünk körül: a csehek, a lengyelek, ukránok, románok, jugoszlávok és német- 
osztrákok most kezdik nemzeti létük igaz alapját elhelyezni, és mi 
internacionálisak legyünk? 

Mélyen tisztelt uraim! Az Isten is azért teremtett egymástól különböző 
nemzeteket, hogy ezek egymással versenyezve, a verseny útján haladjanak. Nem 
istenkísértés-e tehát, hogy a természet e nagy alkotásával szemben gyarló 
emberek ,az Internacionálé" jelszóval kívánják a harcot fölvenni? 

Az ,Internacionálé" a hazátlanok jelszava, és jaj annak a nemzetnek, mely e 
jelszót követi. 


Magyar és székely testvéreim! Mielőtt a vörös zászlóval jelzett, látszólag sima 
útra léptek, álljatok meg és gondolkozzatok! Vegyétek észre, hogy a piros-fehér - 
zöld lobogó sárba van tiporva és lássátok, hogy bérceinken idegen nemzetek 
zászlói lengenek! Tudjátok meg, hogy az egész világ nem vesz minket semminek 
csak azért, mert mindenkitől inkább, csak tőlünk nem várta azt, hogy önmagunkat 


nemzeti mivoltunkban megtagadjuk. 

Mélyen tisztelt uraim! A Magyar Népköztársaság elnöke, Károlyi Mihály gróf azt 
mondta: ,Finis Hungáriáé" — ezt is csak azért mondhatta, mert a vörös szín 
vakító fényétől nem látta a nemzeti erkölcs és hazafiúi reménység zöld színét. 


Ha Magyarország magyar marad, sohasem fog elveszni! 


Mélyen tisztelt uraim! Úgy érzem, hogy egy nézeten vagyok önökkel, midőn azt 
mondom, nekünk csak egy utunk lehet, a nemzeti eszme diadalának útja. A , MOVE" 
útja az legyen! A , MOVE" támogassa mindazon politikai pártokat, amelyek ezen az 
úton kívánnak haladni, és meg vagyok győződve, hogy ezen állásfoglalás által új 
erőt merítenek nehéz, de biztos sikert eredményező munkájukhoz. Reméljük, hogy 
ezentúl a kormány is — nagy hivatásának megfelelő határozottsággal — a nemzeti 
eszmék megvalósítását fogja szorgalmazni. 

Ha a kormánynak eddig nem sikerült pozitív eredményt felmutatni, ennek fő oka 
csak az lehet, hogy a kormányzást nacionális és internacionális eszmék 
összekapcsolásával kísérelték meg. Ez nem volt korszerű. A jelen viszonyok közt 
csak egy irány — a nemzeti — vezet célhoz." 


A közgyűlés egyszersmind elnökválasztó közgyűlés volt. Legnagyobb meglepetésemre 
országos elnökké választottak, amit részint állásfoglalásomnak, részint barátaim 
agitációjának köszönhetek. 


A megválasztás utáni éjszakát átvirrasztottam. Fáradtságom dacára nem tudtam 
elaludni. Éreztem a felelősségek egész halmazát. Újra meg újra megjelent lelki 
szemeim előtt az engem megválasztó tisztikar. Mindegyik arcon ezernyi kérdés, 
kétség, kevés bizakodás. Január 19-ig vezérkari százados voltam, egyszerű 
szakember. Életem simán folyt le. Január 19-én úgy éreztem, elhagytam egy jól 
megalapozott, egyenletes, sima pályát és ráléptem a bizonytalan jövő göröngyös, 
szakadékos ösvényére. Az egymást hajtó gondolatok káoszában a közeljövő sötét, 
vészjósló felhőin át-átszűrődött azonban a magyar fajiság és a nemzeti gondolat 
örökké fénylő csillaga — vezércsillagom. Ha ezt követem — tudtam — nem fogok 
eltévedni. , Becsülettel a hazáért" lett a jelszavam. 

Január 20-án átvettem az egyesület vezetését és programunkhoz híven elsősorban a 
vidék megszervezését tűztem ki célul. 


Jóllehet a közgyűlés direkt harcot hirdetett a destruktív irányzat ellen, és 
jóllehet magam is meg voltam arról győződve, hogy a tisztikar becsületét csak 
úgy menthetjük meg, hogyha nyíltan kiállva a porondra, Károlyi ellen fordulunk, 
mégis nehezemre esett az a tudat, hogy oly egyesületet kellett exponálnom a 
nacionalista irány mellett, amely egyesület alapszabályai értelmében elsősorban 
jóléti intézmények létesítésére lett volna hivatva. 


A kunktátorok nagy száma naponta megostromolt, sokan szememre vetették, hogy a 
tisztikart politikába vittem, olyan politikába, amely az akkori időben nem 
válhatott senkinek előnyére. Napról napra azonban mégis szaporodtak híveim, 
különösen a vidék jelentette be csatlakozását, úgy hogy a hazafiasan gondolkozó 
és a nemzeti érdekért mindent feláldozni akarók száma hatalmas túlsúlyra tett 
szert az egyesületben, mely túlsúlyra támaszkodva, szembehelyezkedtem Pogányék 
és Böhm Vilmosék akaratával. 

Amint már az előbb említettem, a kommunisták és szociáldemokraták gyors 
bomlasztó tempójával szemben lépést azonban nem tarthattunk. Erre a , MOVE" sem 
volt képes, mert amint a szociáldemokrata párt szervezkedésünket észrevette, 
amit eleinte kigúnyolt, szokott konzekvenciájával felénk fordította gyűlöletét 
és azon volt, hogy minél több akadályt gördítsen útjainkba. Február közepe táján 
pedig a kormány útján nyíltan fellépett ellenünk. 


Hogy a MOVE-t a szociáldemokraták hogy értékelték, ezt legjobban a , Népszavának" 
egyik februári különkiadása jellemzi, amelyben a többek között kifejti, hogy már 
csak három számottevő párt van Magyarországon: a szélsőbal: a kommunisták, a 
szélsőjobb: a sötét reakciót képviselő MOVE és a mérsékelt, az egyedül helyes 
úton járó szociáldemokrata párt. így lett a kigúnyolt MOVE-ból a 
szociáldemokraták hatalmát veszélyeztető szervezet már akkor, amikor a MOVE még 
meg sem volt egészen szervezve. Milyen könnyű lett volna az akkori hivatalos 


katonai vezetőknek ezeket megbuktatni. Az opportunizmus azonban dominált majdnem 
mindenütt — el kellett következnie a vörös uralomnak. 

Berethei Marton Béla a MOVE történetében bővebben foglalkozik a feloszlatás 
körülményeivel. Egy, az országos tanács által benyújtott memorandum volt a 
közvetlen indítóoka annak, hogy a MOVE-t február hó végén feloszlatták. 
Követeltük a hadseregben a nacionalizmus érvényesülését, követeltük a 
katonatanácsok eltávolítását, követeltük a fegyelem helyreállítását, követeltük 
a hadsereg pártok fölé való helyezését. 


Ők azonban nem akartak nacionalista hadsereget, ők párt-hadsereget akartak. Nem 
akarták azt a fegyelmet sem, amely a hazájához hű tisztikar kezébe tette volna 
le a hatalmat. 

olyan hadsereget akartak, amelynek kereteit — ahogy Huszár Károly mondotta — a 
szociáldemokrata pártszervezetek alkották, és amelynek szellemét a szocializmus 
hazafiatlan tanaiból merítették. 

A MOVE feloszlatása után a vidéki osztályokat és tagokat felszólítottam a 
burkolt továbbműködésre, bízva abban, hogy elveink akár a szociáldemokratákkal, 
akár a kommunistákkal szemben maholnap győzni fognak. 

Idegennek tartottam mindig az internacionalizmust hirdető szociáldemokraták 
tanait. Biztosra vettem azt, hogy az erősen nemzeti érzésű és konzervatív magyar 
népünk ellenállásán meg fog tömi a vörös uralom. De eltekintve ettől, annyira 
elszigetelt volt a magyar kommunisták működése a cseh, román és jugoszláv 
imperializmus közepette, hogy bukásuk gazdasági és katonai szempontból is 
előrelátható volt. 

Amidőn azután az internálási rendelet február közepén kijött és értésemre adták 
azt, hogy az első internálandók között a MOVE elnöke is szerepel, Bethlen István 
gróf — akinek véleményére mindig sokat adtam -—, társaira kérésére szomorú 
szívvel elhagytam az országot. 


Ha tőlem függött volna, a székely hadosztályhoz mentem volna, mert mindig az 
volt a felfogásom, hogy ezen hadosztály bármikor megbuktathatta volna a Károlyi- 
rezsimet. De Bethlen István gróf súlyt helyezett arra, hogy mielőbb Wienbe 
menjek, hogy arra az esetre, ha Magyarországon kitörne a vörös forradalom, 
Wienben egy ellenforradalmi komité számára elő legyen a talaj készítve. Bethlen 
István arra kért, hogy a Wienben székelő antant missziókkal vegyem fel rögtön az 
érintkezést, elsősorban azért, hogy segítségükkel Nyugat -Magyarországot a 
kommunisták ellen meg lehessen szervezni. Hivatalos menetlevelem és passzusom 
nem lévén, gróf Takách-Tolvay wieni katonai meghatalmazottunk kupéjában szöktem 
át a határon. Visszamaradt társaim magukra vállalták, hogy az otthoni 
hangulatról értesítenek és vállalták az itteni szervezést is. 


Wienben 


Megérkezésem utáni napon Sch. grófot kerestem fel. Segítségével csakhamar 
eljutottam az antant missziókhoz és a semleges államok képviselőihez. Ezeknek a 
helyzetet a következőképpen illusztráltam: 

Magyarország erősen halad a bolsevizmus felé. Pogány hadserege: összetételénél, 
irányításánál és kiegészítésénél fogva már ma tisztára vörös hadsereg. A 
szociáldemokrata párt, Böhm Vilmos, Pogány és Kun Béla között felfogásban 
különbség nincs, valamennyien Lenintől és Trockijtól kapják az utasítást. Orosz 
pénz folyik be az országba agitációs célokra, és félő, hogyha az antant 
megfelelő rendszabályok által a magyar polgári elemet nem támogatja, az orosz 
bolsevisták vezérei Magyarországot fogják felhasználni arra, hogy onnan 
Ausztriába, Olaszországba és Svájcba plántálják át a bolsevizmus tanait, abból a 
célból, hogy egész Európát, miután tudvalevő, hogy Berlinben is erélyesen 
dolgoznak, lángba borítsák. 


Azt javaslom, hogy akár Ausztriában, akár a jugoszlávok vagy csehek által 
megszállott területeken engedjék meg a magyar menekültek és az ottani magyar 
lakosságból megfelelő katonai egységek megszervezését. Támogassanak bennünket 
elsősorban azáltal, hogy az olasz hadifoglyainkat rendelkezésünkre bocsátják, és 
azáltal, hogy fegyvereket szállítsanak az ellenforradalmi alakulatok számára." 


Hasonlóan informáltam még Budapesten Cunningham angol ezredest és az olasz 
misszió tisztjeit, akik többször kikérték véleményemet. 

Bethlen István gróftól ugyanis, mielőtt elutaztam, azt az értesítést kaptam, 
hogy az olasz kormánynál a budapesti olasz misszió közbenjárt az Olaszországban 
lévő hadifoglyaink megszervezése iránt. 


Az volt ugyanis felfogásunk, hogy ha márciusban sikerül akár olasz 
hadifoglyokból, akár menekültekből egy hadosztálynyi erős csoportot 
megszervezni, a készülő vörös uralmat csírájában tudtuk volna elfojtani. A 
magyar népet ugyanakkor a nacionalizmus és kereszténység zászlója alá lehetett 
volna ezzel szemben sorakoztatni. 

A semleges képviselők, elsősorban a svájci követ, igen nagy megértéssel volt 
terveink iránt, és ha pozitív segítséget nem is kaptunk egyiktől sem, elértük 
talán Szmrecsányi Györggyel és Sch. gróffal azt, hogy a nyugati hatalmak 
figyelmét felhívtuk a készülődő veszedelemre. 

Hazafiúi szempontból mindig undorodtam attól, hogy magyar ügyben idegenek 
segítségéhez kell folyamodnunk. A bolsevizmus letörésére azonban az ördöggel is 
szövetkeztem volna. Ma, midőn a bolsevizmus le van küzdve, elítélek mindenkit, 
aki a magyarság belügyeit külföldiek ítélőszéke elé viszi. Kifelé csak a 
kormánynak legyen joga tárgyalni. Kifelé a nemzet mindig egy legyen! 


Közben Bethlen István gróftól, Kozma Miklóstól és a Görgeyektől kaptam híreket 
Budapestről. Ezeket megfelelően el tudtam helyezni. 

A futár szerepét a magyaróvári Grüneberg tiszti lovas szakasz tisztjei 
vállalták, akik sokszor regényes módon tudtak csak a határon át közlekedni. 
Szmrecsányi révén azután eljutottam a Reichspost főszerkesztőjéhez is, dr. 
Funderhez, aki a legmesszebbmenően támogatott bennünket, elsősorban azáltal, 
hogy lapjában azokat a híreket, amelyek Magyarországon nem voltak közzétehetők, 
leközölték. A többek között pl. a ,Gedankensperre in Ungarn44 című cikkemben, 
amelyet veszprémi keltezéssel Hunfalvy néven írtam — és amelyhez az anyagot 
Bethlen Istvánnak egyik leveléből vettem — erősen ostoroztam az otthoni 
sajtóterrort. 


A , Bécsi Magyar Futár" 


Március hó 10-ike táján dr. Funderrel megegyeztünk abban, hogy a ,Bécsi Magyar 
Futár" című független politikai lapot fogjuk kiadni azon célból, hogy ne csak a 
bécsi magyarságot tájékoztassuk a való helyzetről, hanem elsősorban az 
otthoniaknak adjunk útmutatást és az ellenforradalomnak kívülről jövő impulzust 
A lap március 22-ikén, tehát a bolsevizmus kitörése utáni napon meg is jelent. 
Az első számban taktikai szempontból nemigen akartunk a kommunistákkal szemben 
agresszívek lenni. A lapot előbb terjeszteni akartuk és megüzenni mindenkinek, 
hogy vannak Wienben, akik fel akarják venni a harcot a bolsevizmus ellen. A 
későbbi számokban azonban már határozottan szembehelyezkedtünk a kommunistákkal. 
Felhívásunk március 22-ikén az 1. számban így szólt: 

rWienből megindítunk egy független magyar hetilapot, a Bécsi Magyar Futárt". 

Az igazság útján fogunk haladni és az ezeréves nemzeti Magyarország 
fennállásáért fogunk küzdeni. 


A régi rend embereivel szemben a demokrácia, a produktív munka helyes értékelése 
és a szociális — a népjólétet, valamint az ország gazdasági erejét biztosító — 
államrend mellett fogunk lándzsát törni, az új renddel szemben pedig a nyílt 
kritika álláspontjára helyezkedünk. 

Azt hisszük, hogy távolabb az eseményektől, ítéletünk elfogulatlan lesz, a 
magyar kérdéseket pedig könnyebben tudjuk a világpolitikai viszonylatokba 
beállítani. 

Amidőn a ,Bécsi Magyar Futárt" megindítjuk, arra is gondolunk, hogy a Wienben 
élő magyaroknak magyar újságot szerkesszünk. 

Lapunk egyelőre hetenként egyszer fog Wienben megjelenni." 


Ugyanebben a számban ,Károlyi Mihály gróf Szatmáron és Pogány" címmel a hadsereg 
kérdéséről a következőket írtuk: 


Szatmáron, a székely brigádnál mondotta Károlyi Mihály gróf, hogyha a 
békekonferencián a wilsoni elvek, az önrendelkezési jog stb. ellenére 
döntenének, akkor fegyverrel fogjuk az országot felszabadítani. 

Ezt a kijelentését Károlyi kb. ugyanakkor tette, amidőn Pogány, a katonatanács 
kormánybiztosa, a szocialista hadsereg mellett foglalt állást. 

A békekonferencián eldől nemsokára: megmarad-e Magyarország területi 
integritásában, vagy megcsonkítják a csehek, ruténok, románok, délszlávok és tán 
még a német-osztrákok javára. 


A békekonferencia ítélete egyszersmind Károlyi és kormánya feletti ítélet lesz. 
Ha meghagyják Magyarországot: Károlyi politikája beigazolást nyert, ha 
megcsonkítják: akkor Károlyi politikája végzetes volt. 

Akkor a pacifista experiment befejeződött, és a helyzetből nem lesz más kiút, 
mint őszinte beismerése annak, hogy zsákutcába jutottunk, melyből csak 
emberfeletti küzdelem árán lehet kivergődni. 

De legyünk türelemmel és egyelőre elégedjünk meg azzal, hogy Károlyi kijelentése 
alapján egy újabb háború eshetőségével kell számolnunk. 

Ezért említettük meg Pogány hadsereg-szervezési programját, mert feltételezzük, 
velünk együtt Pogány is számot vet: mennyire felel meg ,A szocialista hadsereg" 
egy esetleges háború követelményeinek. 


Ezen kérdés ma azért aktuális különösen, mert Pogány hadügyminisztersége megint 
kombinációba jött, és nem tudjuk, mit ért Pogány a szocialista hadsereg alatt. 
Ha Pogány Károlyi kijelentését kapcsolatba hozza saját kijelentéseivel, 
mindenesetre arra a konklúzióra jut, hogy a szocialista, a magyar népnek csak 
töredékét felölelő hadsereg, nem lesz elegendő ezer ellenség kiverésére, mert a 
hadianyag előállítására a szocialista munkások nagy részére a gyárakban lesz 
szükségünk, mert az ellenség számerejére való tekintettel, a szocialista 
hadsereg már eleve kilátástalan harcokba keveredne — és Magyarország teljesen 
elveszne. 

Ha Pogánynak sikerül pártpolitikus szenvedélyét egy pillanatra is megfékeznie, 
be fogja látni, hogy a szocialista hadsereg az ország területi integritásának 
visszaszerzésére nem elégséges. Ahhoz, hogy három vagy esetleg négy hadszíntéren 
vegyük fel a harcot, az egész magyar nép fegyverbe állítására van szükségünk. 
Szükségünk van a polgárra épp úgy, mint a szocialistára, szükségünk van 
mindenkire, tehát szükségünk van egy pártokon felül álló néphadseregre, melyet 
nem egy pártpolitikai motívum: a szocializmus, hanem egy magasabb nemzeti eszme 
olvaszt össze egy hatalmas, legyőzhetetlen egésszé. 

Ha Pogány ezt nem ismeri el, úgy nem magyar, hanem kizárólag internacionális 
szocialista irányt követ, mely Magyarország bukását fogja eredményezni. 

A hadsereg kérdése ma a legfontosabb magyar politikai kérdés. Foglalkozzon vele 
mindenki, ne csak Pogány" 


A március 26-án megjelent 2-ik számban pedig "Magyarország bolsevista kormánya 
Leninnel szövetkezett" cím alatt a magyar bolsevizmussal és annak 
következményeivel foglalkoztam. A cikk így hangzik: 

AZ antant rövidlátó politikájának és a magyar politikusok, elsősorban saját 
véreink haszontalanságának köszönhetjük a mai katasztrofális helyzetet. 
Valljuk be őszintén, igenis lelkiismeretlen, konjunktúrázó politikusaink 
vezettek ebbe a helyzetbe, amelyből aligha fogunk kivergődni. 

Mert ha győz is a bolsevista Magyarország, a győzelmet gazdasági összeomlással 
fogja megfizetni. Olyan lesz az ország, mint a tatárjárás után, sivár, félig 
kihalt puszta, szomorú arcú, mankós emberekkel. 

És népünk e kegyetlen sorsot nem érdemelte meg. 

Négy évig becsületesen végigküzdötte a háborút és a forradalom kitörésekor 
hazajött, hogy hazáját megvédje. 


Károlyi akkor kibontotta a független Magyarország háromszínű lobogóját, és a nép 
rohant utána és nem vette észre, hogy a vezetői a trikolórt csak gaz politikájuk 
cégéréül használják. És most is. midőn a szocializmus világuralmáért tör 
lándzsát a magyar proletárdiktatúra, félő, a népet megint félrevezetik hazafias 
jelszavakkal. A nép megint hinni fog, mert vakon szereti hazáját, és megint nem 
fogja észrevenni, hogy a jelszavak mögött nemzetietlen célok rejtetnek. 

De jönni fog a felébredés és a megváltás órája, amelyben széttörjük a 


bilincseket, lett legyenek azok a bolsevizmus vagy az antant bilincsei. 

De jönni fog a bosszúállás órája is, amikor a nép ítéletet kell hozzon azok 
felett, kik az országot tönkretették és nemzeti mivoltától megfosztották. Amikor 
a nép kegyetlen igazságot fog követelni. Amikor anyák, özvegyek, árvák és 
koldusbotra jutott szegények fogják Károlyit, a hazaárulót keresni, hogy helyt 
álljon politikájáért. Keresni fogják Lindert is, mert a hadsereget könnyelműen 
szétzüllesztette, de a sátán Hock és Búza Barna bűneit sem fogja az ország 
elfelejteni, ők is felelni fognak a nép ítélőszéke előtt. Ott fognak állni 
mindazok, kik a politikát öncélnak tekintve, hit és meggyőződés nélkül feladták 
hazafias álláspontjukat, és azokhoz csatlakoztak, kiktől nagyobb anyagi 
hasznokat reméltek. 


Gyászmagyarok ezek, a magyar ügy Ephialtesei, kik már most is porban fetrengenek 
és nyugtalan órákat élnek, mert mindenesetre érzik bűneik súlyát, mert érezniük 
kell, hogy rosszabbak, mint a legutolsó úton- 

állók. Rosszabbak ezek, mint zsidó társaik, mert ezek legalább egy ideának, a 
zsidó nemzeti ideának előharcosai. 

De most félre a bosszú gondolatával, honmentésről van szó. 

Visszatartott lélegzettel várjuk az események további fejlődését. 

Két hatalmas imperialista mérkőzik: az antant és a bolsevikok. Az fog győzni, 
aki a nemzeti Magyarországot hívja segítőtársul 

Rohanj, idő!" 

Ugyanekkor Crouy Péter barátom, aki a bolsevizmus napi eseményeit regisztrálta, 
ezeket így foglalta össze: 

A magyarországi új eseményeket a bécsi sajtó úgy kommentálja, mint a 
kétségbeesés tényét, amelyet az antant erőszakos politikája eredményezett, 
különben pedig őszinte részvéttel van Magyarország iránt a bolsevizmushoz való 
szegődése alkalmából. A magyarországi eseményeknek különben itt nem 
tulajdonítanak nagy jelentőséget a bolsevizmus szempontjából, ellenben fontosnak 
tartják az ő békéjük szempontjából, mert az osztrák-németek méltán számíthatnak 
arra, hogy az antant — a szomszédnál látván a bolsevizmust — engedékenységet fog 
most már tanúsítani velük szemben, csakhogy a veszélyes ragály tovább ne 
terjedjen. A sajtó ügyesen használja ki az alkalmat, hogy — bizonyítván az 
ausztriai bolsevizmus kitörésének valószínűségét — a megszeppent antanttól 
megkapja a várva várt élelmiszereket, és egy jó békét Csicserin jelentését Kun 
Bélának az itteni körök, valamint az egész sajtó úgy kommentálják, mint a magyar 
bolsevizmus első nagy kudarcát 

Csicserin úr jelentésében, amelyet az ifjú magyar szovjet kormánynak küldött, 
minden van, csak biztatás nem. Bevallja, hogy a bolsevikok katonai helyzete 
néhány frontrésztől eltekintve, felette aggasztó, sőt, még a gazdasági helyzetük 
is igen súlyos. 


Üdvözli tehát az új szovjetköztársaságot, mint fontos tényezőt, amely a 
Galíciában lévő ellenséget hátban fenyegeti, kíváncsiak vagyunk, vajon a magyar 
külügyi népbiztos is viszont olyan őszinte helyzetképet fog-e orosz kollégájának 
adni, aminthogy amaz adott emennek, ha igen, akkor az orosz szovjet kormányra 
kerül a sor a keserű kiábrándulásra. 

Az április 2-án megjelent 3-ik számban: 

Az antant képviselők ígéreteinek, továbbá a hazulról jövő jelentések hatása 
alatt nyíltan ellenállásra szólítottuk fel meggyötört testvéreinket. 

rA bolsevista magyar kormány " tombol, őrjöng. A hatalmi mámor elvakította. 
Megszentségteleníti templomainkat, lerombolja ezeréves kultúránkat, az iskolákba 
behozza az erkölcsi és szellemi fegyelmezetlenséget. 

Október 31-ike óta Szent István, Mátyás király országát, Rákóczi, Bethlen, 
Bocskai, Széchenyi, Kossuth szabad fennkölt nemzeti Magyar - 

országát Deák Ferenc megértő népét a magyar kormányok kaotikus helyzetbe hozták, 
amelyből az erők fegyelmetlensége a lelkek megmételyezettsége, az erkölcsök 
ziláltsága folytán nincs más kiút, mint a teljes elsüllyedés vagy az ősi 
erényekhez való áhitatos visszatérés. 


Ébredj fel magyar géniusz, rázd le magadról a gonosz szellemek idézte 


rabláncokat! Zúzd össze lelketlen vezetőidet és imádkozz a keresztények 
Istenéhez! Vezesd vissza népedet a nemzet oltárához, hogy bűnbánóan leboruljon a 
kereszt, a hármas halom, a haza szentsége előtt! 

És te, ősi magyar föld, aki annyi erőt adtál fiaidnak ezer éven át, légy újra 
termékeny, adj helyet egy, a bolsevista eszméktől megtisztult, megifjodott magas 
tölgy gyökereinek, hogy örökké virulhasson. 

Ébredj magyar nép! A természet erői szövetségeseid! Bízzál bennük, mint ahogy mi 
is bízunk, akik távolról tépelődünk szerencsétlen sorsod fölött. 

A nemzetiszínű lobogót magasan lengetve jönni fogunk a megváltás órájában. 
Készülj fel a honmentésre!... " 


És amidőn megtudtuk, hogy már a vérbeli szociáldemokraták is kezdenek 
kiábrándulni Kun - Böhm - Pogány - Szamuely kommunizmusából, a magyar munkásság 
számára az április hó 4-én megjelent 4-ik számban: ,  Marx-Kautsky és a magyar 
forradalmi szocialisták" címen így írtam: ,Kautsky, a tudós szocialista egyik- 
előadásában, melyben Marx történelmi jelentőségével foglalkozik Marxról és 
Engelsről a többek között ezeket mondja: 

Felismerték azt is, hogy ennek a célnak -— értsd a szocializmus diadala — nem 
szabad pusztán a forradalmi hajlandóságból származnia, ha mentes akar maradni 
mámoros káprázatoktól, sőt hogy éppen ellenkezően, a tudományos kutatás 
módszereinek lelkiismeretes alkalmazásával kell e célt kitűzni, és hogy 
mindenkor összhangban kell állnia az emberiség egész tudásával." 


Amikor Kautsky ezt mondja, kvázi Marx és Engels nevében is beszél. E három nagy 
szocialista ezen elmélkedése egyszersmind szigorú bírálata a magyarországi 
szocialisták mai cselekménye felett. 

Budapest szocialistáinak csak a forradalmi hajlandósága volt meg, amikor március 
hó 22-én az országot újból lángba borították. De még ezen hajlandóságot sem 
vehetjük nemes forradalmi törekvésnek, inkább a hatalomra jutás mohó vágyát 
látjuk benne, amely végeredményben a hatalmon lévők meggazdagodásával és az 
ország elszegényedésével jár. 

Ha már az október hó 31 -iki forradalmárokat nem tekinthetjük igaz hazafiaknak, 
kik mindenüket egy nagy, közös nemzeti érdeknek vetették alá, úgy még kevésbé 
mondhatjuk ezt a március 22-iki forradalmárokra. Amint az október 31-iki 
forradalom hatalmi örökösei gyászmagyarok, 

mert félrevezették a népet nemzeti jelszavak hirdetésével, azonképpen a március 
22-iki forradalmárok gyász-szocialisták, mert mindennél inkább csak a nép 
érdekét nem szolgálták. 


Böhm még röviddel ezelőtt hangsúlyozta a szocializálás lehetetlenségét, ma 
ugyanaz a Böhm a szocializálás népbiztosa. Pedig nagyon jól tudja, hogy sem az 
ország gazdasági fejlődése, sem a tudományos kutatás, sem a nép lelkiállapota és 
műveltsége nem érett meg arra, hogy a marxizmus elvei szerint rendezkedjék be 
magán- és államéletébe. 

Mi e helyen nem akarunk Marx és Engels tanainak gyakorlati értékével bővebben 
foglalkozni. Csak annyit mondunk, hogy mi Marxszal nem értünk egyet, mert a 
magántulajdont nem ismeri el, az egyéni érvényesülésnek is csak bizonyos fokig 
kíván szabadságot adni. Ő az egyént szűk korlátok közé szorítja, és így a 
fejlődésnek, az eredeti emberi alkotásnak útját megnehezíti. A nemzetet is 
másodrendű fogalommá degradálja. Marx állama végeredményben egy bürokratikus 
állam lesz, minden lendület nélkül, unalmas emberekkel, melyek egy nagy 
társadalmi gépezetnek lélek nélküli részei. 

E tartalmatlan élet nekünk nem kell. Mi élni akarunk nemzeti és ebben egyéni 
életet, szabadságot akarunk és azt, amit termeltünk, családunknak és 
fölöslegeinket nemzetünknek, a magyar népnek akarjuk adni. A világ többi népével 
közelebb nem törődünk. Mi a nemzetek isteni alkotásával szemben, gyarló emberi 
mivoltunknál fogva nem akarjuk felvenni a harcot. Mi Marxszal együtt tudjuk, 
hogy vannak és lesznek ellentétek, mert ezek belénk oltják, hogy küzdjünk, 
harcoljunk és a harc révén erősödjünk, és erősödve, annál gyorsabban haladjunk 
az emberi fejlődés útján. 

Tehát harcra kész nemzetet akarunk, és nem törődünk többé a világbéke 
utópisztikus, mert természetellenes, elméletével. 


És ha Kautsky Marx szellemében beszélve azt mondja: ,Minden alkotásnak vagy 


teremtménynek egyszer el kell pusztulnia ellentétjeinek túlereje miatt" — akkor 
mi hozzáfűzzük azt, hogy csak azon emberi alkotás pusztul el, amelynek alapjául 
alacsony ösztönök szolgáltak, és nem pusztul el az, ami az ember által Istentől 
való. 

Igen, mi is szocialisták vagyunk, magyar nemzeti szocialisták. A nép érdekét mi 
is szolgálni kívánjuk, de nem a forradalom igazságtalan, hanem a nyugodt 
fejlődés igazságos útjain. Mi nem a nép alacsony ösztöneit hívjuk segítségül, mi 
egy keresztény világban nevelt, magas erkölcsű népet akarunk szövetségesünknek. 
Amit őseinktől örököltünk, vallást, hagyományt és vagyont, meg kívánjuk tartani, 
de egyszersmind megértve az idő szavát, készek vagyunk vagyontalan 
honfitársaiknak műveltségünkből, vagyonunkból és jogainkból annyit adni, hogy 
munkájuk árán továbbfejlődésük biztosítva legyen. 


Mi a természetes emberi tulajdonságokra építjük fel országunkat, és nem 
igazodunk a proletárság átmeneti kívánalmai után. Mi ezeket csak értjük, és 
amennyire az ország gazdasági helyzete ezt megengedi, eleget is fogunk neki 
tenni. 

Ne felejtsük el, hogy amint a Marx-féle állam megvalósulna, az elégületlenség 
nem szűnne meg. Ha eddig a gazdagok ellen folytatták a proletárok harcukat, úgy 
azután az alárendeltek proletártömege fog főnökeivel és igazgatóival küzdeni. Ha 
Marx a vagyontalan tömeget uszítja a vezető polgárság ellen, úgy Marx államában 
az egyén fogja a tartalmatlan tömeg ellen egy szétmállási processzus útján 
felvenni a küzdelmet. 


Nem! A szocializmus tanait hamis alapokra helyezték. Jaj annak a népnek és 
országnak, mely nem a fejlődés útján halad, összeomlik, szegény lesz, 
koldusbotra jut és miután lerombolta mindazt, amit az ezeréves munkájukkal 
felépítettek, elölről kell kezdeni az életet. 


Ezt mondjuk Kaustkynak, amidőn Marx és Engels tanaival foglalkozik, és Kautsky 
szavait idézzük, amikor a magyarországi ál-szocialisták őrjöngését akarjuk 
megvilágítani, akik a szocializmust részint egyéni, részint a zsidó faj 
érdekeinek szolgálatába állították. 

Ez így van!" — 

A ,Bécsi Magyar Futárnak" még a szerkesztői üzenetei is politikai tendenciával 
bírtak, amelyeket ügyesen Hefty Richárd állított össze, aki gróf Crouy Péterrel 
és Szeghő főhadnaggyal együtt támogatott engem a lap szerkesztésében. 


Nem tudom, a ,Bécsi Magyar Futárt" olvasták-e sokan Magyarországon. Egynéhány 
szám eljutott Budapestre, sőt vidékre is, kaptam annak idején megrendelést egy 
dunántúli falusi bírótól is, aminek különösen örültem, mert jelét láttam annak, 
hogy a magyar falusi nép lelkéből nem bírták kiirtani az igaz magyar érzést. 
Lapunk mindenesetre kellemetlenül érintette Kun Béláékat. A szovjet-kormány a 
nrBécsi Magyar Futár" tárgyában átírt az osztrák kormánynak, elpanaszolva azt, 
hogy ellenforradalmi célokat szolgál a lap. Ez számunkra nem várt siker volt. 
Gyenge uralom az, amely fél az ellenáramlatoktól, mint a kísértettől. 
Megállapíthattuk ismételten, hogy helyes úton járunk. 

Hogy ki szerkesztette a lapot, azt a wieni kommunista magyarok sohasem tudták 
meg. Bejelentett szerkesztőségünkben sohasem dolgoztunk, az érdeklődőket Crouy 
és Szeghő főhadnagy fogadták. 


A lármás, magát mutogató ellenforradalomnak sohasem voltam barátja, mint ahogy 
nem vagyok barátja a lármás keresztény kurzusnak sem. A nyilvánosság előtti 
szereplés a politikusok szokása. Ez sokszor egyetlen fegyverük. Sokan közülük e 
rendszert sajnos, az ellenforradalomba is átvitték. 


Az emigránsok 


A vörös forradalom kitörése után Wien igen megélénkült, megérkezett legnagyobb 
örömömre Bethlen István gróf, akit mindig a nemzet egyik vezérférfiának 
tartottam. Ó azután Szmrecsányival, Telekivel, Sigrayval, Sch. gróffal, Gratz 
Gusztávval, Jankovichcsal, Pallavicini gróffal, velem és a hozzám kiszökött 


tiszttársaimmal megalkotta a magyar antibolsevista komitét, amely, legalább 
eleinte, a legharmonikusabb együttértésben élt és működött. 


Később, azt mondják, sok volt a pártoskodás és széthúzás. Hála Istennek, nekem 
ebből már nem jutott, ebből csak Szegeden kaptam kóstolót. 

De akárhogy is szidják a wieni antibolsevista komitét, előttem mindig nagy 
tiszteletben fog maradni Bethlen, Teleki és a többiek munkája, tudom, hogy 
sokszor éjszakákon át dolgoztak. Szmrecsányit is sokan támadják — addig, ameddig 
Wienben voltam, őróla is csak az állíthatom, hogy sokat dolgozott az ország 
érdekében. Ha van hibája, akkor ez az, hogy nehezen tudja magát alárendelni egy 
akaratnak és hogy némelykor korai merész akcióba kezd. (Bruck) 

Külön ki kell emelnem 0. grófnő fáradhatatlan munkálkodását. A grófnő egy 
vezérkari tiszt pontosságával látta el a reá bízott feladatokat. 

Sokat segített rajtunk különösen azáltal, hogy a bolsevizmus alatt Wien és 
Budapest között ő bonyolította le a levélforgalmunkat, ő vitte és hozta a 
híreket. A wieni komité számos értékes memorandumot terjesztett az antant 
megbízottai elé. A komité fölvilágosította ezeket a magyar nemzet múltjáról, a 
forradalomról és az ellenforradalom céljairól. Az antant emberei szokásos 
udvariassággal hallgatták politikusainkat, pozitív segítséget azonban nem adtak. 
Az eredeti, gyorsan végrehajtható és a célhoz vezető terv helyett tehát a saját 
erőnkből való föltámadást választottuk. Április elején azt kértük az antanttól, 
engedjék meg Ausztriában, továbbá a szerbek és a csehek által megszállott 
területeken a szervezkedést. De az antant ennek a tervnek sem engedett egészen. 
Meg kellett győződnünk arról, hogy Párizs, London és Róma áprilisban a 
bolsevizmus veszélyét európai szempontból véve még nem ismerte fel. A 
bolsevizmust különleges, az orosz és magyar belviszonyokból fakadó betegségnek 
tekintették, melynek európai jellegét csupán mi domborítjuk ki. 


Belgrád 


Április 12-én Szemző, volt főispán Belgrádból jött azzal a hírrel, hogy az 
ottani legmagasabb francia parancsnokság -— a bécsi antibolsevista komitéval 
tárgyalásokba kíván bocsátkozni. Örömmel üdvözöltük ezt az 

ajánlatot, s a komité megbízásából Pallavicini őrgróffal együtt 13-án a francia 
expresszel elindultam Belgrádba. A háború alatt, de különösen a forradalom alatt 
tönkretett vasúti kocsik után kellemes érzés volt a francia expressz kényelmes 
fülkéiben elhelyezkedni és a francia étteremkocsiban a francia konyha 
mesterműveit élvezhetni. 

Mikor Zimonyban kiszállottunk, legnagyobb meglepetésünkre, letartóztattak 
bennünket, éspedig, amint később kiderült, azért, mert Szemzőnél sok pénz lévén, 
azt hitték, hogy mi vagy kommunisták vagyunk, vagy pedig lebélyegezetlen pénzt 
csempészünk át Szerbiába. A szerb pénzügyminiszter, aki a letartóztatást 
foganatosította, egy komitácsival átkísértetett bennünket Belgrádba, ahol azután 
estefelé szabadon bocsátottak. 

Első utunk a francia katonai parancsnoksághoz vezetett, ahol nagy örömmel 
fogadtak bennünket, és ahol helyeselték azon tervünket, hogy elsősorban a saját 
erőnkből fogjuk a bolsevizmus letörését megkísérelni. 


Hasonlóan a már Wienben kidolgozott és Bethlen által jóváhagyott tervhez, 
előadtuk, hogy Pécs, Zombor, Szabadka, Temesvár, Arad és Nagykikinda 
központokkal egy szervezési hálózatot fogunk beállítani, abból a célból, hogy az 
ellenforradalomhoz szükséges hadsereg toborzását keresztülvihessük. Az első 
időben annyira pozitívnak látszottak a franciák ígéretei, hogy nagy örömünkben 
Wienbe akartunk telegrafálni: a bécsi antibolsevista komité hagyja ott az 
osztrák fővárost és jöjjön le a franciák és a jugoszlávok által megszállott 
területre, annál is inkább, miután megállapítottuk, hogy az osztrák kormány 
részéről sohasem fogunk oly mérvű segítségben részesülni, amennyire egy 
ellenforradalmi hadsereg fölállításához szükség lett volna. Világos volt 
előttünk, hogy az osztrák kormány paktál a Kun-kormánnyal, és éppen ezért kár 
volt túl sokat az osztrák kormány ígéretére adni. Legnagyobb sajnálatunkra 
azonban a franciák ezen sürgönyt nem engedték át, dacára annak, hogy ők maguk 
mondták, hogy sürgönyözzünk, és így egynéhány napi belgrádi tartózkodás után 


Pallavicini őrgróf visszautazott Wienbe, hogy a bécsi antibolsevista komitéval a 
továbbiakat megbeszélje, magam pedig a franciák engedélyével Szegedre utaztam, 
hogy a szegedi és aradi, már akkor megindult ellenforradalmi mozgalmakat a wieni 
komité koncepcióinak megfelelő módon irányíthassam. Pallavicini nagyszerű 
diplomatának bizonyult. A magyar arisztokrácia nagy részét a diplomáciában 
kellene elhelyezni. 


Tisztában voltam azzal, hogy ha kívülről valahonnan a vörös uralmat meg lehet 
dönteni, ez csak Pécsről, Szegedről vagy Aradról lesz lehetséges. 

Közben tudomást szereztem arról, hogy Pécsett is van egy ellenforradalmi 
csoport, amelyet a szerbek támogatnak, és így jogosan számíthattam arra, hogyha 
a franciák és a szerbek tovább is jóakarattal lesznek velünk szemben, a déli 
demarkációs vonal mentén a magyar ellenforradalom számára oly bázisokat tudunk 
teremteni, ahonnan kiindulva biztosan leverhetjük a vörös hadsereget. 


Tudván azt, hogy sem felszerelés szempontjából, sem számbeli erőnél fogva több 
fronton egyszerre katonailag szervezkedni nem célszerű az elutazó Pallavicini 
őrgrófot még arra kértem, hogy hasson minden erejével oda, hogy Szeged 
tekintessék főbázisnak, nehogy az erők szétforgácsolódjanak. Genevrier 
főhadnagy, francia vezérkari tiszt kíséretében, ha jól emlékszem, április 19-én, 
telve a legszebb reményekkel, Újvidéken át Szegedre indultam. 

Igaz, hogy ezzel bizonyos fokig szembehelyezkedtem a wieni komité akaratával. 
Ugyanis megígértették velem, hogy okvetlen visszajövök Wienbe. A magyar Szeged 
és az az érzés, hogy onnan végre elindulhatunk, azonban oly erős hatást 
gyakorolt rám, semhogy ellent bírtam volna állni. Nem mentem vissza Wienbe. Ma 
úgy látom, elhatározásom helyes volt. 


Szegeden 


Szegedet kommunista köntösben találtam. A franciák befolyása következtében 
azonban a kommunizmus sohasem érte el azon kegyetlen mérveket, amelyek Kun Béla 
kommunizmusát jellemzik. A szegedi polgárság és különösen a föld népe nem 
érezték viszont annyira közvetlenül a kommunizmus hatásait, hogy a polgári és 
gazdatársadalom szükségképpen szembehelyezkedett volna a kommunizmussal. 
Mindennek dacára, midőn Szegedre érkeztem, megállapíthattam azt, hogy egynéhány 
szegedi polgár már akkor antibolsevista csoportokat szervezett, ezeknek tehát 
csak az egyesítésére és kialakítására kellett gondolnom. 

Meg kell állapítanom azt, hogy ezen csoportok a legnagyobb készséggel mentek 
bele Kelemen Béla elnöklete alatt a fúzióba. Koszó, Zadravetz, Szakács, Bokor, 
pálffy, Székessy, Aigner, Vajas a kisgazdák részéről már az első alakuló 
gyűlésen is olyan önzetlen hazafiságról tettek tanúbizonyságot, hogy a sikert 
máris biztosítva láttam. Április végén megalakult a szegedi antibolsevista 
komité (ABC). Örömmel tettem jelentést erről az akkor Szegeden vezénylő francia 
tábornoknak, Charpynak, ki az antibolsevista mozgalommal szemben eleinte a 
legnagyobb szimpátiával viseltetett. 

Mint minden politikai mozgalom, úgy az ellenforradalmi mozgalom vezetőinek is 
tisztában kellett lennie azzal, hogy milyen politikai céllal vezessék az 
ellenforradalmat. 


Az első és a legfontosabb célunk természetesen a Kun Béláék vörös 
internacionális uralmának a megdöntése volt, a második azon új politikai 

irány megkeresése, amely betartandó lesz, ha Kun Bélát sikerült megbuktatni. 
Ezen új irány: A keresztény nemzeti világnézetben a független és haladó 
Magyarország gondolatában és végül az agrártársadalomra való támaszkodásban volt 
megadva. 

Kun Béla uralmának a ledöntése az összes nem kommunista elem egyesítését 
involválta. A második politikai cél azonban ezzel ellentétben bizonyos elemek, 
különösen a zsidó nemzetiség háttérbe szorítását követelte. Ebből sajnos — bár, 
amennyire lehetett, titokban kívántuk tartani politikai hitvallásunk ezen részét 
— ellentétek fejlődtek, melyek egy erőteljes munkának sokszor útját állták, de 
amelyek felszínre vetették azt, hogy a zsidóságnak egyes rétegei a 
kommunizmusból sem vonták le azt a konzekvenciát, hogy ők Magyarországon csak 


számarányuknak megfelelő szerepet vihetnek a jövőben. 
Ily körülmények közt megkezdtem működésemet Szegeden az előbb említett 
társaimmal együtt. Főhadiszállás ,Kass szálloda". 


Amint azonban nyilvánvaló lett, hogy az új politikai iránynak vagyok hirdetője, 
a francia tábornoknál, kinél eddig biztos pozícióm volt, a legaljasabb intrika 
indult meg ellenem, rám fogták, hogy germanofil vagyok, rám fogták, hogy a 
francia hadviselési módra gúnyos megjegyzéseket tettem, rám fogták, hogy 
Albrecht főhercegtől 18 milliót kaptam királypárti propaganda céljaira, rám 
fogták, hogy azért akarok hadsereget szervezni, hogy a Szegeden tartózkodó 
francia csapatokat rajtaütésszerűen lefegyverezzem. 


Miután a francia tábornok — benyomásom szerint — inkább a zsidó bemondásnak 
hitt, magam részéről megszakítottam vele az összeköttetést, azzal a tudattal, 
hogy a küzdelmet abba nem hagyjuk, de azzal a felismeréssel, hogy vérmes 
reményeink csak igen nehezen fognak megvalósulni. 

A zsidóság internacionális (szabadkőműves) szervezeteinek erejét itt tanultam 
megismerni, ők évszázadokon át készültek a nagy leszámolásra, mi napok alatt 
akartuk és akarjuk a keresztény kurzust diadalra vinni. Fajunk egyik sajnálatos 
tulajdonsága mindenesetre a türelmetlenség. Nem tudjuk úgyszólván semmiben sem a 
helyes időpontot bevárni. A legszebb tervek főleg ezért dőlnek dugába. 

A franciák mintha féltek volna a keresztény és az igazán nacionalista 
Magyarországtól. 

Csodálkoztam, hogy egy nagy nemzet, mint a francia, már etikai szempontból véve 
is, miért nem az erős, a nacionalista irányzatot képviselő férfiak révén kíván 
Magyarországhoz kapcsolatot keresni, és miért keresik tisztjei és tábornokai a 
magyar társadalom salakját, miért hisznek ezeknek jobban. Nem értettem, miért 
nem az öntudatos Magyarországot keresik, mint politikai barátot, miért a 
csúszómászó Magyarországot kép-viselő politikusokkal akarnak tárgyalni, akik a 
nemzet életbevágó kívánalmaira való tekintet nélkül teljesen a franciáknak 
rendelik alá magukat Nem értettem azt a vakságot, amellyel a francia tisztek 
magyar politikát űztek. Vagy azt hitték, hogy vége a magyar nemzeti öntudatnak? 


Hogy ezt azért tették volna, mert francia program volt Magyarország 
megsemmisítése, nem tudom elképzelni. Ma, midőn megismerték a nemzetnek erejét, 
mikor összehasonlíthatták a magyar népet a csehekkel, románokkal és szerbekkel, 
hogy ma legyen még francia ember, aki hisz abban, hogy Magyarországot el 
lehessen pusztítani, nem hiszem! 


Ilyképpen kívántam a francia vezérkari tisztnek bizonyítgatni annak a 
szükségességét, hogy az antant egyrészt a bolsevizmus miatt, másrészt a franciák 
kelet-európai koncepciójára való tekintettel a nemzeti Magyarország felépítését 
kell előmozdítsa. 

Wienből híreket nem kaptam, s ezért a helyzetem mind bizonytalanabbá vált. 
Félnem kellett, hogy a szegediek, akiknél eddig ismeretlen voltam, és akik a 
bécsi komitének kvázi magukat alárendelték, nem fognak-e bennem egy fantasztát 
látni, aki irreális módon akarta őket meggyőzni. 


Kitartás volt tehát a jelszavam és bízás abban, hogy jobbra fordul a szegedi 
akció. Izsépy őrnagyot, akit régebbről ismertem, megkértem, utazzék Aradra és 
Temesvárra. Az ottani ellenforradalmi csoportokról pontos adataim nem voltak. 
Időközben megjelent Belgrádból jövet Bartha Ábel és Augner, akiket Belgrádban 
találtunk, és akik ott egy magyar ellenforradalmi csoportnak exponenseiként 
szerepeltek. Azt mondották, József főherceg áll mögöttük. Még Belgrádban 
Pallavicininek és nekem is be akarták bizonyítani, hogy a franciák csak olyan 
ellenforradalmi mozgalmat fognak támogatni, melynek végcélja a magyar királyság 
visszaállítása és József főherceg megkoronáztatása. 


Ezzel szemben a bécsi antibolsevista komitében megállapítottuk annak idején azt, 
hogy a királyság, de különösen a király személyi kérdése mindaddig, amíg 
Magyarország teljesen nem konszolidálódik, nem aktuális. Nem aktuális, pedig 
felfogásom szerint még ma sem, éspedig azért, mert a független Magyarország 
népének vagy népképviseletének e kérdésbeli korai megnyilatkozása megint 
széthúzást fog eredményezni, mert a konszolidációtól még messze tartunk, mert 


határaink visszaszerzéséhez csak erős kezek vezette kormányzás útján jutunk. 
Azonkívül, ha nem nemzeti, azaz vérünkből való királynak a megválasztásáról van 
szó, hanem egy idegen herceget akarunk a magyar trónra meghívni, vigyáznunk 
kell, nehogy Magyarország külpolitikájában prejudikáljunk, mert nézetem szerint 
a király személye mindig külpolitikát jelent. Az antant viselkedése József 
királyi főherceggel szemben mindenesetre emellett bizonyít. Bartha Ábelékat sem 
Pallavicini, sem én meggyőzni nem tudtuk, ők szubjektív momentumokból indultak 
ki, ezekhez fanatikusan ragaszkodtak. Nem voltam tehát abban a helyzetben, hogy 
Belgrádban és Szegeden Bartháékkal együttműködhettem volna. Ők rám fogták, hogy 
Albrecht főhercegnek vagyok exponense, őt akarom királynak. Nem tudták 
elképzelni azt, hogy kizárólag Magyarországot szolgálom. Nézetem szerint ez volt 
akkor is, ma is az egyedüli helyes álláspont. 


Magyarország akkor lesz boldog, ha minden politikus, minden katona, szóval 
mindenki, aki vezetésre van hivatva, minden körülmény között csak a haza érdekét 
tekinti. Még a király személye is csak másodrendű érték a haza szent fogalma 
mellett. 

Tény az, hogy ezen nézetbeli különbség Bartha és köztem sok bajt okozott, de 
igazságomról annyira meg voltam győződve, hogy mindent el kellett követnem 
Bartháék terveinek megvalósítása ellen. Sokszor lelkiismeret-furdalást éreztem, 
hogy az ország e válságos helyzetében, együtt a szegedi komitével, emigráns 
honfitársaimmal szemben állást foglaltam. Ma azonban, miután az események igazat 
adtak nekem, nyugodtan viselem a felelősséget, némelykor elutasító, sokszor 
agresszív fellépésemért. A wieni komité befolyása különben az időközben Szegedre 
költözött aradi kormánynál érvényesült. Károlyi Gyula gróf, akit nagyszerű 
embernek ismertem meg, teljesen a bécsi komitének a felfogását vallotta. 


Mindennek dacára, nagy érdemük volt Bartháéknak és azoknak, akik Aradon kormányt 
alakítottak, s ez az, hogy ők az iniciatívát magukhoz ragadták, és a világ előtt 
hangosan és láthatóan dokumentálták a nemzeti Magyarország életre hivatottságát. 
Én a szisztematikusan felépített munkának vagyok híve, nem szeretem 
honfitársaimnak sokszor rapszodikusan végrehajtott terveit, s ha tőlem függött 
volna, a kormány a jugoszláv és románok által megszállott területen csak akkor 
alakulhatott volna meg, ha a bécsi komitével közvetlenül érintkezhettem volna, 
ami május elejére volt várható. 

Az a körülmény, hogy Károlyi Gyulát a románok Mezőhegyesen elfogták, időt adott 
nekünk, hogy Wiennel felvegyük az összeköttetést. Amidőn azután Wienben azt az 
utasítást kaptuk, hogy Károlyit a bécsi komité támogatja, további működése elé 
semmi akadályt nem gördítettünk. 


Wienben, Pécsett és Kecskeméten át egymás után érkeztek barátaim, , MOVE" tagok, 
akik, mint legérdekesebb ellenforradalmi epizódról, a bécsi magyar követség 
kommunista célokra szánt 100 millión felüli pénzkészletének kézre kerítéséről 
adtak részletes felvilágosítást. 


Hajós követségi titkárnak ezen merész tette — mert ő vitte el a pénzt — egyik 
legnagyobb egyéni cselekedete az ellenforradalomnak. Ebből a hatalmas összegből, 
sajnos, azonban a szegedi kormány csak 3 milliót kapott-felét lefoglalta a bécsi 
rendőrség, a megmaradt résszel Szmrecsányi és Bethlen gróf diszponált, a Nyugat- 
Magyarország elleni akció és a külföld felvilágosítása érdekében. 


Szegedre elsőnek Marton Béla barátom érkezett meg. Ő részt vett a Szmrecsányi- 
féle brucki kirándulásban is. 


Magam a brucki kirándulást fantasztikus vállalkozásnak tartottam, mert nem volt 
kellően előkészítve, és mert az időközben megerősbödött vörös hadsereggel 
szemben ilyen puccsszerű kísérlet nem vezethetett célhoz. Ha a gödöllői 
főhadiszállást lehetett volna megtámadni, ezt meg kellett volna tenni. A 
periférián működő csapatok elleni puccsok, amelyek az ellenforradalmakkal 
összefüggésben nem álltak, célhoz nem vezethettek, miután a gödöllői 
főhadiszállás idejekorán megtehette a megfelelő ellenintézkedéseket. 

A különféle szállítmányokban érkező tisztek — a bécsi és brucki események felett 
nagyon el voltak keseredve — nagy örömmel és nagy lelkesedéssel üdvözölték tehát 
Szegedet, melynek tornyára időközben a derék szegedi polgárok és a Dirndorfer 


által vezetett katonák segítségével — akik előbb a Tabódy által vezetett 300 
főnyi vörös helyőrséget lefegyverezték — felhúzták a nemzeti lobogót, és 
megkezdtük a nemzeti irány és a keresztény erkölcs érdekében azt a tisztítási 
processzust, amely még ma sem fejeződött be, s amelyen mindnyájunknak egy egész 
emberöltőn át dolgoznunk kell. Évszázados hibák jóvátételéről van szó. 


A Károlyi-kormány Szegeden közben rekonstruálódott. Azonban Károlyi Gyulának, 
sajnos, a francia tábornokok beavatkozása révén a kabinetbe olyan elemeket is 
fel kellett vennie, akik nem voltak ellenforradalmárok, nem vallották a 
keresztény világnézetet, s nem hittek a nacionalizmus örökké fennálló 
igazságában. Ezek között a legerősebb egyéniség Varjassy kereskedelmi miniszter 
volt, aki internacionális összeköttetéseire hivatkozva, s a franciák támogatását 
bírva, a szegedi kormányban olyan pozícióra tett szert, amely veszélyes lehetett 
volna az egész nemzeti irányra, ha nem vigyáztunk volna mindig a kezeire. 
Mindenesetre szomorú, és hasonló politikai mozgalmak történetében egyedülálló, 
hogy a mozgalom központjában — a minisztertanácsban — politikailag 
megbízhatatlanok is foglalhattak helyet. 

A szegedi kormány miniszteri tanácsi határozatairól a franciák aznap értesültek. 
A szegedi kormány megalakulása után a kormány Zadravetz páter felszólítására 
megesküdött a szegedi népnek és általa a nemzetnek, hogy Magyarországot a 
bolsevizmus fekélyétől megtisztítja, hogy Magyarországot demokratikus és 
keresztény alapon újraépíti. 


Az újraépítkezés első lépése a szegedi nemzeti hadsereg megszervezése volt. Még, 
mint a szegedi antibolsevista komitének katonai előadója, kiszámítottam, hogy 
Szeged maga kb. öt zászlóaljat, két lovasszázad és egy tüzérüteg erejű 
különítményt képes fölállítani. Ennek következtében, miután más kézzelfogható 
emberanyag nem állt rendelkezésünkre -— a szerb és a francia hatóságok 
magatartására való tekintettel, mint a szegedi kormány hadügyi államtitkára is 
-, első hadsereg-szervezési célnak az előbb említett különítmény megszervezését 
tűztem ki. Emellett súlyt helyeztem a tiszti tekintély mielőbbi 
helyreállítására. Ezért lépett életbe a régi becsületügyi szabály, ezért 
engedtem meg a párbajt. A párbaj miatt sokan megtámadtak. Azonban Horthy 
kormányzó úr, mint későbbi hadügyminiszter és Károlyi miniszterelnök is 
osztották azon felfogásomat, hogy mindaddig, amíg törvényeink a férfi becsületét 
teljesen meg nem védik, gentlemannak törvényen kívül álló fegyverhez kell és 
szabad folyamodnia. 


Siettünk az otthoni ellenforradalmi csoportokkal az érintkezést fölvenni. 
Rendeztük a fizetéseket, szóval megkezdtük a normális katonai központ produktív 
életét. 

Arról, hogy mint fiatalembernek eleinte nehéz helyzetem volt az idősebb 
bajtársaimmal szemben, nem kívánok részletesen megemlékezni, ők azt hitték, hogy 
visszajött a régi világ, hogy az októberi forradalom, az ellenforradalom meg nem 
történtnek tekinthető. Nem csoda, aki a régi világban nőtt fel, aki a nemzettel 
nincsen összeforrva, aki az eseményeket nem sejti meg, a forradalmi időkben 
sohasem tud elhelyezkedni, az mindig túl korán kezdi a reakciót vagy túl korán 
érzi magát nyugodtan, mint ahogy nyugodtan érezte magát Wekerle és a volt király 
maga, amikor októberben előrelátó férfiak megjósolták a Monarchia bukását. 


Kötelességemnek tartottam mindaddig kitartani, amíg a katonai ügyek élére olyan 
férfit nem állíthatunk, aki garanciát nyújt arra, hogy az új irányban produktív 
munkát tud végezni, s akit a nacionalizmus annyira áthevít, amennyire nehéz 
időkben egy vezért át kell, hogy hevítsen e legszentebb érzés. Addig is kértem 
Károlyi Gyulát, vegye ő át a hadügyminiszterséget. Károlyi különben 
katonatermészet. Puritán, szigorú és bátor. 

Nemsokára megérkezett Szegedre Horthy, a jelenlegi kormányzó úr őfőméltósága, 
akit eddig csak hírből ismertem. Feledhetetlen lesz előttem első találkozásunk, 
de különösen az a tépelődés, amellyel a kormányzó úr vállalta a 
hadügyminiszterséget. Azt mondotta: ,Nem hallgathatom a fű növését Kenderesen, 
midőn Szegeden a magyar Géniusz bontja ki szárnyait egy második honfoglaláshoz." 


A kormányzó úr lett a hadügyminiszter Nagy volt az öröm. Új erőt meríthettünk 
egyéniségéből. 


Megkezdtük a munkát, s nem rajtunk múlt, hogy nem egy-két héten belül, hanem 
hosszabb idő múlva bírtunk megindulni. Összes intézkedésünk elé a francia 
hatóságok, a párizsi ötös tanácsra való hivatkozással, akadályt akadály után 
gördítettek. A francia katonák — különösen a republikánusok -— kevés politikai 
kezdeményezéssel bírnak A royalisták inkább mertek saját elhatározásuk szerint 
cselekedni. A republikánusok örökösen a francia parlamentre hivatkoztak. 

De azért nem hagytuk abba a munkát, el nem csüggedtünk, mert meg voltunk 
győződve arról, Kun Béláéknak uralma, a vörösök politikai stratégiai helyzeténél 
fogva, magától fog csődöt mondani. Meg voltunk győződve, hogy az ellenforradalmi 
mozgalmak bent az országban végre oly erősek és szisztematikusak lesznek, hogy a 
proletárdiktatúra külső segítség nélkül is meg fog dőlni. 


A magyar bolsevisták katonai tanácsadóinak mindenesetre az volt a legnagyobb 
hibája, hogy a proletárdiktatúra kikiáltása előtt nem mérlegelték eléggé az 
általános katonai helyzetet. Ha az orosz bolsevista hadsereg helyzetét 
viszonylatba hozták volna a magyar helyzettel, mindenesetre meg kellett volna 
izoláltságuktól ijedniük. Gazdaságilag, politikailag és katonailag, az ausztriai 
frontot kivéve, körülzárva, kétségbeejtő helyzet egy oly hadvezetőségre nézve, 
amely egy ötéves háború és a forradalmak által megviselt országot akar 
megvédeni. A vörös Napóleonok azonban épp oly tökéletlenek voltak, mint a vörös 
államférfiak. 


Ha a becsvágy — amely nélkülözhetetlen — nagyobb, mint a tehetség vagy 
ügyszeretet, katasztrófáknak lehet okozója. Az októberi forradalmárok és a 
kommunisták becsvágya tehetség és ügyszeretet helyett csak egyéni önzéssel 
párosult. Ezért a bukás. 

A szegedi kormány közben fölvette a jugoszláv kormánnyal az érintkezést, s így 
megtalálta azt az egyetlen helyes külpolitikai orientációt, mely ma is fennáll. 
Bethlen István gróf Wienben, mint a szegedi kormány megbízottja, 
összpontosította kezében a szálakat, melyek Svájcba, Hollandiába és 
Lengyelországba vezettek. 

A szegedi hadügyminisztérium innen Pécsre Inselt és Kovács alezredeseket küldte 
ki, megbízva őket a katonai, Gaál Gasztont és Bartal Aurélt a politikai 
szervezéssel. A tiszántúli részre küldte exponenseit a megyék megszervezésének 
előkészítésére, amennyire ez a román megszállásból kifolyólag lehetséges volt. 


Közben értesítést kaptunk arról, hogy a Graz melletti Tobelbadban Szmrecsányi és 
Lehár ezredes ütötte fel a hadiszállását, azon célból, hogy a Mura - Duna közt 
az osztrák határ mentén ellenforradalmi csoportokat szervezzenek. A feldbachi 
táborba azon tisztek szöktek, akik Szegedre 

nem jöhettek át. Sajnos, igazam volt, ezen ellenforradalmi csoport nagyobb 
eredményt addig, ameddig az osztrák területen működött, dacára a nagy 
pénzáldozatoknak, elérni nem tudott, miután az osztrák hatóságok nem 
részesítették abban a támogatásban, amelyet megígértek. 


Wieni tartózkodásom alatt ezért elleneztem is az Ausztriában történő 
szervezkedést. A siker nem állhatott arányban az áldozatokkal. 

Június elején a szegedi kormány minden ellenforradalmi mozgalom irányítója volt 
Bár az örökös belső harcok, politikai ármánykodások stb. a kormány működését 
megnehezítették, az ellenforradalmak irányítása révén mégis oly pozícióra tett 
szert, hogy az antant is számottevő faktornak tekintette. A kommunisták által 
fogva tartott nemzeti Magyarország összes sóhaja pedig felé szállt, és így 
Szeged mintegy reménysége volt mindenkinek, aki vészteljes éjszakákon imádkozott 
az új Magyarországért — szegény hazánkért. 

A vörös hadsereg-főparancsnoksággal és egynémely frontalakulattal felvettük az 
érintkezést. Stromfeldnek és Juliernek személyesen írtam. Stromfeld levelemet 
nem kapta meg. Julier kitérő választ adott. 


A ,MOVE" is megkezdte működését Szegeden, és azt hiszem a szegediek előtt mindig 
emlékezetesek lesznek azok az ünnepségek, amelyeket a , MOVE" a magyar reneszánsz 
jegyében rendezett. 


Szeged nehézvérű alföldi város. Lassacskán azonban mégis felébredt, mert úgy 


látszik, tudatára ébredt történelmi hivatásának. Hébe-hóba kimentünk az 
alsóvárosba erőt-meríteni, a szegedi kisgazdák közé. Velünk volt mindig 
Zadravetz páter, a szegedi Capistran. Úgy megrázta a barna arcú alsó-városiakat, 
hogy aratás ideje dacára hajlandók voltak letenni a kaszát -— ,a legszebb 
fegyvert" -—, ahogy Vajas József mondotta, hogy torkon ragadják a vörös sárkányt 
és megfojtsák mindörökre. 

S míg így lassacskán megizmosodott az új nemzeti keresztény irányzat, 
lelkiismeretlen és hazafiatlan emberek, a franciák segítségével igazi erőnk 
kifejtésében megakadályoztak. Azt hitték, ezek még csírájában meg tudják fojtani 
az új irányt. Rövidlátók! 


A Varjassy által képviselt internacionális és az általunk képviselt nacionális 
világnézetek közti ellentétek közös célunk, a bolsevizmus letörése dacára 
áthidalhatatlannak látszottak. 


Tekintve azt, hogy a franciák inkább Varjassyt támogatták, Varjassyék és 
barátaim egy részének prepozíciójára békés megegyezés céljából, nehogy a két 
soha össze nem egyeztethető világnézet közötti differencia miatt bukjék meg 
Szegeden az ellenforradalom, Varjassyval tanúk jelenlétében egy ötórás 
tanácskozást folytattunk. Barátaink azt remélték, hogy a legközelebbi teendőkre 
legalább némi megegyezést találunk. 


Ki kell jelentenem most is, mint ahogy azt Szegeden tettem, hogy részemről ezen 
tárgyalás nem jelentett megalkuvást az eszmét illetőleg. 


Csak a taktika volt más. Varjassynak akkor is a szemébe mondtam: "Viselkedését 
hazafiúi szempontból elítélem, miután internacionális összeköttetéseit nem 
használja ki a nemzeti ügy érdekében. Megmondtam azt is, hogy az ellenforradalom 
eseményei csak bebizonyították azt, hogy a magyar, de egyáltalában minden nép 
életét csak a természet törvényein nyugvó nacionális világnézet szabályai 
szerint lehet elképzelni, mert mindhiába, a faji összetartozandóság annyira 
erős, hogy azt semmiféle teoretikus világnézeti felfogással elnyomni nem lehet." 


Varjassy megértette azt, hogy a nemzeti keresztény világnézet az 
internacionálissal szemben, amennyiben nyílt harcra kerülne a kettő között sor, 
fizikai túlsúlyban van, hogy mi az internacionalistákat össze tudnánk törni. 
Prónay százada és Dirrendorfer zászlóalja ekkor már számottevő faktor volt. 
Viszont be kellett ismernem az internacionalisták külföldi összeköttetéseinek 
anyagi és erkölcsi erejét. Beláttam, hogy mindaddig, ameddig Szegeden kvázi az 
antant képviselőinek a felügyelete alatt csinálunk politikát, nekünk kifelé az 
engedékenység jegyében kell dolgoznunk, anélkül azonban, hogy pillanatra is 
eltérnénk a nemzeti eszme és a keresztény világnézet által szabott iránytól. 


Ugyanakkor azon voltam, hogy a Károlyi-kormány minél tovább kitartson, mert nem 
tudtam elképzelni, hogy Clemenceau-ék Párizsban nagyon helyeselnék a francia 
katonák beavatkozását Szegeden. Nem tudtam elképzelni azt, hogy a nagy antantnak 
államférfiai Magyarország züllött politikusaival akarnának Kelet-Európa 
legfontosabb államának elhelyezkedéséről tárgyalni. Azt pláne sohasem értettem 
meg, hogy abba szóljanak bele a párizsiak, kié legyen az egyik, vagy másik 
miniszteri tárca, államtitkárság stb. 

Károlyi kormánya után jött Ábrahám Dezső kormánya. Ábrahám a franciák előtt 
szimpatikus volt, mert már a múltban olyan politikai frakciónak volt a híve, 
amely a franciákkal kereste az érintkezést Sem a frankofil, sem a germanofil 
irány nem volt helyes, ki tudta volna akkor, de ki tudná most a helyes 
messzemenő külpolitikai programot megállapítani. 


Egynéhányan azt vallottuk, hogy az országnak bizonytalan bel- és külföldi 
helyzete, az ellenforradalom sikerének kérdéses volta, a nacionalista és 
internacionalista világnézetek közti harcok befejezetlensége olyan kaotikus 
helyzet elé állított, amelyből világos kibontakozást senki sem tudott 
megjósolni, és éppen ezért az előre való lekötöttség germanofil vagy frankofil 
irányban egy külpolitikai hiba lett volna. Csak azzal voltam tisztában, hogy a 
közvetlen szomszédok valamelyikével kell barátságot kötnünk, hogy végre az 
örökös politikai cernírozottságból kitaláljunk. 


Ránk, szegediekre nézve, mi sem volt természetesebb, mint Belgráddal keresni az 
összeköttetést. Jugoszlávián keresztül vezet az út a tengerhez, Jugoszlávia 
vitte el a legkevesebbet tőlünk, Jugoszlávia harcos nemzet, egy esetleges 
jugoszláv barátság közelebb áll a nép lelkéhez, mint akár a cseh, akár a román 
barátság. 


Sajnos, kevesen voltunk, akik a politikát ezen szempontból néztük, a legtöbb 
ember, különösen az odaszökött álpolitikusok, fölhasználták francia 
összeköttetéseiket, amelyeket legtöbbször feleségeik útján szereztek, arra, hogy 
azokkal szemben, akik ezt az irányt követték, a franciák bizalmatlanságát 
fölébresszék. 

Horthynak, Telekinek nem volt nyugta, bemocskolták a bécsi ellenforradalmi 
komitét, Zadravetz pátert, a szegedi Capistránt, Kelemen Bélát, a volt főispánt, 
a szegedi alakulatokat, szóval mindenkit, aki az új nemzeti Magyarországot 
akarta, a független, önmaga fölött szabadon rendelkező Magyarországot. 

Annyira ment a dolog, hogy július végén a franciák mindinkább erősebben kezdték 
követelni a magyar kormánytól azt, hogy Szegedről távozzak. 


Ez volt a második száműzetésem magyar földről. Szegedet, ahova április 25-én 
érkeztem a nagykikindai parancsnokság rendelkezése folytán, július 31-én el 
kellett hagynom. Búcsúbeszédemben hangsúlyoztam, hogy Szegedet azzal a tudattal 
hagyom el, hogy a nacionalizmus győzött az internacionalizmus fölött. A magyarok 
Istene megsegített — úgy lett! 


Vissza Wienbe 


Feleségemmel, Lingauer Albinnal, Marton Bélával, Crouy Péter gróffal indultunk 
Jugoszlávián át Wienbe. A szegedi kormány azt a megbízást adta, hogy lépjek 
érintkezésbe Bethlennel, Szmrecsányival és Lehárral Nyugat -Magyarország 
pacifikálásának végrehajtása céljából. 


Elég kellemes utunk volt. Szegeden egy magyar detektív, ki francia szolgálatban 
állt, ha jól emlékszem, Robinson, figyelt arra, hogy tényleg elhagyjam Szegedet. 
Zágrábban egy napig tartózkodtam, Zágrábot a legnagyobb rendben találtam, szó 
sem volt a horvátok forrongásáról. Sokan a jugoszláv helyzetet így szeretik 
beállítani. Az volt a benyomásom, hogy a horvátok önállóságáért, vagy azért, 
hogy hozzánk visszajöjjenek, forradalom egyelőre odalent nem lesz. A szerbek 
nagyon vigyáznak. A legtöbb, amit a horvát ellen-forradalmárok már elérhetnek, 
egy eléggé szűkre szabott föderáció lesz. 

Amikor Marburgba értem, augusztus 2-án, a Wienből jövő és Szegedre utazó 
ellenforradalmi tisztek azt a hírt hozták, hogy Kun Béla kormánya megbukott. 
Grazban azután Keresztes és Waldherr vezérkari tisztektől, akik Lehárral 
dolgoztak, részleteket tudtam meg a Kun-kormány eltávozásáról. 

A Feldbach felé induló vonat magyar utasait kértem, köztük Arndt János 
barátomat, borítsák föl a Peidl-kormány hatalmát Sopronban és Vasban, amit ők 
meg is ígértek. 

Nyilvánvaló volt előttem ugyanis, hogy a Peidl-kormány csak átmeneti kormány, s 
csak taktikáznak az ellenforradalommal szemben. 


Legszívesebben Szombathelyre utaztam volna, Lingauer Albinnal együtt, de nem 
tettem ezt azért, mert nem akartam Lehár, Szmrecsányi és Bethlen esetleges 
koncepcióit zavarni. 

Amint ezt előbb is említettem már, Lehárék Ausztria területén lévő szervezetét 
nem találtam egy hadműveletre alkalmas állapotban. Se hely, se idő, se alkalom 
nem volt ugyanis arra, hogy a Duna és Mura közti területeket megszervezzék, arra 
azonban alkalmasak voltak Lehár szervezetei, hogy Nyugat -Magyarországra 
behatolva, azt mielőbb talpra állítsák. Amit később meg is tettek. 


Wienben nagyban folyt a tanácskozás. Voltak, akik nem nagyon örültek a szegedi 
kormány kiküldöttjének. Egyik értekezleten Bethlen elnöklete alatt részt vettek 
Lovászy, Szmrecsányi, Lingauer, Benitzky, Suhay, Pallavicini és magam is. Az 
volt a kérdés, elérkezettnek látjuk-e az időt a bevonulásra, vagy sem. 


A többség inkább a rögtöni bevonulás mellett volt, Lovászy pedig halogatta 
szokása szerint a döntést. Bethlen lojalitásból az ottani antanti missziókkal 
folytatott tárgyalások eredményét akarta bevárni. Cunningham ugyanis azon 
fáradozott, hogy békét teremtsen, ami természetesen nem sikerült. Bethlen a 
Peidlék részéről tárgyaló Böhm Vilmost sarokba szorította egyetlenegy kérdéssel: 
nVajon ő (Böhm) mint kommunista vagy mint szocialista tárgyal?" 


Böhmék taktikáztak. Ha már elvesztették a kommunista játszmát, megpróbálták 
volna még egyszer a szociáldemokrata rendet. De most is rosszul kalkuláltak. A 
budapesti ellenforradalmi csoportok a románok bevonulása pillanatában Peidl 
kormányát megbuktatták, és József főherceget kikiáltották kormányzóvá. Friedrich 
megalakította kabinetjét. 

Bár ezen ténykedést, azaz egy második nemzeti alapon álló kabinetnek a 
kinevezését — kvázi kontra Szeged — nem tartottam helyesnek és nem tartottam 
helyesnek azt sem, hogy a királyi herceg, mint politikai faktor lépett föl, 
miután tudtam, hogy a jugoszlávok a Habsburgok föllépésével szemben nem fognak 
szimpátiával viseltetni, mégis tárgytalannak tekintettem a szegedi kormány által 
rám bízott föladatot (Dunántúl főkormánybiztosa) és 7-én Budapestre utaztam, 
hogy a budapesti kormányt informáljam a szegedi kormány működéséről és 
intencióiról. A bécsi kommunista követ autóján Wienből Győrön át mentem. Ezen 
rövid utazásom alatt konstatálhattam, hogy az új kormány még csak Budapesten a 
helyzet ura. A vidéken akkoriban pl. Magyaróváron, a munkásság még teljesen 
vörös volt. Nemzetiszínű kokárdámat nagy ellenszenvvel nézték. 


Pestre érve, azt tartottam fő feladatomnak, hogy a szegediek és pestiek között 
mihamarabb létrejöjjön a megegyezés. Ez eleinte nehézségekbe ütközött. Friedrich 
szokott módon indulatoskodott, de Schnetzer és Tánczos tábornokok közbelépése és 
a szegediek előzékenysége folytán a kérdés el lett intézve. A szegediek 
lemondtak. Magyarországnak megvolt Horthyban a fővezére és megvolt a kormánya, 
amely összetételénél fogva nekem legalább szimpatikusabb volt, mint a szegedi, 
miután a szegedi kiváló emberek mellett, sajnos, internacionalista elemek is 
voltak. 


Vége 


Az ellenforradalom ezzel véget ért, legalább kifelé. Befelé máig sincs 
befejezve, a több évszázadon keresztül idegen uralom alatt, nehéz jármot hurcoló 
Magyarország gazdasági és kulturális berendezkedése még ma sem olyan, melyre egy 
önálló életet akaró nemzeti államnak szüksége van. A belső ellenforradalomnak, 
melyet én nemzeti újraébredésnek nevezek, még mindig tartania kell, mindaddig, 
ameddig nemzeti önállóságunk biztosítékai minden téren, végérvényesen nem 
lesznek meg. 

A választások meghozták a nemzeti eszme gondolatkörének diadalát, a 
választásokból kialakuló új kormányok kötelessége ezt az újraébredést a béke és 
az evolúció jegyében a kormányhatalom minden eszközével intézményesen 
végrehajtani. Ha ez megtörténik, és ha nem esünk egy pillanatra sem vissza, 
akkor legyen végre vége az idegölő forradalmi mozgalmaknak. 


Vigyázzunk! 


A GÖMBÖS KORMÁNY NEMZETI MUNKATERVE 


ELŐSZÓ 


Mióta Magyarország Főméltóságú Kormányzója a m. kir. kormány élére állított, 
több ízben volt alkalmam a nemzeti közvéleményt és a törvényhozás két házát 
kormányzati tevékenységem célkitűzéseiről és irányvonaláról tájékoztatnom. Az 
erre irányuló megnyilatkozásaimban hangsúlyoztam volt, hogy a vezetésem alatt 


álló kormány az előtte álló feladatokat és teendőket fontosság és sürgősség 
szempontjából két csoportra osztja. Az elsőbe azokat a kormányzati feladatokat 
és teendőket sorozza, amelyek megoldása a mai gazdasági és társadalmi viszonyok 
között nem tűr késedelmet, amelyekkel tehát a kormánynak — az adott helyzet 
kényszerítő parancsa folytán — azonnal foglalkoznia kell, hacsak nem akarja az 
ország és a nép létérdekeit súlyos veszélynek kitenni. Az ilyirányú kormányzati 
programon kívül — amelynek részleteiről egyébként eddig beszédeimben tüzetesen 
tájékoztattam a közvéleményt — a reám háruló kormányzati tevékenység második 
csoportját azok a feladatok és teendők alkotják, amelyek amellett, hogy a 
kormánynak távolabbi célkitűzéseit foglalják magukban, az egész kormányzati 
munka összefoglaló keretéül, mozgató rugójául és elvi alapjaiul szolgálnak 

Az ugyanis a meggyőződésem, hogy semmiféle kormányzati munka nem vezethet 
sikerre, ha elmerülve a mindennapi élet kisebb-nagyobb problémáiban nem lát 
távolabbi magasabb célkitűzéseket is maga előtt, viszont az a kormányzati 
tevékenység is rossz úton halad, amely messzemenő célok kergetésében 
megfeledkezik az élet által napról-napra felvetett gondokról és szükségletekről. 
Én nem akarok egyik hibába sem esni. Gondosan ügyelni akarok arra, hogy a mai 
nehéz, keserves magyar élet ezernyi gondjaival, bajaival való foglalkozásom ne 
tévessze szemem elől azt a célt, amelynek megoldására vállalkoztam, viszont arra 
is vigyázok, hogy míg e távolabbi, nagy cél felé törekszem, a mai élet sürgető 
problémái se maradjanak kielégítés nélkül. 


Az alantiakban rövid, tömör, de vázlatos összefoglalásban azt a munkatervemet 
ismertetem, amely kormányzati tevékenységem távolabbi célkitűzéseit alkotja. E 
munkatervnek nem az a hivatása, hogy kimerítő pragmatikus és részletes 
felsorolását nyújtsa az általam megoldandóknak tartott összes kormányzati 
feladatoknak Azt akarom elérni e munkaterv széles körökben való ismertetésével, 
hogy a magyar közvélemény világosan lássa azokat a célokat, amelyek felé 
törekszem, azokat a kérdéseket, amelyeket megoldani akarok és azt a szellemet, 
amelyet minisztertársaimmal kormányzati tevékenységünk minden megnyilatkozásánál 
szem előtt tartunk E munkaterv keretei között fog kialakulni a vezetésem alatt 
álló minisztérium minden időszerű és távolabbi kormányzati tevékenysége, mely 
tevékenység végső célját e munkaterv első pontja jelöli meg: az öncélú magyar 
nemzeti állam kiépítésében. 


Eddig beszédeimben nyomatékosan hangsúlyoztam, hogy állandó, rendszeres, 
közvetlen és bensőséges kapcsolatban kívánok lenni a magyar társadalom 
legszélesebb rétegeivel Azzal, hogy az itt következő kormányzati munkatervemet 
is a magyar közvélemény elé tárom, ismételt bizonyságát akarom adni annak mily 
nagy súlyt helyezek a kormány és a közvélemény bizalomteljes együttműködésére. 
Amikor e helyen ismételten hangoztatom, hogy az egész elkövetkezendő kormányzati 
munkásságomat a magyar társadalom bizalmának és együttérzésének kettős oszlopára 
kívánom felépíteni, minden magyar testvéremet pártra, osztályra és felekezetre 
való tekintet nélkül meghívom arra, támogasson engem és kormányomat e munkaterv 
megvalósításában. 

Budapest, 1932. évi október hó 26-án. 

Gömbös Gyula 


Bel- és külpolitika 


1 BB 

Politikánk célja. 

Politikánk célja a magyar nemzet megerősítése, felvirágoztatása, a nemzet minden 
tagja részére az elérhető legnagyobb erkölcsi és anyagi jólét biztosítása. 

Mivel ez a cél csakis szilárd alapokon nyugvó, határozott célkitűzésekkel 
dolgozó s erőteljes alkotmányos központi akarat által irányított független 
nemzeti állam keretén belül valósítható meg, politikánk közvetlen feladatául az 
öncélú nemzeti állam kiépítését tekintjük. 


2. 

Külpolitikánk feladata. 

Külpolitikánk feladatának tartjuk biztosítani a magyar nemzeti állam részére azt 
a szerepet, amely nemzetünket múltjánál, földrajzi helyzeténél és történelmi 
hivatottságánál fogva megilleti. 


3. 

Revízió, kisebbségi jogok, 

a dunai államok együttműködése. 

Minden békés eszközzel arra törekszünk, hogy a békeszerződések a jog és az 
igazság szellemében revízió alá vétessenek. Súlyt helyezünk a kisebbségi jogok 
teljes érvényesítésére, és nem zárkózunk el a dunai államok együttműködése elől. 


Alkotmányjog és közigazgatás. 


4. 

Országgyűlés. 

olyan országgyűlést akarunk, amely a nemzeti közvélemény hű tükrözője és 
emellett az ország minden dolgozó rétegének képviselője. 


5. 

Választójog. 

Szükségesnek tartjuk a választójog reformját, a titkosság elvének érvényesítése 
alapján, de a nagy nemzeti érdekek legmesszebbmenő megóvásával. 


6 . 

Közjogi és államigazgatási berendezésünk. 

Közjogi és államigazgatási berendezésünket - a mai kor követelményeinek 
figyelembe vételével, de a hagyományokban rejlő erkölcsi erők megóvásával - úgy 
kívánjuk átalakítani, hogy ez a közjogi és államigazgatási berendezés a nemzeti 
erők maximumát bocsájthassa a nemzeti célok megvalósítása végett a nemzet 
vezetőinek rendelkezésére. 


re 

Az egyéni szabadság elvének biztosítása. 

Az egyéni szabadság elvének teljes érvényesülésére törekszünk, addig a határig, 
ameddig ez a szabadság a nemzeti közösség érdekeit nem veszélyezteti. 

Ezt az elvet a munkaviszony szabályozása tekintetében is irányadónak tartjuk. 


8. 

Az egyesületi és gyülekezési jog. 

Az egyesületi és gyülekezési jog szabályozásánál irányelvünk, hogy minden 
egyesületnek és gyülekezésnek közvetlenül vagy közvetve a nemzeti erők 
meghatványozását kell szolgálnia. 


9. 

Sajtópolitika. 

A sajtószabadság fenntartása nemzeti érdek addig a határig, amíg a sajtó valóban 
a nemzet érdekeit szolgálja. 


10. 

A társadalmi egyesületek összevonása. 

Tekintettel arra, hogy a társadalmi szervezkedés terén túltengés mutatkozik, 
szükségesnek tartjuk a hasonló célú társadalmi egyesületek összevonását. 


11. 
Közigazgatás. 


Jó, olcsó, gyors és a nép szeretetétől áthatott közigazgatást akarunk, amely 
mindenkinek egyenlő mértékkel mér és az állampolgárok teherviselő képességéhez 
szigorúan alkalmazkodik. 


12. 

Nagyobb területi hatóságú közigazgatási egységek. 

A gyors és eredményes közigazgatás megvalósíthatása végett az ország egyes 
részeit nagyobb területi hatósággal bíró közigazgatási egységekben foglaljuk 
össze, a vármegyék ősi intézményének tiszteletben tartása mellett. 


13. 

Tisztviselői pragmatika. 

Megvalósítani kívánjuk a tisztviselői pragmatikát, amely arra lesz hivatva, hogy 
intézményesen szabályozza a tisztviselők jogállását, jogait és kötelességeit. 
Ezzel kapcsolatban a tisztviselői fegyelmi jog reformját is keresztülvisszük. 


14. 

A polgári közigazgatás egységes irányítása. 

Szükségesnek tartjuk egy, legmagasabb képesítésű tisztviselőkből alkotandó szerv 
útján a polgári közigazgatás egységes irányítását biztosítani. 


15. 

Szakszerű szelekció a közigazgatási tisztviselői kar 

kiegészítésénél és előléptetésénél. 

Az előléptetéseknél a közigazgatási tisztviselői kar kiegészítésénél a szakszerű 
szelekció szempontjából indulunk ki, s evégből a használhatóság, különösen pedig 
a vezetésre való alkalmasság szempontjából szigorú elveket fogunk alkalmazni. 


16. 
A tisztviselői illetmény és nyugdíjügy rendezése. 
Rendezni óhajtjuk a tisztviselői illetmény-és nyugdíjügyet. 


17 . 

A felelősség elvének érvényesítése a közigazgatásban. 

A közigazgatási szervezet minden megnyilatkozásában érvényt fogunk szerezni a 
felelősség elvének. 


18. 

A kisebb állások szaporítása. 

A magyar ifjúság jövőjének, érvényesülésének biztosítását a legsürgősebb nemzeti 
és szociális feladatok egyikének tartjuk, ezért az államigazgatás keretében is 
igyekezni fogunk a közigazgatásban túltengő magas állások lebontásával és a 
racionalizálási elvek szemmel tartásával inkább a kisebb állásokat szaporítani. 


19. 
Az álláshalmozás megszüntetése. 
Intézményesen lehetetlenné akarjuk tenni a közszolgálatban az állás-halmozást. 


20. 

A tisztviselői összeférhetetlenség. 

A tisztviselői összeférhetetlenségre vonatkozó szabályokat a legszigorúbban 
kívánjuk alkalmazni. A közéleti tisztaság követelményeit minden személyi 
tekintet nélkül érvényesíteni fogjuk, de hatályosabb védelmet nyújtunk a közélet 
minden tényezőjének az alaptalan gyanúsításokkal szemben. 


Állampénzügyek. 


21. 


A pengő értékállandóságának biztosítása. 
A pengő értékállandóságát minden eszközzel biztosítani kívánjuk. 


22. 

Az aranyfedezeti rendszer fenntartása. 

Az aranyfedezeti rendszert mindaddig, amíg a vezető európai államok e rendszer 
alapján állanak, változatlanul fenntartani kívánjuk. 


23. 

Az államháztartás egyensúlyának biztosítása. 

Az államháztartás egyensúlyát minden körülmények között biztosítani és 
fenntartani kívánjuk. 


24. 

A közterhek arányosítása. 

A túlzott közterhek az állampolgárok és velük a nemzet további elszegényedését 
idézik elő. Ezért a viselendő közterheket helyes arányba kívánjuk hozni a 
nemzeti jövedelemmel. Ezt azonban nem lineáris csökkentésekkel, hanem az állami 
funkciók és intézmények körének helyes kiválogatásával kívánjuk elérni. 


25. 

Adó és illetékrendszer . 

A gazdasági élet és különösen a termelés szempontjait fokozottabban figyelembe 
vevő, emellett igazságos és arányos közteherviselést biztosító és lehetőleg 
egyszerű adó-és illetékrendszert akarunk. 


26. 

Szigorú adómorál. 

Szigorú adómorált kívánunk, de ezzel szemben az államkincstár részéről is 
fokozottan érvényesíteni óhajtjuk az igazság és méltányosság követelményeit. 


IV. 


Igazságügy. 


27. 

Igazságügyi célkitűzéseink. 

Igazságügyi kormányzatunk nem törekszik mindenáron új jogszabályok alkotására. A 
jogszabályok pontos és lelkiismeretes megtartása és az életbe való átvitele 
fokozott gondoskodásunk tárgya. 


28. 

A jogszabályok alkotásánál irányadó szempontjaink. 

Amennyiben jogszabályok alkotására kerül a sor, mindig szem előtt kell tartani, 
hogy a törvények megtartását nem a megszegésükre mért büntetés súlya, hanem a 
törvények tartalmának az erkölcs és lelkiismeret parancsaival egyező volta 
biztosítja. 


29. 

A jogszabályok igazi rendeltetése. 

Törekedni fogunk arra, hogy jogszabályaink ne a gyengébbet a termelő munkában 
való részvételtől elriasztó tilalomfák és útvesztők legyenek, hanem útjelző 
táblák a gazdasági, társadalmi és államélet szövevényes útjain. 


30. 

Gyors, olcsó és egyszerű jogszolgáltatás. 

Gyors, olcsó és egyszerű jogszolgáltatást akarunk. 

Az igazságszolgáltatás nem tart lépést a mai gazdasági élet ütemével. Ennek az 
állapotnak a megszüntetését kötelességünknek tartjuk. Az eljárási jognak ehhez 
szükséges átalakítását meg fogjuk valósítani. 


31. 

Gazdasági, hitelpolitikai és büntetőjogi törvényeink. 

Gazdasági és hitelpolitikai törvényeinket a gazdasági élet változásainak 
megfelelően olyan módon óhajtjuk megreformálni, hogy azokban a magyar nemzet 
sajátos lelki és gazdasági tulajdonságai teljes mértékben figyelembe vétessenek. 
Ugyanezt az elvet óhajtjuk érvényesíteni új büntető jogszabályok alkotásánál is. 


32. 

Jogvédelem a termelő és alkotó munka számára. 

A termelő és alkotó munka útjából el fogjuk hárítani a termelést és alkotást 
szükségtelenül akadályozó intézményeket és rendelkezéseket. A nemzet érdekeihez 
alkalmazkodó termelő munka számára, annak bármily módon történő 
megakadályozásával szemben hatályos jogvédelmet fogunk biztosítani. 


33. 

A család, nemzet, vallás, hatóságok, hadsereg 

és őrtestületek védelme. 

A társadalmi és állami élet alapját alkotó intézmények: a család, a nemzet, a 
vallás, a hatóságok, a hadsereg, valamint az őrtestületek intézményes 
jogvédelmének fenntartása és hatályossá tétele különös gondunk lesz. 


V. 


Termelési politika. 


34. 

A magántulajdon és a kapitalizmus. 

Közgazdaságunkat a magántulajdon elvén és a kapitalista termelés formái között 
akarjuk fenntartani. Utóbbinak a nemzet egyetemére káros kinövéseit erős kézzel 
igyekezünk lenyesni. 


35. 

A nemzeti termelés folytonosságának biztosítása. 

Nemzeti termelésünk folytonosságát minden eszközzel biztosítani akarjuk. Nemzeti 
céljaink érdekében azt fejleszteni, jövedelmezővé és teherbíróvá akarjuk tenni. 

Minden erővel és reális eszközökkel a gazdasági vérkeringés megindulását fogjuk 

szorgalmazni. 


36. 

Termelési politikánk vezető gondolata. 

Termelési politikánk vezető gondolata, hogy a termelést minél olcsóbbá s ilyen 
módon eredményessé is tegyük. 


37. 

A termelés és a fogyasztás összhangja. 

Termelésünk és fogyasztásunk összhangba hozását és nemzetünk megélhetési 
viszonyainak javítását nem a tömegek életszínvonalának lesüllyesztésével, hanem 
olyképp akarjuk megoldani, hogy az összes termelő erők serkentésével, helyes 
szervezésével és tevékenységüknek a szükségletekhez igazodó irányításával minél 
több valódi értéket produkáljunk. 

Sem a fukarság, sem a pazarlás nem ideálunk. A jövedelmi és vagyoni viszonyokon 
felül való költekezésnek széles rétegekben lábra kapott szokását kiküszöbölni 
kívánjuk. 


38. 

A nagy tömegek megélhetését biztosító termelési ágak kezdeményezése. 

A nemzet minél szélesebb rétegeit kívánjuk a nemzeti termelő munka szolgálatába 
állítani. Olyan termelési ágakat fogunk tehát kezdeményezni, amelyek aránylag 
nagyobb tömegeknek biztosítanak megélhetést. 


39. 

A kis- és középegzisztenciák szaporítása. 

Mind a mezőgazdaságban, mind az iparban minél több gazdaságilag egészséges, 
termelő kis- és középegzisztencia életfeltételét kívánjuk biztosítani. 


40. 

Az állami beavatkozás korlátai. 

A nemzeti termelő munkában az állami beavatkozást csak e munka tervszerű 
irányítására, ellenőrzésére és mintaüzemek létesítésére akarjuk korlátozni. 
Egyébként az egyéni kezdeményezésnek szabad teret akarunk biztosítani. 


41. 

Vámpolitikánk. 

Vámpolitikánkban a nemzet összességének érdekeit kívánjuk figyelembe venni. A 
világgazdasági helyzethez alkalmazkodva olyan vámrendszert kell felállítanunk, 
amely megvédelmezi belső termelésünket, de az árak megdrágítására nem nyújt 
módot . 


42. 

Az érdekképviseleti rendszer kiépítése. 

Az érdekképviseletek szerves, okszerű kiépítését szorgalmazzuk a gazdasági élet 
minden vonalán. Ez érdekképviseletek összhangzatos együttműködésével kívánjuk 
előmozdítani az egyes termelési ágak egyensúlyát. 


43. 

Szociálpolitika. 

Az érdekképviseleti rendszer kiépítése kapcsán meg akarjuk oldani a dolgozó 
társadalom erkölcsi és anyagi érdekeinek megvédelmezésére és gondozására 
hivatott szociálpolitika összes időszerű feladatait. A munkaközvetítés, a 
munkaügyi bíráskodás, a betegség, rokkantság, öregség s a munkanélküliség elleni 
biztosítás ügyének szerves és intézményes rendezését ez érdekképviseleti 
rendszer keretein belül szorgalmazzuk. 

A társadalombiztosítási intézmények reformját szükségesnek tartjuk. 


44. 

A munkanélküliség leküzdése. 

Addig, amíg a gazdasági élet válsága tart, a munkanélküliség leküzdése céljából 
állami feladatnak ismerjük el a munkanélküliek foglalkoztatásának irányítását. 
A munkaközvetítés kérdését véglegesen rendezni kívánjuk. 


45. 

Munka és nem segély. 

Munkaképes emberek munkanélküliség címén való segélyezésének elvi ellenségei 
vagyunk s a munkanélkülieket csak munka ellenében támogatjuk. 


VI. 


Mezőgazdaság és birtokpolitika. 


46. 

Tervszerű mezőgazdasági termelés. 

Tervszerű mezőgazdasági termelést kívánunk, a belső szükséglet igényei és a 
kiviteli lehetőségek szerint irányítva. 


47 . 
Mezőgazdasági termelésünk fokozatos átállítása. 


Mezőgazdasági termelésünket fokozatosan át akarjuk állítani. Egyrészt a nagyobb 
tömegek eltartására alkalmas exportképes mívelési ágakra, másrészt olyan 
mívelési ágakra, melyek ipari termelésünknek nyersanyagot szolgáltatnak. 
Törekedni fogunk arra, hogy mezőgazdaságunk egységes, lehetőleg kevés típusú 
termelvénnyel jöjjön piacra. 


48. 

A mezőgazdasági kísérletügy és szakoktatás fejlesztése. 

Intézményesen fogjuk fejleszteni a magyar mezőgazdasági kísérletügyet és a 
mezőgazdasági szakoktatást. 


49. 

Magán-mintagazdaságok létesítése. 

Minden lehető adó- és illetékkedvezménnyel igyekezni fogjuk a magán- 
mintagazdaságok létesítését elősegíteni. 


50. 

vízügyek. 

A vízügyek rendezése és ezzel kapcsolatban az öntözés és vízellátás kérdése 
gondoskodásunk tárgya lesz. 


51. 

Telepítési politikánk. 

A birtokmegoszlás egészséges kialakításának előmozdítása végett egészséges 
telepítési politika kezdeményezésére és végrehajtására fogunk törekedni. Ebbéli 
törekvésünkben magasabb nemzeti érdeket tartva szem előtt vigyázni fogunk arra, 
hogy a termelés folytonossága és eredményessége csorbát ne szenvedjen. 


52. 

Telepítési alap létesítése. 

Birtokpolitikai és telepítési célokra az állami elővásárlási jog gyakorlása 
kapcsán megfelelő telepítési alapot kívánunk létesíteni. 


53. 

A hitbizományi rendszer reformja és kiterjesztése 

A hitbizományi rendszert megfelelő korrektívumoknak kívánjuk alávet-ni. Ki 
akarjuk azonban terjeszteni ezt a rendszert a kis- és középbirtokra is. 


54. 

A szövetkezeti önsegítés előmozdítása. A falu. 

Elősegíteni óhajtjuk a szövetkezeti önsegítés minden életre való, reális 
formáját. Különös súlyt helyezünk a falusi nép hitelét, gazdálkodását, 
fogyasztását, termelését és értékesítését előmozdító szövetkezeti mozgalom 
kifejlődésére. Az Országos Központi Hitelszövetkezet és a kötelékébe tartozó 
hitelszövetkezetek működési körét főként a mezőgazdasági kisbirtok 
hiteligényeinek fokozottabb kielégítésére kívánjuk korlátozni. 

Megfelelő szerv útján gondoskodni kívánunk arról, hogy a szövetkezetek működése 
és irányítása az igazi szövetkezeti szellem és a valódi altruizmus jegyében 
történjék. 


VII. Iparpolitika. 


55. 

Iparpolitikánk. 

Iparunkat az egyetemes nemzeti termelés szerves részének tartjuk. 

Életképes iparágainkat fejleszteni fogjuk. Iparpártolásunk azonban nem mehet más 
termelési ág rovására. 


56. 
Iparfejlesztési politikánk irányelvei. 
Iparfejlesztési politikánk, különösen a hazai nyersanyagot feldolgozó és 


mezőgazdasági termékeinket kikészítő iparunk támogatását fogja szolgálni. Minden 
eszközzel elősegíteni kívánjuk az eddig külföldre exportált nyersanyagok 
belföldi feldolgozását. Különös figyelemmel leszünk azokra az iparágakra, 
amelyek a hazai tömegfogyasztás érdekeit szolgálják. 


57. 

összhang a nagy-, közép- és kisipar között. 

A nagy, közép- és kisipar munkájának helyes megosztása és megszervezése útján 
biztosítani óhajtjuk az ipari termelés harmonikus együttműködését. 


58. 

A háziipar fejlesztése. 

Különös gondot kívánunk fordítani népünk művészi motívumokban gazdag 
háziiparának fejlesztésére és ennek kiviteli lehetőségét minden eszközzel 
előmozdítjuk. Nagy gondot fordítunk a falusi nép saját szükségleteit kielégítő 
és fölös munkaerejét hasznosító háziiparágak serkentésére. 

59. 

Az ipari cikkek áralakulásának befolyásolása. 

Az ipari termelést összhangba kívánjuk hozni a fogyasztás érdekeivel. 
Egészséges befolyást kívánunk gyakorolni az ipari cikkek igazságos 
áralakulására. 

Indokolatlan nyerészkedést tűrni nem fogunk. E célból az ármegállapító bizottság 
fenntartását és helyes irányú átszervezését tartjuk szükségesnek. 


60. 

Az energiatermelés tervszerű irányítása. 

Az energiatermelés és elosztó hálózat, valamint egyes alapvető fontosságú 
iparágak tervszerű és a köz szempontjait érvényesítő irányítása előfeltétele 
lévén a nemzeti termelés harmonikus kifejlesztésének, ez a feladat különös 
gondoskodásunk tárgya lesz. 


VIII. 


Kereskedelmi politika. 


61. 

A hazai nyersanyagtermelés előmozdítása. 

A természettudományi kutatást, elsősorban a technikai kutatást hatványozottabb 
mérvben akarjuk beállítani nemzetgazdaságunk szolgálatába. Az ország szűkös 
nyersanyaghelyzetét javítani óhajtjuk. A hazánkban fellelhető és termeszthető 
nyersanyagok legcélirányosabb feldolgozását, valamint új hazai lelőhelyek 
felkutatását szükségesnek tartjuk, különösen abból a célból, hogy a külföldi 
anyagok hazai anyagokkal és termékekkel legyenek pótolhatók. A magyar 
természettudomány és a technikai kutató munka szellemi termékeinek exportját elő 
fogjuk mozdítani. 


62. 

Az egészséges kereskedelem támogatása. 

Az egészséges kereskedelmet a legmesszebbmenően kívánjuk támogatni, de viszont a 
feleslegesen túlzott közvetítő hálózatot ki akarjuk küszöbölni, hogy ezáltal a 
termelőt és a fogyasztót minél közelebb hozzuk egymáshoz. 


63. 

Átmenő és idegenforgalom. 

A dunavölgyi központi fekvésünkben adott lehetőségeket nagyszabású átmenő 
kereskedelmi forgalom kifejlesztésére akarjuk felhasználni. 

Nagy súlyt helyezünk idegenforgalmunk fejlesztésére is. 


64. 
Külkereskedelmi politikánk. 


Külkereskedelmi politikánkat elsősorban külföldi felvevő piacok megszerzésére 
óhajtjuk beállítani. Exportpolitikánkat egységes vezetés alá fogjuk helyezni. 


65. 

A külkereskedelem és a magyar termelés. 

Tervszerűen irányított külkereskedelmünknek féltő gonddal kell szolgálnia a 
magyar termelés jó hírét és a magyar termékek kiváló minőségét. 


66. 
A márkázási törvény kiterjesztése. 
Exportunk kifejlesztése érdekében a márkázási törvényt ki akarjuk terjeszteni. 


67. 

Közlekedési politikánk célja. 

Közlekedési szervezetünk nem lehet öncél, hanem csupán a nemzeti termelés és 
értékesítés eszköze, ezért közlekedési politikánkat gazdasági politikánk 
szolgálatába kívánjuk állítani. 


68. 

Vasút, posta, távíró és telefon. 

A vasutakat, a posta, távíró és telefon üzemet nem tekintjük csupán 
haszonszerzésre irányuló állami intézményeknek. Mindezek tarifáit olyképpen 
kívánjuk megállapítani, hogy a termelés ügyét szolgálják. 


69. 
Úthálózatunk kiépítése. 
Úthálózatunk tervszerű kiépítését és fenntartását elsőrendű feladatnak tartjuk. 


70. 

A gépjárműforgalom fejlesztése. 

Gondos figyelmet kívánunk fordítani a gépjárműforgalom fejlesztésére, szem előtt 
tartva annak szükségét, hogy a vasutak és a gépjárművek harmonikusan szolgálják 
a forgalom lebonyolítását és fokozását. 


71. 

A légi forgalom fejlesztése. 

Különös gonddal kívánunk lenni légi forgalmunk fejlesztésére, különösen pedig 
nemzetközi légi forgalmunk további kiépítésére, hogy így, ha szerény eszközökkel 
is, a világszerte mindenhol fejlődő légi forgalomba be tudjunk kapcsolódni. 


72. 
Vízi utaink kihasználása. 
Törekedni fogunk vízi utaink minél gazdaságosabb kihasználására. 


73. 

Közüzemek. 

A közüzemek tekintetében elvünk az, hogy a termelés irányítása és általában a 
közérdek szempontjából szükséges üzemeket fenntartjuk. Az egyéb közüzemeket, 
amelyek a magángazdálkodásnak indokolatlan versenyt támasztanak és közérdeket 
nem szolgálnak, megszüntetjük. 


IX. 


Hitelpolitika. 


74. 

Hitelpolitikánk. 

A hitelt eszköznek tekintjük a nemzeti termelés szolgálatában A nemzeti 
építőmunkába beilleszkedő hitelt teljes védelemben részesítjük de mindent el 
fogunk követni a tisztán öncélú kiuzsorázó hitelpolitika lehetetlenné tételére. 


75. 

Hitelellátásunk javítása. 

Hitelügyi politikánk homlokterében az olcsó és bőséges hitel előfeltételeink 
megteremtése áll, mert termelésünket a mai szűkös és drága hitelellátás 
béklyóiból ki akarjuk szabadítani. 


76. 

A belső tőkeképződés elősegítése. 

Minden eszközzel elő akarjuk segíteni a belső tőkeképződést, s az így 
felhalmozandó tőkéket a nemzeti termelés szolgálatába kívánjuk állítani. 


77. 

A hitelszervezet egyszerűsítése. 

Hitelszervezetünket egyszerűsíteni és működését ezzel olcsóbbítani akarjuk. Az 
azonos célú és üzletkörű szervek számát összeolvasztás útján apasztani kívánjuk. 


78. 

A hitelszervezet és a hitelélet működésének 

figyelemmel kísérése. 

A hitelszervezet működését és a hiteléletet az egyetemes nemzeti érdekek 
szempontjából fokozott figyelemmel fogjuk kísérni. 


79. 

A külföldi adósságok rendezése. 

Külföldi adósságaink rendezése, azoknak elviselhetővé tétele és a fennálló 
termelési és értékesítési viszonyokkal való összhangba hozatala gondoskodásunk 
különös tárgya. 


80. 

A külföldi hitelek ellenőrzése. 

Gátat akarunk vetni a nemzet további eladósodásának. Újabb külföldi hiteleket 
csak tervszerűen és lehetőleg gyorsan amortizálódó, produktív célokra veszünk 
igénybe. A külföldi hitelek igénybevételét fokozott ellenőrzés alá kívánjuk 
helyezni. 


81. 

A mezőgazdasági és ipari termelési hitel. 

Gondoskodni fogunk arról, hogy a mezőgazdasági termelési hitel a mezőgazdasági 
termelés sajátságaihoz igazodjék. 

Ugyancsak gondoskodni kívánunk a középipar és kisipar hitelellátásának 
megkönnyítéséről. 


82. 

A gazdasági egyedek létének és termelőképességének biztosítása. 

Különös gondunkat fogja alkotni, hogy a gazdasági egyedek létét és 
termelőképességét akkor is biztosítsuk, ha azok hitelképessége a válság folyamán 
átmenetileg csorbát szenvedett. 


X. 


Kultúrpolitika. 


83. 

Magyar faji sajátságokban gyökerező kultúrpolitika. 

Magyar faji sajátságokban gyökerező, keresztény erkölcsön és világnézeten 
felépülő nemzeti kultúrát akarunk. 


84. 
Kultúrpolitikánk. 


Egészséges nemzeti fejlődés csak a gazdasági és kulturális fejlődés 
előfeltételeinek egyidejű biztosításával lehetséges. Kultúrpolitikánkat ezért a 
mai gazdasági helyzetből következő takarékossági szempontok figyelembevételével, 
de a nemzeti kultúrfejlődés céltudatos előmozdításának szellemében fogjuk 
irányítani. 

Nagy súlyt helyezünk a korszerű fejlődésnek megfelelően a műszaki ismeretek 
terjesztésére. 


85. 

A lelki válság leküzdése. 

A nemzetnevelés ügyét elsőrendű feladatunknak tekintjük 

Kötelességünknek tartjuk az uralkodó lelki válság leküzdését a nemzet lelki 
újjászületésének előmozdítását és az egységes magyar világnézet kialakítását. 
Nem ismerjük el a magas kultúra és népművelődés közt mesterségesen támasztott 
ellentét jogosultságát és a magyar nemzeti művelődés egysége és teljessége 
érdekében egyaránt fontos feladatunknak tartjuk magas kultúránk színvonalon 
tartását és népkultúránk hatványozott fejlesztését. 


86. 

A felekezeti béke fenntartása. 

Valláspolitikánkban minden eszközzel a felekezeti béke fenntartására, 
megerősítésére s a közfunkciókat ellátó egyházi intézmények támogatására 
törekszünk. 


87. 

A kulturális intézmények racionalizálása. 

Magas kultúránk európai színvonalát és nemzeti tartalmát jól bevált kulturális 
intézményeink megfelelő gondozásával, a nemzeti fejlődés ügyét szolgáló 
tudományos, művészeti, irodalmi törekvések okszerű és egyenletes támogatásával, 
értékes külföldi kapcsolataink ápolásával fogjuk biztosítani. Az életképtelennek 
bizonyult és szervezeti hibában szenvedő intézményeket az okszerű racionálás és 
szakszerűség követelményeinek megfelelően kívánjuk átszervezni, összevonni, 
avagy megszüntetni. 


88. 

Kultúrintézményeink javadalmazása. 

A javadalomcsökkentések és intézményredukciók során végrehajtott pénzügyi 
természetű intézkedéseket, mihelyt anyagi helyzetünk megengedi, revízió alá 
fogjuk venni, és a jól bevált régi intézményeink javadalmait arányosan fogjuk 
megállapítani. Közkönyvtárhálózatunkat a tudományos szakkönyvtáraktól és 
egyetemes jellegű országos könyvtáraktól kezdve a falusi népkönyvtárakig 
céltudatos könyvtárpolitikával kívánjuk fejleszteni és kiépíteni. 


89. 

Iskolapolitikánk. 

Az iskolákban az oktatás terén tapasztalható túltermelés megszüntetésével 
kapcsolatban minden fokon nagyobb hangsúlyt adunk a nevelő munkának. 

A nép minden rétegének gazdasági érdekét érintő tankönyv- és tanszerügyet a 
jogosulatlan üzleti érdekek figyelmen kívül hagyásával az olcsó tankönyv és 
olcsó tanszer irányában kívánjuk végleg megoldani. 


90. 

A népművelési és testnevelési intézmények átszervezése. 

A nép széles rétegeinek művelését és nemzeti nevelését erőteljes közművelődési 
politikával kívánjuk előmozdítani, s evégből népművelési és testnevelési 
szervezetünket, az e körbe tartozó intézmények korszerű átszervezésével és 
fejlesztésével kapcsolatban, szélesebb alapokra helyezzük. 


91. 

Középiskolai reform. 

A középfokú közoktatás terén előkészíteni kívánjuk az általános műveltséget adó 
középiskolák és az ipari, kereskedelmi, mezőgazdasági szakoktatás szerves 
összeműködésén alapuló, a mai sokféle iskolatípus redukciójára vezető 
középiskolai reformot. A gyakorlati irányú középiskola-típusban különös 


nyomatékkal kívánjuk a mezőgazdaság szempontjait érvényesíteni. 


XI. 
Nemzeti védelem. 


92. 

Honvédség és közbiztonsági szervek. 

Nemzeti önállóságunk biztosítása céljából különös súlyt kívánunk helyezni 
honvédségünk és a közbiztonsági szervek felkarolására. E szervek egyike sem 
állhat pártpolitikai célok szolgálatában. 


93. 

Hadirokkantak, hadiözvegyek és frontharcosok. 

A hadirokkantakat, özvegyeket és árvákat tekintjük a világháború legsúlyosabb 
terheit viselő társadalmi rétegnek. A frontharcosok elhelyezkedését mind a 
közalkalmazás, mind a magánvállalkozás keretében erőteljesen támogatni kívánjuk. 


XII. 


Népegészségügy. 


94. 

A népegészségügy felkarolása. 

A népegészségügy felkarolását és különösen a falusi egészségügyi szolgálat 

organikus kiépítését fontos feladatunknak tartjuk. A vidéki orvoshálózat és 
beteggondozás megszervezésénél különös figyelemmel leszünk a fiatal magyar 

orvosgeneráció érdekeire. 


95. 

Egészségügyi politika. 

Egészséges nemzedékek nevelése érdekében a gyermekvédelmet, az anya- és 
csecsemővédelmet erősen ki fogjuk építeni. Ezek igazgatását egységesíteni 
akarjuk. 

A gyámügyi igazgatást megfelelően fogjuk átszervezni. 

Az orvostársadalom érdekeinek törvényes képviseletére orvosi kamarát fogunk 
létesíteni. 

— Minden program és így ez a munkaterv is annyit ér, amennyit megvalósítanak 
belőle. 

Erős elhatározásunk, hogy célkitűzéseinket szem előtt tartva, tervszerű munkával 
munkatervünket a nemzet javára mielőbb valóra váltjuk 


A NEMZETI ÖNCÉLÚSÁGÉRT! 
Gömbös Gyula miniszterelnök tizenkét beszéde 
,Bátorság, bölcsesség, becsület." 


Előszó. 


A vezetésem alatt álló minisztérium kormányzati célkitűzéseit és irányelveit 
tartalmazó , Nemzeti Munkaterv " 95 pontja tájékoztatja a közvéleményt arról 
hogy a kormány mely feladatok betöltésére vállalkozott s mi módon akarja 
politikájának végső célkitűzését: az öncélú, magyar nemzeti állam felépítését 
megvalósítani. E 95 pont egyszerű, rövid, szinte lapidáris tömörsége megkívánja 


azt, hogy az azokban felvetett egyes kérdések -— főként a részletek és a 
keresztülvitel tekintetében — tüzetesebb megvilágítást nyerjenek Annál is 
inkább, mert a ,Nemzeti Munkaterv" igen sok bírálójánál és méltatójánál azt 
kellett tapasztalnom, hogy annak 95 pontját nem az én, hanem a saját felfogása 
szerint magyarázza. 


Ez a módszer nem helyes. A , Nemzeti Munkaterv " egyes pontjainak helyes 
értelmét csak az adhatja meg, aki a munkatervet szerkesztette, s csak az 
nyilatkozhat a részletek és a keresztülvitel tekintetében is, aki e munkaterv 
megalkotásánál követett szempontok felől teljesen tisztában van. 

Emiatt tartottam szükségesnek a kormányelnökség átvétele óta elmondott 
beszédeimet a jelen füzetben összefoglalva a nagyközönség elé tárni. Mert e 
beszédek, míg egyrészt a való értelmét és a helyes megvilágítását adják a 
nemzeti munkatervben felölelt összes kormányzati problémáknak, másrészt 
félreértést és félremagyarázást nem tűrő tájékoztatást nyújtanak az intenciók, a 
részletek és a keresztülvitel tekintetében is. A nemzeti munkaterv és ezek a 
beszédeim egységes, áttekinthető. világos képet adnak mindenkinek arról, hogy 
mit akarok hogy amit akarok, azt miért akarom, s hogy akaratomat miként kívánom 
megvalósítani. 

Budapest, 1932. november 15. 

Gömbös Gyula 


A miniszterelnök első nyilatkozata a sajtó képviselőihez 


(1932. október 1.) 


Nehéz feladat elé állíttattam. A nehézségekkel, amelyek reám hárulnak, 
teljességgel tisztában vagyok, azokat erős hittel, vasakarattal elsősorban pedig 
önmegtagadással akarom leküzdeni. Remélem, hogy a nemzet, méltányolva eddigi 
tevékenységemet, segítségemre lesz, mert a nehézségeken csak közös és harmonikus 
munkával lehetünk úrrá. 


Nemzeti öncélúság. 


Befelé úgy, mint kifelé hirdetem a békés munkát és az ehhez szükséges eszközök 
megteremtését. Hirdetem a nemzeti öncélúság gondolatát, mert a mai viszonyok 
között és a magyar nemzet adott helyzetében csak ez a gondolat lehet eszménye a 
politikai vezetőnek és a politikai társadalomnak. 


Át kell formálni a nemzet lelkét. 


Hirdetem a realitások politikáját, mert ma a realitások korát éljük és jól 
tudom, hogy hiába kergetnénk délibábokat, azokat csakhamar elűzné az élet 
könyörtelen valósága. 

Tudom, hogy csupán következetes munkával érhetem el célomat. Érzésem és 
elgondolásom az, hogy az egész nemzet lelkét át kell formálni. Az a körülmény, 
hogy sokáig nem élvezhettük a független nemzeti lét lehetőségeit, szükségessé 
teszi, hogy a nemzet lelkileg is beállíttassék a független Magyarország 
gondolatkörébe. 


A szélsőségek ellen. 


Mindenkit egyformán magyarnak tartok, aki a nemzetet velem és az arra 
hivatottakkal együtt híven szolgálja. A szélsőségek ellen harcot hirdetek, és 
minden körülmények között fenntartom a jogrendet, amely nélkül nincs békés munka 


és nincs nemzeti megerősödés. 


A nemzeti munkaterv. 


A gazdasági életben legutóbb olyan jelszavak bukkantak föl, amelyeknek 
helyességét én nem tudom elismerni. Ha valaha szükség volt józanságunk 
megőrzésére, akkor arra most van szükség, és én ezt hirdetem kormányommal 
együtt. Mindenkinek segítenie kell abban, hogy a termelő munkát lehetővé tegyük, 
hogy megindítsuk a gazdasági élet vérkeringését. Le akarok sújtani mindenkire, 
aki a mai időkben, amikor a lakosságnak valamennyi rétege nehéz küzdelmet 
folytat a mindennapi kenyérért, haszonlesésből uzsorás szerepet akar játszani. 


Miután idejekorán értesítettek arról, hogy nekem lesz feladatom gr. Károlyi 
Gyulát felváltani, természetszerűleg lelkiismereti kérdéssé tettem ezt az 
elhatározást, és csak azután vállaltam a megbízást, miután magam is meggyőződtem 
arról, hogy nem a hatalomért való vágyódás vezet engem, hanem a meggyőződés. 
Barátaim bevonásával egy nemzeti munkatervet készítettem, amely a közélet minden 
ágazatára kiterjed. Amikor ezzel a nemzeti munkatervvel tisztában voltam, és 
amikor a legfelsőbb bizalom élvezetében dezignálva lettem, akkor a munkatársaim 
megválasztását tartottam a következő lépésnek. Egy olyan minisztériumot akartam 
összeállítani, amelyben a szakismeret van túlsúlyban. Ez sikerült is. Minden 
ellenkező hírrel szemben kijelentem, hogy itt oktroj nem történt. Természetes, 
hogy a magam akaratát kívántam érvényesíteni, s természetes hogy én, mint a 
kormányzópárt tagja, a párt vezető férfiaival megtanácskoztam a személyi 
kérdéseket. 


Merre visz az út? 


összehívtam kollégáimat, hogy megismertessem velük nemzeti munkatervemet, 
amelynek nem az a célja, hogy máról holnapra úgynevezett aktuális politikai 
kérdéseket öleljen fel, hanem az, hogy a kormánynak is, a nemzetnek is 
vonalvezetője legyen. A közvélemény joggal kíván programot. Én ezt tervnek 
nevezem. Nem lehet programról, csak tervről beszélni; a mai nehéz helyzetben ki 
tudná megmondani, hogy tíz év múlva mi történik. De annak, aki a nemzetet 
vezeti, ösztönös meglátás révén tudnia kell, hogy merre visz az út, és a 
nemzetnek is tudnia kell, hogy a vezér mit akar. Ezt a munkatervet, mint 
mondottam, megbeszéltem munkatársaimmal. ők egyetértenek vele. A munkaterv 
részleteinek kidolgozása az ő feladatuk. De megbeszéltem velük kormányom 
programját az Időszerűség szempontjából is. mert tudom, hogy nem volna semmi 
értelme annak, ha ma messzemenő célkitűzésekkel jövök, és előbb nem gondolkodom 
a mai élet szükségletéről. A gazdasági miniszterek összeültek, hogy kidolgozzák 
a következő hónapok munkatervét. Még egyszer hangsúlyozom, hogy minél nehezebb a 
helyzete egy nemzetnek, annál inkább szüksége van harmóniára és egyetértésre. 
Kritikára szükség van, de csak jó kritikára, mert a minden áron való kritika 
veszedelmet jelent: olyan szellemet idéz fel, amely rombol és nem épít. 


Az új generáció vezére és építőmunkása. 


Én az új generációnak építő munkása és vezére akarok lenni. Mi, akik a háborúban 
jártunk, jobban megismertük az életet, a szociális bajokat, mint mások, mert mi 
együtt küzdöttünk azokkal, akik kérges tenyérrel keresik kenyerüket, és azokkal 
is, akik évszázadokon át a nemzet fundamentumát alkották. Itt ismertük fel azt, 
hogy nagyot csak úgy lehet végezni, ha mindannyian fegyelmezetten, egy akarattal 
törekszünk a nagy célok felé. 

Testvérként hívok mindenkit a munkához és meg vagyok győződve, hogy minden 
magyar velem egyet akar 


Rádiószózat 


(1932. október 4.) Közvetlen kapcsolat a nemzet legszélesebb rétegeivel. 

A kormány élén kifejtendő munkásságom során egyik legfontosabb irányelvnek azt 
tartom, hogy állandó közvetlen kapcsolatban legyek a magyar nemzet legszélesebb 
rétegeivel. Az ugyanis a véleményem, hogy semmiféle kormány nem végezhet 
eredményes munkát, ha közte és a közvélemény között nincsen meg az állandó, 
szilárd s a kölcsönös bizalmon alapuló lelki kapcsolat. 


Ezért jelentem meg ma itt a mikrofon előtt, magyar testvéreim, hogy az élő szó 
ereje által vessem meg e kölcsönös lelki kapcsolat alapjait és ha röviden és 
vázlatosan is, de tájékoztassam a magyar közvéleményt kormányzati munkatervem 
irányelveiről. Nem lehet célom ez alkalommal, hogy a munkatervet teljes 
egészében ismertessem, ezért annak csupán néhány olyan pontjáról emlékezem meg, 
amely e munkaterv felépítéséről, célkitűzéseiről és irányáról általában 
tájékoztat. 


Irányt szabni a holnapnak. 


Munkatervem célja: nemcsak a mának, hanem a holnapnak is irányt szabni. Sajnos, 
ma az a helyzet, hogy a felette súlyos gazdasági viszonyok között a legtöbb 
magyar ember tettereje csak a helyben topogásban merül ki. Emiatt félő, hogy az 
anyagi nehézségek kiölik a lelkéből azokat a hajlamokat, amelyeknek minden 
nemzetben élniök kell, ha az a maga történelmi hivatottságáról meg van győződve. 


Munkatervemet legjobb hitem szerint alkalmasnak vélem arra, hogy az élni akaró 
és történelmi hivatását érző nemzet irányelvül elfogadja. Ebbéli 
meggyőződésemben bizalommal hívom meg e munkaterv tökéletesítéséhez és 
végrehajtásához minden magyar testvéremet -felekezeti, osztály- és pártkülönbség 
nélkül. Tudom, hogy ezzel a munkatervvel sem lehet csodákat művelni, ilyeneket 
tehát se tőlem, se kormányomtól ne várjon senki. De szeretném, ha e munkatervem 
ismerete és végrehajtása bizalommal és azzal a meggyőződéssel töltené el a 
lelkeket, hogy a kormánynak határozott célkitűzései vannak és céltudatosan halad 
azok megvalósítása felé. 


A legközelebbi kormányzati program. 


Munkatervem megvalósítása hosszabb időt igényel. Tekintettel azonban arra, hogy 
vannak feladataink, amelyek megoldásával várnunk nem lehet, e hosszabb időre 
szóló munkaterv mellett egy olyan rendeltetésű kormányzati programot is 
állítottunk össze gazdasági munkatársaimmal, hogy az a legközelebbi hónapokban 
gyökeresen megoldja azokat a főként gazdasági és szociális természetű 
kérdéseket, amelyek — mint például elsősorban a gazdaadósságok rendezetlensége — 
nyomasztóan hatnak a társadalomra. 

Mind a további munkatervnek, mind e közelebbi kormányzati programnak erőteljes 
végrehajtása céljából a kormány összeállításánál arra voltam figyelemmel, hogy 
reálisan gondolkodó, szakképzett, de amellett lendületes munkatársak vegyenek 
körül, és azért javasoltam a Kormányzó Úr Őfőméltóságának a közvélemény előtt 
immár a ,fiatalokénak" elismert kormánylistát. 


Független, öncélú nemzeti állam, békés revízió. 


Ennek a fiatalokból álló kormánynak meglesz a tettereje, hogy megoldja azokat a 
feladatokat, melyeket a megállapított munkaterv jelöl ki számára. Ebbe itt csak 
futó bepillantást adhatok. 

Munkatervem alapgondolata az alkotmányos központi akarat által kormányzott 
független, erőst öncélú nemzeti állam megerősítése. Evégből minden békés 


eszközzel törekszünk a békeszerződések revíziójára. Ezt a törekvésünket mindig 
szem előtt tartva, nem zárkózunk el a dunai államok együttműködése elől. Ez az 
együttműködés azonban csak akkor lehet eredményes, ha sikerül a magyar 
kisebbségi jogokat az egész vonalon hatásosan biztosítani. 


Piacok szerzése. 


Külkereskedelmi politikánk elsősorban külföldi piacok szerzésére fog irányulni, 
evégből export-politikánkat egységes vezetés alá helyezzük. 

Közjogi és államigazgatási berendezésünket a mai követelmények figyelembevétele 
mellett, de egyúttal a hagyományokban rejlő erkölcsi erők megóvásával úgy 
alakítjuk ki, hogy az a nemzeti erők maximumát bocsáthassa a nemzet vezetőinek 
rendelkezésére a nemzeti célok megvalósításához. 

Jó pontos és gyors közigazgatást akarunk, amelynek azonban szigorúan kell 
alkalmazkodnia az állampolgárok teherviselő-képességéhez 


választójogi reform, titkosság. 


Szükségesnek tartjuk a választójog reformját a titkosság elveinek érvényesítése 
alapján és egyúttal a nemzeti érdekek legmesszebbmenő megvédésével, hogy az 
Országgyűlés a nemzeti közvélemény hű tükrözője és emellett minden dolgozó 
magyar képviselője legyen. 

Meg fogjuk valósítani a tisztviselői pragmatikát, amely intézményesen 
szabályozza a tisztviselők jogállását. Minden rendelkezésünkre álló erőnkkel 
lehetetlenné tesszük az államigazgatás minden terén az álláshalmozást. Emellett 
a közszolgálati és közéleti visszaélések megakadályozása céljából különös gondja 
lesz a kormánynak arra is, hogy az összeférhetetlenség ügye ennek a 
követelménynek megfelelően szabályoztassék. 

Hatásos jogvédelemben óhajtjuk részesíteni a hazai termelést, s feltétlenül 
jogvédelmet fogunk biztosítani ebben a termelésben résztvevő valamennyi magyar 
állampolgárnak. 


Gazdaságpolitikai irányelvek. 


Felesleges hangsúlyoznom, hogy munkatervem gazdaságpolitikai része a 
magántulajdon elvén épül fel. Termelésünket a kapitalista rend formái közt 
kívánom továbbra is biztosítani, olyképpen azonban, hogy a kapitalizmusnak a 
nemzet egyetemére káros, ennek fejlődését gátló kinövéseit megszüntessük. 

Minden eszközzel elő akarjuk segíteni a belső tőkeképződést, s az így tömörülő 
tőkéket a nemzeti termelés szolgálatába kívánjuk állítani. 

Az aranyfedezeti rendszert sértetlenül fenntartjuk, és minden körülmények között 
elkerüljük az inflációt. 


Az adóterheket igazságos felülvizsgálat alá vesszük, de már most kijelentem, 
hogy szigorú adómorált követelek mindenkitől, mert ez minden nemzetnek — amely 
fenn akar maradni — mind anyagi, mind erkölcsi tekintetben elengedhetetlen 
föltétele. 

A mai súlyos gazdasági helyzetből nem életszínvonalunknak további 
lesüllyesztésével, hanem az összes termelő erők összefogásával igyekszünk kiutat 
találni. E szempont figyelembevételével mind a mezőgazdaságban, mind az iparban 
minél több gazdaságilag egészséges, termelő kis-és középegzisztencia 
életfeltételeit kívánjuk megteremteni és biztosítani. 


Telepítés. 


A nemzeti termelő munkában az állami beavatkozást csak e munka tervszerű 


irányítására, ellenőrzésére és mintaüzemek létesítésére akarjuk korlátozni. 
Különös súlyt fog helyezni kormányom az egészséges telepítési politika 
kezdeményezésére és végrehajtására. 

Tekintettel országunk népesedési viszonyaira, iparunkat nemcsak hogy továbbra is 
fenn akarjuk tartani, hanem a mai viszonyok között is életképes iparágainkat még 
fejleszteni is akarjuk. Nem fog azonban ez az ipar-pártolásunk tovább terjedni, 
csak addig, amíg az nem megy a mezőgazdaság rovására. 

Ipari termelésünket összhangba fogjuk hozni a fogyasztás érdekeivel. Egészséges 
és erős befolyást fogunk gyakorolni az iparcikkek igazságos áralakulására, és 
lehetetlenné kívánjuk tenni a spekulációs szempontok érvényesülését. 

Hazánk Duna-völgyi központi fekvésében adott lehetőségeket nagyszabású átmenő 
kereskedelmi forgalom kifejlesztésére óhajtjuk kihasználni. 


A munkanélküliség leküzdése. 


Kormányzati programunk egyik legfontosabb célkitűzése a munkanélküliség 
leküzdése lesz. Az e célhoz vezető hatásos eszközöket minden körülmények között 
meg akarjuk és meg fogjuk találni. Munkanélküli segély azonban nincs, csak 
munka. 

A hadviselteket, hadirokkantakat, hadiözvegyeket és hadiárvákat olyanoknak 
tekinti kormányunk, mint akik a világháború legsúlyosabb terheit viselik. 
Istápolásukat tehát becsületbeli kötelességünknek tartjuk. A nekik adott 
kedvezményeket ki akarjuk terjeszteni a hadviseltek többi részére is. 
Ezekben ismertettem vázlatosan a kormány munkatervének kereteit. Ismételten 
hangsúlyozom azonban, ezek csak futó bepillantást adtak a munkaterv érdemi 
részébe, de korántsem merítik ki annak tartalmát. 


Felhívás a munkássághoz. 


Még két mondanivalóm van: az egyik magyar munkástestvéreim felé szól, akiket e 
helyről felkérek, vegyenek részt a kormány nemzeti munkatervének 
megvalósításában, amely munkaterv minden dolgozó érdekeit szolgálja. Sokan 
akartak és talán akarnak ma is választófalat emelni munkás és más polgár közt. 
Én ilyen választófalak létjogosultságát el nem ismerem. A kormány olyan 
politikát fog követni, hogy a munkásság, de természetesen csak akkor, ha nem 
rekeszti ki önmagát a nemzeti közösségből, részt vehessen ebben a nagy nemzeti 
munkában. 

Ha munkatervemet meg tudom valósítani, amiben nem kételkedem, annak gyümölcsét 
majd egyaránt élvezi a nemzet minden egyes tagja, az a munkásság is, amely a mai 
gazdasági viszonyok legsúlyosabb terheit viseli. 


Nem kell diktatúra. 


A másik megjegyzésem azoknak szól, akik kormányelnöki megbízatásomat 
diktatórikus törekvésekkel hozták összefüggésbe. Nem akarok diktátor lenni, és 
nem is leszek az. Sértés volna ezt feltételezni egy nemzetről, amely feltétlen 
bizonyossággal minden körülmények között alkotmányos eszközökkel is meg tudja 
valósítani a maga célkitűzéseit. Sértés volna feltételezni azt is erről a 
nemzetről, hogy alkotmányos jogait ne tudná nagyszabású, konstruktív nemzeti 
célok érdekében érvényesíteni. 


Önfegyelem, erős akarat. 


Azt is terjesztették rólam, hogy , Gömbös csak végszükség esetén jöhet". Ez ellen 
a beállítás ellen határozottan tiltakozom. A nemzet távol van attól, hogy 
végszükségben legyen, és élő hitem szerint ebbe nem is kerülhet, míg érzi 


történelmi elhivatottságát és vannak egészséges célkitűzései, amelyeknek 
megvalósítására erős akarattal törekszik. 

Ezt a bizalmat és erős akaratot akarom felkelteni minden magyar testvéremben, s 
ha ez a bizalom és ez az erős akarat meglesz, bizton hiszem, újabb ezredévek 
élnek a nemzetben. Megingathatatlan a hitem, hogy önfegyelemmel, erős akarattal, 
nemzeti öntudattal áthatott kötelességteljesítéssel feltétlenül meg tudjuk 
állítani a gazdasági válság romboló hullámait és kifelé is megnyitjuk az utat a 
magyar érdekek igazságos és méltányos érvényesülése előtt. 

Magyar Testvéreim! 

Vezérként állok előttetek! Esetleg új utakon foglak Benneteket vezetni. 
Csodavárással ne ámítsátok magatokat. Utunk meredek, sziklás, tövises út, de 
érzem, hogy elvezet a célhoz. 

Magyarok! Testvéreim! Gyújtsátok meg lelkemnek nemzetemért, tiérettetek égő 
élettüzénél a bizalom szövétnekét! Világítsatok! 


A miniszterelnöknek az Egységes Párt értekezletén tartott első 
beszéde 
(1932. október 5.) 


Tisztelt Pártértekezlet! Mikor a kormányzó úr miniszterelnökké dezignált, első 
utam ide vezetett. Ezzel hangsúlyozni akartam, hogy erre a pártra kívánok 
támaszkodni. Tettem ezt két szempontból. Az egyik szempont szubjektív, és azt 
jelenti, hogy alaptermészetem a hűség. Nem szeretem sem a magán-, sem a 
politikai életben a kalandokat, még kevésbé szeretem történelmi pillanatokban az 
olyan kísérleteket, amelyekről előre tudom, hogy célra nem vezethetnek. 

De az objektív szempont is erre a helyre vezetett, mert magyarán mondva, 
bolondgombát evett az, aki a mai politikai helyzetben, amíg a Parlamentben 
hatalmas párt van, e párt szétbomlasztásán törné a fejét. Az Egységes Párt az 
országnak egy történelmi időszakában nagy és dicséretes munkát végzett. 


A párt hivatása. 


Sokan félreismerték ennek a pártnak a hivatását. Mindenütt, ahol a parlamenti 
helyzet nincs kiegyensúlyozva, mindenütt, ahol nincsen hatalmas párt, 
forradalmaknak és szétzüllésnek látjuk a jelét. Egyébként is nem annyira a 
pártról van szó, mint a kormányról, mert az a fontos, hogy a kormány mit 
cselekszik, a kormány a felelős és nem a párt, a párt csak elhatározza, hogy 
milyen viszonyban akar lenni a kormánnyal. 

Összegezve a dolgot, azt mondom tehát, hogy erre a pártra kívánok támaszkodni, 
de nem kívánok úgynevezett pártdiktatúrát a magyar közéletben. Az utolsó 
tizennégy év alatt, különösen az első időszakban, erősen központjában állottam a 
politikai harcoknak. E harcokat meggyőződéssel, de nem gyűlölködéssel vittem. 
Akkor, amikor Magyarország miniszterelnöke vagyok, különös kötelességem, hogy 
amennyiben emberi szempontokból, az emberi természetből kifolyólag gyűlölködés 
élne bennem, ezt elfelejtsem; minden magyar embernek, minden magyar pártnak 
egyformán miniszterelnöke akarok lenni. Egész politikai elgondolásom nem a 
pártok koncentrációjára irányul, de arra, hogy a lelkek koncentrációja által 
megteremtsem azt a politikai atmoszférát, amely nélkül ez a nemzet történelmet 
élni nem tud. 


A lelkek koncentrációja. 


Más pártokkal szemben is a tárgyilagosság álláspontján állok s felhívok minden 
magyar pártot, hogy abban a munkában, amely nekünk most osztályrészül jutott, 
vegyen részt ő is. A kritika munka, ha épít. De nem munka, ha nem jó szándékú, 
mert akkor rombol. A magyar közvéleménnyel szemben pedig az a helyzetem, hogy 


mint a felelős kormány miniszterelnöke felelős vezére akarok lenni a nemzetnek 
is. Azt akarom, hogy mindenki, kicsi és nagy egyformán érezze, hogy az ő 
ügyeinek is munkása vagyok s az ő dolgain keresztül a nemzet nagy ügyét 
munkálom. A magyar közvéleményt ki kell alakítani azzá a nemzeti célú 
közvéleménnyé, amelynek segítségével el lehet indulni a nemzet nehéz 
feladatainak megoldása útján. 


Felekezeti béke, együttműködés a nemzetiségekkel. 


Békét hirdetve kezdtem beszédemet, békét hirdetek a felekezetek felé is, mert 
azt tartom, hogy mennél inkább vallási életet él valaki a maga templomában, 
annál inkább használ a nemzetnek. Különbséget tehát vallásfelekezetek 
szempontjából nem teszek. 

Békés együttmunkálkodást hirdetek a nemzetiségek felé is. Bár Csonka- 
Magyarország nemzetiségi szempontból úgyszólván teljesen egységes állam, vannak 
nemzetiségek, ezeknek ügyét éppúgy istápolni kívánom, mint a magyar faj ügyét és 
mindaddig barátjuk akarok maradni, amíg olyan centrifugális erők nem 
jelentkeznek, amelyek a nemzet egységét veszélyeztetik. 


Történelmi célok. 


Programom két részből áll. Az egyik az úgynevezett nemzeti irányelveket 
tartalmazó program, mert kell, hogy messzebbi kitűzésű célokról is 
gondoskodjunk, és a közvélemény lássa, hogy mily célok felé vezetem a nemzetet. 
Van azonkívül egy azonnali munkaprogramom, jól tudom, hogy most ez a második a 
fontosabb. de nem szeretném, ha a nemzet csak a mának élne történelmi hivatása 
helyett. Az a nemzet, amely nem néz a holnap és a holnapután felé, csak anyagi 
ügyeivel törődik és az arany után szalad helytelen úton jár. Nem szabad 
megfeledkezni a nagy történelmi célokról, és a nemzetet, őseink emlékeit 
megőrizve, olyan irányban kell vinni, amely történelmet jelent 


Le kell bontani a társadalmi válaszfalakat! 


Mielőtt ismertetném az azonnali programot, és rávilágítanék az irányelvekre, 
méltóztassanak megengedni, hogy elsősorban a világpolitikai helyzetről 
beszéljek. Véleményem szerint egy világpolitikai káoszban élünk, melynek 
tengelyében a világnézeti káosz áll. A polgári és társadalmi renddel szemben az 
utóbbi évtizedben kialakult a bolsevizmus frontja. Ez harcot idéz elő. A 
bolsevizmus a munkás és a munkaadó közötti viszony rendezetlenségéből 
keletkezett, és az a célja, hogy a polgári társadalmi rendet az osztályharc 
révén megtörje, királyt, hazát, Istent és vallást megsemmisítve új világot 
teremtsen. Ez a harc elintézetlen, de ezt a harcot a polgári társadalomnak kell 
megnyernie, és meg is nyeri abban a pillanatban, amikor megérti a 
munkásproblémát. Mert munkásprobléma van, és ezzel foglalkozni kötelessége 
mindenkinek. Szerintem az is helytelen, hogy a magyar társadalmi osztályok 
azért, mert más világnézetet vallottak, a munkásproblémát már eleve 
kiközösítették a nemzeti életből. Arra fogok törekedni, hogy olyan szociális és 
gazdasági intézkedések révén, amelyeket én és kormányom végre fogunk hajtani, 
olyan atmoszférát teremtsek, hogy a lelkében még mindig nemzeti érzésű magyar 
munkás visszajöhessen hozzánk és velünk, együtt harmonikus egészet alkosson. Az 
a nézetem, hogy társadalmi osztályok között egy nemzet életében nem lehetnek 
válaszfalak. 


Azt vallom és vallottam mindig, hogy a társadalmi osztályok között egészséges 
bifurkációra kell törekedni. Azokat a válaszfalakat, amelyeket tudat alatt vagy 
tudatosan építettek az egyes társadalmi osztályok között, én le fogom rombolni, 
mert azt tartom, hogy egy nyolcmilliós nemzet nem engedheti meg magának azt a 
luxust, hogy kiskirályok legyenek az egyik oldalon, a másik oldalon pedig a 


társadalmi osztályokat gyűlölködő szemmel néző munkások. Nagy feladatok előtt 
áll a nemzet, és ilyenkor minden magyar testvér egyetértésére van szükség. 


Világgazdasági helyzet. 


Egy másik szempont, amely a káoszt fokozza, a világháború utáni gazdasági 
helyzet hamis irányban való kialakulása. A világháború nagy erőkifejtésre 
ösztökélt egyeseket. Az ipar és a gazdaság élet átalakult. Az volt a hiba, hogy 
nem volt elég merészség ezt a szuperdimenziót leépíteni, és mindenki, aki a 
világháborúban keresett, meg akarta tartani azokat a dimenziókat, amelyek pedig 
abnormisak voltak. A másik irány amely veszélyessé lett, a gazdasági önellátás 
tendenciája. Minél fejlettebb egy kultúra, annál inkább van szükség arra, hogy a 
válaszfalak egészséges ki-egyenlítődés útján lebontassanak, hogy olyan 
vérkeringés keletkezzék, amely egész Európát átfogja. 


A békeszerződések igazságtalanok. Revíziót. 


A harmadik szempont a békeszerződés. A békeszerződés egy gazdaságilag erős 
testet szétbontott, talán a helyzet nem ismerése folytán, talán más szempontok 
miatt. Azoknak, akik a szerződéseket diktálták, kötelességük, hogy revideálják 
álláspontjukat. Azt hiszem, hogy a lausanne-i konferencia helyes útmutatást 
adott e tekintetben, és talán remélhetjük, hogy akkor, amikor a győzők és 
legyőzöttek leülnek a zöldasztalhoz, olyan eredményekre jutnak, amelyek de facto 
könnyebbséget hozhatnak a világnak Meggyőződésem az, hogy a békeszerződések 
egyoldalúak és igazságtalanok Nem háborús uszítóként állok én itt, amikor azt 
mondom, hogy a békeszerződés békés revíziójára törekszem és ezt hangoztatom, 
mert ezzel is szolgálom a békét. A történelem tanúsága szerint nehéz időket és 
komplikált helyzeteket csak nagy cselekedetekkel lehet megoldani. Az európai 
vezető államférfiak nagyvonalúságáról fog a történelem megemlékezni, ha ezt a 
kérdést megoldják, mert belátni a tévedést, férfias dolog. 


Bethlen érdeme. 


Magyarország helyzete, csonkasága mellett is, Bethlen István gróf igen tisztelt 
barátom, tízéves munkája folytán, előnyös. Megismerték a nemzetet, megismerték a 
világ, elsősorban pedig a keresztény kultúra érdekében végzett történelmi 
szolgálatát. Bethlen István gróf beillesztette az európai népek nagy 
konszernjébe Magyarországot, amelyről eddig mint ismeretlenről beszéltek 

Éppen ezért azon az úton kívánok haladni, azon a mezsgyén, amelyet ő kezdett 
meg, mert ha valahol állandó irányra van szükség, akkor erre a külpolitikai 
terén van szükség. Ennek a Magyarországnak annál nagyobb lesz a súlya, minél 
erősebb befelé. Harmóniát hirdetek tehát belpolitikai téren Nem akarom 
megkerülni a problémákat, hanem megoldani azokat. Az én szerény véleményem 
szerint, aki imádója vagyok a fajtámnak nekünk meg kell tanulnunk, hogy önálló 
állami életet miképpen kell élnünk. Mert más az az Osztrák-Magyar Monarchia 
keretében élni, és más az önállóságban felelősséggel intézni az ügyeket. 


A kritika legyen tiszta szándékú. 


Nem félek a kritikáról. Tiszta tógában állok a közélet porondján és világos 
eszméket hirdetek. A jóakaratú kritikát elfogadom, de az olyan kritikát, amely 
külföldön árt a nemzetnek, hibáztatom. Az a kritika, amit a Bethlen-rezsimmel 
szemben gyakoroltak az utóbbi idő folyamán, a nemzet érdekeit veszélyeztette. 
Nem stílusom, hogy mások baját a magam erényének tüntessem fel. A magam erejéből 
akarok dolgozni. Nem akarok személyeskedni. Személyek lekicsinylése amúgy sem 
növelné tekintélyemet. 


Elismerés az elmúlt évtized munkájáért. 


A történelem fogja megállapítani, hogy az utolsó évtizedben mit tett Bethlen 
István. Meg vagyok győződve arról, hogy a történelem meg fogja állapítani, hogy 
lényegesen több volt a plusz, mint a mínusz. A magyar nemzet szeret felejteni, 
gyorsan felejteni. Elfelejti azt, hogy amikor Bethlen István gróf, Nagyatádi 
Szabó István, Mayer János és talán az én szerénységem megalapítottuk ezt a 
pártot, más világ volt itt. Sem a gazdasági élet, sem a jogrend, sem a kultúra 
biztosítékai nem voltak meg. Az, hogy Magyarországnak ma nemzetközi pozíciója 
van, és hogy a magyar élet megindult, az senki másnak az érdeme, mint ennek a 
rezsimnek. 


A személyi gyűlölködés ellen. 


Egy nemzet, amely öncélú életet él, és amely érzi, hogy történelmet csinál, nem 
engedheti meg magának azt a luxust, hogy férfiait sárba rántsa. Méltóztassatok 
bármilyen nemzet életét tanulmányozni, sehol sem fogjátok azt látni, hogy a 
személyi gyűlölködés olyan fokban legyen meg, mint nálunk. Az, aki gyűlölködik, 
az. aki nem objektív, ne csináljon politikát! Az menjen el Mefisztónak valahová 
és keverje a kártyát a maga módján, de a nemzet életében ne kívánjon szerepet 
játszani. Azt sem tartom helyesnek, hogy a fegyelmet és a tekintélytiszteletet 
mindenki úgy értelmezze, ahogy ő akarja. Ha engedelmességet követelnek tőle, 
akkor nem engedelmeskedik, de ha ő van pozícióban, kívánja, hogy 
engedelmeskedjenek. A magam részéről a tekintélyek teljes helyreállítását 
kívánom. Vezetni egy nemzetet nem lehet másnak, mint annak, akinek tekintélye 
van. Én el tudok járni és el is fogok járni azokkal szemben, akik akár az én, 
akár a kormányom tekintélyét akarják sárba rántani. 


A tekintélyek tisztelete. 


Az utolsó időben különös földalatti munka is folyik. Meg akarják bontani a 
nemzet ezeréves alapzatait. Nem engedhető meg, hogy ilyen törekvés kifejlődjék. 
Látjuk, hogy milyen a helyzet Németországban. Létjogosultsága csak olyan 
politikai irányzatnak van, amely a nemzetet szolgálja, s minden olyan mozgalmat, 
amely centrifugális erőket fejleszt, le kell nyesni. Mindent a nemzetért, és 
hogyha ezt az irány tűzést betartjuk, akkor el nem tévedhetünk. 


Nemzeti munkaterv. 


Az a nemzeti munkaterv, amelyről beszéltem, felöleli a közéletnek minden egyes 
ágazatát. Erről már előadást tartottam a rádióban, s ennek teljes ismertetése 
esetén túlságosan hosszúra nyúlna előadásom. Módom lesz rá, és keresem is az 
alkalmat, hogy betekintést nyújtsak a tervbe, mert nemcsak a nemzettel, hanem a 
párttal is kontaktusba kell, hogy legyünk. Tisztázni kell egyes problémákat, 
mert nagyon sok tekintetben zavaros felfogások vannak. Ha valaki kapitalizmusról 
beszél, szociális problémákról, akkor tisztában kell lennie, hogy mi a 
kapitalizmus, és milyenek a szociális problémák. Azt szeretném, hogyha ebben a 
tekintetben igazi tudományos közvéleményt lehetne kialakítani. Cromwell óta az 
angol nemzet egy irányban haladt. Azt szeretném, ha legalábbis a nagy 
kérdésekben mi is egy irányban haladnánk. 


A program elsősorban gazdasági. 


Programom elsősorban gazdasági jellegű. Amikor a takarékossági hullám 
jelentkezett, azt mondottam, nem szabad megállítani a nemzet vérkeringését. Nem 
temetőnek, hanem az életnek a szolgája akarok lenni. Tudom, hogy olyan a 
gazdasági helyzet, hogy nagy koncepciók megvalósítására nem kerülhet sor, de 
tudora azt is, hogy aki megáll, az célját soha el nem éri. Ezért hangoztatom a 
harmóniát és az összefogást, mert tisztában vagyok vele, hogy a termelési ágak 
egymásrautaltsága fennáll, hogy a gazda, a kereskedő, az iparos, a munkás, a 
tisztviselő egzisztenciája összefügg, s ezért kell a középúton járni. 

Nem lehet radikalizmust követni gazdasági téren, mert ha radikális vagyok, a 
bolsevizmus felé hajtom a nemzetet. 


A bajok kútforrása. 


A mi gazdasági bajainknak kútforrása természetesen az általános gazdasági 
krízis. Hiszen, ha a világ megnyitná kapuit, ha politikai és gazdasági békés 
atmoszféra mutatkoznék, Magyarország is simán megtalálná elhelyezkedését, ha el 
tudnánk helyezni mezőgazdasági termelvényeinket, nem kellene mezőgazdasági 
kérdésekkel foglalkoznunk. 


Ne legyünk csodavárók! 


A programot miniszter-kollégáimmal együtt irányelveink szerint állítottuk össze 
és meghallgattuk a pártvezetőket is. Olyan tervet készítettünk, amely a 
legközelebbi időre lehetővé teszi a kormány vezetését, s tettük ezt azért is, 
hogy a közvélemény is lássa, hogy milyen utakon akar járni a kormány. Ne legyünk 
csodavárók! Óvatosan akarunk előremenni, mert tudjuk, hogy nem a mi szuverén 
akaratunkon múlik a gazdasági helyzet javulása. A program első része a külügy, 
második része a belügy, harmadik része a pénzügy, negyedik része a kereskedelem, 
ötödik része a földművelésügy, hatodik része a honvédelem kérdéseit foglalja 
magában, s szól a következőképpen: 


Külügy. 


A világgazdasági krízis nagymértékben következménye a békeszerződések 
igazságtalan rendelkezéseinek. Ezért szükségesnek tartjuk a békerevízió 
gondolatát békés eszközökkel szorgalmazni, és ennek bevezetéseképpen olyan 
gazdasági atmoszféra kialakításához kívánunk hozzájárulni, amelyben az államok 
közötti állandó és kiegyensúlyozottsági tendencia megvan. Reméljük, hogy a 
lausanne-i konferencia szelleme az egész vonalon érvényesülni fog. Ennek a 
szellemnek érvényesülésétől várjuk az általános gazdasági krízis enyhülését. Ez 
azonban elsősorban a nagyhatalmak feladata, amihez Magyarország szívesen adja 
oda segítségét. 


Minden vonatkozásban a legnagyobb gondot fordítjuk külkereskedelmi viszonyaink 
megfelelő rendezésére, szem előtt tartva azt, hogy a javulás előfeltétele e 
téren a tervszerű, eredményes gazdálkodást biztosító hosszabb lejáratú 
szerződések megkötése, mert provizóriumokra a gazdasági élet berendezkedni nem 
tud. 

Készséggel kijelentjük, hogy a kereskedelmi szerződések megkötése körül az 
összes államokkal szemben a legmesszebbmenő előzékenységet vagyunk hajlandók 
tanúsítani, amelyet jogos gazdasági érdekeink megengednek, különös tekintettel 
azokra a szempontokra, amelyeket országunk agrárjellege mezőgazdaságunk javára 
megkövetel. Reméljük, hogy a többi országok részéről is hasonló előzékenységgel 
és felismeréssel találkozunk, és így tárgyalásunk eredménye megvalósítja a 
produktumok kicserélésével járó kölcsönös gazdasági előnyöket. 


Reméljük és óhajtjuk, hogy a szomszéd államok közül Ausztriával folyamatban lévő 
ily tárgyalásaink a nem messze jövőben mindkét fél jogos érdekeit kielégítő 


végleges megállapodásra fognak vezetni. 
A már meglévő kereskedelmi kapcsolataink kimélyítésére természetesen odaadással 
törekszünk. 


Külpolitikai vonalvezetés terén a kormány változtatást tenni nem akar . 

Különös melegséggel kell megemlékeznünk azokról a szoros politikai és gazdasági 
kapcsolatokról, amelyek bennünket Olaszországgal barátsági szerződésünk alapján 
összekötnek. 

Örömmel konstatáljuk, hogy országunk az összes többi nagyhatalmakkal is jó 
viszonyban van. Törekvésünk ennek a viszonynak további fenntartására és 
ápolására irányul. 

A szomszédos államokhoz való viszonyunk az utóbbi időben javult. Mi továbbra is 
elő akarjuk mozdítani ezt a javulást, amennyiben ezek az államok megértéssel 
fognak viseltetni jogos érdekeink iránt. 

A magyar kisebbségek szerződésileg biztosított jogainak érvényesülése közvetlen 
szomszédainkkal való viszonyunk javulását erősen elősegítené. 

Általában minden más országgal is a jó viszony ápolását tartjuk szem előtt. 


Belügy. 


Az idei tél a lakosság egy részét nehéz helyzetben találja. Magyarországnak 
élelmiszerekben feleslegei vannak, nem szabad tehát megengedni, hogy az 
országban éhező emberek legyenek. Alapelvünk, hogy munkanélküli segély nincs, 
hanem munka ellenében történik a támogatás. Az ínségesek érdekében áldozatot 
kell hoznia az államnak és az önkormányzatoknak, de szükséges, hogy az egész 
társadalom kivegye a részét az áldozatokból, és a rászorulóknak segítségére 
siessen. 

Szükségesnek tartjuk a társadalombiztosítás ügyének sürgős felülvizsgálatát, 
hogy a biztosítottak körének érintetlenül hagyása mellett és a gazdasági helyzet 
további megterhelése nélkül társadalombiztosító intézeteink pénzügyi egyensúlya 
helyreállíttassék és a jövőre biztosíttassék. A továbbiakban gondosan mérlegelni 
kívánjuk azokat a módokat, amelyek révén a társadalombiztosítás terheit a 
gazdasági élet teherbíró-képességével helyesebb összhangba hozhatjuk. 


Pénzügy. 


A kormány legfontosabb feladatai közé tartozik az államháztartás egyensúlyának 
biztosítása. Ez egyben a pengő értékállandóságának megőrzésére irányuló 
politikánknak és a hitelviszonyok egészséges alakulásának is nélkülözhetetlen 
előfeltétele. 

A f. évi költségvetés összeállítása óta beállott fokozódott gazdasági nehézségek 
az államháztartás 1932/33. évi bevételeinek alakulására erősen hatnak. A 
közszolgáltatási bevételek is kisebbek az előirányzatnál, de különösen érezhető 
a visszaesés az üzemek forgalmában. Az államháztartás egyensúlyának megóvása 
érdekében tehát feltétlenül szükség van olyan mélyreható intézkedésekre, amelyek 
a bevételek csökkenését ellensúlyozzák anélkül, hogy akár csak közvetve is az 
infláció veszélyét idéznék fel, mert az inflációtól a kormány feltétlenül 
tartózkodni fog. 

Mindent el kell tehát követnünk a takarékosság legmesszebbmenő érvényesítése 
útján a kiadások csökkentésére, de másfelől elvárjuk, hogy mindenki becsülettel 
és hazafias áldozatkészséggel tegyen eleget adófizetési kötelezettségének és 
vegyen részt a nehéz viszonyok által követelt áldozatokban. 


Szigorú adómorált kívánunk, viszont az államkincstár részéről is szemmel tartjuk 
az erkölcs és méltányosság szempontjait. Ahol fizetési készséget látunk, 
kímélettel fogunk eljárni, de egyebekben az adók befolyását az államhatalom 
minden eszközével biztosítani fogjuk, mert rendezett állami élet csak ott 
lehetséges, ahol a kormányzatnak rendelkezésére állanak a törvényhozás által 
megszavazott anyagi eszközök. Kedvezményeket nem a késedelmes, hanem a pontos 
adófizetőnek fogunk nyújtani, a meglévő és a jövőben adandó kedvezmények 


határidejének meghosszabbításától — hacsak különös gazdasági indokoltsága nincs 
— tartózkodni fogunk. A kedvezményeket lehetőleg egyszeri, az adófizető közönség 
és az adóhatóságok munkáját kímélő módon törekszünk megvalósítani. 

A dohányjövedéket kereskedelmi jellegű állami vállalattá fogjuk átszervezni. 
Sürgős teendőink közé tartozik a meglévő dohánykészletek értékesítésének és 
dohánytermelési politikánk reformjának előkészítése. 

Az új költségvetés összeállítására irányuló munkálatok megindulása küszöbön áll. 
Elvünk, hogy a költségvetés végösszegét az ország megcsökkent teherbíró 
képességéhez arányosítva az eddigi költségvetésnél alacsonyabban állapítsuk meg. 
Ezt azonban nem lineáris csökkentésekkel kívánjuk elérni, hanem az állami 
funkciók és az állami intézmények körének gondos, válogatás útján történő 
megszűkítésével. 

A küszöbön álló nagy jelentőségű nemzetközi konferenciák közül a jóvátételi 
tárgyalások előkészítése már folyamatban van. A világgazdasági konferencia 
anyagának előkészítése külügyminisztériumunk és gazdasági minisztériumaink egyik 
legfontosabb feladata, annál inkább, mert ez a konferencia a kereskedelmi 
politika jövő irányelveinek és a nemzetközi hitelviszonyoknak kialakulása 
szempontjából nagyjelentőségűnek ígérkezik. 


Hitelügyi törekvéseink homlokterében a kamatszínvonal leszállítása áll mert jövő 
termelésünket a mai kamatszínvonallal dolgozó hitelforgalomra nem építhetjük. 
Külföldi adósságaink rendezése tekintetében fokozott ütemben fogjuk a 
tárgyalásokat külföldi hitelezőinkkel folytatni, hogy azokat minél hamarabb 
megérlelésre juttassuk. 

A gazdaadósságok kérdésének rendezése szükséges, mert a gazdatársadalom 
megmentése nemcsak az egyesek ügye, hanem a nemzet létérdeke. A belföldi és 
nemzetközi pénzügyi és gazdasági helyzet alapos mérlegelésével a kormánynak arra 
a meggyőződésre kellett jutnia, hogy megnyugtató, végleges rendezés 
előfeltételei még nem állanak fenn. Még e hó folyamán újabb átmeneti megoldásról 
fogunk tehát gondoskodni, mely a gazdatársadalom minden jogos és helyesen 
felfogott érdekből fakadó igényét ki fogja elégíteni. Túlzásoknak azonban nem 
engedhetünk. A mezőgazdaság jövő hitelképességét meg akarjuk óvni. Az általános 
moratórium veszélyét el kell kerülnünk, mert ez gazdasági temetővé változtatná 
az országot és végül a pengő értékállandóságát is magával rántaná. Mivel 
egyetemes nemzeti érdekről van szó, szükségesnek tartjuk, hogy hitel- 
szervezetünk, melynek alátámasztására és változott gazdasági viszonyainkkal 
összhangba hozatalára különös gondot fogunk fordítani, a gazdaadósságok vitális 
fontosságú kérdésének megoldását teljes megértéssel mozdítsa elő. 


Kereskedelemügy. 


Támogatunk minden lehetőséget, amely a gazdasági élet vérkeringésének 
megindítására és gyorsítására alkalmas. Felkarolunk minden olyan törekvést és 
alkalmat, amely munkát teremt. Különösen magyar nyersanyagok feldolgozását, 
magyar munkások foglalkoztatását és a munka rögtöni vagy közeli rentabilitását 
tartjuk szem előtt. 

Szépen fejlődő ipari exportunk legmesszebbmenő támogatásunkra számíthat. 
Késedelem nélkül és szigorúan végrehajtjuk a kartelltörvényt, amely az 
államhatalomnak lehetővé teszi, hogy a gazdasági fejlődés folytán előállott 
ilyen alakulatok működése a közérdekkel összhangba hozassék. Hogy a 
kartelltörvény által alakított szervek működésének szilárd alapot adjunk, a 
legnagyobb gondot fordítjuk az árak és termelési költségek megvizsgálására és 
erre a célra újjászervezzük az Árelemző Bizottságot. A szénbányák termelési 
költségeinek megvizsgálását máris befejeztük. 

A közüzemek felülvizsgálására kiküldött bizottság jelentésével elkészült. Ennek 
alapján rövidesen dönteni is fogunk. Elvünk, hogy a termelés irányítása és 
általában a közérdek szempontjából szükséges közüzemeket fenntartjuk. A többi 
közüzemeket, különösen amelyek a magángazdálkodásnak indokolatlan versenyt 
támasztanak és közérdeket nem szolgálnak, megszüntetjük. 


A trianoni megcsonkítás és a világgazdasági válság nehéz helyzetbe sodorta vas- 
és gépiparunkat, melynek racionalizálását és átszervezését szükségesnek tartjuk. 


Ebbe a keretbe tartozó sürgős probléma az állami gépgyáraknál felmerült igen 
tekintélyes deficit is, amelynek lehető kiküszöböléséről gazdaságos 
átszervezésük útján gondoskodtunk. 


Nagy deficit mutatkozik a m. kir. Államvasutaknál. Hangsúlyoznom kell, hogy 
üzletmenetük a súlyos gazdasági viszonyok ellenére sem lett volna eddig 
veszteséges, ha a trianoni szerződés okozta súlyos nyugdíj-terheket nem kellene 
viselniök. Az állami költségvetés tehermentesítésének szükségessége 
mellőzhetetlenné teszi, hogy a m. kir. Államvasutaknál messzemenő takarékossági 
programot vigyünk keresztül, mellyel kapcsolatban áll a vasúti díjtételeknek a 
mezőgazdaság, ipar és kereskedelem érdekeinek figyelembevételével megvalósítandó 
revíziója is. 

Ismerjük a kisipar és a kereskedelem nehéz helyzetét és minden rendelkezésre 
álló eszközzel igyekszünk támogatást nyújtani, méltányos óhajaik és panaszaik 
figyelembevételével, abban a reményben, hogy a kereskedelem a magyar áruk jó 
hírnevét minden körülmények között úgy a belső piacon, mint a külső piacon 
megőrzi. 


Földmívelésügy. 


Megvalósítjuk a mezőgazdasági termelés racionalizálását. Minden földön azt 
termeljék, ami odavaló. Ez az útja a termelési költségek apasztásának és a 
bevételek emelésének. Törekvésünk, hogy olyan termelési ágak karoltassanak fel, 
amelyek a legnagyobb munkaalkalmat biztosítják. 

Ebben a keretben folytatni kell a búzatermelés egységesítésének munkáját, 
úgyszintén ki kell terjeszteni az egységes termelés megszervezését sok más 
fontos gazdasági terményre. Ezek termelésének irányítása kereskedelmi mérlegünk 
javítása szempontjából is fontos. 

A gyümölcstermelés különös gondoskodásunk tárgya. A magyar gyümölcstermelést át 
kell szerveznünk a külföldi igények és a magyar viszonyok figyelembevételével. 
Ezzel kapcsolatban ki kell építenünk a kertészeti és növényvédelmi szolgálatot. 
Vezető szempont az is, hogy mind- 

azok a termények, amelyek nálunk termelhetők és egyúttal az itthoni 
feldolgozóipar nyersanyagát alkotják, idehaza állíttassanak elő. Hasonló 
szempont vezet a tej szövetkezeti hálózat kiépítésénél. 


A mezőgazdaságban szükséges iparcikkek árának mérséklése iránt a kellő lépéseket 
hazai iparunk létérdekeinek veszélyeztetése nélkül meg kell tennünk. 

Törekszünk, hogy az exportnál, különösen a mezőgazdasági cikkek exportjánál az 
Európa-szerte életbe léptetett pénzügyi és egyéb korlátozó rendelkezések által 
okozott nehézségek kiküszöböltessenek. 

A mezőgazdasági termékek áresése folytán aránytalanná lett vasúti fuvardíjak, 
valamint egyéb hatósági díjak és illetékek mértékét megfogjuk vizsgálni. 
Természetesen figyelemmel kell lennünk arra is, hogy az állam, a közületek és 
üzemek háztartási egyensúlya meg ne inogjon. 


A bor- és szőlőgazdaság, mint a legtöbb munkást foglalkoztató mezőgazdasági 
üzemág, már ennél a szempontnál fogva is fokozott gondoskodásunk tárgya lesz, és 
a napokban a földművelésügyi miniszter az illetékesekkel az azonnali teendők 
ügyében a megbeszéléseket megindítja. Ennek szempontjai lehetnek — a már felére 
redukált borfogyasztási adó kérdésén kívül —: a bor és szőlő belső 
fogyasztásának emelése, a lehető export kihasználása, a bor- és gyümölcspárlatok 
fogyasztásának elősegítése, a borszőlő-területeknek csemegeszőlő területekké 
való átalakítása és mindazon intézkedések megtétele, amelyektől eredményt 
várunk. Sor kell, hogy kerüljön a hegyközségi törvény módosítására is. 

Azokon a helyeken, ahol a vetőmag-csereakció megakadt, mert megfelelő mennyiségű 
búza a gazdáknak egyáltalában nem állott rendelkezésére, szükséges a kölcsön- 
vetőmagbúzának azonnali kiutalása. 

Mindent el fogunk követni, hogy az a különbözet, ami a tej termelői ára és a 
fogyasztási ár között van, a minimumra csökkentessék. 

Erdőgazdasági termelésünk úgy irányítandó, hogy tűzifa szükségletünket lehetőleg 
teljesen ellássa, s az új telepítések kellő utánpótlást biztosítsanak. Különös 


figyelemmel leszünk műfa állományunk emelésére. 

Állatkivitelünket momentán dermedtségéből külkereskedelmi szerződéseink útján 
óhajtjuk kiemelni. De a versenyképességhez a takarmány termelésfokozása és az 
üzemi költségek olcsóbbítása szükséges, miért is az oltóanyagok és szérumok 
árának leszorítása elkerülhetetlen. 


A tavaszi árvíz által a Tisza-folyó és mellékvizeinek árterületein okozott károk 
helyreállítására a jövőbeni nagyobb károk elhárítása érdekében is, de azért is 
gondoskodni kívánunk, mert ezáltal számos munkáskezet juttatunk a legnehezebb 
időben keresethez. Ezzel kapcsolatban az állami munkák mellett az érdekelt 
vízitársulatokat is támogatni kívánjuk töltés-helyreállítási munkálataik 
elvégzésénél megfelelő kölcsönök nyújtásával. E munkálatok megindítása ugyancsak 
a mezőgazdasági munkások és főleg a kubikos munkások munkalehetőségét fogja 
biztosítani. Ugyanezeket az elveket érvényesítjük az útépítéseknél és az utak 
fenntartási munkálatainál is. 

Elsőrendű feladatunk a mezőgazdaság azon ágainak különös védelme, melyek 
kiválóan alkalmasak az egészen kis birtok keretében való művelésre, mint: 
gyümölcs, baromfi, méhészet, zöldségek, csemegeszőlő stb. Ezek jelenleg a 
legpiacképesebbek is a külföldön, s így a két irányelv összevág. 

Nemzetgazdasági és nemzetnevelési szempontból egyaránt fontosnak tartjuk a 
tanköteles korban (8 - 14 évig) levő ifjúság országos gyümölcs-fa-ültetési 
akcióját, amelyet a községek és társadalom bevonásával kívánunk végrehajtani. E 
létesítendő gyümölcsfaerdők messzemenő hatással lesznek nemcsak 
gyümölcstermelésünk fejlesztésére és a községi háztartások helyzetének 
javítására, hanem az ifjúság gazdasági nevelésére is. 


Honvédelem. 


A hadirokkantak, hadiárvák és hadiözvegyek ügyét törvényhozásilag egységesen 
kívánjuk rendezni. 


Új utak a politikai életben. 


Tisztelt Pártértekezlet! A sajtóban hangoztattam már és most is hangoztatom, 
hogy minden program annyit ér, amennyit megvalósítanak belőle. Pártunk elnöke 
erélyemet hangoztatta. Az erély nem ér semmit, ha nincs hozzáértéssel 
alátámasztva, ha nem reális, ha nem nagy célt szolgál. Miután meggyőződésem, 
hogy új utakat választok a politikai életben, meggyőződésem, hogy az erély a 
hozzáértéssel párosul: merem állítani azt, hogy kollégáimmal egyetértésben 
sikerülni fog megoldanom a kérdéseket. 

Bízom magamban, de bízom nemzetemben is. Az istenfélő ember erős hitével megyek 
neki a munkának. Fáklyavivője akarok lenni nemzetemnek, mert tudom, hogy fáklyám 
el fog aludni a felkelő nap világossága mellett. 


Válasz egy pohárköszöntőre. 


(Elmondotta az Egységes Párt 1932. október 5-ei vacsoráján) 


A történelmi nemzetek végtelenek. 


Amikor átvettem a miniszterelnökség vezetését, Darányi Kálmán államtitkár úr, az 
én igen tisztelt barátom, helyes megismerésével lényemnek, arról beszélt nekem, 
hogy ,volt a Volga mentén egy nép"... Kelevézes lovasokról beszélt... Ez az a 
pont, ahol a legközelebb lehet hozzám férni. Amióta részt veszek a politikai 


életben, de annak előtte is, a magyar mitológiát kerestem. A végtelenséget 
kerestem a magyar életben, mert jól tudom, hogy a történelmi nemzetek végtelenek 
visszamenőleg és előre is. S amikor nekem az államtitkár úr a kelevézes 
lovagokról beszélt, a honfoglaló magyarokat láttam, hallottam Lehel kürtjének 
szavát hangzani Tarcal hegyéről a magyar tábor felé. Láttam a tábortüzet s 
őseinket, akik azért voltak nagyok és azért tudtak hont foglalni, mert a 
vezéreikre hallgattak, akik elöl jártak a küzdelemben. Az én választókerületem 
ebből a szempontból is érdekes. A monda szerint Tonuzóba sírhelye van ott. 
Tonuzóba makacs volt és hajthatatlan, ragaszkodott a pogánysághoz, mert nem 
ismerte föl, hogy itt Kelet-Európában a kereszténységet kellett felvenni annak a 
népnek, mely meg akar maradni. Makacsságáért elevenen temették el, de azért én 
mégis simogatom Tonuzóba szellemét. Makacsul ragaszkodom mindahhoz ami magyar, 
és boldog büszkeséggel nézem a magyar lovast, aki öntudatosan nézi a napkeltét 
és a napnyugtát. 


Ragaszkodjunk mindahhoz, ami magyar. 


De az én kerületem más szempontból is érdekes. Kisgazda kerület, katolikus és 
református kisgazdák laknak benne, teljes egyetértésben az urakkal; az én 
kerületem azért is érdekes, hogy a kúriákban és a falusi házakban is ugyanaz a 
szellem dominál. Akár elmegyek Borbély György felsőházi tag barátom évszázados 
kúriájába, akár egy kisgazdával fogok kezet, mindig azt érzem, hogy testvéri 
kezet szorítok. A kisgazdák nem az osztályuralomra való törekvésben látják 
politikájuk lényegét, hanem ab- 

bon, hogy összefogjanak meri éppúgy történelmi osztály a magyar kisgazda. mint a 
magyar főúr. Az én kerületemben mindig patriarkális viszony volt, akkor is, 
amikor béke volt. A magyar sátrak körül vezérek és közvitézek voltak. Nem nézték 
a származást, csak azt, hogy a magyar népért ki mennyit tett, mennyit küzdött. 
Az én kerületem arról is híres, hogy ellenzékit választott meg, bár mentalitása 
kormánypárti volt. 

Ez guvernamentális mentalitás. Az én vérem, különösen az ifjabb életéveimben, 
valahogyan nyugtalan volt és lüktetett, mert a célok felé való törekvésben 
akadályokat láttam és felébredt bennem a vezérkari kapitány, aki azokat 
ledönteni és nem megkerülni igyekezett. Bethlen István gróf, akivel mindig 
barátságban voltam, becsülte bennem azt az ifjút, aki előre megy, ha törik, ha 
szakad, mert bizonyára tudta, hogy úgyis átalakulok, mint minden komoly ifjú, és 
a realitás útjára fogok lépni. 


A realitás útja. 


Ahhoz, hogy valaki miniszterelnök legyen, jó, ha ellenzéki is, legalábbis 
Bethlen Istvánnak ellenzéke. A vezérkari kapitány könyvtárából tudom, hogy az 
igazi hadvezér legtöbbet ellenfelével foglalkozik, és az a szerencsés, aki 
ismeri annak minden útját és módját. És ha valahol fejlődtem az utóbbi időben, 
az ellenzéki padsorokban fejlődtem, mert objektív tudtam maradni. 
Visszaemlékszem, hogy ez a párt ott is mindig megtisztelt, amikor ellenzéki 
voltam és őrszemként álltam ott. 


Az életnek nem szabad betokosodni. 


Niamessny képviselőtársam és barátom rendkívül kedvesen emlékezett meg 
működésemről és terveimről. A magyar ifjúság nevében köszönöm ezt meg neki. Mert 
az a nemzet, amely útját állja az ifjúságnak, önmagának állja útját. Nem szabad 
az életnek betokosodni, az élet csak akkor élet, ha lüktet benne a vérkeringés. 
Én azt látom, hogy nemcsak engem, hanem fiatalabb minisztertársaimat is 
szeretettel fogadjátok. A bölcsesség, az öregek bölcsessége egymagában még nem 
elég. Mi bölcsen meg fogjuk fontolni azt, amit tenni fogunk, de ha meggyőződünk 
elveink igazságáról, útjaink helyességéről, az ifjúság lendületével fekszünk 


bele a végrehajtásba. Mit használ a bölcselkedés és mit használ az, ha csak a 
bajok kútforrását állapítjuk meg? Nem elég megállapítani a bajokat, orvosolni is 
kell őket. S az orvos ilyenkor felveszi az operációs köpenyt és teljesíti 
kötelességét, hogy megmentse a beteget. 


Egységet és nem frakciókat! 


Brutális őszinteséggel fogok veletek érintkezni, mert elvem, hogy minél közelebb 
áll hozzám valaki, annál kellemetlenebb vagyok hozzá. De megkívánom, hogy velem 

szemben is ugyanilyen őszinteséggel legyetek. S ha elhatároztam valamit, s ha a 

pártvezér — mert István vezér nekem adta át ezt a tisztet — akar valamit, akkor 

egységet kerek és nem frakciót. Úgy érzem, megértetek engem. 


Bátorság, bölcsesség, becsület. 


Azt is érzem, hogy a magyar föld felett elsuhanó szellők tovaviszik azt a 
szózatot, amelyet a rádióban mondottam. Mindenütt meg kell, hogy értsék, kis 
házakban és palotákban egyaránt, hogy komolyan akarom, amit akarok, és 
szeretettel csinálok mindent, rendíthetetlen szeretettel fajtám és hazám iránt. 
S ha volt bátorságom 1912-ben a császári és királyi hadiiskolában előadást 
tartani arról, hogy az önálló magyar hadseregre történelmi szempontból szükség 
van, most is lesz bátorságom a magyar ügyeket fokozottabban képviselni. S ha 
volt bátorságom, mint vezérkari kapitánynak 1918-ban kiállni a 
hadügyminisztérium erkélyére, amikor felvonultatta Pogány József a katonatanács 
hordáit, s azt mondani, hogy más a ti feladatotok, katonák..., akkor lesz 
bátorságom most is szembeszállni azokkal a veszélyekkel, amelyek a nemzetet 
érhetik! 

Bátorság, bölcsesség, becsület — ez a jelszó, erre ürítem poharamat. 


A Társadalmi Egyesületek Szövetségének üdvözlésére adott 
válasz 
(1932. október 8.) 


(A miniszterelnök Sipőcz Jenő dr. beszédére, aki őt a TESZ elnöksége nevében 
üdvözölte, a következő szavakkal válaszolt: ) 

Fiatal hadnagy koromban dolgozóasztalomra a következő mondatokat írtam: Sohasem 
későn cselekedni! Azóta is ezt az elvet tartottam szem előtt, s ezért mertem 
vállalni ma az ország vezetését is. Ha önző szempontból néztem volna a dolgot, 
azt mondhattam volna, hogy a mai nehéz viszonyok között nem teszem ki magamat 
nehéz küzdelmeknek. Az én természetem ennek éppen az ellenkezője. Annál jobban 
érdekel valami, minél nehezebb. Nem a magam személyét nézem, mert azt tartom: 
aki becsületes hittel vallja magát nemzete fiának, annak mindenét oda kell adnia 
nemzetének. S ha azt mondják, hogy fanatikusok fognak velem szembeszállni, azt 
mondom, az az érzésem, hogy ma már kevesen lesznek ilyenek, mert rólam, aki a 
magyar testvériséget hirdetem és a munkás felé is baráti kezet nyújtok, nem 
hiszem, hogy bárki meg ne érezné azt, hogy az én kezem becsületes kéz. 


A magyar testvériséget hirdetem. 


S ha azt hirdetem, hogy nincsenek válaszfalak, s nem is szabad, hogy legyenek 
társadalmi osztályok között, mert le kell rombolni azokat, az a meggyőződésem, 
hogy csak ez a politika lehet helyes. Egyik társadalmi réteg kell, hogy a 
másiknak segítsen. Nemzeti államban nem engedhetjük meg azt a luxust, hogy 
elnyomók és elnyomottak legyenek össze kell fognia a magyar társadalomnak, 
nyolcmillió magyar nem engedheti meg magának azt a fényűzést, hogy széttagoltan 


élje nemzeti életét. 


Hangsúlyozott nemzeti irány. 


Az én programom minden magyar programja, az én nemzeti munkatervem minden magyar 
munkaterve. Nincsenek benne szélsőségek, jóllehet, határozottan hangsúlyozom a 
nemzeti irányt. Gazdasági, kulturális és minden téren harmonikus munkára van 
szükség. Ennek a harmonikus munkának szelleme pedig nem lehet más, csak a 
nemzeti szellem. Minden olyan irányzatnak, amely csak a centrifugális erőket 
fokozná, vissza kell mennie azokba a sötét odúkba, ahová való! 


A Társadalmi Egyesületek Szövetsége székházának erkélyéről 
mondott beszéd 
(1932. október 8.) 


Magyar Testvéreim! Szontagh Tamás, a Magyar Társadalmi Egyesületek Szövetsége 
nevében üdvözölt engem e helyen, ahonnan szólni kívánok ahhoz a társadalomhoz, 
amelyre támaszkodva akarom vezetni a nemzetet a jövő felé. A szeretet, amellyel 
engem a magyar nép abban a pillanatban fogadott, amikor a kormányzó úr 
őfőméltósága bizalmából a kormányelnöki széket elfoglaltam, tudom, mélységes 
elkötelezettséggel jár személyemre nézve. 


,Hiszek a magyar nép elhivatottságában." 


Én nem ismerek akadályt, mert hinni tudok abban, hogy a magyar népnek 
elhivatottsága van. Hinni tudok abban, hogy bármilyen nehéz legyen a jelen, 
mégis feltámad a magyar, mégis megvirrad s a nemzet erős összetartással, 
testvéri együttérzéssel sorsának biztos jobbrafordulását várhatja. 

Valamikor, talán nyolc évvel ezelőtt, egy társadalmi egyesület elnökévé 
választott. S amikor azt kérdeztem annak az egyesületnek a tagjaitól: Mit 
akartok? — azt válaszolták: Magyar feltámadást! Ha ezentúl, mint miniszterelnök, 
meg fogok jelenni előttetek és azt fogom kérdezni, mit akartok, azt kell 
válaszolnotok: Magyar feltámadást! 


Mi a magyar feltámadás? 


Mit értek én magyar feltámadás alatt? Amint azt programomban hangoztattam, értem 
a békerevíziót, mert azt tartom, hogy a világgazdasági krízisnek is az az egyik 
oka, hogy nemcsak Kelet-Európában, de egész Európában nincs meg az az 
atmoszféra, amely szükséges ahhoz, hogy a békés munkában részt vehessen minden 
nemzet. 


Tiszta erkölcsöt, mindennapi kenyeret! 


Mit értek még magyar feltámadás alatt? Értem az igaz magyar testvériséget! Nem 
akarok különbséget tenni társadalmi osztályok között, hanem minden magyar 
embernek egyformán miniszterelnöke akarok lenni. A magyar munkást éppen úgy 
testvéremnek tekintem, mint az előkelő paloták lakóját. Nélkülözhetetlennek 
tartom, hogy valamennyi társadalmi osztály 

velem együtt egy egészséges testté összeforrva vegyen részt abban a munkában 
amit mi feltámadásnak nevezünk. Mit értek még magyar feltámadás alatt? Értem a 
valláserkölcsi életet, a tiszta erkölcsöt, a családi tűzhely megvédését, a 


magyar kultúra minden értékét féltve őrző politikát, a mindennapi kenyér 
megteremtését mindenki számára, aki becsületesen keresi meg azt. Feltámadás 
alatt értem azt az öncélú nemzeti politikát, amelynek fontosságától áthatva kell 
lennie minden magyar embernek. Értem azt, hogyha kifáradtok a mindennapi 
kenyérért folyó küzdelemben, ne tépelődjetek Tiborc módjára saját és hazátok 
sorsán, hanem tekintsetek az égre. Azt kérem ma tőletek, tekintsen minden 
magyar, minden este az égre, ugyanazzal a gondolattal: a magyar feltámadás 
gondolatával. 


A testvériség gondolata. 


Egy indiai bölcselő, akitől azt kérdezték egyszer, hogy: mi az, erősnek lenni? — 
azt válaszolta: Ha tizenkét ember mindennap ugyanazzal a gondolattal ugyanarra a 
csillagra tekint, világhatalmat jelent. Ha minden magyar eggyé forr, ha igazán 
átérezzük a testvériség gondolatát, ha komolyan vesszük a programot, amelyet meg 
kell oldani, ha nem félünk az akadályoktól, hanem erős magyar akarással megyünk 
neki az útnak, nem féltem a nemzetet, mert ezer éven át viszontagságos 
történelmi időkben is megállotta a helyét. 


Összeforrni egy nagy társadalmi szervezetté! 


Ma, amint már nem egyszer mondottam, nagy káosz van mindenfelé; az én 
meggyőződésem az, hogy ebből a káoszból az a nemzet menekül ki legelőször, amely 
befelé ható erőket gyűjt, amely megtalálja önmagát, amely rálép arra az útra, 
amelyet a történelem előírt számára. Ezen az úton akarlak én titeket vezetni s 
azt kérem tőletek, ne kritizáljatok, hanem engedelmeskedjetek! Ne szítsatok 
testvérháborút, hanem olvadjon össze minden társadalmi egyesület egy nagy magyar 
társadalmi szervezetté, hogy erős akarattal, egy hittel és bízó reménységgel 
mehessünk azon az úton, amely tudom, hogy tövises, de amelyen valamennyien 
elérünk a célhoz. 

Kérdezem tehát: mit akartok? (A tömeg erre a háromszor egymásután feltett 
kérdésre egyöntetűen zúgta: Magyar feltámadást, revíziót. y) 

Isten áldása a ti munkátokra és az én munkámra! 


Beszéd a romhányi kuruc emlék leleplezésénél 
(1932. október 10.) 


A mai napot nem akarom arra felhasználni, hogy politikát hirdessek, a romhányi 
csata napját akarom méltatni, a magam szemszögéből. Abban az időben is hiányzott 
a magyar egység, kurucok és labancok állottak egymással szemben, két politikai 
világnézetet hirdetve. Ma elmúlt az ideje annak, hogy a kurucok és labancok 
nézőpontjából kiindulva válaszfalakat emeljünk a magyarok közé. 


Kelet-európai politikát kell csinálni! 


A független Magyarországnak csak egy táborban lehet a helye, s a független 
Magyarországnak egy a kötelessége: megalkotni a nemzeti egység frontját a 
nemzeti öncélúság jegyében. Ne legyen se kuruc, se labanc, hanem legyen magyar 
testvér, aki összefog, megérti az idők szavát, s velem együtt imádkozik a magyar 
sorsért. 

A magyar mindig makacsul ragaszkodott szabadságához, s az volt a vágya, hogy 
független legyen. Történelmi szemmel nézve meg kell becsülnie a nemzetnek mai 
függetlenségét is, s rá kell eszmélnie arra, hogy egy független nemzetnek 
egészen más életet kell élnie, belpolitikailag is, mint aminőt eddig élt. A nagy 
nemzeteket az jellemzi, hogy történelmi célkitűzésükben évszázadokon keresztül 


ugyanazon az úton járnak. Külpolitikai kérdésekben évszázadok óta minden angol 
egyformán gondolkozik. Anglia világpolitikát csinált, Magyarországnak kelet- 
európai politikát kell csinálnia. Ennek a politikának egy vonalon kell haladnia, 
ebben a kérdésben nem lehet különbség magyar és magyar között. 

A magyar kúriának át kell vennie patriarchális hivatását, az érdes munkáskezet 
meg kell fognia a magyar kúria tulajdonosának és az ősi magyar hagyomány 
istápolójának, hogy ez a kézfogás figyelmeztessen mindenkit: ezt a frontot, a 
magyar úr és a magyar kisgazda frontját áttörni senkinek nem lehet. 


Kormányelnöki bemutatkozó beszéd a képviselőházban 
(1932. október 11.) 


Tisztelt Ház! Felszólalásomat azzal kezdem, hogy a múlt kormány elnökének a 
magam részéről az ország színe előli leghálásabb és legőszintébb köszönetemet 
nyilvánítom az ország érdekében végzett munkájáért. 

Méltóztassék megengedni, hogy amikor mint miniszterelnök először jelenek meg a 
képviselőház színe előtt, arra kéljem a t. Házat, hogy fejtegetéseimet ne 
politikai, illetőleg pártpolitikai szempontból méltóztassanak bírálat tárgyává 
tenni, hanem méltóztassanak bennem az Országgyűlésnek azt az elfogulatlan 
referensét látni, aki a mai súlyos helyzetben becsületes meggyőződésének akar 
itt kifejezést adni. Bármennyire nem szeretik is a magyar közvéleményben, hogy 
nagy vonalakban ismertessük a mai helyzetet, mégis arra az álláspontra kell 
helyezkednem, hogy miután a nemzet helyzete függvénye a nagy világpolitikai 
eseményeknek, elsősorban a világ- és világgazdasági krízissel kell foglalkoznom. 


A tőke és a munka harca. 


Felfogásom szerint már jóval a világháború előtt új világnézet fejlődött ki a 
tőke és a munka közötti harcban. Szemben a társadalomnak polgári 
berendezettségével ez az új világnézet, amely a szociáldemokrata pártokban 
nyilvánul meg, éles harcot vív világszerte. A tőke és a munka közötti harcban a 
munkások észrevevén azt, hogy a világ akkori hatalmának birtokosai nem értik meg 
szavukat, erős harcra szánták el magukat és osztályuralomra törekszenek. 
Lebontani az osztályuralmat polgári részről és biztosítani a munkásság uralmát a 
polgáriakkal szemben: ez volt a jelszó. Ez az osztályuralomra való törekvés 
nézetem szerint végeredményben a szovjetben nyer kifejezést. Egy olyan politikai 
irányzatban tehát, amelyet a polgári társadalom sohasem tud magáévá tenni. Egy 
olyan politikai irányzatban, amely mindazokat az értékeket, melyekhez mi, a 
nemzeti Magyarországnak hirdetői ragaszkodunk, semmivé akarja tenni. A magam 
szemszögéből nézve, ilyen tendenciák jogosultságát nem tudom elismerni. Mert 
semmilyen nemzet sem engedheti meg magának azt a luxust, hogy egy értékes. 
munkás társadalmi réteg kiküszöböltessék az életéből. 


Legyen testvér a magyar munkás és a magyar polgár! 


Ez a nemzet akkor lesz erős és boldog, ha minden társadalmi rétege összefog. Én 
azt tartom, hogy a szociáldemokráciának és az úgynevezett munkásképviselőknek 
revízió alá kell venniök a maguk felfogását. Ehhez a revízióhoz én a magam 
részéről csatlakozom, és azt hiszem, minden polgári társadalomhoz tartozó, 
komolyan gondolkodó férfi is csatlakozik, mert jól tudjuk, hogy a munka és a 
tőke közti viszonyban a kiegyensúlyozottságra kell a hangsúlyt fektetni. 

A társadalom nem nélkülözheti a munkásságot. És én ma, amikor tudom, hogy az 
egész nemzet vágyódik azután, hogy a munkástársadalom is oda sorakozzék azok 
közé, akik a nemzeti ideálokért együtt imádkoznak, felelősségem tudatában azt 
mondom, hogy igenis módot kívánok találni arra, hogy a magyar munkás és a magyar 
polgár testvérként álljon egymás mellett a nemzet nagy küzdelmében. 

Amikor már néhányszor hangoztattam, hogy a társadalmi osztályok között 
mesterségesen felállított válaszfalakat le fogom rombolni, ezt komoly 


elhatározásból tettem. 

A munkásságot nem engedem kisajátítani a Szociáldemokrata Pártnak. A munkásnak 
itt a helye azok között, akik fel akarják építeni és megerősíteni azt a 
Magyarországot, amelynek történelmi elhivatottságáról meg vagyok győződve, és 
velem együtt meg van győződve az egész nemzet. 


Együtt dolgozni a nemzetért! 


Tudom, hogy ennek a csatlakozásnak egy előfeltétele van: becsületes őszinteség a 
munkássággal szemben és bizonyos elhatározás a tőke és a polgári társadalom 
részéről. Kaotikus világnézeti küzdelmek közepette csak nagy elhatározásokkal 
lehet célt érni, és én meg vagyok róla győződve, hogy a polgári társadalom — és 
a magyar tőkét is ide számítom — megérti az idők intő szavát és megérti azt, 
hogy abból a komplikált óraszerkezetből, amelyet a magyar társadalom alkot, nem 
hiányozhat a munkásság kereke sem. Együtt kell dolgozni a nagy célért, a 
nemzetért, mert minden olyan politikai világnézet, amely nem erre épül fel, 
nézetem szerint meddő és a társadalom erejét fogyasztja, tehát kiküszöbölendő a 
magyar nemzet életéből. 


Elferdült gazdasági rend. 


A világkrízisnek egy másik okát abban látom, hogy elferdült gazdasági rend 
keletkezett a háború alatt és a háború után. A világháború felfokozott 
teljesítményeket követelt, és ezek nyomán olyan túlméretezett vállalkozások 
keletkeztek, főleg az ipar — de a mezőgazdasági termelés terén is, amelyek a 
háború után már nem voltak beilleszthetők az államok munkájába. A mohóság, amely 
egyik gyakori hibája a kapitalizmusnak, nem akarta lebontani ezeket a 
szuperdimenzionált vállalkozásokat, s fenntartani kívánván azokat ez a tendencia 
olyan ferde helyzetet teremtett a gazdasági életben, amelynek megszüntetését az 
egész vonalon sürgetni és követelni keli 

A másik szempont azt, hogy éppen a világháború atmoszférájában alakult ki az a 
gondolat is, amely az önellátás neve alatt ismeretes. Mindenki magának dolgozik, 
mindenki elzárkózik más államoktól és a gazdasági vérkeringés, amelynek 
nemzetközinek kell lennie, nem tud helyes irányban kibontakozni. 


A páneurópai gondolat. 


Briand páneurópai gondolata azért született meg, hogy a népek 
egymásrautaltságából kifolyóan közelebb kell hozni egymáshoz elsősorban a 
természetileg egymásra utalt gazdasági területeket, hogy megindulván a gazdasági 
vérkeringés, a béke jegyében biztosíttassék az a normális élet, amely nélkül 
nincs fejlődés az építő munkában. A páneurópai gondolatot én nagy gondolatnak 
tartom, csakhogy megvalósíthatatlannak. Helyesnek tartom a tendenciát. A magam 
részéről tehát azon az állásponton vagyok, hogy keresni kell a megvalósítására 
irányuló lehetőségeket a reálpolitikai határokon belül. 

Másik bántó, sértő és zavaró momentum a békeszerződések által diktált helyzet. 
Becsületesen és őszintén megvallom és azt hiszem, ezzel Magyarországnak és a 
világnak is teszek szolgálatot, Kelet-Európának mindenesetre — ha azt 
hangoztatom, hogy mivel a békéket olyan atmoszférában diktálták amely nem felel 
meg a mai lelki adottságoknak helyes a békerevízió gondolatával való 
foglalkozás. 

Amikor mindenütt világbékéről beszélnek, és amikor e békés hangulatot 
előfeltételéül odaállítják a világgazdasági helyzet megváltoztatására, akkor nem 
lehetnek kitagadott népek. 


Nem lehetnek kitagadott népek! 


Nem lehetnek olyan népek, amelyeknek nem adatik meg az egyenjogúság, mert ha van 
nép, amely egyenjogúságot és elismerést kíván Európától akkor a magyar nép az, 
amely ezt joggal kívánhatja, mert a nyugati civilizációnak és kultúrának 
állandóan őre volt itt, a Kelet kapujában. 

Amikor a lausanne-i konferenciára ültek össze a hatalmak, és amikor világszerte 
ismeretessé vált a lausanne-i konferencia határozata, valahogyan mindenki úgy 
érezte, hogy nagy események küszöbén állunk. Ezt érezte mindenki, ezért gondol 
mindenki Lausanne-ra, ezért kívánja mindenki, hogy ez a lausanne-i szellem 
érvényesüljön az egész vonalon. És amikor a leszerelési konferencia asztalához 
ülnek, akkor is ez a szellem kell, hogy vezessen. Nem lehetnek egyenlőtlenségek 
itt Európa-szerte, mert — miként mint honvédelmi miniszter mondottam 
egynéhányszor — ezek az egyenlőtlenségek sokkal inkább veszélyeztetik a békét, 
mini az egyenjogúságot. 


Érvényesüljön a lausanne-i szellem! 


Mi nem fölszerelést akarunk, mi nem háborús politikát óhajtunk folytatni, de azt 
kívánjuk, hogy a szuverenitás kérdésében egyenrangú tárgyaló felek lehessünk, és 
kívánjuk, hogy ha mások nem hajlandók leszerelni, nekünk is adassék meg az a 
jog, hogy a nemzet védelme szempontjából szükséges intézkedéseket megtehessük, 
amely intézkedések önvédelmi és nem háborús tendenciájúak. 


A társadalom erkölcsi válsága. 


A krízis másik oka, véleményem szerint, az arany után való futkosás, az anyagias 
élet, a valláserkölcsi élet háttérbe szorítása, a lezüllött erkölcsök, az 
élvhajhászás, a szülők és gyermekek közötti viszony meglazulása és ahogy 
mondottam, az igazi hitéletnek elhanyagolása. 

Bármilyen nehéz is legyen az anyagi helyzet, sohasem fogom akceptálni, hogy akár 
politikai, akár más szempontból az anyagiasság domináljon. Az anyagi érdekeknek 
is fontos szerepük van, ezt elismerem, de domináló szerepet csak a nemzet 
egyetemes érdeke játszhatik. 


Politikai és parlamenti krízis. 


De azt állítom, hogy politikai krízisek is vannak. Parlamenti krízisnek is 
nevezhetném ezt, ha azt akarom kifejezni, hogy valahogyan a közvélemény, 
Parlament és az államhatalom harmóniája sokhelyütt — európai viszonylatról 
beszélek — megszűnt. Polgárháborúkat látunk, emészti egymást az emberiség, 
ahelyett, hogy alkotó és békés munkához kezdene. Valahogyan a társadalom is 
széttagoltan él, nincs nagyvonalúság az elképzelésekben, az elhatározásokban és 
főleg a végrehajtásokban. Az, aki egocentrikus életet folytat, legyen az egyén 
vagy társadalmi réteg, sohasem szolgálhatja a közösséget. Lemondani tudni annyit 
jelent, mint megérezni az egész nemzet sorsát. 


A nemzeti közvélemény kialakítása. 


Sok tekintetben az is hibája a világnak, hogy nincsenek kialakult, határozott 
vonalú politikai világnézetek, harcban állanak e világnézetek, amely harc ma még 
nincs befejezve. Arra törekedni tehát, hogy egységes nemzeti közvélemény 
alakuljon ki, ez lesz az egyik első feladatom, nem pártszempontból, hanem 
egyetemes nemzeti szempontból nézve a kérdéseket. 

Ha mindezeket a kérdéseket Magyarország felületére vetítem, akkor meg kell 


állapítanom, hogy nálunk is, mint mindenütt, ezek a bajok vagy lappangó, vagy 
talán már kifejlődött formában jelentkeznek. Hozzájárul még e krízis fokozásához 
területeinknek széttagoltsága, a békeszerződések súlyossága, a háború utáni 
aléltságból keletkező forradalmi és ellenforradalmi atmoszféra, a világnézetek 
küzdelme, régi és új ideák összecsapása, fiatalok és öregek harca. Mindebből egy 
feladat vár rám és mindenkire, aki művelője akar lenni a magyar sorsnak: egy 
nevezőre hozni a nemzetet. Ez lesz első kötelességem, amint mondottam. A 
független államélet kellékeit minden vonalon megteremteni, befelé erős, 
harmonikus nemzeti életet, kifelé pedig — beilleszkedni az új európai helyzetbe 
— józan, céltudatos és öntudatos politikát folytatni. 


Építő és romboló kritika. 


Ha ebből a szemszögből nézem közéletünket, legyen szabad megjegyeznem — anélkül, 
hogy személyeskedni akarnék -, valahogyan atavisztikusan jelentkezik nálunk a 
kritikára való hajlamosság. Más ma a világ és más volt a világ az Osztrák-Magyar 
Monarchia keretén belül. Egy önálló, független államban is, amint azt már 
hangoztattam, elismerem a kritika jogosultságát, sőt helyes és építő lehet az, 
ha jó szándékú, de a mindenáron való kritizálás, a mindenáron való sárba rántás 
tendenciája nem szolgálja a nemzet ügyét. Nem lehet tárgyilagos kritika az, 
amely Bethlen István rendszerét sárba rántja. Bethlen Istvánról a magyar 
történetíró meg fogja állapítani, hogy többet tett az ország érdekében, mint 
amennyit az ország alatta veszített. Minél kisebb egy nemzet, annál inkább 
féltve kell őriznie azokat az értékeit, amelyeket kitermel. 

Ne akarjunk a mások gyengeségein nagyoknak látszani. Felfogásom az, hogy 
mindenki a maga helyén tegye meg a kötelességét és majd elszámol a Mindenható 
előtt. 

Azon az állásponton vagyok, hogyha én a nemzetnek szolgálni akarok, lehetetlen, 
hogy nagy elgondolások, világnézetek szemszögébe ne állítsam be azt, amit most 
elmondandó vagyok. 


A külpolitikai helyzet. 


Egyik elmondott beszédemben arra utaltam, hogy Magyarországnak kelet-európai 
politikát kell folytatni. Az én megérzésem szerint predesztinálva vagyunk erre. 
A Duna-medencében Magyarország nélkül politikát sem gazdaságilag, sem más 
szempontból csinálni nem lehet. Ezt fel is kell ismernie magának a nemzetnek, és 
remélem, hogy felismerik azok is, akik a dunai államok kérdésével foglalkoznak. 
Felismerték ezt azok a hatalmak is, amelyek jelentős szerepet játszanak ma az 
európai politikában, sőt a világpolitikában is. 

Olaszország régtől fogva támogatja azt a politikát, amelyet a magyar nemzet 
folytat. Angliában és Amerikában is állandóan hallunk súlyos férfiak ajkáról 
magyar igazságot hirdető szavakat, és meg kell állapítanom, hogy az utóbbi 
években a francia kormány is felismerte azt, hogy itt a Duna-medencében francia 
érdekek is vannak, és hogy érdemes ezzel a néppel közvetlenül is foglalkozni, 
azt meghallgatni és segíteni. A magam részéről a történelmi kapcsolatok 
következményeképpen is a lengyel barátság ápolását mindig helyeseltem. 
Németországgal és Ausztriával jó viszonyban élt Magyarország mindig, és remélem, 
hogy a gazdasági kapcsolatok révén olyan atmoszféra teremtődik, amely mindkét 
országnak, illetőleg Magyarországnak is előnyére fog válni. A szomszédok felé 
nem harcot hirdetek, hanem békét, megértést. Megértését és elismertetését 
hirdetem annak a gondolatnak, hogy a Duna medencéjében Magyarország nélkül nincs 
élet és nincs munka. 


Kiegyensúlyozott belső politikai életet kell élni. 


Ahhoz azonban, hogy a nemzet öntudatosan és eredményesen járjon a maga útján, az 
szükséges, hogy kiegyensúlyozott belpolitikai életei éljen. Ennek pillére: az 


államfő, Magyarország első közjogi méltósága. Pillére az Országgyűlés, mint a 
nemzeti közakarat képviselője és a nemzet törvényhozó testülete. Pillére az 
egészséges közvélemény, amely a lelkek kiegyensúlyozottságán épül fel, s 
amelyből kivétetik minden bántó momentum és amelyben mindenkinek az a szubjektív 
és objektív érzése, hogy egyenjogú polgára ennek a nemzetnek. 

Pillére a gyorsan működő, erős központi akarat által irányított végrehajtó 
hatalom, mely teljesen pártatlanul érezteti erejét. Pillére az öncélú nemzeti 
politika, nemzeti élet és nemzetiségi béke. Ezalatt azt értem, hogy csak azok a 
kérdések érdekelnek közvetlenül, amelyek a nemzet egészét érintik és erősítik. 
Azok az áramlatok, amelyek ezen a kereten kívül vannak, csak annyiban 
érdekelnek, amennyiben ebből a szempontból veszélyt jelentenek. Pillére még a 
kiegyensúlyozott politikának a mélységes vallási élet és a felekezeti béke is. 


Felekezeti béke. 


Szeretek nyíltan és világosan beszélni. A keresztény felekezetek közötti békét 
én mint protestáns ember mélységesen kívánom. De kívánom a zsidókkal szemben is. 
Erre a kérdésre külön kívánok kitérni. Elvárhatja tőlem a magyar zsidóság, hogy 
nyíltan és őszintén beszéljek vele erről a helyről. Ezelőtt néhány évvel 
Miskolcon meginterpelláltatván a katolikusok és protestánsok közötti viszony 
kérdésében, azt mondottam: annyira magyarnak érzem magamat, annyira 
sorsközösségben élek minden magyarral, hogyha korbáccsal ütne egy katolikust azt 
is eltűrném a testvériség érdekében. A zsidóságnak pedig nyíltan és őszintén azt 
mondom: revideáltam álláspontomat. A zsidóságnak azt a részét, amely 
sorsközösséget ismer el a nemzettel, éppen úgy testvérnek kívánom tekinteni, 
mint magyar testvéreimet. Én láttam a háborúban zsidó hősöket, ismerek 
olyanokat, akiknek arany vitézségi érmük van, és tudom, hogy bátran és vitézül 
verekedtek. És ismerek vezető zsidó férfiakat, akik velem együtt imádkoznak a 
magyar sorsért, és tudom, hogy a zsidóságnak azt a részét, amely nem akar, vagy 
nem tud beleilleszkedni a nemzeti társadalmi közösségbe, elsősorban ők fogják 
elítélni. 


Nemzetiségi kisebbségek. 


A nemzeti kérdésben pedig az az álláspontom, hogy azt a toleranciát, amelyet a 
magyar nemzet egy évezreden keresztül gyakorolt, továbbra is gyakorolni akarja, 
de egy feltétel mellett: ha ez a tolerancia centripetális erőket fejleszt," 
akceptálom, helyeslem és kiművelendőnek tartom, de amennyiben centrifugális 
tünetek mutatkoznának, elébük állok, mert a szomszéd népeknek sem érdeke, hogy 
itt olyan tendenciák jelentkezzenek, amelyek a magyar közösséget megbontják. 


Igazságos teherviselés. 


A következő pillér, felfogásom szerint, a kiegyensúlyozott igazságos 
teherviselés melletti kiegyensúlyozott, igazságos és a termelést előmozdító 
gazdasági élet. Függvénye ez is a nemzet életének, sőt fontos és alapvető 
függvénye. Akkor, amikor a nemzet nehéz helyzetben van, ne legyen e nehéz 
helyzetnek semmiféle vámszedője. A közösség és a nemzeti öncélúság 
gondolatvilágából következik, hogy az anyagi élet terén is minden a nemzet 
szemszögéből ítélendő meg, és a kinövések radikálisan és gyorsan 
megnyirbálandók. 


Az öncélú bürokrácia megszüntetése. 


Ha most már áttérek az egyes tárcák körébe tartozó kérdésekre, méltóztassanak 
megengedni, hogy újból és újból hangsúlyozzam, hogy mindazt, amit a kormány 


cselekedni fog, kizárólagosan magas nemzeti érdekek szempontjából teszi. Ha az 
államigazgatás kérdésével foglalkozik, akkor is ebből a szemszögből nézem a 
dolgot, és azt mondom, hogy az állam is csak eszköz a nemzeti létben. Az öncélú 
bürokrácia, az öncélú hivatalok nem léteznek számomra. Ezeknek is hozzá kell 
járulniok, hogy ebben a nehéz helyzetben fokozott és odaadó 
munkateljesítményekkel segítsük a nemzetet. Annak az ellenállásnak, amely 
némelykor a bürokrácián keresztül mutatkozik, meg kell szűnnie. A villamosság és 
a rádió korában nem engedhetjük meg azt a luxust, hogy pipázó magyarok üljenek 
az irodai székekben. 

A központi akarattal szemben tanúsított esetleges ellenállások nálam támogatásra 
nem találnak. Én hozzá vagyok szokva a gyors munkához, és meg vagyok győződve 
arról, hogy az a magyar tisztviselői kar, amelyet sokszor jogtalanul támadtak, 
immáron megérzi, hogy egy új világ kezdődik, a gyors munkának, a teljes 
kötelességteljesítésnek és a becsületes igyekezetnek a világa. 


Szabadságjogok. 


A sajtó és képviselőtársaim közül is sokan a szabadságjogok mikénti kezelésére 
vonatkozóan intéztek hozzám kérdéseket. Sokszor abban a vádban részesültem, hogy 
diktatórikus hajlamaim vannak. Ha védekeztem, nem fogadták el. Itt a Ház színe 
előtt magam kívánom tehát az álláspontomat felelősségteljes állásomban 
kifejteni. Olyan hatalom nekem sohasem kellene, amely nem a lelkeken nyugszik 
Tudom, hogy ez a nemzet nagy eszmékért tud lelkesedni, és tudom azt is, hogy a 
becsületes munkát mindig honorálja. Azt is tudom, hogy ösztönös államalkotó 
érzékkel a 

konstruktív és nem a destruktív munkának a híve. Az ugyanis a meggyőződésem, 
hogy a magyar fajta ösztönösen megérzi azt, hogy ki hirdet igaz és ki 
áleszméket. A szabadságjogok gyakorlásában azonban korlátokat is szabok éspedig 
olyan korlátokat, amelyek tágak Mert mindenkit, aki a nemzetért dolgozik, 
testvéremnek fogok tekinteni. Mindenki azonban, aki a nemzet ellen dolgozik, 
elkeseredett ellenfelet fog bennem találni. 


Titkos választójog a nemzeti érdekek fokozott védelmével. 


A választójog kérdésében a titkosság elvi álláspontja alapján állok A titkosság 
elvi alapján állok azért, mert én nem szeretek a lelkeken tipor-ni. Azt akarom, 
hogy minden magyar ember szabadon nyilvánítsa véleményét, lelkiismeretére 
hallgatva. Függőségi viszonyban lévő magyar állampolgárok választójoga nem ér 
semmit, ha azok saját akaratukat nem nyilváníthatják. A kormány tehát folyamatba 
tesz olyan tárgyalásokat, amelyeknek célja a titkosság alapján a választójogi 
reform megalkotása a nemzet érdekeinek fokozott képviselete mellett. 


A jogszolgáltatás gyorsítása. 


Az igazságszolgáltatás terén természetes, hogy ez a kormány, amely nemzeti 
kormány és a nemzeti öncélúság jegyében dolgozik és a pártatlanság elvét tartja 
szem előtt, azt a bölcs intézkedést, amely a bírói függetlenségben nyilvánul 
meg, száz százalékig kívánja betartani. Ha van kifogásom az 
igazságszolgáltatással szemben, ez az, hogy túl lassú és nem tart lépést az élet 
követelményeivel. S ha van egy másik megjegyzésem, azt mondom: nagy tisztelettel 
vagyok az ügyvédi kamarák és tagjaik iránt, a zsaroló ügyvédtípust azonban nem 
szeretem. Örömmel állapítom meg, hogy az ügyvédi kamarák oly magas etikai nívón 
folytatják életüket, hogy tagjaik sorából önmaguktól is kirekesztik azokat, akik 
ennek a követelményeknek eleget nem tesznek. 


Az államháztartás egyensúlya. 


Gazdaságpolitikánk irányelve, hogy így fejezzem ki magam, a megakadt élet 
újrafelvétele, a vérkeringés megindítása. Tudom, hogy egy betokosodott életből 
nehezen fakadnak új élettényezők, de azt is tudom, hogy a helyben tipegés- 
topogás rontja a helyzetet és ezért meggyőződésem, hogyha nem is nagy, de 
legalább egy kis lépéssel előre megyünk a munka útján, ez hasznára lesz a 
nemzetnek. 

A legfontosabb kérdésnek az államháztartás egyensúlyának minden tekintetben való 
fenntartását tartom. Az államháztartásnak épp úgy, mint minden más állami 
funkciónak a gazdasági helyzethez kell igazodnia. Racionalizálni kell tehát, 
olcsósítani és mellőzni minden olyan kiadást, amely fölösleges a mai helyzetben, 
már csak azért is, hogy az adózók teherbíró-képességét megkönnyítsem és 
erősítsem, és hogy minden fillér, amely az államháztartás fokozott kiadásainak 
istápolására számíttatott volna, a gazdasági életbe kerülhessen. 


Az állami gépezet átszervezése. 


Ha a betokosodásról beszélek, azt állítom tapasztalásaim alapján, hogy az állami 
gépezet valahogy be van rozsdásodva. Évek óta, évtizedek óta ugyanaz a rendszer 
él és nem veszi tekintetbe az életnek fejlődését, amelyet technikai jelszóval is 
illethetnék. De az élet maga ma lüktet, amely gyors cselekvéseket involvál, az 
állami apparátusnak tehát hozzá kell igazodnia ehhez az élethez. Ez pedig 
átszervezés nélkül nem lehetséges. 

Ezt az állami gépezet szemszögéből nézve, meg kell állapítani, hogy vannak 
témák, amelyek három-négy tárca által kezeltetnek, amit nem lehet racionálisnak 
nevezni. Egy exportkérdésben, hol pillanatok alatt kell cselekedni, nem lehet a 
bürokratizmusnak bevált útjára rátévedni, mert tudom, hogy az olyan 
exportintézkedésből, amely a bürokrácia útján megy keresztül, valóság nem lesz. 
Akik az államháztartás kérdéseivel foglalkoztak, jól tudják, hogy ez — 
hivatkozom az ellenzéki padsorokban ülő jeles férfiakra — egyike a legnehezebb 
feladatoknak. A lineáris redukciók rendszerint hibásak. Hogy katonai nyelven 
beszéljek, súlypontot kell képeznünk ezen a téren is: meg kell állapítanunk, 
melyek azok az igazgatási ágak, amelyek fontosak, és melyek azok, amelyek 
kevésbé fontosak. Meg fogjuk látni, hogy átorganizálások nélkül nem lehet ezt a 
kérdést megoldani. 


A nyugdíjtörvény revíziója. 


Megkönnyítette a Ház a kormány helyzetét ennek a tendenciájának a kiművelésében. 
Nyugdíjtörvényt méltóztatnak sürgetni: bejelentem, hogy ezt a törvény mihamarabb 
a Ház elé hozom. Őszintén meg kell mondanom a tisztviselő-társadalom felé is, 
hogy én azt a rendet, amely ma fennáll, nem helyeslem. A szelekciónak a hiánya 
nem szolgálja a közérdeket. Lehetetlen, hogy az ember csak szolgálati éveket 
gyűjtsön, tekintet nélkül arra, hogy mi a teljesítménye és mi a kapacitása; és 
lehetetlen az is, hogy le legyen rögzítve egy apparátus, és a vezető, magasabb 
célok szempontjából ne tudjunk olyan áthelyezéseket végrehajtani, amelyek a 
közérdeket szolgálják. 


Igazságos teherviselés, az adók befizetése. 


Egy nemzet súlya, nézetem szerint, az után ítélhető meg, hogy milyen teherbíró- 
képessége van. Azt a tendenciát tehát, amely az adók beszolgáltatása ellen 
biztat, és a leghatározottabban ellenzem, mert a nemzet önmagáról állítana ki 
éretlenségi bizonyítványt, ha nem tudná, hogy a teherviselésnek megfelelően adót 
kell szolgáltatnia. És én erről a helyről felelősségemnek tudatában elsősorban a 
nagyokhoz fordulok, hogy ne adjanak rossz példát, fizessék az adót. Mert a magam 


esetéből tudom, hogy a tétényi gazdák azt kérdezték, hogy fizetett-e már ez a 
miniszter? Joguk volt! És amikor fizetett a miniszter, fizetett a gazda is. 
Amikor fizetnek majd a társadalomnak exponáltjai, vezetői, akkor fizetni fog a 
kisember is. Azt tartom, hogy összes adóproblémáinkat, kérdéseinket, 
törvényeinket és utasításainkat revízió alá kell venni, egyszerűbbé, 
áttekinthetőbbé és igazságosabbá kell tenni. 


A pénz menjen át az élet vérkeringésébe! 


Az utóbbi években a takarékosság kérdését is állandóan hangoztatták, sőt, 
nézetem szerint, jelszóvá degradálták. Én helyeslem a takarékosságot; egy 
fillért se, ami nem szükséges. Az államnak nem lévén pénze, csak annyit 
kuporgathat össze, amennyi az élet irányítására szükséges. Azok pedig, akik 
magánosok, gyűjtsék a tőkét, de ne üljenek a pénzen, hanem engedjék azt a 
gazdasági életbe. Mert nekem nem imponálnak az olyan gazdag emberek, akik 
tüntetnek azzal, hogy celluloidgallért viselnek. És, ha arról van szó, hogy 
cselédeket kell elbocsátani, inkább azt mondom, hogy kevesebb selyemharisnyát a 
feleségnek, restringált háztartást és életstandardot, de azokat, akik hűen 
szolgáltak engem, vagyonomat és családomat, elbocsátani embertelenség. 


Hitelproblémák és a kapitalizmus kinövései. 


Méltóztassék megengedni, hogy a hitélet problémáival foglalkozzam Visszatérek 
újból és újból arra, hogy a tőke is csak eszköz és nem cél Ebből a szempontból 
nézem a hitéletet, és nyíltan kimondom, hogy ne számítson senki olyan radikális 
intézkedésekre, amelyek megdöntik a kapitalista rendet, amelyet megingatják a 
pengőt, az államháztartást, vagy hozzák az inflációt. Én a kapitalizmus 
revízióját tartom szükségesnek de fenntartandónak, mert ez a világnézetem (és 
önök hiába integetnek t. szociáldemokrata képviselőtársaim, önök inkább 
szövetségesei ennek a kapitalizmusnak), mert ha a kapitalizmus reprezentánsai a 
józanság és a realitás politikáját folytatják a munkáskérdést is úgy fogják 
megoldani, hogy önöknek nem lesz talajuk ebben az országban Önök a kapitalizmus 
kinövéseiből élnek és most önöké az a történelmi feladat — és itt ajánlom 
nyugati vezető férfiaik példáját követésre -, hogy revízió alá vegyék 
álláspontjukat. 


A szocialisták lélekharangja. 


A magyar munkástársadalom vágyva vágyik visszajönni hozzánk, ha mi igazságot és 
kenyeret adunk neki. Ha becsületes kézzel megkongatom a lélekharangot a 
szociáldemokrácia felett, és becsületes kézzel kiművelem a magyar munkásság 
problémáit, ha beillesztem a magyar munkásságot a nemzet társadalmába, a 
szocialisták nem fognak többet politizálni Magyarországon. 


A kamat leszállítása. 


A tőke eszköz a nemzet életében, lehetetlen tehát, hogy revízió alá ne vegyük az 
egész kamatkérdést. Az a tőke, amely öncélú életet él, amely nem illeszkedik be 
a nemzet érdekközösségébe, nem szolgálja a nemzet érdekét. Ezért szükséges a 
kamatleszállítás kérdését sürgősen tárgyalás alá venni, és bejelentem a t. 
Háznak, hogy már a közeli jövőben konkrét intézkedések történnek e kérdésben. 


Hitelszervezetünket meg kell változtatni. 


Ha egész hitelszervezetünket nézem, meg kell állapítanom, hogy az túlkomplikált, 
körülményes és drága. Mi nagyon jól tudjuk, hogy ezen a téren radikális 
intézkedések nem használnak és éppen ezért elsősorban arra az álláspontra 
helyezkedik a kormány, hogy az érdekeltekkel megértesse azt, hogy ezen a téren 
sürgős változásoknak kell végbemenniök. 


Adósságrendezés. 


Nagy probléma a külföldi és belföldi adósságok kérdése. Azt hiszem, valamennyien 
tisztában vagyunk azzal, hogy a külföldi adósságok kérdését minden körülmények 
közt szorgalmazni kell, hogy az rendeztessék. Az én meggyőződésem az, hogy ez a 
külföldi tőke meg fogja érteni a magyar kormány kérését, kérelmét, mert 
egyoldalú intézkedésekre nem szeretnők magunkat elszánni. Meggyőződésünk azonban 
az, hogy mind a rövidlejáratú, mind a hosszúlejáratú hitelek kérdésében olyan 
megállapodásra fogunk jutni a hitelezőkkel, amely a nemzet érdekét szolgálja. 


A termelő egyedek megmentése. 


A gazdaadósságok kérdése is, de — mondhatnám — más adósságok kérdése is égető 
probléma. A kormánynak a legrövidebb időn belül konkrét intézkedései fognak 
napvilágot látni e kérdés megoldásával kapcsolatban. Végleges adósságrendezésről 
azonban nem lehet szó, mert mindaddig, ameddig a világgazdasági helyzet 
különösen a világgazdasági konferenciák után ki nem alakul, míg az érintkezések 
fel nem vétettek, végleges rendezésről szó nem lehet. Az első feladat tehát 
olyan átmeneti rendelkezések kibocsátása, amelyek a termelő egyedeket megmentik 
a köz számára. Ha a gazdaadósságokról beszéltem, tettem ezt elsősorban azért, 
mert nekem nem mindegy, hogy a magyar gazda földje kinek a kezébe jut. Mert az 
ezeréves rögöt művelni elsősorban a magyar falu népének kell. Ezeket és a 
birtokos osztályt is megvédeni tartjuk kötelességünknek. 


A termelési kérdések egységes irányítása. 


Ami pedig a jövőt illeti, fő célunk az, hogy termelési politikánkat egységesen 
irányítsuk. Harmóniában kell lennie ugyanis egymással — és itt nem szeretnék 
disztingválni, mert egyforma fontosságot tulajdonítok minden ágazatnak — a 
földművelésnek, az iparnak és a kereskedelemnek. Ha a társadalom akármelyik 
része nem fejti ki hivatásának megfelelően gazdasági tevékenységét, zökkenők 
állnak elő. Természetes azonban, hogyha összeütközések lesznek, akkor elsősorban 
a magasabb nemzeti érdekek fogják eldönteni azt, hogy milyen sorrendben 
következnek az érdekek képviseletei. 


Földbirtokpolitika. 


A földbirtok-politikának egyik legfontosabb ágazata a telepítési politika. Talán 
különösnek hangzik, hogy a mai nehéz gazdasági helyzetben ilyen messze kitűzött 
célokról beszélek, de megállapítom, hogy a telepítés olyan gondolat, amely 
nemzetfenntartó voltánál fogva elsőrendű állami érdeket jelent. A magyar, ha 
elszaporodik, ne Amerikába menjen, hanem maradjon idehaza. Itt, a Duna 
medencéjében nem lehetünk elegen. Olyan gazdaság- és földbirtok-politikai irányt 
kell tehát követnünk, amely a józan fejlődés útján lehetőséget nyújt a magyar 
népfölöslegnek elhelyezésére, és ha az adóhátralékok bizonyos körökben nem 
lesznek befizetve, ajánlatot fogok az érdekelteknek tenni, hogy a 300.000 pengős 
hátralék helyett adjanak földet. Mert, ha egyesek nem tudják, vagy nem akarják 
kötelességeiket teljesíteni, akkor nekünk az a kötelességünk hogy más megoldást 
válasszunk. Azt hiszem, lesz nagyon sok nagybirtok — hogy így fejezzem ki: 
mammutbirtok -—, amely önként fel fogja kínálni, hogy adóhátralékát így fizesse 


ki. 


Külföldi piacok. 


A termelés irányítása egyik legfontosabb feladata a kormánynak. A termelés, 
nézetem szerint, függvénye annak a gazdaságpolitikai helyzetnek, amelyben 
Magyarország van. A külföldi piacok megszerzése tehát a probléma, és azért 
hangoztatom, hogy egységesíteni kell az exportot. Mert a mezőgazdasági exportnak 
vannak együttes kérdései az ipari exporttal vagy importtal. Egy kézben kell 
tehát lenni mindezeknek, hogy harmonikusan tudjuk képviselni a magyar érdekeket. 


Nívós magyar ipart! 


Nyíltan megmondom, hogy Magyarország nem nélkülözheti az egészséges ipar 
fejlesztését sem. Az egyoldalú iparpártolásnak híve nem lehetek. Annak az 
iparnak nem lehetek híve, amely önző, kapzsi életet él. A magyar iparról ki kell 
állítanom azt a bizonyítványt, hogy nívós ipar. A magyar mérnökök és munkások 
nagyon elsőrangú minőségű munkateljesítménye közismert. Ezt a magam reszortjában 
eddig mindig megállapíthattam. Csak az a hiba, hogy az eladási költségek 
nincsenek mindig arányban a termelési költségekkel. 


Az eladási és termelési költségek arányosítása. 


Miután azt mondottam, hogy arra kell törekedni, hogy az élet olcsó legyen, ez az 
iparra is vonatkozik. Az az ipar, amely olcsón szállít, az a bánya, amely olcsó 
szenet ad, az a villamos-központ, amely olcsó áramot szolgáltat, lerakja azokat 
az alapokat, amelyeken az egészséges gazdasági fejlődés felépülhet. Az az ipar 
és azok a vállalatok azonban, amelyek ennek ellenkezőjét csinálják, az 
elszegényítés politikáját inaugurálják. Tehát nemcsak nemzeti és általános 
érdek, hanem az iparnak is érdeke az, hogy ebben a tekintetben hallja meg a 
szavát minden magyarnak, aki élni akar ezen a földön. A kormány, hogy 
segítségére legyen ennek az iparnak, máris elhatározta az ármegállapító 
bizottságnak — a Kalkulationsamtnak, ahogy az Németországban van - szakemberek 
bevonásával való átszervezését. Arra helyezem a súlyt, hogy intézkedéseink 
sohase nélkülözzék a tárgyi alapot. Ha azonban meggyőződnék arról hogy egyoldalú 
érdekképviseletről van szó, állok elébe a dolgoknak. 


Közüzemek megszüntetése. 


Miután az iparnál tartok, a közüzemekről is szólnom kell néhány szót A közüzemek 
kérdésében az az elvi álláspontja a kormánynak, hogy azok csak olyan mértékben 
tartandók fenn, amilyen mértékben azt magasabb érdekek megkívánják. Minden más 
közüzemet hajlandók vagyunk lebontani, mert az elvi álláspontunk, hogy a 
magángazdaság érvényesüljön, és az állam ne csináljon hívatlan konkurenciát a 
magángazdaság számára. 


Kartellek. 


Elismerem, azt mondhatná valaki, nem teljes az előadásom, ha a kartellekről 
szólok. Nézetem szerint nem a kartellen van a hangsúly, hanem azon, hogy a 
kartell milyen áron bocsátja áruba a maga áruit. Elképzelhetek egy kartellt, 
amely önzetlen, és elképzelhetek olyat, amely önző. De éppúgy elképzelhetek egy 
egyént is, aki ugyanazt az önző politikát folytatja, mint az általunk sokszor 
ostorozott kartellek. A kormánynak az az álláspontja a kartellekkel szemben is, 


hogy amennyiben ezek a kartellek nem szolgálják a közösség érdekeit, úgy járunk 
el, mint mindazokkal szemben, akik a közösség rovására akarnak érvényesülni. 


A jó kereskedelem tekintélye. 


A magyar kereskedők társadalmához is van néhány szavam. Ha a kormány azt mondja, 
hogy itt, Kelet-Európában jelentős szerepet kívánunk biztosítani a 
kereskedelemnek, sőt ha továbbmegyek, és azt mondom, hogy egy nagy nemzetközi 
kereskedelemnek akar ez az ország tranzitállomása lenni, nélkülözhetetlen a jó 
kereskedelem. 


A magyar áru külföldi képviselete. 


A jó kereskedelem és a jó áru, ez a kettő adja meg a magyar kereskedelem 
nemzetközi hírnevét. Sándor Pál, igen t. képviselőtársam, annak idején 
ostorozott azért a megállapításomért, hogy amikor a márkázásról volt szó, azt 
mondottam, nem ártana, ha néhány kereskedőt is márkázással tüntetnénk ki. Értem 
ezalatt azt, hogy csak azokra bízzuk a magyar áru külföldi képviseletét, akik 
garantáltan azt a magyar árut adjak el 

amely itt, Magyarországon termett. Miután ismerem Sándor Pált, és őt a magyar 
kereskedővilág reprezentánsának tekintem, tudom, hogy ezután ő lesz az első, aki 
kiközösíti a kereskedők társadalmából azokat, akik ennek a célnak meg nem 
felelnek. De a kereskedelemmel szemben is az a nézetem, mint a 
hitelszervezetekkel szemben, hogy a túlzott közbeiktatásnak itt is meg kell 
szűnnie. A kereskedő ne drágítson a fogyasztó felé, mert ha nézem az egyes áruk 
áralakulását, ha vidékre megyek barátaimhoz, vagy kisgazdákkal beszélek, azt 
látom, hogy óriási a diszparitás az eladó által kapott és a fogyasztó által 
megfizetett árak között. 


Az ifjúság nevelése. Nemzeti kultúra. 


A kultuszminiszter úr nyilatkozott az ő kultúrpolitikájáról. A kultúrpolitikának 
is szervesen bele kell illeszkednie a nemzet életébe. Ez nem külön terület, ez 
is a nemzeti célok szolgálatában kell, hogy álljon. Gyakorlati magyar 
társadalmat kell nevelni. Nem csupán tanítani, hanem nevelni is kell. Ez 
utóbbira helyezem a hangsúlyt. Helyeslem a kultuszminiszter úrnak azt az 
elgondolását, amely a középiskolákra és az alsófokú iskolára vonatkozik, mert 
nézetem az, hogy mindazokat az értékeket, melyek egy nemzetnek mélységes 
kútjában találhatók, és amelyek a géniusz ölében szunnyadnak, elsősorban a 
kultúrpolitika van hivatva kibányászni a nemzet számára. Olyan intelligenciát 
nem kívánok nevelni, amelyre — ahogy én fejezem ki magamat mindig — ferdén süt 
rá a nap, amikor zsenge korában tanul. Ha valakinél kiskorában észreveszik, hogy 
az isteni szikra megszállta, azt, akármilyen bölcsőben született is, istápolni 
kell a nemzet érdekében, és azt kell, hogy a nap felülről süsse. Hogy a 
közelmúltban sok elferdült nézetű intelligenciánk volt, az elsősorban arra 
vezethető vissza, hogy csak tanítottunk, de nem neveltünk és nem gondoskodtunk 
arról, hogy a tehetséges szegény gyermek betevő falattal rendelkezzék akkor, 
amikor nemcsak magának, hanem az iskolán keresztül a nemzetnek is tanul. Ez a 
kultúra nemzeti kultúra, magyar kultúra kell, hogy legyen. Ne neveljünk idegen 
utánzókat. Magyarokat kell nevelnünk, akik hozzászoktak -— atavisztikusan is, 
tudatosan is — ezen a földön élni, mert ez a föld tele van a nemzetnek minden 
sóhajtásával, és aki gyökeret vert ebben a földben, az nem távolodik el semerre 
sem. Ezért a tanítóság és lelkészség, a tanárság és az egyetemek első pionírjai 
a nemzetnek. 

A művészetről is beszélek. A művészet a kultúrához tartozik és a legmagasabb 
kifejezője egy nemzet tehetségének. Tudom, hogy tehetséges a fajtám, büszke 
vagyok erre. Az én t. barátom, a kultuszminiszter úr pedig történelmi távlatból 
nézve az életet, nálam is jobban tudja, hogy kik az igazi művészek, és kicsoda 


az álművész. 


Rokkantügy. 


A honvédelmi tárca keretében a rokkantügyet kívánom rendezni. Eltekintve attól, 
hogy ismerem ebben a kérdésben a Ház egyöntetű állásfoglalását, amúgy is 
becsületbeli kötelességemnek tartom ezt a kérdést mielőbb a Ház elé hozni. Az a 
nézetem, hogyha vannak ügyek, melyeken sürgősen és intézményesen segíteni kell, 
a hadirokkantkérdés ezek közé tartozik. 


Munkanélküli segély helyett munkaalkalmak teremtése. 


Talán ebbe kapcsolom bele a munkanélküli segély kérdését is. A kormánynak az a 
hivatalos álláspontja, hogy munkanélküli segély nincs, munkaalkalmat teremteni 
ellenben kötelességünknek tartjuk. A munkanélküliség kérdése nem egyszerű 
karitatív kérdés. (A szocdem padsorok felé:) Éppen az urak táborából tudom, hogy 
a munkanélküliség problémáját elsősorban arra szokták felhasználni, hogy 
pártjukat növeljék. Képviselőtársaim, akik ismerik a történelmet, tudják, hogy a 
történelemformáló erők nem mindig őszintén jelennek meg a történelem porondján. 
Vannak olyan erők is, amelyek a látszat köpenyegében állnak elő. Ilyen a 
munkanélküli segély is. Ha rálépünk erre az útra, akkor nincsen megállás, mert 
destruálják a munka szent fogalmát. 


Ne legyen éhező magyar! 


A munkanélküliek támogatását államigazgatási feladatnak és nem pártpolitikai 
feladatnak tartom. Minden magyar ember egyformán követelheti a kormányzattól és 
a társadalomtól is, hogy az, akinek van, adjon, hogy itt éhező magyar ne legyen. 
Ez azonban (a szociáldemokraták felé) nem az önök privilégiuma, t. uraim, hanem 
a mi kötelességünk. 


Hittel és elhatározással. 


T. Ház! Ezekben voltam bátor körvonalazni azt a politikát, amelyet én és 
kormányom magunk elé tűztünk. Ezekben voltam bátor körvonalazni azokat a 
gondolatokat és talán azt a politikai világnézetet is, amelybe beilleszkedve 
kívánom kormányommal együtt vezetni az ország ügyeit. 

Jól tudom, hogy teljességet senki sem tud adni, és ezért szólítottam fel 
mindenkit, hogy aki akar segíteni, segítsen, akiknek eszméi és ideái vannak a 
megvalósítás szempontjából, azok jöjjenek hozzám, bennem tárgyilagos bírálót 
méltóztatnak találni. Nem vagyok csökönyös ember, aki akkor is ragaszkodik 
elgondolásaihoz, hogyha mások meggyőznek elgondolásaimnak helytelenségéről 
Hittel s elhatározottsággal megyek az utamra. Nem délibábos magyar eget 
hirdetek, hanem életrevalóságot. Tudom, hogy göröngyös és sziklás ez az út, 
amelyen járok a nemzettel együtt, azonban munkateljesítésben, 
kötelességteljesítésben és hazafiúi szeretetben első akarok lenni! 


A miniszterelnök válasza a képviselőházi programvitában 
elhangozott felszólalásokra 
(1932. október 12.) 


T. Ház! Apponyi őexcellenciája volt az, aki megállapította, hogy én az itten 


előadott programbeszédem, illetőleg előadásom csak akkor nyer helyes megítélést, 
ha úgy a rádión elmondott szózatomat, mint az Egységes Pártban ismertetett 
munkaprogramomat egybevetve méltóztatnak kritikát gyakorolni. Hozzáteszem azt 
is, hogy még helyesebb lett volna, ha módomban állott volna az, hogy azt a 
bizonyos száz pontot, amely munkatervemet tartalmazza, a nyilvánosság elé 
hozhattam volna. Miután azonban munkatervről van szó, amely bizonyos fokig 
nemcsak irányelveket tartalmaz, hanem a végrehajtás módjaira és eszközeire is 
rámutat, helyesnek tartottam, hogy a szakminiszterek bevonásával is 
áttárgyaljam, és remélem, hogy a legközelebbi időben nyilvánosságra hozhatom, 
már csak azért is, hogy levegyem ezt a kérdést a napirendről. Állítom ugyanis a 
munkatervről, a munkaprogramról és állítom minden politikai hitvallásról azt, 
hogy — amint már egyszer mondottam — csak annyit ért amennyit megvalósítanak 
belőle. 


A célkitűzések történelmi beállítása. 


Vannak a felszólaló urak közül olyanok, akik kifogásolják, hogy túlságosan 
távoli célkitűzésekkel talán abba a pszichológiai helyzetbe viszem az ország 
népét és annak gondolkozását, hogy túlságosan délibábosnak fogja látni a mát, és 
nem fog törődni a mindennapi élet szükségleteivel. Emlékeztetem a t. Házat arra, 
hogy egy éven keresztül állandóan kifogásolták a programtalanságot, és én ezt 
értem. A programtalanságra elsősorban az vonatkozik, hogy a mindennapi élet 
szemszögéből nézve nem történtek olyan programszerű intézkedések, nem 
dolgoztattak ki olyan munkatervek, amelyek összekötik a mát a holnappal. Az 
talán katonai nevelésemnek a hibája, hogy szeretem, hogy úgy fejezzem ki: 


stratégiailag — mert politikusnak ez nem áll jól, ha azt mondom -—-, történelmileg 
beállítani azt a szerény munkát, akármilyen szerény munka legyen is az — ne 
méltóztassék hivalkodásnak venni -, amelyet végezni akarunk. Bármennyire fontos 


a ma, én ezt akceptálom, és abszolúte fontos, mert a ma híd a holnap felé. és ha 
ez a híd roskatag, akkor a holnapra kitűzött célokat úgysem érem el. Én 
egyformán fontosnak ismerem el úgy a messzebbi célkitűzésekre vonatkozó, mint a 
holnapra és mára vonatkozó munkaprogram végrehajtását. Szükségesnek tartom 
azért, mert a független MagyarországnakA amelynek függetlenségét Apponyi Albert 
őexcellenciája tulajdonképpen gúnyképpen nevezte függetlenségnek, szüksége van 
arra, hogy kitermelődjék itt egy olyan közvélemény, amely nemcsak az én 
kormányomra, nemcsak erre a Parlamentre és nemcsak a ma élő közvéleményre 
vonatkozik, hanem történelmi vonatkozásban esetleg generációkra. Nekünk itt, 
Kelet-Európában meg kell találnunk a helyünket, bele kell olvadnunk abba a 
rendszerbe, amely rendszerben viszont nekünk bizonyos jelentős szerepet kell 
vállalnunk, mert állítom — amint tegnap elmondott beszédemben is hangoztattam -—, 
hogy itt, Kelet-Európában, de különösképpen a Duna medencéjében Magyarország 
nélkül politikát — sem gazdasági politikát, sem más politikát — inaugurálni nem 
lehet. 


Új helyzet előtt áll a nemzet. 


Új szituáció előtt áll a nemzet, amire azt lehetne mondani, hogy hiszen már 
tizennégy év óta élvezzük függetlenségünket, vagy sínylődünk a 
függetlenségünkben, s hogy már akkor kellett volna megállapítani a követendő 
irányokat. És nem is erről beszélek, mert azt a politikát, amelyet Bethlen 
István gróf inaugurált, és amely külpolitikai vonatkozásban folytatást talált 
Károlyi Gyulánál, én a magam részéről is folytatni fogom. Ez azonban nem zárja 
ki azt, hogy akkor, amikor az ország érdeke megkívánja, ezen a politikai 
rendszeren külpolitikai vonatkozásban bizonyos változásokat ne lehessen tenni. 
De ma más a helyzet. A világháború után fellángolt a gazdasági világháború, és 
ez, úgy látszik, borzasztóbb, mint maga a világháború volt. Nem tudnak 
megegyezni az emberek, országok és államok egymással, a széttépett gazdasági 
egységek nem tudtak kitermelni új gazdasági egységeket, nézetem szerint azért, 
mert azok a régi gazdasági egységek amelyeket a békeszerződések szétromboltak, 
legalábbis bizonyos fokig egészen jól voltak megkonstruálva. A háború utáni 


történelem nem tudott helyettük új gazdasági koncepciót hozni. Nem találtuk meg 
még helyünket sem mi, sem más. Éppen ezért tartom szükségesnek, miután új 

kialakulás előtt állunk hogy öntudatosan, de a célszerűség jegyében folytassunk 
magyar külpolitikát és magyar belpolitikát ist mert a kettő egymásnak függvénye. 


A lelkek koncentrációja. 


Méltóztatnak megengedni, miután az igen t. ellenzék és a kormányellenőrző párt 
is a jóindulatú álláspontra helyezkedett, és mások is arra az álláspontra 
helyezkedtek — amit a magam személyére vonatkozólag, de a kormány nevében is 
hálásan megköszönök, mert hiszen Túri Béla, Gaál Gaszton, Apponyi Albert, Rassay 
Károly, Grieger Miklós és Zsilinszky Endre felszólalása az elvi konzekvenciák 
tekintetében azonos volt. Megállapították — és ezt hálásan nyugtázom itt, az 
ország színe előtt -, hogy amennyiben a kormányzati programom vagy munkatervem 
végrehajtásában azokhoz az elvekhez ragaszkodom, amelyeket itt hangoztatni bátor 
voltam, és amely elveknek nagy részét méltóztattak magukévá tenni, akkor a 
jóakaratú kritika mellett jóakaratú támogatásukra is számíthatok. 

Az tehát, amit el akartam érni, hogy a lelkek koncentrációja meglegyen, immáron 
megvan. 

Ha valahol nehéz koncentrálni, akkor itt, a Házban nehéz a koncentrációt véghez 
vinni. Rám nézve felemelő az az érzés, hogy ilyen atmoszférában kezdhetem meg a 
munkát, mert vallom azt, hogy amit eddig tettem, nem nevezhető munkának. Mint 
katona és mint cselekvő ember is a szót csak prelúdiumnak tekintem. 


Erős központi akarat. A gyors cselekvés feltétele. 


Mindenkit és mindent aszerint ítélek meg, hogy mi a sikere és mi az eredménye. 
Ha az Isten megáld sikerrel és megáld azzal az energiával, hogy józanul és 
bölcsen tudjam ezt az állást betölteni a nemzet érdekében, nem egyéni és nem 
öncélú pártszempontokból, hanem az egyetemes nemzeti célok érdekében, meg vagyok 
győződve, hogy a felszólaló urak beváltják Ígéretüket és velem együtt 
megcsinálják a végleges koncentrációt. Addig azonban, míg ez a taktikai mozdulat 
be nem következik, logikus volt részemről, aki mégis bizonyos politikai 
tapasztalatokra tekinthetek vissza, hogy ismerve a koalíciók és hasonló 
politikai konstrukciók nehézségeit, akkor, amikor nehéz szituációban van az 
ország, amikor gyorsan kell cselekedni, elsősorban az Egységes Pártra 
támaszkodom, mert csak így tudtam a gyors cselekvéshez szükséges harmóniát 
biztosítani. Azt is egészen őszintén megmondom, hogy nem vallott volna realitás 
iránti érzékemre, ha a mai helyzetben amellett foglaltam volna állást, hogy 
választassak. Nem az a fontos, hogy egy nemzet élete milyen formák között 
nyilvánul meg, hanem az a fontos, hogy a nemzet érdekében a felelős kormányzatok 
mit tesznek törvényes alapon és törvényes keretek között. Az utóbbi időben egy 
teljesen elferdült álláspont kezdett kifejlődni a magyar parlamenti életben, de 
a pártok életében is az, hogy a kormány végrehajtó hatalmát mintegy maguknak 
vindikálták. Itt mindenféle tanácskozások voltak, mindenféle komiték, mindenféle 
bizottságok létesültek, amelyek majdnem a szétdarabolás veszélyét jelentették a 
nemzetre nézve, holott én egy erős központi akarat nélkül sem jogrendet, sem 
békés munkát elképzelni nem tudok. És mert ilyennek ítélem a helyzetet, 
szükségesnek látom hangsúlyozni, hogy én alkotmányos faktornak az államfőn kívül 
csak a törvényhozást ismerem el Semmiféle külső befolyást érvényesíteni nem 
akarok, mert én csak ennek a két tényezőnek vagyok felelős azért, amit teszek. 


Keresztény világnézeti alap. 


Rosszul esett nekem Turi Béla t. barátomtól, hogy kétségbe méltóztatott vonni 
azt, hogy én a keresztény világnézet alapján állok. Erre is az vonatkozik, amit 
az előbb mondtam, hogy teljesen egy belső megértéstől függ az, hogy mennyiben 
keresztény az egyik, és mennyiben keresztény a másik. Én azt hiszem, eddigi 


életemben korrektül ragaszkodtam ehhez, és nekem ebben a tekintetben tanítást 
senki nem adhat. 

Kifogásolni méltóztatott azt is, hogy bizonyos kérdésekről nem emlékeztem meg. 
Bevallom, nem emlékeztem meg, mert úgy van, ahogy Szilágyi Lajos képviselőtársam 
mondotta, hogyha tényleg az egész politikai világnézetemet illetően részletekig 
menő programot adtam volna elő, azt hiszem, egy vagy két egész nap sem lett 
volna elég erre, hanem hosszabb időre kellett volna igénybe vennem a t. Ház 
türelmét. 

Éppen ezért nem helyeslem Zsilinszky Endre igen t. barátomnak deklarációját, 
mert elébe vágott az eseményeknek. Ma én adom a programot, lehet, hogy valamikor 
ő fogja adni, és én szeretek a magam fejével gondolkodni, mert a felelősséget 
tisztán és egyedül én akarom vállalni. 


A királykérdés. 


Kifogásolják azt is, hogy a királykérdésről nem emlékeztem meg, és a délutáni 
ülés folyamán ezt mások is szóvá tették. Tudatosan tettem, hogy mellőztem a 
királykérdést. Elhagytam, mert egyrészt nem keresem az ellentéteket, másrészt 
nem tartom aktuálisnak, mert hiszem, hogy a legszélsőségesebb legitimista se 
kívánja ma azt, hogy Szent István koronájának hordozója ide álljon ma 
Magyarország élére. Aki a koronázást ma kívánná, nem szolgálna sem a királynak, 
sem a királyság intézményének, de a nemzet ügyének sem. 

Egyben méltóztassék megnyugodni, hogy amennyiben aktuális lesz a kérdés, 
őszinteséggel és becsületesen fogunk arról tárgyalni. Most azonban éppen olyan 
őszintén és becsületesen ki akarom jelenteni, hogy mert nem aktuális a kérdés, a 
magam részéről nem is kívánok vele foglalkozni. 


Deprimált nemzettel nem lehet megindítani a munkát. 


T. Ház! Gaál Gaszton, igen t. barátom, régi harcostársam teátrálisnak nevezte az 
én fellépésemet. Mindenki a saját stílusa szerint jelenik meg. Gaál Gaszton igen 
t. képviselőtársamnak az a stílus, amit én képviselek, talán nem állana jól, és 
viszont az a stílus, amelyet ő képvisel, hozzám nem illenék. Azt hiszem, t. Ház, 
hogy egyetértünk abban — és ezt látom az összes felszólalásokból -, hogy igenis 
lelki tespedésben volt a nemzet, és ha én munkához látok, egy deprimált 
nemzettel nem tudom megkezdeni a munkát. Ismervén a magam fajtáját, tudom, hogy 
a fantáziát rendkívül értékeli, mert egy történelmi nemzet és egy történelmet 
formáló faj fantázia nélkül semmit sem ér. A mai nyomorúságos időkben a jövőbe 
belenézni csak történelmi és elhivatott faj mer, mert tudja, hogy elhivatott, és 
tudja, hogy elérkezik ahhoz a célhoz, amit maga elé tűzött. Én soha nem leszek 
és nem is voltam a lemondás embere. Pozitív életet élek a magam élete 
szempontjából, és akarom, hogy pozitív legyen az egész nemzet élete. Negációkba 
merülve tépelődni a mai napnak, hogy úgy mondjam keserűségein, amelyeket magam 
is átérzek, nehézségein és fájdalmain: ez nem a nagy nemzetek stílusa. Tudom, 
hogy nehéz a helyzet. Itt Rassay Károlyt akarom megnyugtatni, nehogy azt higgye, 
hogy amikor nagyon távol nézem a láthatárt és keresem a felkelő napot, nem látom 
a közeli dolgokat is, mert nagyon jól tudom, és ezt megint a katona mondja, aki 
a történelmet ismeri, de a harcteret is járta, hogy hiába tűztek ki messze 
célokat, ha a legközelebb eső hegycsúcsot el nem érte a gyalogszázad. Tudom, 
hogy ezt néznem kell — de hogy biztosan odataláljak, azt az előbbit sem szabad 
szem elől tévesztenem. 


Öregek és fiatalok. 


T. képviselőtársam azt mondotta, hogy túlzottan hangsúlyoztam a fiatalságot. 
Valahogyan a publikum megállapította rólam és társaimról, hogy fiatalok vagyunk. 
A fiatalságot nézetem szerint korral megszabni nem lehet. Ezt a megjegyzésemet 
nem Nagy Emil igen t, képviselőtársam iránti barátságból mondottam, hanem azért, 


mert ismerek én 30 éves öreg embereket és ismerek 70 és 80 éves fiatalokat. De 
egy bizonyos, hogy a háború következményeként jelentkezett az öregek és a 
fiatalok harca. Ezt tudomásul kell venni. Az öregebb generáció, amely a háború 
nehézségeit végigküzdötte, valahogyan nem egészen igazságos elbánásban részesült 
Az a fiatalság pedig, amely e generáció után felnőtt, helyet kíván. Ezzel 
szemben a gazdasági helyzet következtében az öregek pozícióban akartak maradni, 
mert életstandardjukról és éhező családjukról volt szó, és mert sokszor a 
mögöttük lévő generációk a háborúban elvesztek. Innen származik az, hogy ma 
tényleg bizonyos deformációt látunk az öregek és a fiatalok elhelyezkedésében. 
És ezt elsősorban a gazdasági helyzetnek tudom be, nem pedig az öregek mohó 
törekvéseinek az álláshalmozások felé. Megnyugtatom igen t. képviselőtársaimat, 
hogy mindig vallottam a spártai szellemet, mindig nagy tekintély volt előttem a 
bölcs öreg és mindig nagy élvezet számomra, ha bölcs öreg emberekkel ülhetek és 
hallgathatom őket, mert hiszen az élettapasztalatot semmivel sem lehet pótolni. 


L ojalitás, hűség és hála. 


Kifogásolta az egyik képviselőtársam azt, hogy a nemzet vezére akarok lenni, és 
ebben a kérdésben egy kényes kérdést érintett: az államfő kérdését. Ebben a 
Házban az volt a szokás, hogy erről a kérdésről nem beszélünk. Nagyon merész 
vállalkozás azonban engem úgy állítani oda, mintha külön vezérségre törekedném 
az államfővel szemben. Abszolút lojalitás és abszolút hűség az a két szempont, 
amely engem e kérdésben vezet. Az a történelmi meggyőződésem, hogy a magyar 
sorsnak és a magyar fajnak az inkarnációja a magyar államfő, akit törvényesen 
választottunk meg. És ez az egyedüli fix pont, nézetem szerint, amelyre, mikor 
besötétül a magyar ég, reménykedve nézhet minden magyar . 

A képviselő úr Bethlen István felfogása és az én felfogásom közé is nagyon 
ügyesen igyekezett éket verni. Ismerve képviselőtársam stílusát, azt hiszem, 
talán nem is ez volt egészen a szándéka. Itt is úgy áll a dolog, hogy az egy 
világnézetet valló emberek különféle stílusban tudják ezt a világnézetet 
képviselni. Elismerem Bethlen István nagy kvalitásait és ezt őszintén és 
becsületesen ismerem el. Ha van hálaérzés bennem, el kell ismernem azt, hogy még 
vezérkari kapitány koromban, amikor Erdélyben a menekülteket kellett 
adminisztrálnom, volt szerencsém vele összeismerkedni, és látni azt, milyen 
értékekkel rendelkezik. 


Az általános moratórium a gazdasági élet összeomlásához vezetne. 


A gazdasági kérdések között Gaál Gaszton t. képviselőtársam az általános 
moratóriumot követelte és kifogásolta, hogy erről a kérdésről a kormány nem 
nyilatkozott. Ezzel szemben kijelentem, t. képviselőtársam, hogy nyilatkozott. 
Megmondottam azt, hogy általános moratóriumhoz nem járulunk hozzá. Az általános 
moratórium ugyanis — világosan fogok beszélni — nézetem szerint, és azt hiszem, 
a többség nézete szerint is, a gazdasági élet azonnali összeomlásához vezetne. 


A vámháború. 


Azt is méltóztatott mondani, hogy a vámháborút az előző kormányok 
kezdeményezték. Ezeket a kérdéseket méltóztassék óvatosan kezelni, még akkor is, 
ha igaza volna képviselőtársamnak. De nincs igaza. Nem is lehet érdeke egy 
agrárállamnak, amely exportfeleslegekkel rendelkezik, vámháborúba bocsátkozni. 
Hiszen ilyen vámháború csak hátrányt jelent és nem is lehet érdekünk, hogy olyan 
politikai atmoszférát teremtsünk, amelyben nem lehet a kölcsönös gazdasági 
érintkezést fenntartani. Ezért hangoztattam, hogy a szomszédainkkal is minden 
körülmények között a béke jegyében kívánunk érintkezni. 


A kisgazda-társadalom is történelmi osztály. 


Beszélt Gaál Gaszton igen t. képviselőtársam az új rendről. Úgy látom, a 
kisgazdákat méltóztatik ezalatt érteni. Az én koncepcióm szerint a kis-gazda- 
társadalom történelmi osztály, nem új rend. Mint új tényező jelentkezik a magyar 
alkotmányban. Egy új tényező, ezt akceptálom, de a háború előtt is voltak már 
kisgazda képviselők, igaz, hogy csak a forradalom után, tehát későn eszmélt fel 
a nemzet arra, hogy a nemzet fennmaradásának egyik oszlopa a történelmi osztály 
és a polgári társadalom mellett a kisgazda-társadalom. E tekintetben azonban 
legyen szabad óva intenem t. képviselőtársaimat: ne méltóztassanak még kisgazda 
vonatkozásban sem előtérbe állítani az osztálykérdést túlságosan. A magam 
szemszögéből nézve a dolgot, fontos faktornak tartom természetszerűleg nemcsak 
tömegénél, hanem konzervatív voltánál fogva is a kisgazda-társadalmat, de azért 
az osztályuralomra való törekvést még csak indirekte sem tartom helyesnek. Itt 
hivatkozom boldogult Nagyatádi Szabó Istvánra, akinek legnagyobb stílusa és 
bölcsessége abban volt, hogy bár a népszerűség tetőfokán állott, nem használta 
ki azt a tömegek felé, hanem guvernementálisan beillesztette a kisgazda- 
társadalmat a magyar társadalomba. 


Nagyatádi Szabó politikai végrendelete. 


Méltóztassék meggyőződve lenni arról, hogy ebben a kérdésben a Független 
Kisgazdapárt és kormánypárt között differencia nincsen. Ebben nincs, mert legyen 
szabad csak magamra hivatkoznom -— és a túloldalon is ülnek férfiak, akik erről 
tanúskodnak -, Nagyatádi Szabó István egyszer azt mondta: Gyula fiam, ha egyszer 
meghalok, vigyázz a parasztra, ne legyen baja. Én erre sohasem hivatkoztam, most 
azonban itt, ebben a felelős állásomban megmondom azt, hogy én ehhez a politikai 
testamentum-hoz, amely testamentumnál jelen voltak ellenzéki padsorokban ülő 
férfiak is, ragaszkodni kívánok, és a magyar kisgazdát el nem hagyom soha. 


Végig kell járni az országot. 


Azt hiszem, hogy a t. Ház egységesen azt követeli tőlem, hogy minél előbb 
fejezzem be a szónoklatokat, és minél előbb lépjek a cselekvés terére. 
Kijelentem, hogy a legközelebbi napokban tényleg csak dolgozni fogunk. A 
felvilágosítás terén azonban kötelességemnek tartom, hogy végigjárjam az 
országot. Ezt őszintén bejelentem. Azt hiszem, nem kívánják az urak, hogy 
ismétlésekbe bocsátkozzam. Azt mondottam, hogy szabad verseny! Ezzel nekem is 
jogom lesz élni! 


, letteket várnak, a tetteket megígérem." 


Meg vagyok győződve és ez a meggyőződésem megerősödött a Ház tegnapi és mai 
ülésén, hogyha sikerül a lelki egységet helyreállítanom a nemzet tagjai között, 
akkor cselekedeteimmel és a kormány egyes tagjainak cselekedeteivel sikerül 
elismerésüket is elérnem. Meg kell állapítanom, hogy rövid idő alatt, mióta 
kormányon vagyok, cselekedni nem lett volna helyes, már csak azért sem, mert 
hiszen az urak követelik tőlem a józan reálpolitikát, a józan reálpolitika 
elvégzéséhez pedig mi kell? Kell a helyzetnek konkrét ismerete. Nekünk megvan a 
magunk meggyőződése. A legrövidebb időn belül lesz szerencsém bejelenteni, hogy 
egy hónap leforgása alatt lényeges rendelkezések fognak jönni, olyanok is, 
amelyeket az urak követeltek. Ebben a tekintetben nem vagyok befolyásolható, 
csak akkor fogok cselekedni, amikor azt elérkezettnek látom, és csak úgy fogok 
cselekedni, hogy az országnak abból kára ne legyen. 

Azzal fejezem be felszólalásomat: tetteket méltóztattak kívánni, én ezeket a 
tetteket megígérem. 


A kézműves iparosok országos nagygyűlésén mondott beszéd 
(1932. október 12.) 


A kisiparosság egyik legkonzervatívabb nemzetfenntartó elem. 


Magyar Testvérek! A magyar kisiparosság ügyével nem ma és nem tegnap, hanem 
sokkal régebb idő óta foglalkozom. A magyar kisiparosság érdekeit ismerem 
általánosságban, de nem ismerem részleteiben. A magyar kisiparosságnak a 
politikai jelentőségét ott látom, hogy az egyik legkonzervatívabb 
nemzetfenntartó elemnek tartom. Aki a magyar történetet ismeri, tudja, hogy a 
magyar kisiparosság a maga kis műhelyeiben állandóan halmozta azokat az 
erőtényezőket erkölcsiekben és anyagiakban egyaránt, amelyek nemzetfenntartó 
voltuknál fogva jelentős szerepet játszanak a magyar közéletben és a gazdasági 
életben is. Én visszaemlékezem arra a látogatásomra, amelyet a közelmúltban a 
városligeti Ipar-csarnokban tettem. Végigjártam az egyes kiállítók helyiségeit 
és csarnokait, és amikor elmentem, az volt az impresszióm, hogy a magyar Géniusz 
szállja meg a magyar iparosságot akkor, amikor termelő munkát végez, és ebben a 
termelő munkában valami különös őserő van, ami csak a magyar lélek 
termékenységéből fakadhat. Meggyőződtem arról, hogy ebben a kisiparosságban 
annyi magyarság, annyi erő és annyi becsület van, hogy nekem kötelességem ezt az 
erőt, ezt a becsületet, ezt a fantáziát rendszerbe foglalnom. 

Általában az a nézetem, hogy a kisiparosság és a kézműves-iparosság azért nem 
tudott eddig erősen prosperálni, mert a szervezettségében nem mutatkozott meg az 
egység, amely nélkül pedig, nézetem szerint, megoldás nincs. 


Egységes szervezési munkára van szükség. 


Amikor már mint miniszterelnök gondolkodtam a kérdés felett, megállapítottam, 
hogy a nagyipar és a kisipar között a harmóniát csak úgy tudom biztosítani, ha a 
kisiparosságot elsősorban a fokozott és egységes szervezkedési munkára hívom 
fel, mert a magam tapasztalataiból tudom, mint honvédelmi miniszter, hogy 
valahányszor a kisiparosokkal álltam szemben, bizonyos féltékenységet láttam 
közöttük. Nem egységesen lépnek fel velem mint munkaadóval szemben, hanem néha 
intrikák nyilvánulnak meg, néha a kenyéririgység nyomait láttam, amit még meg is 
tudtam érteni, hiszen a mai helyzetben mindenki védeni akarja a maga műhelyét és 
otthonát. Az én feladatom megismerni a bajokat, és azokon segíteni, s amikor 
eljöttem ide, tettem ezt azért, hogy megmondjam önöknek, hogy én is és a 
vezetésem alatt álló kormány is barátságot és szeretetet akar mutatni a 
kisiparosság iránt, és ezen a barátságon, szereteten és kölcsönös bizalmon 
alapul az önök prosperitása. Egységes szervezet, helyes munkamegosztás és 
bekapcsolódás a modern értelemben vett gazdasági életbe! Legyenek maradiak a 
maguk erkölcsi életében, de legyenek haladók a gazdasági életben! Felszólítom 
tehát a vezetőséget, fáradjanak el a kereskedelmi miniszter úrhoz. Tárják fel 
összes kívánságaikat, s amennyiben ezek a kívánságok realizálhatók, megígérem, 
hogy azonnal cselekedni fogok. 


Haladást kell vinni a gazdasági életbe. 


A gazdasági életben ugyan nem lehet máról holnapra ugrásokat tenni, de legyenek 
meggyőződve, hogyha visszamennek a kis falvakba, a műhelyekbe és kezükbe veszik 
szerszámaikat, hogy van egy ember, aki őrködik az önök sorsa felett, mert ez az 
ember az egész nemzet felett őrködik. 


A miniszterelnöknek a felsőházban tartott bemutatkozó 
beszéde 
(1932. október 13.) 


Nagyméltóságú elnök úr! Fenséges uraim! Méltóságos Felsőház! A tegnapi és 
tegnapelőtti napon az országgyűlés alsóházában fejtettem ki azokat a 
nézőpontokat, amelyeknek alapján az ország ügyeit vezetni kívánom. Korábban a 
nemzethez fordultam, mert úgy éreztem, hogy a nemzet mai súlyos helyzetében 
elsősorban a közvélemény átalakítására van szükség, amely szerény felfogásom 
szerint az utóbbi években teljesen elromlott és lélektanilag olyan szituációba 
került, hogy veszedelmesen közeledett egy elcsúszás felé, amelyet a magam 
részről helyeselni nem tudtam. 


A lelkek összefogása. 


Azzal a nyugalommal állok itt a Felsőház előtt, hogy az én bemutatkozásom tegnap 
és tegnapelőtt a képviselőházban eredménnyel járt. A képviselőházban sikerült 
megteremtenem azt a lelki koncentrációt, amely nélkül, azt hiszem, eredményes 
munka nem végezhető. Az ott ülő ellenzéktől is olyan kritikát kaptam, amelyet — 
és ezt hangsúlyozom — a magam részéről elfogadok, mert jóakaró ez a kritika és 
attól teszi függővé további magatartását, hogy a kormány a tettek terén mit fog 
produkálni. 

A képviselőház egy igen illusztris tagja, Apponyi Albert gróf, helyes 
megállapítást tett, amikor azt mondotta, hogy nem elégséges a kormánynak a 
képviselőházban adott programjáról nyilatkozni akkor, ha nem ismerik a 
kormányelnök rádiószózatát és az Egységes Pártban elmondott részletes, 
úgynevezett , azonnali programját". Ha tehát a Felsőház előtt állok, kérnem kell 
annak minden egyes tagját és a felszólaló urakat, hogy amikor a ma itt elhangzó 
beszédemhez hozzászólni méltóztatnak, kegyeskedjenek figyelembe venni azt is, 
arait tegnap és tegnapelőtt mondottam, és amit a rádióban és az Egységes Pártban 
fejtettem ki. Nincs ugyanis módomban ezúttal részletesen is kifejteni egész 
munkatervemet. Ebben a tekintetben azonban világos az álláspontom, azt tartom 
ugyanis, hogy messze kiható célkitűzések nélkül még a mának sem lehet dolgozni. 


Távolabbi célok és a legközelebbi program. 


Amikor kifogásolják velem szemben azt, hogy túl messze tűzöm ki a célokat, erre 
csak azt válaszolom, hogy egy éven keresztül állandóan azt kifogásolták, hogy 
nincs célkitűzése a kormánynak. Én tehát az útjelzés szerepére vállalkoztam a 
politikában, aki megállapítja azokat a vonalakat, amelyeken haladni kívánok, 
amikor a nemzet ügyét intézem. De jól tudom, hogy a ma programja sürgető, és azt 
is tudom, hogyha a mát meg nem oldom úgy, ahogyan ezt a ma követelményei 
előírják, akkor a holnapra nem tudok átmenni. De én úgy látom, hogy a mi 
nemzetünk, amely faji adottsága szerint a nagy távlatokat szereti, nem vezethető 
akképpen, hogy csak a mával törődjék, hanem messze kell a célokat kitűzni 
számára: a láthatáron látnia kell a nemzetnek azt, hogy merre visz az út. 
Kötelességünk viszont az is, hogy ne délibábot kergető politikát folytassunk 
hanem a realitás politikáját, mert viszont másik hibája nemzetünknek az, hogy 
túlságosan könnyen engedi át magát a fata morgánáknak. A realitás politikáját 
akarom tehát hirdetni itt, a Felsőházban is, amikor megjelenek a nagyméltóságú 
elnök úr és a méltóságos Főrendiház előtt. 


Időszerű világproblémák. 


Ha valaki a magyar közállapotokat, a magyar külpolitikát, belpolitikát, 
gazdasági kérdéseket meg akarja érteni, akkor nézetem szerint az időszerű 


világkérdésekkel is kell foglalkoznia, sőt azt állítom, hogy elsősorban ezekkel 
a kérdésekkel kell tisztában lennie annak, aki helyesen akarja megítélni a 
magyar belpolitikai kérdéseket. 

Amikor tegnapelőtt a képviselőházban a tőke és a munka harcáról beszéltem, erős 
kritikában volt részem a Szociáldemokrata Párt részéről. Én ugyanis azt állítom, 
hogy olyan világnézeti káoszban élünk, amelyben nehezen ismeri ki magát a nemzet 
összessége. E világnézeti káoszra vonatkozóan az a megjegyzésem, hogy azok a 
nemzetek fognak ebből elsőnek kivergődni, amelyek a centripetális erőket 
fejlesztve, megtalálják önmagukat s belsőleg megerősödve néznek a 
világtörténelem eseményei felé. Ezért bátran hitvallást kell tenni, hogy sem a 
demokrácia jelszavával nem szabad játszani, sem a kapitalizmus ellen való 
harcban nem szabad gyáván odaállani és a kapitalistáknak maguknak szidni a 
kapitalizmust. Itt nyíltan és becsületesen állást kell foglalni minden 
kérdésben, mert a nemzet azok után igazodik, akiket vezéreiül elismer, de akiket 
elismer vezéreiül, azoktól tiszta hitvallást kíván. Én ugyanis megmondom 
őszintén, éppen itt, a Felsőházban, hogy nem áll jól egy arisztokratának az, 
hogy túlságosan hangoztatja a demokráciát, és éppen úgy nem áll jól egy 
kapitalistának aki a szociáldemokráciával kacérkodik. Nyílt és őszinte 
hitvallásokra lesz szükség, és ha a tőke és a munka közötti harcról beszéltem, 
azt állítom hogy a polgári társadalom gyávaságán múlott, hogy a szocialisták az 
1918-as forradalmi időkben kisebbségben átvehették a hatalmat Magyarországon. 


Népies politika. 


E nézetem hangsúlyozása mellett egyúttal azt az álláspontomat hirdetem, hogy a 
felülről irányított tudatos népies politikának van helye Magyarországon. Meg 
kell értenie annak, akinek van, hogy azokért, akik az ő vagyona gyarapodásáért 
dolgoznak, neki áldozatokat kell hoznia. így fogjuk megérteni egymást, és így 
fog találkozni valamennyi társadalmi osztály, különösen akkor, ha a kölcsönös 
egymásrautaltság gondolatából kiindulva megértjük a munkást is, aki meg akar 
élni, és a munkás megérti a tőkét, amely viszont termelni akar. A tőke és a 
munka ebből a küzdelméből keletkezett, nézetem szerint, a mai világpolitikai 
helyzet óriási átalakulása: nagy küzdelmek, forradalmak, amelyek végeredményben 
itt is, ott is a bolsevizmusban végződtek. Nekem az lesz az első feladatom — 
miután hirdetem a harmóniát, s miután egyaránt tudatos és ösztönös érzésem is, 
hogy csak az összes társadalmi rétegek teljes harmóniájával lehet megmenteni 
Magyarországot -, hogy a társadalmi osztályok között esetleg fennálló különböző 
válaszfalakat lebontsam. Nem az elzárkózás, hanem az összeolvadás politikáját 
hirdetem tehát és ebből a politikából nem akarom kizárni azt a magyar munkást, 
aki velünk együtt érez, sóhajt, reménykedik a közös magyar sorsért. 


Nincs igazi béke, amíg nincs egyenjogúság. 


A krízisnek másik oka szerintem a békeszerződések igazságtalan volta. Ezt 
őszintén meg kell mondani és amióta a lausanne-i konferencia megvolt, azóta 
hangoztatom is azért, mert meggyőződésem szerint mindaddig, amíg azok a 
hatalmak, amelyek a békét diktálták, s amelyek kitagadott nemzeteket kreáltak, 
nem ülnek le velünk a zöld asztalhoz s nem egyenlítik ki azokat az ellentéteket, 
amelyek kiegyenlítése nélkül nincs teljes harmónia, nincs igazi béke, nincs 
egyenjogúság: mindaddig, nézetem szerint, gazdasági és politikai vonatkozásban 
sem állhat elő az a békés, kiegyensúlyozott atmoszféra, amelyet a világ a mai 
helyzetben nem tud nélkülözni. Mert a háború tovább tart, éspedig gazdasági 
vonatkozásban. Tegnap állapítottam meg a képviselőházban, hogy én ezt a 
gazdasági háborút hatásaiban talán súlyosabbnak tartom, mint a világháborút. 
Éppen ezért szükséges, hogy a lausanne-i konferencia szelleme érvényesüljön 
minden vonalon, és szükséges az is, hogy a leszerelés kérdésében is végre- 
valahára merész, bátor és nagyvonalú lépések tétessenek. Nem háborús politikát 
akarunk folytatni. Nem vagyok háborús uszító, nem is leszek az. 

A békének vagyok az embere, de az igazi békét az garantálja leginkább, ha a 
hatalmi tényezők kiegyensúlyozott állapotban vannak. 


Európa gazdasági krízise. 


A gazdasági krízis előtérben áll. Az állítom, hogy azáltal, hogy a 
békeszerződések széttépték Európát, különösen Kelet-Európát, széttéptek olyan 
területeket is, amelyek történelmi, de főleg gazdasági viszonylatban zseniálisan 
voltak megalkotva. Ezen a széttépett testen új államok támadtak, amelyek nem 
tudják egymást megérteni. Elsősorban politikai szempontok miatt, de azért is, 
mert gazdaságilag olyan területek bontattak szét, amelyeket az Isten is 
egységeseknek teremtett. 

De van egy másik krízis is, t. Felsőház, az erkölcsi krízis. Az anyagiak után 
való hajsza, az a törekvés, hogy az anyagiakat piedesztálra emeljék, a nemzeti 
célok és az erkölcsi tényezők fölé. Egy nemzet, amely történelmet akar csinálni, 
és amely átérzi történelmi elhivatottságát, nem süllyedhet le addig, hogy 
kizárólagosan anyagi szempontok szerint nézze az életét. Óva intek minden magyar 
embert attól, hogy csak a mával és csak a saját dolgával foglalkozzék. Egy 
nemzetnek, amely élni akar, kizárólag az összességért kell gondolkoznia, mert 
inkább élek egyszerű életet, inkább szenvedek, ha biztos vagyok abban, hogy e 
szenvedésen és egyszerű életen keresztül a nemzet fog megerősödni. 
Valláserkölcsi életünkből is kivetkőztünk nem mélyedünk el igazán hitünkben, nem 
hiszünk igazán Istenben, a gyermek és szülő közötti viszony meglazult, és az a 
régi patriarchális szellem, amely magyar társadalmunkat jellemezte, hiányzik A 
húszéves gyermekek ne valuta-spekulációkon törjék a fejüket, hanem tanuljanak. 


A Duna-medencében Magyarország nélkül nem lehet politikát csinálni. 


Ha mindezekből a szempontokból nézem Magyarország helyzetét, akkor azt látom, 
hogy a független Magyarországnak új politikai vonalon kell elindulnia. Egy 
bizonyos, és ezt mindenki tudja, nemcsak mi, hanem rajtunk kívül álló tényezők 
is, hogy itt a Duna medencéjében Magyarország nélkül politikát csinálni nem 
lehet. Ehhez történelmi adottságunk van nemcsak politikai, hanem gazdasági és 
kulturális szempontból is. 

Amikor a képviselőházban elmondott beszédemben azt hangoztattam hogy az európai 
nagy tranzitkereskedelemnek Kelet és Nyugat közt tulajdonképpen Budapesten kell 
átmennie, ezt való meggyőződésből mondottam. A mi földrajzi fekvésünk tényleg 
arra predesztinál, hogy közvetítők legyünk Nyugat és Kelet közt. 

És az a biztos tudat, hogy Magyarország nélkül nem lehet a Duna medencéjében 
politikát csinálni, arra késztet engem, hogy a célszerűség jegyében folyó 
öntudatos külpolitikát folytassak. 


Külpolitikánk. 


Ebben a külpolitikában a revízió gondolatát vetettem fel. Tudom, hogy 
külpolitikában nem helyes az irányok változtatása, és éppen azért kijelentem 
itt, a méltóságos Felsőház előtt is, hogy külpolitikai tekintetben azon az úton 
kívánok haladni, amelyen Bethlen István indult el először, amely úton Károlyi 
Gyula gróf járt, mert nem tartom helyesnek, hogy ezen a téren változások 
történjenek egyrészt, másrészt nem zárja ki ez az elhatározás és ez az indulás 
azt, hogy ha az idők változnak, ezen tágítani ne lehessen. Éppen azért 
hangsúlyozom, hogy mindig hálával kell gondolnunk Olaszországra, amely ország 
elsősorban vette pártfogásába a magyar érdekeket. Hálával gondolunk Angliára, 
hálával gondolunk Amerikára és őrömmel állapítjuk meg, hogy az utóbbi években 
Franciaország is nagy érdeklődést mutat a magyar ügyek iránt. Azt mondanom sem 
kell, hogy nemcsak a világháború, hanem a sorsközösség és az adottságok 
következtében is a Németországgal és Ausztriával való jó viszonyt tovább kívánom 
ápolni. Lengyelország iránti barátságunk történelmi vonatkozású, tehát 
fenntartandónak tartom. A szomszédokkal pedig az az álláspontom t. Felsőház, 
hogy békét hirdetek és megértést keresek. 


Mindent a nemzetért. 


Ha a belpolitikai vonalvezetést méltóztatik tőlem számon kérni, erre az a 
válaszom, hogy: nemzeti öncélúság. Nem új fogalom ez, ismeretes fogalom. Én csak 
a végrehajtás szempontjából, de a magam célkitűzése szempontjából is tartottam 
szükségesnek ezt jelmondatként előtérbe helyezni. A nemzeti öncélúság gondolata 
szerintem azt jelenti, hogy mindent a nemzetért: hadsereget, gazdaságot, hitelt, 
kereskedelmet egybevetve. Ha érdek-összeütközések állnak elő, a nemzet alapvető 
érdekei döntsék el. hogy melyik úton kell járni. Magyar embernek nehéz erről a 
kérdésről beszélni, mert azt mondja, hogy egész életében nemzet, alapon állott. 
Ne méltóztassék rossz néven venni tőlem, ha azt állapítom meg, hogy ezek az 
érzések inkább felszínesek voltak, mint mélyek. Én nem azt a magyarságot 
keresem, amely ünnepek alkalmával díszmagyarban jelentkezik, a nemzeti kérdések 
fontosságát hangsúlyozza és másnap már az ellenkezőjét csinálja. Mélységes 
elmerülést a magyar nemzet problémáiba, kutatni a magyar tehetségek 
kimeríthetetlen kútjában, kikeresni mindazt, ami erőt fokozni mindazt, ami 
magyar, és föléhelyezni minden körülmények közt a közérdeket a magánérdeknek: ez 
az a nemzeti öncélúság, ez az a nemzeti politika, amelyet követni kívánok. 


Az elavult bürokrácia ellen. 


Ebből a szempontból nézem magát az államot is, amely felfogásom szerint, csak 
eszköz a nemzet kezében. Ez az állam nem lehet öncélú állam. Ennek az államnak a 
bürokráciája nem élheti a maga önálló életét, mert a bürokrácia is csak eszköz 
azok kezében, akik az államot irányítják a nemzet javáért. Ebben a tekintetben 
az a felfogásom, hogy a magyar bürokrácia elavult, nem igazodik az élethez. A 
rádió és a repülőgép korában nem érünk rá — ahogy mondottam már — Pató Pál 
módjára éldegélni az irodákban, 11 órakor bejárni és fél kettőkor már ásítozva 
hazamenni, hanem igenis korán felkelve, friss erővel nekilátni a munkának és nem 
arra gondolni, hogy aktákat intézünk, hanem arra, hogy minden egyes tollvonással 
az életet szolgáljuk. 

Ez nem akar kritika lenni a magyar tisztviselőkarral szemben. Jeles tisztviselői 
karunk van, mely közismerten művelt és tehetséges egyedekből áll. Talán a 
rendszerben van a hiba. Mert, ha például csak a mezőgazdaság exportkérdéseit 
veszem tekintetbe, lehetetlennek tartom, hogy a kereskedelmi miniszter úr is, a 
földművelésügyi miniszter úr is, a külügyminiszter úr is s talán még én is, a 
miniszterelnök hozzászóljunk az exportkérdésekhez akkor, amikor pillanatokról, 
azonnali elhatározásokról van szó. Az élet nem vár arra, hogy az akták helyesen 
vannak-e elintézve, az élet azonnali cselekvést kíván. 

Itt tehát, méltóságos Felsőház, átszervezésre van szükség. A kormány 
organizációja sem helyes. Itt is a tárcák között sok a bifurkáció, az 

n aktatologatás" rendszere teljesen ki van fejlődve, és bármennyire erős és 
tehetséges is a miniszter, ha ezt a kérdést meg nem oldja, a legjobb akarat 
mellett is tehetetlen marad. 


Ragaszkodnunk kell a mai közjogi helyzethez. 


Közjogi helyzetünkről is kívánok szólni. Én azt tartom, hogy a mai súlyos 
helyzetben ezen változtatni nem kell és nem szabad. Magam is meggyőződéses ember 
vagyok és így mindenkinek a meggyőződését tiszteletben kívánom tartani, ameddig 
ez nem érinti a nemzet egyetemes érdekeit Sem puccsokra az egyik oldalon, sem 
kalandokra a másik oldalon szükség nincs Szent István koronája akkor fog 
legszebben ragyogni, amikor boldog lesz ez az ország. Mai viszonyaink között 
tehát, nézetem szerint, ragaszkodnunk kell a mai közjogi helyzethez; ahogy 
tegnap mondottam a képviselőházban, ha sötétül a magyar ég, legyen fix pontja a 
magyar nemzetnek a magyar államfőben, Magyarország kormányzójában. Mélységes 
ragaszkodással kell iránta viseltetnünk, mert tudjuk, hogy inkarnációja a 


nemzetnek, és ha majd eljön az idő, amikor boldogabb és szebb napok virradnak 
reánk, akkor majd ragyogjon megint régi fényében Szent István koronája. 


Kapitalista világnézet. 


Ha pedig áttérek a gazdasági kérdésekre, amelyek manapság a legfontosabbak, azt 
mondom, itt is világosan kell beszélni. Én kapitalista mentalitású ember vagyok. 
Tévedés, hogy mindenki kapitalista mentalitású. Főképpen pedig nem mindenki 
bátran az. Mert ne méltóztassék sohasem kizárólag a méltóságos Felsőház 
atmoszféráját tekintetni, nyolcmillió magyar él ebben az országban, és 
nyolcmillió magyar a háború utáni idők zavaros körülményei közepette sokszor 
elferdült világnézeteknek lett a híve. Az ember azt hiszi, hogy minden rendben 
van a felszínen és előkelő bürókban — emlékeztetek 1918-ra, amikor nem volt 
rendben, mert a föld alatt megindult az élet. És nekem az is a hivatásom, hogy e 
földalatti munkára is figyelemmel legyek kormányzati cselekedeteimnél. Tudom, 
hogy az urakkal egyetértünk ezekben a kérdésekben. Kapitalista vagyok, ez az 
irányelvem, s ez azt jelenti, hogy az egyéni vállalkozást szeretem és 
alátámasztom, mert hiszem azt, hogy semmiféle kollektív termelés nem termelhet 
ki tehetséget, viszont a nemzettel szemben nagy harakiri volna, ha eleve kizárná 
a tehetségek érvényesülését. 


A pénz, a tőke is a nemzet eszköze. 


Amikor azonban hangoztatom a kapitalizmust, egyúttal azt az álláspontomat is 
hangoztatom, hogy a túlzott és mohó kapitalizmust szívből utálom. Azt a 
kapitalizmust amely nem igazodik bele a nemzet életébe, amely nem magyar, amely 
nem magyar ügyet akar szolgálni termelésével és rendszerével én nem tartom igazi 
kapitalizmusnak Ezek azok a modern vámszedők, akik abból élnek, hogy spekulálnak 
és máról holnapra meggazdagodnak. A pénz is, a tőke is a nemzeté, a nemzet 
eszköze. Nem mindegy nekem, hogy ki hogyan termel, hogy ki milyen hitelt kap, ki 
milyen kamatot fizet, mert lehet, hogy egyesek ebből máról holnapra 
meggazdagodnak az egész nemzet pedig - és itt elsősorban az agrártársadalomra 
gondolok - elszegényedik. 

Én tehát azt kérem azoktól a tényezőktől, itt erről az előkelő helyről t. 
Felsőház, akik a kapitalista irányzatnak reprezentánsai, hogy nyirbáljak le a 
kapitalizmus túlnövéseit, harmonikusan illeszkedjenek bele a magyar társadalmi 
és gazdasági struktúrába, ne akarjanak pénzt is gyűjteni ipari vállalatokat is 
szervezni, ne akarjanak mohón terjeszkedni mert ez végeredményben saját 
bukásukat idézheti elő. 


A pengő értékállandósága. 


Azt is hangoztatom, hogy a pengő értékállandóságához való ragaszkodás is egyik 
elsőrendű feladata a kormánynak, dacára az ezen a téren tapasztalható mindenféle 
propagandának, és azt is bejelentem, hogy általános moratóriumról szó sem lehet, 
mert nem akarjuk megölni a gazdasági életet máról holnapra. Azt is bejelentem, 
hogy semmi olyan intézkedést, amely a szorgalmas ember vagyongyűjtését 
megakadályozná, illetőleg illuzórikussá tenné, nem fogunk tenni. Ezért 
hangoztatom a realitás politikáját. Bármilyen sajgó is egy seb, nem a seb 
fájdalma után, hanem a józan ész után kell menni. És én tudom, hogy sok 
társadalmi réteg van, amely ma nehéz gazdasági helyzetben él. Ezek ne kívánjanak 
tőlem csodát vagy olyan radikális intézkedéseket, amelyek végeredményben meg- 
döntenék az egész gazdasági rendet. 


Az államháztartás kérdései. 


Ha én általánosságban gazdasági kérdésekről beszélek, nem mulaszthatom el 
érinteni az államháztartás kérdését is. Méltóztatott hallani felfogásom 
determinálását, amit az előbb hangoztattam, hogy ti. az állam csak eszköz a 
nemzet kezében. Az államháztartás kérdésében is ebből a szempontból kell 
kiindulnom, mert egy túldimenzionált államháztartás, különösen a mai gazdasági 
helyzetben, veszélyt jelent a gazdasági termelésre és a nemzet megerősödésére 
nézve . 

Ez nem jelenti azt, hogy nem lesznek idők, amikor az állam fokozott mértékben 
fogja megint gazdasági erőit is latba vetni, ma azonban ebben a tekintetben 
teljesen szárazon és hidegen kell nézni. Mi a probléma? Gazdasági vonatkozásban 
tulajdonképpen az, hogy ű megélhetés és a termelés olcsóságát biztosítsuk. Ha 
tehát én a közterhek fel fokozásával akarom az államot túlságos méretekre 
méretezve fenntartani, akkor én úgy a megélhetés, mint a termelés olcsóságának 
elve ellen vétek. Ha pedig azt mondom, hogy a termelés vérkeringését meg kell 
indítani, akkor ennek az elvnek alapjára helyezkedem, mert ha azzal a pár 
fillérrel, amelyet a kisember, azzal a pár pengővel, amelyet a középvagyonnal 
rendelkező ember, és a párezer pengővel, amelyet a nagy vagyonnal rendelkező 
ember megtakaríthat, mert kisebbek a közterhek, megindíthat bizonyos termelési 
munkákat. Ezzel megindul lassú lépésben az a munka is, mely nélkül a gazdasági 
élet nem élet, hanem temető. Akik azonban értenek ehhez a kérdéshez, tudják, 
hogy mindezeket mint elméleteket megállapítani nagyon könnyű. 


Átszervezés és észszerűsítés az adminisztrációban. 


Aki miniszter volt, tudja, hogy lineárisan lehet csökkenteni, ez azonban nem 
csökkentés, mert nem észszerű, ez rontja az egész apparátust, mert nem képez — 
hogy katonai nyelven beszéljek —: súlypontot, nem forszírozza és erősíti azokat 
az ágakat, amelyek az élettel vannak közelebbi nexusban, hanem egyformán 
csökkent mindent. A legegyszerűbb azt mondani: 20 9-ot elveszek az 
tisztviselőktől, 20 százalékot másutt fogok lefaragni. Ez nem alkotó munka, ez 
egy alsóbbrendű szellemi ténykedés. Reorganizálni és racionalizálni kell tehát. 
Megállapítani a tisztviselői státuszt a szükséghez képest, megnézni, hogy a 
bürokrácia vajon hol drágítja az egész életet, megnézni, vajon a 34 év és a 6 
hónap elégséges-e ahhoz, hogy olcsón tudjuk a tisztviselői státuszt rendezni, 
nem kell-e a 40 évi szolgálatra átmenni és a szukreszcenciát miképpen kell 
igazítani. Ezek azok a problémák, amelyek az államháztartás kérdésében előtérben 
vannak. 

Bejelentem, méltóságos Felsőház, hogy továbbra is ezen szempontok szemszögéből 
nézve kívánom az államháztartás egyensúlyát biztosítani, a bevételi oldalt, ahol 
lehet, csökkenteni illetőleg, ha ez nem megy, a kiadási oldalt csökkenteni. A 
bevételi oldalt csökkenteni, nézetem szerint addig nem lehet, ameddig biztosítva 
nincs a kiadási oldalon való csökkentés lehetősége. Aki — ismételten 
hangsúlyozom — foglalkozott ilyen kérdésekkel, az tudja, hogy ha én ma egy 
racionalizálási folyamatot megkezdek, az nem ma jelenti rögtön pénzben kifejezve 
az ellenértéket, az nem jelent mindjárt eredményt. Azt mondották: miután ma nem 
jelentkezik eredmény, hagyjuk ezt a kérdést. Ezt nem tartom helyesnek. Meg kell 
kezdeni a dolgokat, és az eredményt, ha nem is én, az utánam jövő kormány és a 
nemzet hadd élvezze. 


A hitelélet és visszásságai. 


A hiteléletről is kívánok egynéhány szót szólni. Ebben a tekintetben az a 
nézetem, amelyet az előbb általánosságban már említettem, hogy a hitel is csak 
eszköz a nemzet életében. Mert minél könnyebben jutnak a pénzhez a termelő 
egyedek, annál könnyebben tudnak termelni, annál olcsóbban eladni, annál több 
marad fölösleg új invesztícióra, új vállalkozásokra. A legnagyobb hibának azt 
tartom, hogy túlkomplikált hitelszervezetünk van. Valahogy úgy látom, hogy a 
forradalom utáni Magyarország végiggondolta magát más téren is, miután 
hangoztatta, hogy nem volt megszervezve, a forradalom után lázas szervezkedésbe 
kezdett. Magyarországon — hogy eltérjek egy pillanatra a hitelkérdésről — 3600 


társadalmi egyesület van. Ismerek egy urat, aki hetvennégy egyesületnek az 
elnöke és erre büszke. Ki van zárva, hogy csak egyben is rendes munkát tudjon 
végezni. Vannak ugyanazt a célt szolgáló társadalmi szervezeteink, amelyek az 
elnökök örökös harcai miatt nem tudnak egyesülni. Nekem az a nézetem, hogy a 
hitelkérdésben is valahogy így van. A háború után mindenki felfedezte magában a 
közgazdasági zsenialitást, mindenki csinált kisebb-nagyobb vállalkozást, aminek 
eredménye a bukdácsolások sorozata lett. Eredménye lett, hogy a hitelt, s ezzel 
egész életünket megdrágították, mert nagyon sok közbeiktatott szerv keletkezett. 
Nagy gondját okozza a kormánynak, hogy mit csináljon ezzel a sok szervezettel. 
Egzisztenciákat engedjen-e tönkremenni? Egy megoldás lehetséges csak: egyesíteni 
őket, jó szóval, ha kell, talán erővel is. 


A gazdaadósságok rendezése. 


Ha már a hitelnél tartunk, az adósságokról se feledkezhetünk meg. Én a magam 
részéről azt az elvi álláspontot képviselem, hogy az adós fizessen. Az adónál is 
ezt az álláspontot vállalom és nem helyeslem, hogy azt kedvezményezzem, aki nem 
fizet. Teljesen hamis mentalitás ez. Mit jelent ugyanis? Azt, hogy aki eddig 
fizetett az nem fog fizetni, mert majd ő is kedvezésekben részesül. Ez az alap 
tehát immorális alap. Az az erkölcsi igazság, melyet érvényesítenünk kell, csak 
azt engedi meg, hogy a jót istápoljuk, de nem jelenti azt, hogy azon, aki bajban 
van, ne segítsünk. Nézetem szerint nem mindegy a nemzet jövője szempontjából, 
hogy kinek a kezébe kerül a fold. Nézetem szerint nem mindegy, hogy a kisgazdák, 
s általában a gazdatársadalom ma milyen anyagi életet él. Ez tehát nemzeti 
probléma, és én így is fogom azt fel, amikor a gazdaadósságok kérdésével 
foglalkozom. Végleges rendezésről természetesen nem lehet szó. Átmeneti 
rendezésre gondol tehát a kormány, hisz ez a kérdés nemcsak belföldi 
hitelprobléma, hanem a külföldi hitelkérdésekkel is összefüggésben áll. Én bízom 
abban, hogy a pénzügyminiszter úr őexcellenciája eredménnyel fog hazatérni annak 
idején, amikor a külföldi hitelezőkkel tárgyal mert ennek a hitelezőnek is az az 
érdeke, hogy itt élet legyen, ne pedig temető, mert hamarabb kapja vissza a 
pénzét, ha itt az élet megindul Levegőt és időt kérek tehát, és akkor a magyar, 
mint mindig, becsületesen fogja teljesíteni kötelességét. 


A termelés irányelvei. 


Mármost méltóztassanak megengedni, hogy csak nagy vonásokban magára a termelés 
kérdésére térjek át. Gazdasági életünk problémáinak tengelyében nézetem szerint 
a termelés gondolatának kell állnia. Ez az élet követelménye. Ebből a 
tekintetből nem tennék különbséget sem a földmívelés, sem az ipar között. 
Magyarország népessége máris olyan fokon áll, hogy az ipart nem tudjuk 
nélkülözni, nem is szólva arról, hogy ha van ipar, ha van kereskedelem, ha van 
földmívelés, ezeknek csak harmonikus együttműködéséből fakad élet. Kikapcsolni 
tehát egyes társadalmi osztályokat a nemzet életéből épp oly hiba volna, mint 
kikapcsolni termelési ágakat. Mert hiába termel a földmíves-társadalom, hiába 
termel az ipar, ha nincs megfelelő kereskedelem. Kissé túlzottan hangsúlyozom 
talán a "kereskedelem" szót, de amikor exportra törekszem, t. Felsőház, akkor 
lényeges szerepet játszik ez a foglalkozási ág, és lényeges szerepet játszik 
főként abból a szempontból, hogy piacot keressen, azt állandóan fenntartsa és 
állandóan jó, lehetőleg márkázott áruval lássa el. 

Lelkem mélyéből fakadó érzésem szerint is, de meggondolásból is a hangsúly 
természetesen az agrártermelésen, az agrártársadalmon van. Én szerelmese vagyok 
— mint sok százezer és millió magyar ember — a magyar rögnek. Én ebben a rögben 
nemcsak egyszerűen földet, anyagot látok. Ebben sokkal több van, ebben 
történelem van! Véráztatott rög ez, tele sóhajtással, szenvedéssel, és aki ezt 
műveli, aki az ekeszarvát fogva töri ezt a rögöt s aki hallgatja a pacsirtaszót, 
és ezen keresztül imádja Istent, az konzervatív, az államfenntartó, az erős. 
Éppen ezért, én ezt a falut, ezt a mezőt, ezt a gazdasági életet a 
mezőgazdaságon keresztül különösen istápolni kívánom. Nem akarom, hogy az, amire 
az ország léte fel van építve, a fold, meginogjon. Azt megerősíteni kívánom De 


ehhez én nem vagyok elégséges, ebben önöknek, t. uraim, s az egész országnak 
segítségül kell lenniök. 


A földbirtok-politikában meg kell érteni az idők szavát. 


Rátérek itt a telepítés kérdésére. mint földbirtok-politikai célkitűzésre. 
Tudom, hogy e kérdésben a felsőház meg fog engem érteni, mert itt ma is az a 
gondolatvilág él, amely az 1848-as és 1848 előtti nemességünket jellemezte: 
megérteni az idők szavát, megalkotni azt, amit a kor szava követel. Nem 
földbirtokreformra gondolok, amely pénzügyileg nincs megalapozva. Nem akarok 
megint olyan egzisztenciákat teremteni amelyek anyagi feltételek híján élni nem 
tudnak, hanem egy szisztematikus, organikus telepítési politikának vagyok a 
híve, mert azt tartom, hogy ameddig Magyarországon föld van, ne Amerikába 
vándoroljon a magyar hanem maradjon idehaza. Azt tartom, hogy ki kell 
egyenlíteni az országban a birtokelosztást, éspedig egy telepítési rendszer 
révén. Meg vagyok róla győződve, hogy ebben a nagybirtok épp úgy segítségemre 
lesz, mint azok, akiknek érdekében a gondolat megvalósul. Hogy csak egy példát 
említsek, lehetetlen vitézi rendet létesíteni és belevenni az alapszabályokba, 
hogy: te vitéz, földet kapsz, ugyanakkor pedig tizenkétezer vitéz közül csak 
kétezer jutott földhöz. Akkor kár volt vitézi rendet létesíteni, kár volt a 
programba fölvenni, hogy földdel fogjuk a vitézeket ellátni. Ha azonban 
megmondottuk, akkor kötelességünk ezt teljesíteni. Ha egyszer kimondottam az a- 
t, akkor a b-t is ki kell mondanom, és ezért helyezem a fő súlyt a telepítési 
politikára, amely józan, evolúciós gondolat jegyében fejleszti a magyar 
társadalom alsóbb rétegeit. 


Az ipar prosperitása az olcsóságon alapszik. 


Ha már a földmívelésnél tartok, akkor talán nehéz az iparról nem szólanom. A 
magyar gazdának mindig az a kritikája az iparral szemben, hogy az túlzott 
vámvédelemben részesülvén olyan politikát folytat, amely a mezőgazdasági 
termelést megnehezíti. A magyar iparra is ugyanaz áll, ami a nagytőkére 
általában és a kapitalizmusra: tessék teljesen beilleszkedni a magyar nemzet 
életszövevényeibe. Tessék lehetőleg önzetlenül dolgozni, ami nem utópia, mert az 
önzetlenségen én nem a polgári haszon kiküszöbölését értem. Főként attól kell a 
magyar iparnak őrizkednie, hogy az iparpártolási politikát drágításra használja 
fel. Mert ha a magas ipari árak következtében a mezőgazda nem termelőképes és 
nem erősödik, akkor az ipar is tönkremegy. Az egymásrautaltság gondolata tehát 
itt is kifejlődhetik és meg vagyok róla győződve, hogy az ipar és elsősorban a 
bányák és az energiákat szolgáltató termelési ágak belátják, 

hogy prosperitásuk az olcsóságon alapszik. 

Legyen szabad végezetül a munkanélküliség kérdéséről beszelnem. A 
Szociáldemokrata Párt a másik Házban kifogásolta azt a megállapításomat, hogy én 
a munkanélküliség kérdésének általuk történő kiélezésében nem gazdasági, hanem 
politikai ténykedést látok. Mindenütt ott, ahol politikai nyomásra úgynevezett 
munkanélküli segélyek folyósíttatnak statisztikailag bizonyítható, hogy a 
szélsőbaloldali vagy a szélsőjobboldali pártok máról holnapra megnövekszenek. 
Destruálják tehát a társadalmat, de ami még rosszabb, destruálják magát a 
munkát. Mert ha én munkanélküli segélyeket folyósítok, akkor esetleg én is úgy 
járnék, mint az egyes külföldi államok. Állami segítséget nyújtanék ahhoz, hogy 
a szocialisták politikai célokra tábort gyűjtsenek maguknak. 


Biztosítani kell a megélhetést és a kenyeret mindenki számára. 


Munkaalkalmak megteremtésével kell a munkanélküliségen segíteni, s azt hiszem, 
hogy e kérdésben rövidesen olyan elgondolással fogok majd előállhatni, amely 
túlnyomórészt megoldja ezt a kérdést. Ne méltóztassanak követelni, hogy erre ma 
részletesen kitérjek, mert azt még le kell tárgyalnom minisztertársaimmal is, 


mert hiszen lehetnek gondolatok, melyek látszatra jók, de gyakorlatban teljesen 
más képet mutatnak. A munkát, a megélhetést és a kenyeret biztosítani minden 
magyar számára, ez ma a probléma. Ne legyen éhező magyar. Meg vagyok róla 
győződve, hogy ha összefogunk, ez a kérdés is megvalósítható lesz. 


A befelé ható erők fokozása. 


A társadalmi egyensúly biztosítása legnagyobb feladatunk. Nem szabad 
megengednünk, hogy csak egyes embereknek legyen jó soruk, a többség ellenben 
nélkülözzön. Az elégedetlenség sohasem jó tanácsadó. Ma, amikor véleményem 
szerint a káoszból csak a befelé ható erők fokozása segíthet ki, s amikor nagy 
lehetőségek nyílnak talán holnap, talán holnapután, a belső erők fokozására kell 
készülnünk, ennek a nemzetnek egységesnek és erősnek kell lennie, ennek a 
nemzetnek felemelt fővel kell a világtörténelem kapujában állnia, hogy megtegye 
kötelességét önmagával és az emberiséggel szemben. 


A miniszterelnöknek a felsőházban tartott vitazáró beszéde 
(1932. október 13.) 


Méltóságos Felsőház! Rendkívül jólesett nekem, és azt hiszem, hogy minden magyar 
embernek Somssich grófnak az a megállapítása, hogy az egész nemzet hálával 
tartozik Károlyi Gyula grófnak működéséért. Amikor első minisztertanácsát 
tartotta ez a kormány, jegyzőkönyvileg szögeztük le Károly Gyula gróf érdemeit, 
és erről úgy őt, mint kormányának tagjait értesítettük. 


Gazdasági aktivitás. 


Azt mondotta Somssich gróf, hogy gazdasági aktivitást követel. Ebben teljesen 
egyezik a véleményünk. Az egy helyben tipegés-topogás megöl mindent. Azzal, ha 
nem is nagy mértékben és nagy stílusban, de valamely fokban megindítjuk a 
gazdasági életet, felfogásom szerint hasznot hajtó munkát végzünk. 


, A pártdiktatúra gondolatát elutasítom" 


Több szónok — így Sommsich gróf is — kifogásolta az Egységes Párt úgynevezett 
pártdiktatúráját. A magam részéről eléggé jól ismerem a Parlament 
pszichológiáját és tapasztalataim vannak úgynevezett koncentrációkról. Nem 
tartom helyesnek az úgynevezett koalíciós kormányzást. Egy minisztertanács — aki 
valaha volt miniszter, igazat ad nekem ebben — amelyben nem egy világnézetű 
emberek ülnek, örökös széthúzásnak, titkolózásnak és intrikának a színhelye. 
Amikor nagy párt felett rendelkezik a kormány — nem a párton van a hangsúly, 
hanem a kormányon s csak az utóbbi hónapokban fajult el a helyzet úgy, hogy 
frakciók kívántak maguknak végrehajtó hatalmat, illetőleg kormányzati jogokat -, 
egy erős kormány nem is tűrheti más végrehajtó hatalom érvényesülését, mint a 
saját végrehajtó hatalmáét, felelősséggel pedig csak az Országgyűléssel és az 
államfővel szemben tartozik. A pártdiktatúra gondolatát eleve elutasításban 
részesítem. Senki sem gondol erre, az Egységes Párt sem, hiszen ma mindenki 
érzi, hogy ebben a súlyos helyzetben a teljes összefogás gondolata a helyes. Az 
úgynevezett koncentrációt azonban, alapul véve a mai parlamenti viszonyokat és 
alapul véve azokat a disszonanciákat, amely a világnézetek különféleségében 
jelentkeznek, nem tartom helyesnek. Nem tartottam helyesnek, hogy az Egységes 
Pártot - hogy úgy fejezzem ki magamat — szövetségessel erősítsem. Én olyan 
politikát akarok folytatni hogy lelki kényszerűségből mindenki, aki konstruktív, 
a hátam mögé álljon. 


Az álláshalmozás megszüntetése. 


Az álláshalmozásról is méltóztatott szólni. Vannak jelszavak, amelyek az utóbbi 
években kitenyésztettek. Ezekben van valóság is, de van jelszómomentum is. 
Méltóztassék figyelembe venni, hogy egy kapitalista rendben nem szabad 
megakadályozni azt, hogy a magánéletben ki-ki ott érvényesítse a maga gazdasági 
ténykedését, ahol akarja, és ha van tehetsége arra, hogy két-három hivatást 
töltsön be, ezt nem szabad megakadályozni, mert akkor nivellálnánk lefelé, és ez 
helytelen. Azonban teljesen helyes — és részemről is ebben az irányban kívánok 
haladni -, hogy az állam keretén belül az álláshalmozás megszűnjék, illetőleg 
megszűnjék az olyan állások halmozása, amelyek direkte vagy indirekte 
kapcsolatban vannak az államháztartással. Itt vannak azok az erkölcsi 
momentumok, amelyeket nekem fokozott mértékben kell szem előtt tartanom, mert én 
azt a függőséget, amelyet általában hangoztattam, nem helyeslem, mert akkor 
előfordul az, hogy a közélet színterén, a porondon valaki erkölcsprédikátor, a 
valóságban pedig nincs benne annyi erkölcs sem, mint amennyi egy egészen 
alsórendű emberben van. 


Adórendszer és adómorál. 


Az adórendszer és az adómorál kérdésében is méltóztatott felszólalni és az 
adómorált az adózás lehetőségeivel kapcsolatba hozni. Elismerem ugyan, hogy a 
magyar gazdasági életben vannak olyan adóhátralékosok, akik önhibájukon kívül 
nem tudják fizetni az adót, vannak azonban olyan adóhátralékosok is, akik nem 
akarják az adót fizetni, akik ahelyett, hogy az állammal szemben lerónák 
kötelességüket, inkább külföldre mennek nyaralni, több autót tartanak, és 
selyemharisnyákat vesznek különféle dámáknak, ahelyett, hogy adót fizetnének. Én 
nem helyeslem ezt és a legszigorúbban, leggyorsabban megnézetem az illetékes 
hatóságokkal az adóhátralékosok listáját, mert lehetetlennek tartom, hogy amikor 
a nemzet ilyen súlyos gazdasági helyzetben van, valahogyan visszaéljenek a 
nemzettel szemben azok, akik azt hiszik, hogy nem veszik eszre ezt. 


Mezőgazdasági problémák. 


Helyeselte az igen t. felszólaló úr a mezőgazdasági racionalizálás gondolatát 
is. De nagyon helyesen és velem egyetértően azt állapította meg, hogy minden 
termelés annyit ér, amennyit értékesíteni lehet belőle. Ez természetes. Ezért 
hangsúlyozom a mezőgazdasági export kérdésének sürgős megoldását. Az export- 
kérdés azonban nem önálló valami, hanem összefügg az iparral, a behozatallal, a 
kivitellel és általában a devizapolitikával. Nem akarok kritikát gyakorolni, de 
általában úgy látom, hogy ideákat termeim tudunk, de végrehajtani nem. Beszélünk 
mindenféle szervezési szükségletekről, szervezni azonban szintén nem tudunk. A 
szervezés ugyanis matematika. Alaposan felépítve, türelemmel kell szervezni és 
amíg dolgozunk, nem kritizálni. 

Ami a mezőgazdasági érdekképviseleteket és általában az érdekképviseleteket 
illeti, erre az a megjegyzésem, hogy itt nem látom egészen tisztán a kérdést. 
Van OMGE, vannak kamarák. Az iparról nem is beszélek, hiszen tegnap az iparosok 
gyűlésén a kereskedelemügyi miniszter úr megállapította, hogy ő elkezdte 
számolni az érdekképviseleteket és amikor a hetedikhez ért, abbahagyta. 
Valószínűleg azonban még sokkal több van, de nem értem, hogy miért. Szükségesnek 
tartja a kormány és elsősorban én is azt, hogy az érdekképviseleti rendszert 
rendezzük. Ne legyen túl sok prókátor ezekben a kérdésekben. Ezt a kérdést az 
illető tényezőkkel sürgősen meg fogjuk tárgyalni. 


Ma az a virtus, hogy építsünk. 


Hadik őexcellenciájának felszólalását nagyon köszönöm azért, mert tudom, hogy ő 


szigorú bíráló. Méltóztassék megengedni, hogy kijelentsem, hogy nem célzással 
mondottam azt a , destruktív kritikát". Én csak megállapítottam, hogy van 
konstruktív és van destruktív kritika. Ebben a kérdésben speciális az 
álláspontom. Az a nézetem, hogy Magyarországon évszázadokon keresztül a mi 
közjogi és államéletünkből kifolyólag mesterségesen kitenyésztettük a negatív 
embereket. Senki sem veheti tőlem rossz néven, ha azt mondom, hogy a régi 
Monarchia idején Bécsben gondolkoztak helyettünk. A nagy világpolitikai, a nagy 
gazdaságpolitikai kérdéseket nem itt intézték. Értem, hogy akkor az ellenállás 
fokozása volt a helyes, a bizonyos fokig talán idegen központi hatalommal és 
akarással szemben. Értem, hogy akkor az egész magyar közigazgatáson végigvonult 
ez az ellenállási tendenciára való nevelés. A vármegyékre gondolok elsősorban. 
De ma más világ van. Önálló, független állami életet élünk. Ma az nem lehet - 
hogy úgy fejezzem ki magam - virtus: kritizálni, ma az a virtus, hogy rakjuk az 
egyik téglát a másikra, megerősítve mindazokat a pilléreket, amelyekre föl lehet 
építeni a nemzetet A kritikára való felhívást úgy értettem, hogy - miután én is 
véges emberi lény vagyok -természetes, hogy a munkaterveim, az a bizonyos száz 
pont, vagy még annál továbbmenő elgondolások, nem lehetnek tökéletesek. 
Szeretetteljes kritikára és segítésre hívtam föl tehát mindenkit A magyar 
nemzetet a detailmunkák elvégzésére is nevelni kell, és elég az — ahogy egyszer 
már mondottam — ha egypár okos ember dirigál. 


Meg kell mondani a magyar igazságot. 


Hadik őexcellenciája külpolitikai vonatkozásban kérdést intézett hozzám: vajon 
úgy értelmezem-e a külpolitikát, ahogy ő, vagy pedig hajlandó vagyok-e háborús 
szándékú, vagy kalandorpolitikába bekapcsolódni? Minden nemzet külpolitikai 
életében a sacro egoismo a helyes felfogás. Én azt mondom, hogy nemzeti 
érdekeinket állandó figyelemmel kell kísérni, elsősorban külpolitikai 
vonatkozásban is. Ezért említettem a célszerűség és az öntudat gondolatát. A 
sült galamb lesése ezen a téren sem helyes. Mozogni kell, jelentkezni a világ 
színpadán, meg kell mondani a magyar igazságot, agitációt kell folytatni. Az az 
agitáció, amelyet a magyar társadalom folytat, igenis, előnyére válik a 
nemzetnek. Ismeretlen nemzetekkel nem szoktak törődni. 


Akinek van, az költsön. 


Hadik őexcellenciája a takarékosságról és a fényűzésről is beszélt. Én puritán 
világszemléletet vallok és úgy a magam életében, mint általában ezt tartom 
helyesnek. Az emberi értékeknek úgysem aszerint van jelentőségük, hogy mi 
azoknak a külső megnyilatkozása, hanem aszerint, hogy mi a belső tartalmuk. 
Láttam már cifra, pompázó, hogy így mondjam, barokk stílusban jelentkező 
embereket, és a külsejük alatt nem volt semmi. És láttam egyszerű parasztembert, 
egyszerű falusi kúriában lakó embert, hogy példát mondjak, láttam Károlyi 
Gyulát, és az imponált, mert ott a lélek adja meg a stílust és nem a forma. Azt 
a költekezést tehát, amelyre méltóztatott célozni, nem helyeslem, azonban azt a 
takarékosságot sem helyeslem, amint azt a képviselőházban is már mondottam, hogy 
amikor valakinek 509-100-200 000 pengős jövedelme van, egy évben csak egyszer 
váltson celluloidgallért. Akinek van, annak tessék költeni. Hadik 
őexcellenciájának rosszul esett, ha jól értettem, hogy én ki akarom zárni a 
grófokat a demokráciából, illetőleg a néppel való érintkezésből. Ha 
őexcellenciája engem közelről méltóztatna ismerni, tudná azt, hogy én vagyok 
egyike a legkonzervatívabb embereknek Magyarországon. Én a társadalmi osztályok 
szerinti tagozódást nem helyeslem. Azonban a felső rétegeknek az alsó rétegekkel 
való kacérkodását, amelynek politikai háttere van, szintén nem helyeslem, mert 
ilyenkor az illetőben a gondolat belső átérzése úgy sincs meg. 


A jelszópolitika ellen. 


Hadik gróf úr őexcellenciájáról nem szólok. Én elméletileg és akadémice 
beszélek. Bizonyára méltóztatik ismerni épp saját társadalmi rétegében olyan 
urakat, akik túltesznek a legszélsőségesebb demagógokon. Én a történelmi 
osztálynak és elsősorban az arisztokráciának szerepét nem abban látom, hogy 
túltegyenek az úgynevezett jelszópolitikában az alsóbb néprétegek képviselőin, 
hanem abban, hogy a történelmi tradíciókhoz híven, egy haladó konzervativizmus 
jegyében példaadóan irányítsák és vezessék a népet. Annak az arisztokratának és 
birtokosnak, annak a konzervatív társadalmi rétegnek, amely vidéken lakik és 
maga műveli földjét, amely szereti ezt a földet, ismeri a népet és törődik vele, 
annak a pozíciója megingathatatlan. Az az arisztokrata azonban, aki idejön és 
itt a pódiumról hirdet olyan jelszavakat, amelyeknek lényegével talán nincs is 
teljesen tisztában, önmaga társadalmi osztálya alatt ássa a talajt és ezzel az 
egész nemzetnek van kárára. 


Az igazi értékek arisztokráciája. 


Az értékek arisztokráciája, amit hangoztatni szoktam, nem zárja ki azt, hogy 
excellenciád és talán egy másik jeles, bár nem abból a társadalmi osztályból 
származó ember egy állásponton legyenek. Én a nemes magyar úr stílusát, aki 
tényleg stílusosan részt akar venni a magyar közéletben, helyeslem, csak óva 
intem mindazokat, akik nem tudván politikailag érvényesülni, olyan irányzatokhoz 
csatlakoznak amelyek esetleg forradalmakhoz vezetnek. 


Lelkeken nyugvó hatalom. 


Az alkotmány tiszteletéről is méltóztatott említést tenni. Széchenyi Aladár gróf 
úr mögöttem valahol a diktátort vélte fölfedezni. Meg vagyok győződve, hogy 
annak a politikának, amelyről az előbb Huszár Károly barátom beszélt, amely 
bátran nekimegy a kérdéseknek, és amely nem sajnálja az időt és az eszközöket, 
hogy a magyar nép széles rétegeinek szociális helyzetén javítson, annak a 
politikának, amely bátor és nem fél az ellentétes jelszavaktól, hanem meggyőzni 
igyekszik a józan magyar népet 

- mert józannak tartom a fajtámat -, ennek a politikának nincs szüksége 
diktatórikus eszközökre. Mert egyről legyenek meggyőződve, mélyen t. uraim: 
olyan hatalom után soha nem nyúlnék, amely nem a lelkeken alapszik. Nekem egy 
mesterkélt hatalom, amely a szuronyokra van felépítve, nem is kellene, mert ez 
nem természetes, annak nincsenek még gyökerei. 


Kartellek. 


A kartellekről is állandóan hallok. Ez is jelszó, megmondom őszintén. Jelszó 
azért, mert nem a lényeget fogja meg, csak az okot. A lényeg az, hogy olcsó árut 
kapjunk Én el is tudom képzelni, hogy ha például Széchenyi Aladár gróf, Hadik 
János gróf és Somssich László gróf összefognak egy kartellban, olyan árakat 
fognak megszabni, amely mindenkinek megfelel, de ha bárom uzsorás fog össze és 
kartellt csinál, természetesen olyan árakat fog megszabni, amelyekben az uzsorás 
szellem fog jelentkezni. A kormány elhatározta, hogy a kartell kinövéseivel 
szemben a leghatározottabban jár el. 

Őexcellenciája rendszerváltozást kíván. Én azt hiszem, hogy eddig eléggé 
megváltoztattam a rendszert, és éppen ezért erre a kérdésre nem fogok kitérni. 


Összeférhetetlenségi garanciák. 


A pártdiktatúrát is kifogásolta és kijárásokról is méltóztatott beszélni. Az 
természetes, hogy azt a pártot, amely kormányon van, illetve amely hosszabb 
ideje támogatja a kormányt, azt a pártot megunja a közvélemény. Itt nem mindig 


ideális okok azok, amelyek miatt megunják. Itt sokszor az úgynevezett húsosfazék 
felé való határozott tendencia nyilvánul meg mások részéről is. Épp ezért nem 
fogok ideális felfogást vallani akkor, mikor méltóztatnak ezt a kérdést 
taglalni. A lényeg az, hogy a magyar közigazgatásban és a magyar parlamenti 
életben az összeférhetetlenségi törvény révén olyan garanciák adassanak, amelyek 
folytán mindenféle kijárás megszűnik. Ezért elsősorban minisztertársaim és én 
vagyunk felelősek. Hiszen mindig a végrehajtásról függ a dolog. Politikai 
szolgálatot anyagiakban megfizettetni erkölcstelen. A politika akkor nívós és a 
nemzetre nézve akkor hasznos, ha tiszta tógában járhatnak az emberek. Ezek a 
földalatti politikusok — amennyiben voltak, nem vádaskodom — nekem sohasem 
tetszettek. De tessék vigyázni. Előfordulhatnak kijárások, de általánosítani egy 
pártra veszedelmes, mert ezzel erkölcsi értéket teszünk tönkre e korban, 
amelyben rendkívül sok erkölcsi értékre van szükségünk. 


választójog. 


Talán szabad a választójog kérdésére is válaszolnom Bernát István t. barátomnak. 
A modern politikai életben nagyon gyakori az a felfogás, hogy minden a 
választójogtól függ. Erre vonatkozólag azt a tiszteletteljes álláspontot 
képviselem, hogy nem a jog a fontos, hanem az, hogy egy nemzet a fennálló 
jogrendjében, amelyet maga alkotott, milyen életet élt. El tudok képzelni 
általános, titkos választói jogot és virágzást a nyomában. Itt nem értek egyet 
Bernát t. barátom fejtegetésével. Egyébként is veszedelmesnek tartom az amerikai 
vagy a német viszonyokat magyar szempontból nézni, már csak azért is, mert azt 
tartom, hogy minden nemzet olyan választójog mellett és olyan jogrendben él, 
amilyet akar. Voltam ellenzéki képviselő, becsületes szándékkal mentem a magam 
útján és rosszulesett nekem azt látni, hogy bizonyos alsóbb hatóságok a 
tömegeknek véleményét meg akarták hamisítani. Én ezt lélektiprásnak tartom, mert 
ha nem adunk jogot, az jobb, mintha jogot adtunk és nem engedjük azt 
érvényesíteni. Én tehát a titkosság mellett vagyok erkölcsi és lélektani 
szempontból, mert semmiféle törvényes intézkedés nem járhat azzal a 
konzekvenciával, hogy a nemzet erkölcsi értékét a hatalommal szemben megbontsam. 
De azt mondom határozottan, hogy a nemzet érdekeinek fokozott megvédése 
szempontjából kell ezt megoldani. Nem a választójog a fontos, nem is az egyes 
emberek és társadalmi rétegek, hanem a nemzet összessége. Minden intézkedés a 
halhatatlan magyar gondolatért van, és a jövőt kell nézni ebben a kérdésben 
elsősorban és nem a mát, nem a hangulatot kell észrevennünk, hanem a történelem 
csinálását. Ebből a szempontból azt hiszem, hogy az úgynevezett általános, 
titkos, minden rétegre, korra és nemre kiterjedő választójog nem helyes. Olyan 
megoldást kell találni, amely minden szempontot fokozottan figyelembe vesz. 


A helytelen protekcionizmus. 


Nagyon köszönöm Jankovich őexcellenciájának azt a megállapítását, hogy a magyar 
közönség pillanatnyilag, de azt hiszem régente is így volt, mindig a kormánytól 
vár mindent. Az utóbbi időben csak azt volt a különbség, hogy még az esőt is a 
kormánytól várták, és ha nem esett, akkor kritikát gyakoroltak a kormány fölött. 
Én ezt a bizonyos túlságos protekcionizmust a különféle termelési ágakkal 
szemben helytelenítem. 

Egy olyan gazdaságpolitikát kell nagy vonásokban vezetni, hogy ez a 
protekcionizmus megszűnjék, mert különben megint ott vagyunk, hogy állandóan 
hangoztatjuk az adók mérséklésének szükségességét, és egyik zsebből a másik 
zsebbe dugjuk a pénzt. Ennek következtében az a nézetem hogy a magyar 
publikumnak tudatában kell lennie annak, hogy elsősorban önmagán kell segítenie. 
De nem jó nevelési szempontból sem, ha állandóan függő egzisztenciákat 
tenyésztünk vagy nevelünk. Az a nagy nép, amelynek minden egyes egyede ugyanazt 
akarja, de önmagában teljesen erős, független. 


Közüzemek. 


A közüzemekről is méltóztatott beszélni. Ebben a tekintetben az a nézetem, hogy 
vannak közüzemek, melyeket fenn kell tartani. Például nem tudom elképzelni, hogy 
az államvasutakat hogy adhatnánk esetleg bérbe. Nem is tartanám helyesnek, de 
különben sem venné senki bérbe, mert olyan anyagi terhek járnak vele, amelyeket 
senki sem vállalna. Szükség van az állami gépgyárra is. Az az érzésem, hogy az 
egész vasipar helyzetével együtt kell ezt a kérdést megoldani. De vannak olyan 
közüzemek, amelyek felesleges konkurenciát jelentenek az úgynevezett 
magánüzemeknek. Ezeket meg kell szüntetni, le kell építeni. 


A gazdasági önellátás kínai fala. 


Az önellátás gondolatának hangsúlyozása is teljesen helyénvaló nézetem szerint, 
s én ezt a következő módon magyarázom. A világháború alatt az egész termelés, a 
mezőgazdasági, de főleg az ipari termelés egyoldalúan fejlődött, s olyan magas 
munkateljesítmény elé állíttatott különösen az ipar, amilyenre soha nem 
számíthatott. A baj ott volt, hogy a világháború után ezt az ipart senki sem 
küzdelmében makacsul ragaszkodott ahhoz a dimenzióhoz és stílushoz, amely a 
háborúban kifejlődött. Nekem az a meggyőződésem, hogy ebből a tendenciából, 
abból, hogy a háború alatt minden állam igyekezett a maga önerejéből mindent a 
hadseregének és mögöttes országának előállítani, fejlődött ki a gazdasági 
önellátás tendenciája is. Ma, amikor ez a krízis beállt, mindenki kínai falat 
épít, ahelyett, hogy mindenki azon fáradozna, hogy minél előbb meginduljon 
Európában a gazdasági vérkeringés. Abból, hogy Ausztriában 60 groschent fizetnek 
egy kiló paradicsomért, nézetem szerint Ausztriában sem lehet gazdasági 
fellendülésre számítani, amikor egy kiló paradicsomot Magyarországon, gondolom, 
6 fillérért, vagy talán még olcsóbban is meg lehet kapni. Hogy olyan országok 
akarnak agrárországok lenni, amelyeknek diszpozíciója az, hogy ipari országok 
legyenek, ennek nem lesz egészséges gazdasági fejlődés az eredménye. Ennek csak 
bukás lehet a következménye. 


A szövetkezeti gondolat. 


Bernát István, igen t. barátom a gazdasági szervezkedést és a szövetkezeti 
gondolatot nélkülözte beszédeimben. Igaza van. Azt hiszem, ezt nem említettem 
egy helyen sem azért, mert nem tartottam szükségesnek mivel köztudomású, hogy a 
szövetkezeti gondolattal szimpatizálok. Erre a kérdésre ugyanaz áll, amit Túri 
Béla képviselő úrnak mondtam a kereszténységemre vonatkozóan. De, ha már 
felhozta t. barátom ezt a kérdést — megválaszolom. Én a termelési és 
értékesítési szövetkezetek létesítését helyeslem mindaddig, amíg azok 
megmaradnak ama puritán alapvonás mellett, amely mellett megalakultak. De ha 
ezek a szövetkezetek a kapitalistákat, éspedig a túlzott kapitalistákat 
utánozzák, a maguk stílusában, akkor már nem szövetkezetek. Ha ezek a 
szövetkezetek iparvállalatokat, mégpedig kapitalista rendszer szerint 
fenntartott iparvállalatokat kreálnak, ezt nem helyeselhetem, mert eltértek 
attól az elvi alaptól, amely nekik létjogosultságot adott. 


Irreális koncentráció. 


Szterényi őexcellenciája nagy tévedésben van. Ő ugyanis azt mondotta, hogy a 
Károlyi-kormány sürgette a koncentrációt. Ez a gondolat felmerült, és én egyik 
legnagyobb ellenzője voltam. Ugyanis előre láttam az eseményeket, hogy ezzel a 
gondolattal megfog bukni a Károlyi-kormány, mert az adott viszonyokkal reálisan 
kell számolni. Nem lehetséges az, hogy én egy nagy párt fején keresztül 
szövetkezzem olyan tényezőkkel, akik mögött senki sem áll, de nem is reális, 


mert abból, hogy én egy emberrel fuzionáljak, vagy szövetkezzem, nincsen semmi 
haszna a kormánynak. Én ezt utópiának tartottam annak idején, és ezt a Károlyi- 
kormány is belátta és elejtette. Nem lehet tehát arról beszélni, hogy azért 
bukott meg a Károlyi-kormány, vagy pedig, amit Széchenyi Aladár gróf őméltósága 
említett, az összeférhetetlenségi törvény miatt. Mi komolyan akarjuk az 
összeférhetetlenségi kérdést megoldani, csak nem tudjuk, hogy az a törvény, 
amely ez idő szerint itt van, megfelel-e a követelményeknek? Én erős kritikát 
hallottam minden oldalról, sőt vannak olyanok is, akik azt mondják, hogy a régi 
összeférhetetlenségi törvény jobb volt. 


Egészséges tőkegyűjtés. 


Őexcellenciája az ipari szervezetek túldimenzionáltságáról beszélt és a 
hitelszervezetről körülbelül ugyanazt mondotta, mint én, és ezt állom. Tényleg 
össze kell hozni az egyenként gyenge hitelszerveket és nagyerejű hitelszervet 
kell létesíteni belőlük, mert ez nemcsak a bankárnak hanem elsősorban a 
betevőknek érdeke, hogy biztos helyre tehessék pénzüket. Minden gazdasági 
életnek alapfeltétele az egészséges tőkegyűjtés Az egészséges tőkegyűjtés 
számára pedig barikádokat kell biztosítani, hogy biztonságban lehessen a pénz. 
mert, mint annak idején mondottam az ún. liberális katonáknak — hála Istennek, 
nem léteznek már a hadseregben -—, hogy a szurony és az arany rokonfogalmak; a 
hadsereg, a rendőrség, a jogrend mögé szívesebben megy a tőke, mint a toleráns 
államigazgatás mögé, ahol sohasem tudja az ember, hogy holnap mi lesz és ahol az 
arany nem tud érvényesülni. Ez áll a bankokra is. A biztos, erős, jól vezetett, 
ellenőrzött, reális és tőkeerős bankhoz szívesebben megy az ember, míg a labilis 
alapon álló bankoknál joggal féltheti azt a pár fillért, amit esetleg félretett 


A magyar társadalom erkölcsi színvonala. 


A Balkánról szeretnék szólni, anélkül, hogy kötekedni akarnék. T. Ház! Én a 
Balkánt nem szeretném megsérteni, mert valahogy úgy érzem, hogy egy 
elhasználatlan népnek mindig nagyobb jövője van, mint egy elhasznált népnek. Ha 
Balkán alatt azt méltóztatott érteni, hogy a mi közállapotaink nívóban 
süllyedtek, akkor azt mondom, hogy ezt általánosságban megállapítani nem lehet. 
Hála Istennek, még a mai nehéz, súlyos helyzetben is a magyar tisztviselői kar 
és a magyar társadalom igen magas erkölcsi nívót árul el. Mutatja ezt az, hogy 
éveken keresztül követeli éppen a tisztviselői kar a legjobban az 
összeférhetetlenségi törvényt, de mutatja az is, hogy a társadalom önmagából 
kikülöníti, kidobja azokat az elemeket, amelyek visszaélnek a közbizalommal. 


A közéletnek szüksége van az őszinte szóra. 


Most pedig hátra maradna a Simontsits őexcellenciája által felvetett igen kényes 
kérdés. Én ugyanis a képviselőháznak vagyok a tagja. Az Országgyűlésre is áll 
az, amit a választójogra mondottam — és minden jogi intézkedésre ez áll —: annak 
is úgy kell megkonstruálva lennie, hogy a kor szava is, és az úgynevezett 
mérsékelt. bölcs politika is érvényesüljön. Én erről a kérdésről, amelyről 
könyvet lehetne írni, hogy kétkamarás rendszer, vagy egykamarás rendszer legyen, 
nem akarok most nyilatkozni. Megszívlelem azt, amit őexcellenciája nekem 
mondott, és annak idején, ha aktuális lesz, akkor természetesen napirendre fogom 
ezt tűzni. 


Méltóságos Felsőház! Nagyméltóságú Elnök Úr! Ezzel befejeztem válaszomat. Talán 
azt mondhatnám, hogy ez a mai nap nekem rendkívül kellemes volt. Rendkívül 
kellemes azért, mert úgy érzem: ma helyreállt az a kontaktus köztem és önök 
között igen t. uraim, amely nélkül itt, a Felsőházban én áldást hozó munkát 
végezni nem tudok és talán alkalmam volt a személyemmel kapcsolatos homályos 
megállapításokat is tisztázni. Azt hiszem, hogy a magyar közéletnek sürgősen 


szüksége van az őszinte szóra. Azt hiszem, hogy sürgősen szükség van a teljes 
összefogásra, amely csak úgy alakulhat ki, ha erkölcsi tisztaságban, tiszta 
szándékkal közeledünk egymáshoz. 


De miután minden program csak annyit ér, amennyit megvalósítanak belőle, 
engedjék meg, hogy immáron befejezzem beszédemet és a tettek mezejére lépjek. 


A könyvről: 


"Jövőbe látó próféta, népének utolsó táltosa, holnapba tekintő magyar államférfi 
arca rajzolódik most elénk. Gömbös Gyulára, az egykori vezérkari kapitányra, 
első fajvédő magyarra. legelső tengelypolitikusra emlékezik, aki e sorokat 
olvassa. Szobra már ott áll a Döbrentei téren, sóját a Kerepesi úti temetőben 
őrzi Örkény vezér arannyal ötvözött alumínium alakja. Gömbös Gyula politikai 
öröksége letéteményesének vallja magát minden nacionalista politikus. Gömbös 
Gyula szellemének jegyében indul minden nemzeti mozgalom. Gömbös Gyula 
tanítására hivatkozik az egész fajvédő, tengelybarát, antiszemita Magyarország. 
Csak éppen azt nem igen tudja senki, hogy mik voltak ezek a gömbösi eszmék, 
hogyan szóltak ezek a sokat idézett tanítások. Ahhoz, hogy valaki ezeket 
megismerhesse, be kell menni a gondosan őrzött könyvtárakba, fel kell kutatni a 
rejtett emlékiratokat, meg kell hallgatni bizalmas barátok, vallomástételét. S 
akkor ott áll előttünk Gömbös Gyula, aki több, mint politikus, több, mint 
államférfi és miniszterelnök, mert új korszak magvetője, új eszmék apostola és 
általuk népének, fajának megmentője volt.". 


MARSCHALKÓ LAJOS 


